
În amintirea lui Patti Wade Hickerson 

Ai trăit din plin, draga mea prietenă. iţi mulțumesc 
pentru toate zâmbetele, râsetele, îmbrăţişările şi amintirile 
dragi. Mi-ai îmbogățit viața cu prietenia ta. 


Prolog 


Londra, 1840 


Îi era teamă. Nu se mai temuse niciodată aşa de tare 
în toţi cei douăzeci şi patru de ani de viaţă. 

Timp de şaisprezece ore, înecându-se în mai mult 
scotch decât ar fi fost înţelept, se rugase ca suferinţa lui să 
se sfârşească în timp ce dragostea lui urla. Drept pentru 
care i se păru ciudat că tăcerea care se lăsase în sfârşit îl 
umplu cu un sentiment de groază neaşteptată. Fără să îşi 
mute privirea de la uşa ce dădea spre dormitorul ei, rămase 
nemişcat ca moartea în scaunul cu spătar drept din holul 
slab luminat. Incapabil să îşi mişte membrele, aştepta pur 
şi simplu, aproape fără să respire, ascultând cu atenţie, 
rugându-se să nu audă niciun plânset, ca bebeluşul să se fi 
născut mort. 

Dar în cele din urmă răsunară tipetele de indignare 
puternice şi robuste ale bebeluşului care fusese forţat să 
vină într-o lume crudă, iar el blestemă şi cerul, şi iadul 
pentru această nedreptate. 

Uşa de stejar grea se deschise, şi ieşi o slujnică 
tânără... La naiba, cum o chema? Nu îşi amintea; nu îi păsa. 
Fata făcu o reverență scurtă. 

— E băiat, Excelenţă. 

Înjură aspru şi închise ochii. Nu ar fi trebuit să conteze 
sexul copilului, şi totuşi afirmaţia îl lovi puternic în piept. 

Îşi lăsă din mână paharul şi se ridică lent, greoi, şi de 
parcă picioarele nu i-ar fi aparţinut, şi se îndreptă 
clătinându-se spre încăperea ce mirosea a sudoare, a sânge 
şi a teamă. Copilul nu mai ţipa. Înfăşat într-o păturică ce 
purta blazonul ducal, se afla acum în braţele altei slujnice. 

Aceasta îi zâmbi, plină de nădejde. 

— E frumos, Excelenţă. 

Cuvintele ei nu îi aduseră mândrie sau mângâiere. Se 
apropie cu grijă. Văzu smocul de păr negru dens, de 
aceeaşi nuanţă ca a lui, chipul zbârcit. Greu de crezut că 


ceva atât de mic ar fi putut provoca atâta durere, mâhnire 
şi disperare. 

— Vreţi să îl ţineţi în braţe, domnule? 

Ştiind că ar fi fost pierdut de-ar fi făcut-o, clătină din 
cap. 

— Plecaţi acum. Toţi. leşiţi! 

Femeia aşeză ghemotocul de om în coşuleţ, după care 
o urmă grăbită pe moaşă şi pe cealaltă slujnică, închizând 
uşa după ele, lăsându-l să se confrunte cu ceea ce trebuia 
făcut în această încăpere în care încă păreau să răsune 
strigătele dragostei lui. 

Încet,  şovăielnic, se  împletici înspre patul cu 
baldachin pe care stătea întinsă ea. Işi feri privirea, 
uitându-se spre ferestre şi întunecimea neagră ca smoala 
ce se zărea în spatele lor. Părea adecvat ca pruncul să 
sosească în miezul nopţii, în această locuinţă în care 
propriul tată îşi ţinuse amanta. Muriseră amândoi de mult, 
dar locuinţa îşi păstra utilitatea, asigurându-se că nicio 
amintire despre această noapte nu avea să îi bântuie 
moşiile îndrăgite sau locuinţa din Londra. 

În ceea ce o privea pe femeia întinsă pe pat însă, 
lucrurile stăteau cu totul altfel. După ce îndurase atâtea, 
cum să nu fie bântuită? Nu o văzuse niciodată atât de 
palidă, de fără viaţă; toată bucuria şi visurile se scurseseră 
din ea. O apucă de mână şi nu îl surprinse că era rece ca 
gheaţa. 

— L-ai văzut? 

Ea abia de clătină din cap. 

— E un bastard. Ştii ce trebuie să faci, scrâşni ea, 
după care îl imploră din priviri, cu ochii plini de lacrimi. 
Pentru mine. Trebuie să scăpăm de el. Ştii că trebuie. 

Suspină, îşi muşcă încheieturile degetelor, după care 
izbucni în plâns. 

Aşezat pe marginea saltelei, o îmbrăţişă şi o legănă 
uşor. Copilul acesta nu ar fi trebuit să vină pe lume. Ştia că 
prezenţa lui avea să o chinuie fără milă. 

— Şşt, dragostea mea, nu te teme. Mă ocup eu. 

— Îmi pare rău, îmi pare nespus de rău. 


— Nu este vina ta. Dacă aş fi avut mai multă grijă... 

Se opri, simțind un nod de vină în gât. Nu îşi luase 
măsurile de precauţie necesare ca să o protejeze. Acum 
avea să facă orice era nevoie ca să o salveze de scandal. 

O tinu în braţe până se linişti şi căzu într-un somn 
agitat. Apoi luă bebeluşul din coşuleţul în care fusese pus. 
Doar un lucru. Era doar un lucru. Nu avea să se gândească 
la el ca la un copil, ci ca la o creatură. Il privea cu ochii 
albaştri mari. Ducându-şi povara, ieşi din încăpere fără să 
privească în urmă. 

Fu cea mai lungă călătorie din viaţa lui. | se părea 
greşit să lase copilul din braţe, aşa că îl ţinu, simţindu-i 
constant privirea aţintită asupra lui, ştiind că avea să simtă 
privirea aceea încremenită asupra lui până în ziua morţii lui. 

In sfârşit, trăsura se opri în afara unei locuinţe 
dărăpănate de la periferia Londrei. Ceaţa tot mai densă ce 
se învolbura tăcută deasupra prispei îi dădea un aer şi mai 
ameninţător. Şovăi, apoi clătină din cap. Nu era momentul 
să fie laş. Ţinând strâns copilul la piept, cobori din trăsură şi 
îşi goli mintea de toate lucrurile, ca să nu se gândească la 
implicaţiile faptelor lui. E 

Bătu scurt la uşă. Il şocă tinereţea femeii care îi 
deschise. Nu era deloc aşa cum se aşteptase el, dar se 
putea foarte bine să fi greşit locuinţa. 

— O caut pe văduva Trewlove. 

— Aţi găsit-o. Işi cobori ochii închişi la culoare spre 
povara pe care o ţinea în braţe, nepăsătoare, de parcă nici 
ea nu îşi dădea seama ce avea să se întâmple. Veţi plăti 
lună de lună sau vă iau bastardul în îngrijire de tot? 

Nu se auzea acuză sau învinuire în vocea ei. Ba 
aproape că i se păru că auzise un strop de compasiune, de 
bunătate, în ea. 

— De tot. 

— Cincisprezece lire. 

Ştia suma. li citise anunţul de o sută de ori în ultimele 
luni în timp ce aşteptase sosirea pe lume a copilului. Era 
ceva destul de obişnuit ca văduvele să primească în grijă 
copii născuţi în afara căsătoriei. Un prieten de-al lui îşi 


dăduse toţi bastarzii în grija altora. O singură plată şi nu 
mai trebuia să te gândeşti la ei. Sau, cel puţin aşa stăteau 
lucrurile în teorie. Se îndoia că avea să îl uite vreodată pe 
acesta. 

Doamna Trewlove luă copilul în braţe, de parcă ar fi 
fost ceva de valoare. Îl privi în ochi şi întinse mâna. El îi 
puse săculeţul greu în palma care aştepta şi i se făcu 
greață când femeia îşi strânse degetele în jurul banilor 
mânjiţi de sânge. 

— iți plătesc de zece ori cât ai cerut. Nu vreau să 
sufere. 

— Nu vă temeţi. Voi avea grijă cum se cuvine de 
bastardul dumneavoastră. 

Se răsuci, intră în casă şi închise încet uşa în urma ei. 

Se răsuci la rândul lui pe călcâie şi se duse grăbit la 
trăsură, sări înăuntru şi bătu în acoperiş. În timp ce trăsura 
se urni rapid din loc, îşi dădu frâu liber lacrimilor şi 
recunoscu că era un monstru. 

Spera doar ca faptele lui din seara aceasta să îi 
readucă echilibrul mintal dragostei lui, să i-o aducă înapoi 
pe ea, aşa cum fusese cândva. 

Deşi se îndoia că el însuşi avea să mai fie vreodată în 
stare să se privească într-o oglindă. 


Capitolul 1 


Londra, 1871 


Mick  Trewlove cunoştea îndeaproape Grădinile 
Cremorne, dar de obicei le vizita doar la ore târzii, când 
femeile uşuratice puteau fi posedate ieftin, când erau pline 
de ucigaşi, când decadenţa era în floare, bărbaţii băuţi bine 
erau dispuşi să divulge secrete, iar el se putea răzbuna din 
plin pe cei care îl dispreţuiseră. 

Dar, acum că se plimba pe cărare aşa de devreme, pe 
când se instala amurgul, iar întunericul deplin era doar o 


promisiune seducătoare şoptită, îl mânca pielea, iar hainele 
lui frumos croite i se păreau mult prea strâmte. Oameni de 
treabă se plimbau încolo şi încoace, bucurându-se de 
distracţiile inocente ale serii, unii plimbându-se pur şi 
simplu de plăcere prin grădinile pe care Tamisa le păstra 
bogate şi verzi. Nu îşi imagina cum ar fi fost să aibă atât de 
puţine griji, să fie atât de relaxat, încât râsul lui să răsune 
uşor în văzduh. Deşi, sincer să fie, nu prea era cunoscut 
pentru că ar râde mult, cel puţin nu cu bucurie. Lătratul lui 
dur îi făcea de obicei pe oameni să se îngrijoreze, îndeosebi 
atunci când îi viza. Şi pe bună dreptate. De obicei era un 
semn că era pe punctul de a-şi revendica recompensa. 

— De ce îi urmărim pe cei doi? 

Ştiuse mereu că tânăra frumoasă de la braţul lui nu 
era proastă, dar sperase că, dacă îi satisfăcea în sfârşit 
curiozitatea în privinţa grădinilor, avea să îi distragă atenţia 
de la scopul lui. 

— Nu ştiu despre ce vorbeşti. 

— Mincinosule! 

Cum îl ţinea strâns de braţ, îl plesni cu mâna liberă. 

Nu se gândise câtuşi de puţin la faptul că, escortând-o 
public, şi-ar fi putut submina reputaţia câştigată cu greu 
de-a fi genul neiertător. Deşi se îndoia că vreuna dintre 
cunoştinţele lui se afla acolo atât de devreme. 

— Au trecut o mulţime de oameni prin faţa noastră şi 
nu te-ai uitat nici măcar în trecere la ei. Când cineva se 
pune în calea ta, te crispezi şi te grăbeşti să treci pe lângă, 
de parcă te-ar împiedica să-ţi îndeplineşti ţelurile. l-ai 
ignorat cu desăvârşire pe jongleri şi acrobaţi, oricât de tare 
s-au chinuit să îţi atragă atenţia. Am dedus că nu m-ai adus 
aici ca dar de ziua mea de naştere, aşa cum ai pretins, ci 
pentru că ai hotărât că ai fi mai greu de remarcat cu o 
femeie la braţ. 

— Eşti doar o fetiţă, copilă. 

— Am 17 ani. Îndeajuns de mare să mă mărit. 

— Ba nu te măriţi. 

— O voi face cândva. 

— Nu cunosc niciun flăcău în viaţă căruia i-aş da 


permisiunea să te ia de soţie. 

— Nu este alegerea ta. 

— În lipsa unui tată, întrucât sunt fratele tău cel mai 
mare, categoric este alegerea mea. 

Ştrengăriţa îl plesni din nou peste braţ. 

— Încerci să-mi distragi atenţia, ca să nu te bâzâi cu 
întrebările mele. N-o să pun botul. 

Perechea din faţa lor se opri să asculte o mică 
orchestră care cânta o melodie lină, dar sumbră. Se opriră 
şi ei, şi el îşi cobori privirea spre expresia triumfătoare a 
surorii lui în timp ce bombăni: 

— Eşti mult prea deşteaptă. 

Când îl auzi lăudând-o, îl strânse de braţ şi îi zâmbi 
larg. 

— Spune-mi totul despre ei. 

— Şşt! Vorbeşte mai încet. 

Nu avea nevoie să îi audă careva, să ştie că într- 
adevăr era foarte interesat de perechea cu pricina. 

— Aşa voi face, şopti ea. Cine sunt? 

— El este contele de Kipwick, fiul ducelui de Hedley, 
titlu pe care îl va deţine într-o zi. 

— Îmi pare oarecum cunoscut. Nu ne putem duce de 
partea cealaltă, ca să-l pot vedea mai clar? 

— Nu. Sau nu încă. Nu voia ca ea să îl studieze prea 
de îndeaproape pe conte şi să îşi dea seama exact de ce 
era atât de interesat de acest lord. 

— Îl cunosc? 

— Mă îndoiesc. Nu prea vă învârtiţi în aceleaşi cercuri. 

— Se învârte în ale tale? 

— O va face... în cele din urmă. 

— Şi femeia de la braţul lui? E chiar drăguță. Spune- 
mi despre ea. 

Întrucât îi atrăsese atenţia recent, nu prea avea multe 
informaţii despre ea, dar asta avea să se schimbe cu 
timpul. Dacă urma să îi iasă planul, fata avea să îi ofere cu 
nerăbdare toate detaliile. 

— E Lady Aslyn Hastings, fiica contelui de Eames. 
Deşi a fost pupila ducelui de Hedley de când i-au murit 


părinţii, pe când era mică. 

Sora lui se întristă. Era mult prea sensibilă pentru 
lumea în care trăia. 

— Deci e orfană, ca tine. 

Nu semăna deloc cu el. Nimeni nu era ca el. 

— Ştii cum i-au murit părinţii? întrebă Fancy, cu o 
voce în care curiozitatea se împletea cu tristeţea, poate 
pentru că nu îşi cunoscuse la rândul ei tatăl, drept pentru 
care îşi spusese mereu „orfană pe jumătate”, un termen 
mult mai blând decât cel atribuit lui. 

— Nu încă. 

Dar, în cele din urmă avea să cunoască cele mai mici 
detalii despre ea: ce îi place, ce nu îi place, visurile şi 
temerile ei. 

— E chiar drăguță. Mereu îmi spun că, atunci când 
cineva este atrăgător, femeie sau bărbat, la o adică, este 
imun la ghinion. 

— Nimeni nu este imun la ghinion. 

Cei doi îşi reluară plimbarea, evident plictisiţi de 
muzică. Fancy nu ezită când Mick se urni din loc şi grăbi 
pasul, ca să nu îi scape din ochi, în timp ce pătrundeau într- 
o zonă în care mulțimile de oameni se îndeseau şi chiar şi 
mai mulţi artişti de stradă încercau să îşi câştige existenţa 
prin mici spectacole, sperând să li se azvârle vreo monedă 
sau două. 

— Deci de ce îi urmărim? întrebă Fancy. 

— Încerc să găsesc o oportunitate de-a face 
cunoştinţă cu contele. 

— Cu ce scop? 

— Intenţionez să-i iau toate lucrurile care îi sunt dragi, 
inclusiv pe doamna de lângă el. 


x 


Ţinându-l strâns de braţ pe contele de Kipwick, Lady 
Aslyn Hastings nu putea scăpa de sentimentul că era 
urmărită. Dar, dacă era să fie sinceră, se simțea mereu 
cercetată cu atenție. Poate din pricina tutorilor ei prea 


protectori sau a tuturor avertismentelor cumplite pe care i 
le spunea încontinuu ducesa de Hedley despre pericolele ce 
pândeau în lume. Sau poate pentru că, din moment ce 
ducesa nu îşi părăsea niciodată locuinţa, Aslyn îi urmase 
exemplul şi rămăsese la Hedley Hall. Doar că Aslyn tânjea 
după mai mult, după independenţa acordată celor de la 
care nu se aştepta nimeni să îşi găsească o pereche 
potrivită, după momentele lipsite de griji de care se 
bucurau cei care nu erau încătuşaţi de datorie, după 
exaltarea oferită în umbrele nopţii. 

Umbrele acelea se lăsau rapid şi tot mai adânci. Se 
mai aprindea din când în când câte un felinar de pe stradă, 
dar lumina slabă nu se compara cu întunericul ce se 
aşternea în jurul ei. Spera să îl poată convinge pe Kip să 
rămână în grădini mult după ora până la care rămâneau cei 
cuviincioşi. Voia să întrezărească faptele necuwviincioase la 
care se făcuse aluzie în articolele din ziare şi revistele de 
scandal pe care le citea când nu o vedea nimeni. Nu se 
intrase prea mult în detalii, ci doar îndeajuns încât să îi 
stimuleze imaginaţia. 

Din fericire - sau din nefericire, în funcţie de 
perspectivă -, Aslyn avusese mereu o imaginaţie destul de 
activă şi creativă. Presupunea că muzica ce umplea 
văzduhul după ora zece seara nu se regăsea printre 
partiturile ei şi că mâinilor ei nu li s-ar fi permis să facă 
asemenea melodii să răsune de pe clapele de fildeş. 
Rochiile purtate de doamnele care se plimbau împreună cu 
domnii ar fi dezvăluit mult mai mult decât conturul unui 
piept. Cu siguranţă că femeile s-ar fi cuibărit lângă 
însoţitorul lor, în loc să îşi aşeze doar mâna pe braţul lor, la 
fel de uşor cum se aşază un fluture pe o petală de trandafir. 
Faptele lor nu aveau să fie cuviincioase sau decente. Dar 
acolo se oprea imaginaţia ei, întrucât nu prea reuşea să îşi 
imagineze ce fapte indecente ar fi putut urma. Oare un 
gentilom şi-ar fi lipit buzele de umărul ei gol? Oare ar fi 
sărutat-o pe gât? 

Şi cum s-ar fi simţit? 

În pofida interesului lui Kip faţă de ea, nu se purtase 


niciodată destrăbălat cu ea, nici măcar nu încercase 
vreodată să îi fure un sărut. O respecta, o onora, se 
împotrivea instinctelor lui primare, ca să se asigure că 
ajungea la căsătorie neatinsă. lar ducesa o asigurase că 
aşa ar trebui să fie între un bărbat şi o femeie, dacă un 
bărbat ţinea cu adevărat la ea. Doar cei mai declasaţi moral 
ar încerca să profite de o doamnă, ar încerca să o seducă în 
afara căsătoriei. Aslyn nu voia să recunoască ce spunea 
asta despre propriile moravuri, dar spera ca în seara 
aceasta Kip să îi ceară permisiunea să îşi lipească buzele de 
ale ei, să îşi dea jos mănuşa şi să o atingă pe obraz, să îi 
şoptească cuvinte dulci şi pasionale în ureche. 

Avea deja 20 de ani şi nu fusese sărutată niciodată. 
Nu că ar fi cunoscut vreo fecioară încă nelogodită care să fi 
fost sărutată. Doamnele aflate în poziţia ei trebuiau să îşi 
păzească virtutea şi să fie mereu fără cusur. Cu toate 
acestea, existau momente când o irita să fie cinstită. Puteai 
flirta nevinovat, dar nu te puteai deda unor fapte 
îndoielnice. Nasturii trebuiau să rămână închişi, panglicile 
legate, iar tivurile rochiilor să ascundă gleznele. 

Nu avea de gând să se pună într-o situaţie 
compromiţătoare, dar se întreba adesea dacă pe Kip îl 
supărau toate aceste reguli la fel de mult ca pe ea, dacă 
tânjea să facă şi altceva, nu doar să se plimbe pur şi simplu 
lângă ea. Vinovăţia îi sfredelea conştiinţa, deoarece ar fi 
trebuit să fie recunoscătoare că era un iubit atât de atent şi 
de cinstit şi că nu trebuia să se ferească de avansuri 
necuviincioase din partea lui. 

— Aud cântecul de sirenă al unei soprane, spuse Kip 
dintr-odată, atingându-i mâna pe care o ţinea pe braţul lui 
şi strângând-o uşor. Mergem într-acolo? 

— Dacă doreşti. 

El îşi cobori privirea spre ea. Chiar dacă se lăsa 
întunericul şi pălăria îi umbrea chipul, putea să îi distingă în 
continuare trăsăturile arătoase. Moştenise ochii albaştri 
strălucitori ai tatălui lui, părul negru şi des şi adâncitura 
distinctivă din bărbie. O fascinase în copilărie şi îşi vârâse 
deseori degetul în ea, îndeosebi când îl prindea dormind. 


Devenise şi mai pronunţată pe măsură ce înaintase în 
vârstă şi nu lăsase loc de îndoială că era într-adevăr 
moştenitorul tatălui lui. Nu că s-ar fi îndoit careva de asta. 
Ducele şi ducesa îşi erau devotați unul altuia, într-atât 
încât, uneori, aveai impresia că nu mai exista nimeni în 
afară de ei. 

— Nu te simţi bine? întrebă el. Ai prefera să vezi 
altceva? 

Nimic ce ar fi putut rosti cu voce tare fără să îşi 
atragă o privire dezaprobatoare din partea lui, aşa că îşi 
păstră gândurile pentru sine, aşa cum era deprinsă să facă, 
şi îi zâmbi. 

— Ba da. Doar că atmosfera este puţin mai liniştită 
decât mă aşteptam. 

ÎI linguşise săptămâni la rândul ca să îl convingă să o 
aducă aici şi ştia că nu prea erau şanse să o însoţească din 
nou. Ducesa se opusese cu vehemenţă ieşirii, temându-se 
că avea să o pună pe pupila ei în cine ştie ce pericol. Cu o 
seară înainte, Kip îşi petrecuse o mare parte din cină 
convingându-şi mama că avea să se asigure că Aslyn va fi 
în siguranţă. Nu ştia dacă ţinuse vreodată la el mai mult ca 
atunci când se luptase să îi obţină ceva ce îşi dorea: o ieşire 
în Cremorne. Chiar dacă se simțea într-adevăr bine, nu 
putea să scape de impresia că lipsea ceva. 

— Ai fost vreodată în grădină când nu sunt activităţi 
atât de cultivate? îl întrebă ea. 

— Un gentilom nu vorbeşte despre activităţi despre 
care nu se cuvine să audă o tânără doamnă. 

Dar nu ar fi fost la fel de îngrijorat dacă era vorba de 
urechile unei bătrâne doamne? Abia aştepta să fie 
considerată îndeajuns de în vârstă încât să fie la curent cu 
astfel de cunoştinţe care momentan îi erau refuzate. 

— Deci ai fost. 

El îşi dădu ochii peste cap şi suspină exasperat. 

— Posibil să... 

Din senin însă, se aplecă brusc în faţă, fluturând din 
mâini, străduindu-se să îşi păstreze echilibrul, în timp ce 
pălăria îi zbură de pe cap. Ca să nu se rostogolească după 


el, îi dădu rapid drumul. Auzi un icnet feminin şi aruncă o 
privire peste umăr: văzu o tânără îngrozită, cu ochii larg 
deschişi, acoperindu-şi gura larg căscată cu mâinile. 

— Stimate domn, îmi cer sincer iertare. Eram atât de 
prinsă de peisaj, încât nu m-am uitat pe unde merg. Vă rog, 
spuneţi-mi că nu v-am rănit. 

Kip se aplecă şi îşi ridică pălăria, îşi trecu degetele 
peste ea, ca să o curețe. Se aşteptase să şi-o aşeze 
numaidecât pe capul lui acoperit cu păr închis la culoare. În 
schimb, el înlemni, probabil pentru că o văzuse în sfârşit 
limpede pe tânăra din faţa lui. De fapt, era mai degrabă o 
fetişcană, mai tânără ca Aslyn, dar ochii ei, de o nuanţă 
aurie stranie ce îi aducea aminte de ochii unei pisici, 
spuneau multe, făcând aluzie la o viaţă nelipsită de 
provocări. În pofida rochiei ei liliachii şi a bonetei ornate cu 
panglici, lăsa impresia că nu fusese mereu obişnuită cu un 
astfel de confort. 

— Nu face nimic, domnişoară... 

Tărăgănă cuvântul, de parcă ar fi lipsit o parte din el 
şi căuta piesa lipsă. 

— Domnişoara Fancy Trewlove. 

— Fancy!? Ce nume neobişnuit! 

— Mama l-a ales, sperând ca atunci când voi creşte să 
mă mărit cu un bărbat sofisticat, să locuiesc într-o casă 
sofisticată şi să am lucruri sofisticate. Până acum, 
speranţele i-au fost în zadar, dar nu renunţ aşa uşor la 
visuri. lar dumneavoastră, domnule? Pot întreba cum vă 
numiţi? 

— Lord Kipwick. 

— Oh, vai mie! Tânăra păli şi făcu o reverență adâncă, 
elegantă. Milord, vă rog să îmi iertaţi neîndemânarea totală 
şi vrednică de dispreţ. 

— Este uşor de iertat când nu s-a petrecut nimic rău. 
Eu şi însoţitoarea mea eram la fel de captivaţi de 
festivitățile din seara asta. Lady Aslyn Hastings, permite-mi 
să ţi-o prezint pe domnişoara Trewlove. 

— Este într-adevăr o plăcere, spuse Aslyn, străduindu- 


1 Sofisticat, la modă 


se să îşi ascundă surpriza pricinuită de faptul că Kip se 
ostenea într-atât ca să o prezinte unei femei de rând. 

— Milady. 

Fata făcu din nou o reverență. Era o reverență aşa 
cum se cuvine. Aslyn ar fi pus pariu că fata luase ore. 
Mama ei se baza pe mai mult decât pe numele ei ca să îi 
obţină viaţa aceea sofisticată. 

— Sper că nu v-am stricat ieşirea. Fratele meu îmi 
spune mereu că trebuie să încetinesc, dar sunt atâtea 
lucruri de văzut, că mă tem să nu îmi scape ceva minunat 
şi să mă pierd printre frivolităţi. Se întoarse uşor. Nu e aşa, 
Mick? 

— Intr-adevăr, aşa e. 

Vocea aceea profundă o făcu pe Aslyn să se înfioare şi 
se trezi holbându-se la bărbatul care se apropia, la fel de 
tăcut precum ceața, prin întunericul care îi înconjura, de 
parcă i-ar fi fost deopotrivă stăpân şi victimă. Ştiu fără 
îndoială că era genul de om care dădea târcoale acestor 
împrejurimi după ce oamenii decenţi se culcau deja în 
siguranţa paturilor lor. Era bine îmbrăcat, cu haine din cele 
mai bune materiale şi cu nasturi foarte strălucitori. Bănuia 
că avea un croitor personal, întrucât haina lui neagră îi 
venea comod pe umerii laţi. Părul lui negru ca tăciunele era 
prea lung, deloc în pas cu moda, ondulându-i-se de-a lungul 
gulerului. Avea o barbă densă tunsă uniform şi era destul 
de convinsă că o îngrijea bine. Dar ochii lui întunecaţi o 
prinseră de fapt în mrejele lor. Aveau o întunecime, o 
solemnitate aparte. li simţi privirea ca pe o prezenţă fizică. 

— Mick, permite-mi să te prezint lordului Kipwick şi lui 
Lady Aslyn. 

— Fancy, spuse el cu o voce răguşită care lăsa 
impresia că îşi petrecuse o mare parte din viaţa lui 
strigând, cred că în cercurile cuviincioase, eu te-aş fi 
prezentat dânşilor. 

— Bineînţeles. Poate că ar fi trebuit să fiu mai atentă 
în timpul orelor de etichetă, dar instructoarea îndruga verzi 
şi uscate. Mă tem că m-am plictisit rapid şi ţi-am irosit 
banii. 


— Nu este nevoie să ne purtăm aşa de formal, zise 
Kip rapid, desfiinţând în mod nefiresc obiceiurile pe care în 
general le respecta de parcă ar fi fost poruncite de o fiinţă 
divină. Din câte deduc din conversaţia purtată până acum 
cu domnişoara Trewlove, presupun că dumneata eşti Mick 
Trewlove. 

Aslyn se strădui să nu pară şocată de faptul că Kip îl 
ştia pe acest bărbat, pe această creatură a nopţii, pe acest 
om de rând. Era şi mai uluită de faptul că părea să 
încurajeze o discuţie cu cineva de rang inferior. Kip, ca 
majoritatea membrilor aristocrației, avea tendinţa să îşi 
fluture poziţia de lord prin faţa celor mai prejos ca el. 

Bărbatul îşi scoase pălăria cu un gest grandios. 

— Într-adevăr. Încântat să vă cunosc, milord, milady. 

— Am auzit despre dumneata, domnule Trewlove. 

Aslyn se întrebă de unde îl ştia Kip pe bărbat, ce 
lucruri ar fi putut face Mick Trewlove de îl aduseseră în 
atenţia lui Kip. Nimic de bine, bănuia ea. 

— Nimic de bine, bănuiesc. 

Aproape că icni când acesta dădu grai gândurilor ei 
întocmai. Spera să nu i se citească pe chip, spera că 
bărbatul nu era conştient că, deşi îi stârnise curiozitatea, nu 
prea avea încredere în el. Sau poate că nu avea încredere 
în ea însăşi, deoarece, dacă era să fie sinceră, el îi intriga 
fiecare părticică din fiinţa ei. Nu mai cunoscuse pe nimeni 
cu o purtare atât de maiestuoasă, de parcă ar fi stăpânit 
toate lucrurile pe care le privea. Avea o prezenţă 
dominantă, deopotrivă tulburătoare şi palpitantă. 

— Dimpotrivă. Am auzit că ai talentul de a-i ajuta pe 
oameni să câştige averi. 

Bărbatul ridică din umeri şi îşi înclină capul într-o 
manieră ce ar fi părut smerită în cazul celor mai mulţi 
bărbaţi, dar simtă că el nu avea nici măcar un oscior de 
modestie în trupul acela minunat de înalt şi lat în umeri. 
Avea un aspect necivilizat care îi făcea cele mai feminine 
părţi ale ei să freamăte... în mod ruşinos. Nu mai avusese 
nicicând o reacţie fizică atât de ostentativă faţă de un 
bărbat. Voia să îşi treacă degetele peste barba lui şi să 


vadă dacă se simţea la fel de moale şi de senzuală precum 
arăta, simțind în acelaşi timp şi imboldul puternic de a fugi 
iute de acolo, ca să se protejeze, aşa cum o avertizase 
ducesa de mult prea multe ori că se cuvenea să reacţionezi 
când te confruntai cu un bărbat periculos. Ştia că era 
periculos, ba chiar foarte periculos, în moduri în care nici 
măcar nu s-ar fi gândit că ar putea fi un bărbat. 

— Uneori, strădaniile noastre sunt încununate de 
succes financiar, spuse el. Puţini se fălesc atunci când nu se 
întâmplă aşa. 

— Vă rog, să nu vorbim despre afaceri, se plânse 
domnişoara Trewlove. Curând cerul va fi plin de artificii. Am 
auzit că sunt minunate şi va fi prima dată când le văd. Nu 
vreau să ratez nici măcar o salvă. Milord, oare ştii de unde 
se pot vedea cel mai bine? 

— Într-adevăr, chiar ştiu. 

Cu mâinile înmănuşate strânse la piept, domnişoara 
Trewlove ţopăi spre el, de parcă ar fi fost un căţeluş 
entuziasmat care tocmai ghicise cine avea să îi dea ceva 
bun. 

— Ai fi atât de amabil încât să îmi arăţi? 

— Aş fi încântat de această onoare. Dacă nu le-ai mai 
văzut, trebuie să le priveşti din cel mai bun loc. 

lar e/ avea să meargă împreună cu ei, bărbatul acesta 
care doar privea, o privea de parcă s-ar fi străduit să îi 
descopere fiecare faţetă. Nu era prea sigură că îl voia 
aproape de ea. Ceva îi spunea că ar fi fost mai în siguranţă 
dacă l-ar fi lăsat în urmă. Nu se temea că ar fi lovit-o sau 
rănit-o în vreun fel, şi totuşi nu putea să alunge sentimentul 
că o revendica. Era o idee ridicolă. Nu îl cunoştea. Era un 
om de rând. După seara aceasta, nu aveau să se mai 
întâlnească vreodată, şi curiozitatea ei în privinţa lui urma 
să dispară. 

— ASlyn? 

Işi smuci capul într-o parte, eliberându-se de orice 
vrajă pe care o aruncase Mick Trewlove asupra ei, şi îl privi 
pe Kip, surprinsă să îi vadă mâna întinsă spre ea. 

— Mergem? întrebă el. 


— Da, bineînţeles. 

Se forţă să înainteze şi să îl ia de braţ, deşi ar fi 
preferat să rămână acolo, ca o nătângă, şi să îl studieze pe 
Mick Trewlove. Nu cunoscuse niciodată un bărbat care nu 
îşi trăda deloc gândurile sau emoţiile. Nu părea deranjat de 
felul direct al surorii lui, dar nu era totuna cu o iubită care 
ar fi flirtat cu un alt bărbat. Deşi fata flirtase cu siguranţă, 
fără îndoială tatonând terenul, pentru a vedea dacă Kip s-ar 
putea dovedi a fi bărbatul acela sofisticat pe care şi-l dorea 
mama ei pentru ea. Dar era deja luat. Nu se anunţase 
oficial, dar întreaga Londră ştia, de fapt toată Marea 
Britanie ştia cui îi aparţinea, cu cine avea să se însoare în 
cele din urmă, cine avea să îi devină contesă. 

Era conştientă de prezenţa domnişoarei Trewlove şi a 
fratelui ei în spatele lor. Încă o dată, avu senzaţia stranie că 
era urmărită. Voia să se uite în spate, să vadă dacă o 
ţintuia cu privirea. În schimb, înaintă cu paşi apăsaţi, 
întrebându-se ce ar fi făcut dacă el i-ar fi oferit braţul 
înaintea lui Kip. Se temea că ar fi acceptat. Avea ceva care 
o ademenea, care o trăgea spre el. Nu înţelegea această 
atracţie şi nici nu era convinsă că voia să o înţeleagă. 


Capitolul 2 


Mick nu ştia dacă să fie furios pe Fancy pentru că 
preluase frâiele sau să îi aplaude ingeniozitatea. Intrucât îi 
dobândise prezentarea pe care şi-o dorise, avea să fie 
insuportabilă cel puţin o săptămână. Dar, în timp ce 
mergea în spatele celor doi care îi conduceau spre artificii, 
nu părea să fie în stare nici să rămână nervos pe sora lui, 
nici să îşi ia privirea de la femeie. Nu era chiar aşa cum se 
aşteptase. Doamnele nobile aveau tendinţa să fie arogante, 
inabordabile. Îl priveau de parcă ar fi fost vreun rahat pe 
care trebuiau să şi-l răzuiască de pe talpa pantofului. 

Dar Lady Aslyn nu părea să se potrivească atât de 
uşor acestui calapod. In ochii ei, albaştri precum cerul de 


vară, văzuse curiozitate, poate chiar ceva şi mai 
provocator: ispită. O intriga. Din clipa în care îl observase, 
nu îşi luase privirea de la el, ci îl studiase, cu fruntea 
elegantă delicat încruntată, de parcă ar fi fost o enigmă pe 
care să o rezolve. Ar fi pariat jumătate din averea lui că se 
străduise să îl recunoască, să se întrebe de unde îl ştia. 
Putin probabil că avea să facă legătura... înainte ca el să îşi 
fi dus la bun sfârşit planurile. Apoi urma să afle adevărul 
despre el, despre cei pe care îi considera familia ei, despre 
cei pe care îi iubea. Cel mai probabil că ambele adevăruri 
aveau să o facă să plângă, să se ruşineze şi să se 
îngrozească. Şi cu siguranţă urma să nimicească orice urmă 
de dorinţă pe care se putea să o fi aprins în pieptul ei. 

Dacă ar fi fost oricare altul, poate că ar fi simţit 
oarece remuşcări, dar învățase de timpuriu că regretele nu 
aduceau bani. 

— Nu am mai vorbit cu cineva nobil până acum, spuse 
Fancy încet. Par destul de plăcuţi. 

— Nu te mai apropia de ei după seara asta. 

Fusese nesăbuit că o adusese, că o lăsase măcar să îi 
întrezărească prada. 

— De ce? 

— Pentru că are planuri pentru tine. 

Un alt lucru care fusese limpede de la bun început. În 
privirea contelui citise lăcomie, dorinţă, poftă, şi avusese 
nevoie şi de ultima fărâmă de control ca să nu îi tragă un 
pumn în crestătura aia mică din bărbia Excelenței Sale. 

— Ai insinuat că este interesat de doamna aceea. 

— Ea este genul cu care se însoară. Tu eşti genul cu 
care se culcă. 

Fata făcu ochii mari, îmbujorându-se. 

— Şi doamna de la braţul /ui? Este genul cu care te-ai 
însura tu? 

— Nici într-un milion de ani. 

Fancy se opri din mers, obligându-l şi pe el să se 
oprească. 

— Şi, totuşi, te vei strădui să o iei de lângă el. Ce-a 
făcut de eşti mânios pe el? 


Se născuse, fusese protejat, iubit. Deşi, sincer să fie, 
Mick nu dădea vina pe el, dar era mijlocul prin care avea să 
îşi dobândească satisfacția. Nu că ar fi fost dispus să îi 
explice motivele surorii lui. L-ar fi învinuit. În mod obişnuit, 
nu îi păsa de ce credeau oamenii despre el, dar încă de la 
naşterea ei, fusese singura fiinţă pură care îl iubise. Avea 
să facă orice era nevoie ca să se asigure că nimic nu avea 
să îi întineze puritatea. 

— În seara asta, bucură-te pur şi simplu de artificii. 

— Dar acum fac parte din planul tău. 

— Nu şi după seara asta. 

— Ti-am câştigat prezentarea pe care o căutai. Pot 
face mai mult... 

— Ai avut dreptate mai devreme, Fancy. Trebuia doar 
să faci parte din deghizarea mea. Ce se va întâmpla după 
seara asta nu se potriveşte unei doamne aşa sensibile ca 
tine. 

De fapt, nu se potrivea nimănui cu o fărâmă de 
bunătate sau de amabilitate în el, dar educaţia lui de pe 
străzi se asigurase că, la maturitate, nu avea să posede 
niciuna dintre acele calităţi enervante şi limitative. În caz că 
acestea ar fi persistat într-o măsură cât de mică, el, unul, 
nu reuşea să găsească nici măcar o rămăşiţă a existenţei 
lor în caracterul, sufletul sau inima lui. 

— Dispreţuiesc felul în care mă desconsideri cu atâta 
uşurinţă şi nepăsare. 

— Nu te desconsider, ci te protejez. 

Dădu să spună ceva, fără îndoială, să mai protesteze 
un pic, amintindu-i de un câine pe care îl avusese cândva 
care nu dădea deloc drumul la os odată ce îl apuca între 
fălci. 

— Putem pleca acum, dacă preferi, spuse el tăios, 
înainte ca ea să mai obiecteze. 

Îi căzu faţa, pentru că îşi dăduse seama că era o 
bătălie pierdută să se certe cu el. Bărbaţi mult mai versaţi 
nu îşi puteau apăra părerile în faţa lui, deci cum ar fi reuşit 
să o facă o fată plăpândă? 

— Vreau să văd artificiile. 


Era impresionat că reuşise să nu pară prea 
îndărătnică sau bosumflată. 

— Atunci las-o baltă! 

Îşi scoase rapid limba înainte să o pornească apăsat 
în faţă. Picioarele ei scurte nu erau pe măsura celor mai 
lungi ale lui, aşa că o ajunse uşor din urmă. Era ciudat că 
nu îşi dădea seama că acţiunile ei copilăreşti îi dovedeau 
ideea: nu era făcută pentru lumea în care supravieţuia el. 

Kipwick şi Lady Aslyn aşteptau într-o zonă deschisă de 
unde aveau să poată privi cerul fără impedimente. Doamna 
se duse şi o întâmpină pe Fancy de parcă ar fi fost prietene 
vechi care nu se mai văzuseră de mult, ceea ce îi puse pe 
contele şi pe Mick unul lângă celălalt. Ar fi trebuit să se 
folosească de această oportunitate ca să îşi studieze 
duşmanul, dar nu părea să îşi poată dezlipi privirea de 
profilul lui Lady Aslyn, care zâmbea şi vorbea cu sora lui. 

Nu avea trăsături perfecte. Vârful nasului îi era uşor 
de tot ridicat în sus, de parcă şi-ar fi petrecut tinereţea cu 
el apăsat de o vitrină, tânjind după ceva ce văzuse pe 
vreun raft. O lumină îndepărtată îi scânteie de pe genele 
neobişnuit de lungi, iar el bănui că, atunci când dormea, 
acestea se întindeau ca un evantai pe obrajii ei. Ochii ei de 
un albastru pal, aproape lipsiţi de culoare, spre deosebire 
de nuanţa bogată, închisă a ochilor lui, îi erau uşor 
migdalaţi, de parcă pomeţii ei excesiv de înalţi i-ar fi 
îndesat la loc colţurile de lângă tâmple. Şi totuşi, fiecare 
imperfecţiune se  împletea în țesătura chipului ei, 
conferindu-i aparenţa perfecțiunii. 

Pielea ei ca de alabastru era impecabilă, nu se 
întrezărea nici măcar un pistrui, şi se îndoia că îi permisese 
vreodată soarelui să o atingă pe faţă. Sau vreunui bărbat, 
la o adică. Sub pălăria ei dantelată, câteva şuviţe blonde, 
ondulate se eliberaseră din agrafe. Bănuia că acestea erau 
cea mai rebelă parte a ei. Postura ei, felul ei băţos de a se 
purta, lipsa de animaţie din mişcări denotau o femeie care 
înţelegea că se afla continuu în atenţia celorlalţi şi că 
trebuia să dea constant dovadă de control şi de o purtare 
cuviincioasă. 


Abia aştepta să îi distrugă acel control. 

— Ne-am mai întâlnit? întrebă Kipwick încet. 

Mick îşi mută privirea spre bărbatul care era cu vreo 
trei centimetri mai scund ca el şi mult mai zvelt. Dar, pe de 
altă parte, Excelenţa Sa nu fusese niciodată nevoit să care 
gunoi din oraş, ca să câştige câţiva şilingi, pentru ca familia 
lui să nu flămânzească. 

— Nu. 

Sprâncenele dese şi închise la culoare ale contelui se 
apropiară, crestându-i fruntea cu o cută adâncă. 

— Îmi pari cunoscut. Aş putea jura că drumurile 
noastre s-au mai întâlnit la un moment dat. 

— Nu mă învârt prin cercurile dumitale, milord. Şi mă 
îndoiesc foarte tare că dumneata te învârţi prin ale mele. 

Kipwick se albi la faţă şi îşi mută privirea de la el. Mick 
nu fu surprins. Aflase îndeajuns despre conte în ultimele 
câteva luni încât să îşi facă o idee cât de cât despre 
cercurile pe care le prefera acesta, înainte de sfârşitul verii, 
aveau să îi aducă declinul. 

— Deşi, se prea poate să mă fi văzut în trecere pe la 
clubul Cerberus. S-ar părea că este o răscruce pentru 
diverse niveluri sociale, un loc în care clasele superioare şi 
cele inferioare nu sunt deranjate să se amestece, pentru că 
interesele lor comune sunt mai importante ca orice altceva. 

— Puțin probabil, întrucât nu am putut deveni 
membru. 

Mick ştia foarte bine că Kipwick se interesase de club, 
ştia şi că nu fusese niciodată acolo. Stabilimentul era doar o 
momeală, primul pas în a-l ghida pe conte spre declinul lui. 

— Nu trebuie să fii membru. Trebuie doar să ai 
buzunarele adânci. 

Îşi dădu seama că îi captase brusc atenţia contelui. Fu 
dezamăgit. Sperase să fie puţin mai dificil, sperase ca 
Kipwick măcar să nu se lase dus la tăiere. Mick nu căpătase 
nimic uşor în viaţă. Nu voia ca răzbunarea să i se dea mură- 
n gură, fără să fie nevoit să muncească pentru ea. 

— Sincer să fiu, spuse Kipwick şovăielnic, nu eram 
convins că locul există cu adevărat. Niciunul dintre 


cunoscuţii mei nu a recunoscut vreodată că ar fi petrecut 
timp la jocurile de noroc. 

— Nu mă surprinde. Celor mai mulţi dintre aristocrații 
care frecventează locul li s-a interzis să mai meargă în 
cluburi mai respectabile. Nu prea îţi ajută reputaţia să 
recunoşti că frecventezi Cerberus. 

— Crezi că mi s-a interzis să frecventez alte locuri? 

Vocea lui tăioasă era o indicație că fusese insultat. 
Poate că totuşi nu avea să fie chiar atât de uşor. 

— Nu, milord. Încercam doar să sugerez unde ne-am fi 
putut intersecta. Îmi pari un bărbat cu o minte ascuţită care 
ar avea succes la mesele de joc şi puţin aventurier care ar 
putea căuta diverse tipuri de divertisment. Bănuiesc că te 
plictiseşti uşor. 

— Le-ai dedus pe toate dintr-o întâmplare aleatorie? 

Nu, le dedusese după luni de cercetare, dar trebuia să 
înăbuşe bănuielile contelui. 

— Ai dreptate. Pentru simplul fapt că mie îmi plac 
mediile mai periculoase, nu înseamnă că le plac tuturor 
bărbaţilor. 

Îndeosebi celor răsfăţaţi şi răzgâiaţi, care trăiseră o 
viaţă privilegiată, de care ar fi trebuit să se bucure şi Mick, 
măcar în parte. O şcoală cum se cuvine, o casă cum se 
cuvine, mâncare cum se cuvine, îmbrăcăminte cum se 
cuvine. Nu îl deranja că îşi croise drumul lui ca bărbat, dar 
în copilărie nu ar fi trebuit să facă tot ce făcuse ca să 
supravieţuiască. Totuşi, nu permise furiei clocotitoare să îşi 
croiască drum spre suprafaţă, să i se vadă în postură sau 
voce. 

— Îmi cer iertare că am crezut că am avea ceva în 
comun. 

— Nu m-am simţit jignit. Simt doar curios de ceea ce 
ştii. 

Şi, din câte se părea, nu prea încrezător. Se întrebă 
oare de ce. 

— Provii dintr-o familie ilustră. Am citit articole în 
ziare. 

— Urmăreşti cu atenţie toate familiile? 


— Urmăresc cu atenţie şi rețin totul. Sunt om de 
afaceri. Nu ştiu niciodată de unde va apărea o idee sau o 
oportunitate nouă de afaceri. De asemenea, mă pricep 
foarte bine şi să estimez valoarea cuiva, ca să nu accept un 
investitor pe care nu artrebui să-l accept. 

— De data asta, eu trebuie să-mi cer iertare. 
Ocazional, unii s-au căznit să profite de statutul meu social, 
ceea ce mă face precaut. 

— Mereu este bine să-i abordăm pe străini cu 
precauţie. 

Kipwick pufni. 

— Oamenii cu pricina mi-erau prieteni. Sau cel puţin 
aşa am crezut. Trebuie să recunosc că am fost curios în 
privinţa clubului Cerberus. Dar, din câte înţeleg, locaţia lui 
este un secret îndeaproape păzit. 

Mick ridică din umeri, nepăsător. 

— Ne întâlnim la intrarea în aceste grădini mâine- 
seară, la zece, şi te voi duce acolo. 

Contele zâmbi. 

— S-ar putea să vin. 

Sigur că avea să vină. Din pricina datoriei pe care o 
avea îşi pierduse statutul de membru la unul dintre 
cluburile pentru domni şi era pe punctul de a şi-l pierde la 
încă unul. Contele avea o înclinaţie spre a juca atunci când 
nu ar fi trebuit, spre a ridica mizele când nu avea şanse să 
câştige. Din câte se părea, era un jucător de cărţi groaznic, 
incapabil să îşi dea seama când l-a părăsit norocul. 

O explozie zgudui noaptea nemişcată şi abia atunci 
observă bobocii roşii şi verzi sclipitori ce umpleau cerul. O 
auzi pe Fancy icnind surprinsă. Fără îndoială că nu îşi mai 
amintea că îi arătase un foc de artificii pe când avea 4 ani. 
Stătuse pe umerii lui şi aplaudase încântată, răsturnându-i 
pălăria de pe cap de atâta entuziasm. Acum aplauda cu mai 
multă decenţă, dar pe chip i se citea exaltarea. 

II surprinse în schimb cât de încântată părea Lady 
Aslyn. Trebui să îşi schimbe poziţia uşor şi fără să bată la 
ochi, ca să îi poată vedea în continuare profilul. În luminile 
colorate care îi dansau peste trăsături şi la ce zâmbet 


luminos avea, era frumoasă într-un mod pe care îl neglijase 
până atunci. Părea să se bucure ca un copil. II uimi brusc 
cât de tânără părea, nu cu mult mai în vârstă ca Fancy. 
Inocentă. Bănuia că nu păcătuise în viaţa ei. 

Dacă ar fi fost un bărbat decent, şi-ar fi abandonat 
planurile. Dar întrucât îşi croise drum râcâind din canalul în 
care fusese aruncat, Mick Trewlove nu era nici decent, nici 
genul care să renunţe doar pentru că judecase greşit unele 
elemente ale planului pe care şi-l întocmise. Era cunoscut 
pentru încăpăţânarea lui. Tocmai asta îi adusese o avere şi 
o reputaţie cum că ar fi fost nemilos când venea vorba 
despre a dobândi orice îşi dorea. _ 

Momentan, dorea să i se recunoască locul în lume. În 
absenţa lui, era doar o brută. Dacă i se recunoştea, urma să 
devină unul dintre cei mai puternici oameni din Marea 
Britanie. Uşile care i se închiseseră cândva în faţă aveau să 
se deschidă larg. Cei care îl evitaseră înainte aveau să îl 
primească acum cu braţele deschise. 

Plănuise totul de prea multă vreme ca să renunţe 
acum. Ajunsese cât de sus putuse în ierarhia socială. Ca să 
ajungă şi mai sus, alţii trebuiau să cadă... rău de tot şi 
spectaculos, asemenea  artificiilor care se stingeau în 
coborâre. Urma să i se plătească ce i se datora. Şi 
Dumnezeu să aibă milă de oricine i se punea în cale. 


* 


Aslyn putea simţi privirea lui Mick Trewlove. Ciudat, 
dar o făcea să simtă furnicături peste tot, de parcă ar fi 
atins-o cu mâinile, nu cu ochii. Nu îşi amintea să mai fi fost 
vreodată atât de conştientă de un bărbat. Era încântător, 
înspăimântător, derutant. O făcea să îşi dorească să se 
cuibărească la pieptul lui şi să se piardă cu firea în acelaşi 
timp. Abia de se putea concentra la frumuseţea artificiilor 
magnifice care explodau deasupra lor. 

Şi o făcea să se simtă vinovată. Vinovată pentru că 
reacţia ei faţă de Kip, ori de câte ori se afla prin preajma ei, 
pălea prin comparaţie, îşi spunea că era din pricină că îl 


cunoştea bine pe amicul ei din copilărie, că îl cunoscuse 
mai toată viaţa, că trăise în locuinţa părinţilor lui, că lua des 
masa cu el, că dansa cu el la baluri şi pentru că era atât de 
familiară cu el, încât tutorii ei nu îi cereau să fie însoţită în 
compania lui, ştiind că nu avea să profite de ea. 

Bănuia că nici cea mai neînduplecată însoţitoare nu l- 
ar fi oprit pe Mick Trewlove dacă ar fi vrut să profite de ea 
şi să se dedea unui comportament răuvoitor. Fără îndoială 
că ştia cum să ofere pe furiş o atingere necuvenită, dar şi 
să fure săruturi de la fete dornice să le împartă. Se tulbură 
când îşi dădu cu groază seama că nu ar fi deranjat-o să se 
numere printre acele fete. Doar preţ de o clipă sau două. 

La naiba cu toate! Când devenise atât de obsedată de 
sărut, de dorinţa de a simţi buzele unui bărbat apăsându-se 
pe ale ei, de a cunoaşte secretele pasiunii care o ocolise 
până atunci? 

Era o doamnă, iar doamnele se purtau cuviincios. Nu 
îşi permiteau să fie surprinse în situaţii compromiţătoare, 
ba mai mult, nu se puneau singure în situaţii 
compromiţătoare. Nu creau scandaluri şi nu trebuiau să 
facă obiectul vreunui scandal creat de altcineva. Cu 
siguranţă nu se gândeau cum îşi scot mănuşa şi îşi trec 
degetele goale prin barba unui domn. Ducesa ar fi fost 
îngrozită să afle că pupila ei îi alunga avertismentele 
cumplite despre cât de uşor putea un gentilom să îşi 
împingă lesa bunei-cuviinţe spre un colţ al minţii, de unde 
putea doar să îi înţepe ineficient conştiinţa. 

Sau poate că nu chiar atât de ineficient. Nu ar fi 
trebuit să nutrească astfel de gânduri în legătură cu Mick 
Trewlove. Dacă nu le putea evita, ar fi trebuit să fie în 
legătură cu Kip. Ar fi trebuit să îşi dorească cu înfocare ca 
el să se elibereze de priponul societăţii şi să o sărute. Era 
scandalos să fie atât de conştientă de străinul din spatele 
ei. De când îşi făcuse debutul în societate, fusese 
prezentată multor bărbaţi tineri, eligibili, dar niciunul dintre 
ei nu îi stârnise interesul. Doar Kip îi atrăsese atenţia... 
până acum. Ceea ce era îngrijorător. 

—  Artificiile sunt spectaculoase, şopti domnişoara 


Trewlove, suspinând, de parcă s-ar fi temut că, dacă ar fi 
vorbit tare, i-ar fi deranjat pe alţii care se bucurau de 
spectacolul fantastic. Le priveşti deseori? 

— Este prima dată când vizitez grădinile. 

— Fratele dumitale pare la fel de dificil ca al meu. 

Aslyn se încruntă. 

— Fratele meu? 

Domnişoara Trewlove aruncă o privire peste umăr şi 
dădu scurt din cap. 

— Kipwick? Surprinsă de presupunerea fetei, Aslyn 
râse uşor. Nu este fratele meu. 

Domnişoara Trewlove clipi din ochi de nenumărate 
ori. 

— Dar nu ai însoţitoare. 

O spusese pe un ton incredul, în care răsuna ecoul 
unui posibil scandal. 

— Sunt pupila părinţilor lui. Mi-e ca un frate. Chiar în 
timp ce rostea asta, i se păru greşit să vorbească astfel 
despre viitorul ei soţ sau să se gândească măcar la el în 
termeni atât de neutri. Adică, e mai mult de-atât, 
bineînţeles. Dar nu ar profita niciodată de mine. 

— Mick îmi zice că toţi bărbaţii ar profita. 

— Kip nu ar face-o. 

— Ce norocoasă eşti! Fraţii mei nu m-ar lăsa niciodată 
să ies din casă cu un bărbat cu care nu sunt înrudită. Deşi, 
dacă ar fi după Mick, nu aş avea voie să ies deloc cu vreun 
bărbat. 

— Câţi fraţi ai? întrebă ea. 

— Patru. Şi o soră, mai mare şi cu mai multă libertate 
ca mine. Mă exasperează de-a dreptul. 

Aslyn arătă discret peste umăr. 

— El e cel mai mare? 

Fata încuviinţă şi îşi dădu ochii peste cap. 

— Şi cel mai autoritar. 

Da, şi-l putea imagina aşa. Era obişnuită să se afle în 
preajma bărbaţilor încrezători, dar niciunul dintre ei nu 
emanase siguranţă de sine într-o asemenea măsură încât 
să pară a-i copleşi toate celelalte aspecte. Mick Trewlove o 


făcea. O vedea efectiv ieşind din el în valuri ce puteau 
cuprinde totul în jurul lui, inclusiv pe ea. Voia să cunoască 
acea putere, să se lase atrasă înspre ea, captivată de ea, 
sedusă înăuntrul ei. Toate aceste gânduri neîmblânzite erau 
remarcabile, o făceau să fie conştientă de sine într-un mod 
pe care nu îl mai experimentase până atunci. Pentru prima 
dată în viaţă, îşi dădea seama că o femeie avea nevoi, că 
ea avea nevoi, care depăşeau dansurile politicoase şi 
plimbările curtenitoare printr-o grădină. Voia să fie atinsă în 
locuri nepermise, să simtă atingerea buzelor alunecând prin 
locuri nepermise. Voia să îşi piardă controlul, să îşi pună în 
primejdie principiile... 

Işi dădu brusc seama că oamenii din jurul ei 
ovaţionau, aplaudau şi se urneau din loc, şi înţelese că 
focul de artificii se sfârşise. In văzduh plutea un miros 
ciudat de fum şi de încă ceva. Probabil acel ceva ce 
alimenta exploziile. Respiră adânc, întrebându-se dacă 
pasiunea care exploda avea la rândul ei un miros unic. 

— Păi, ar fi bine să o luăm din loc, spuse Kip. l-am 
promis mamei că te duc acasă înainte de ora zece. 

— Doar nu se încheie toate numerele artistice. 

— Se încheie cele de care ţi se permite să te bucuri. 

Poate că l-ar fi contrazis, dacă cei doi Trewlove nu ar 
fi fost încă în apropierea lor, dar o doamnă cuwviincioasă nu 
făcea o scenă în public. 

În plus, faptul că rămânea în compania lui Mick 
Trewlove îi tulbura imaginaţia şi trupul. Probabil că avea să 
se facă de râs dacă nu avea grijă. 

— A fost o încântare să te cunosc, domnişoară 
Trewlove. 

Fata îi zâmbi. 

— A fost o onoare să privesc artificiile împreună cu 
dumneata. Işi plecă uşor capul şi făcu o reverență rapidă. 
Milord. 

— Domnişoară Trewlove. 

Aslyn se întoarse spre fratele domnişoarei Trewlove şi 
se strădui din răsputeri să nu îşi imagineze toate diversele 
explozii, de la mici la mari, pe care le-ar fi putut provoca 


într-o femeie. 

— Domnule Trewlove. 

EI îi luă mâna şi i-o duse la buze, fără să îşi ia ochii de 
la ea. Îi simţi degetele calde şi puternice prin mănuşă, 
căldura gurii lui scurgându-se prin pielea de căprioară. 

— Lady Aslyn, îţi mulţumesc pentru bunătatea pe care 
i-ai arătat-o surorii mele. 

Reuşi doar să încuviinţeze şi să îşi tragă mâna. Ce era 
în neregulă cu ea? În timpul sezoanelor pe care le avusese, 
mulţi bărbaţi îi luaseră mâna înmănuşată, ba chiar o şi 
sărutaseră, dar nu i se pusese niciodată un nod în gât. Era 
vag conştientă de faptul că Kip o lua de braţ şi o ducea de 
acolo. 

Fu o provocare pentru ea să nu arunce o ultimă 
privire peste umăr înspre Mick Trewlove. Nu ştia de ce 
ideea că nu avea să îl mai vadă vreodată îi lăsa un 
sentiment de pierdere. 


În timp ce trăsura străbătea strada hurducăit, Mick se 
holba pe geam şi încerca să se concentreze la întâlnirea lui 
cu Kipwick şi la cum să profite mai bine de aceasta, dar 
mintea îi tot fugea la Lady Aslyn şi la planurile pe care le 
avea pentru ea. Necesitau un pic mai multă fineţe. Puțin 
probabil că avea să accepte o întâlnire cu un om de felul 
lui. Urma să fie puţin dificil să se asigure că drumurile 
aveau să li se intersecteze, ca să o poată ademeni în 
braţele lui. Ea participa la evenimente la care el nu era 
invitat. Cel puţin nu momentan, dar în viitorul apropiat... 

— Presupun că nu vrei ca mama să ştie de ce m-ai 
însoţit de fapt în grădini astăzi, spuse Fancy, iar tonul din 
vocea ei îi dădu de ştire că avea să plătească scump pentru 
tăcerea ei. 

Poate că el o considera o copilă inocentă, dar fusese 
mereu prea şireată. Ori de câte ori ajunsese acasă, bătut şi 
plin de vânătăi, sora lui, Gillie, îl pansase, dar Fancy fusese 
cea care se aşeza în faţa lui şi îl privea cu foarte mare 


interes, afirmând scurt că avea nevoie de dulciuri care să îi 
ţină gura ocupată, ca să nu îi spună mamei ce văzuse. 

Era foarte norocoasă că o iubea aşa de mult. 

— Cât mă costă? mormăi el. 

Majoritatea bărbaţilor se dădeau un pas în spate când 
auzeau tonul acela. Ea doar zâmbi. 

— O librărie. 

El se încruntă. 

— Vrei să cumperi o carte? 

— Nu. Vreau să deţin o librărie. 

Trăsura se umplu de râsetul lui. 

— Nu fi prostănacă. Te vei căsători în mai puţin de un 
an. 

— Mai devreme ai pretins că nu mă voi căsători 
niciodată. 

— Da, ei bine, am greşit. Fancy, adevărul e că scopul 
meu, al tuturor, de fapt, este să vedem că închei o 
căsătorie bună. 

— Eforturile din seara asta au făcut parte din scopul 
acesta? 

Erau cruciale pentru scopul lui. 

— Nu îţi bate căpşorul tău drăguţ cu asta. 

— Până mă mărit, aş putea avea o prăvălie. 

— Fancy... 

— Construieşti atâtea clădiri. De ce să nu îmi dai o 
prăvălie? Pe Gillie ai ajutat-o să îşi ia taverna. 

— Lucrurile stau altfel în cazul lui Gillie. 

— De ce? Pentru că crezi că nu ar vrea-o niciun 
bărbat? 

— Pentru că nu cred că ea ar vrea vreun bărbat. E 
mult prea independentă, aşa a fost mereu. 

— Şi eu aş vrea să fiu independentă. 

— Şi tu vei fi. Doar că vei fi căsătorită şi 
independentă. Aruncă o privire pe geam. Am ajuns acasă. 
S-o lăsăm aşa. 

Pe când vehiculul se opri lin în faţa unei locuinţe 
dărăpănate într-unul dintre cele mai cunoscute cartiere de 
cocioabe din Londra, Mick regretă profund că mama lui 


refuza să îi accepte oferta să se mute într-o locuinţă mai 
luxoasă. Bănuia că refuzul ei avea de-a face cu două 
lucruri: nu credea că merită ceva mai drăguţ ca sărăcia 
care o înconjura şi se temea irațional că oricine s-ar fi 
mutat în casa aceea după ea urma să se apuce de 
grădinărit şi să descopere secretele întunecoase îngropate 
în spatele casei. 

Mick avusese 8 ani când le descoperise. Nu încercase 
să planteze un tufiş sau un arbust, ci căutase comori 
ascunse. Atunci descoperise adevărul despre trecutul lui. 

Inainte ca lacheul să apuce să îi deschidă portiera, o 
împinse cu putere şi sări din trăsură. Se întoarse şi o ajută 
pe sora lui să coboare. Se întorsese doar de curând de la 
internat şi locuia aici. Se oferise să îi cumpere un 
apartament sau o casă la oraş într-o zonă mai elegantă, dar 
nu îi plăcea ideea ca mama lor să locuiască singură. Spera 
totuşi ca, în timp, Fancy să o convingă pe Ettie Trewlove că 
cel mai bine pentru toţi ar fi fost ca ea să îşi lase păcatele 
în urmă. 

Nu se sinchisi să bată la uşă, ci deschise pur şi simplu 
uşa, lăsând-o pe Fancy să intre prima în locuinţa 
călduroasă. Deşi nu îţi puteai da seama din afară, interiorul 
casei era destul de primitor. Mick şi fraţii lui se ocupaseră 
de asta, curăţând mai toată locuinţa şi reconstruind-o, ca 
să se asigure că mama lor beneficia de confortul pe care ei 
credeau că îl merită. Proprietarul nu se opusese. De fapt, 
când îl confruntase Mick, fusese cât se poate de bucuros să 
îi înmâneze toate proprietăţile din zonă pentru o sumă 
foarte modestă. In cele din urmă, Mick avea de gând să 
dărâme totul şi să reconstruiască de la zero. Dar atunci ar fi 
dat la iveală toate scheletele ascunse, aşa că nu se grăbea. 

Mama le zâmbi şi se ridică cu greu din fotoliul de 
brocart portocaliu şi galben de lângă focul mic. Nu se mai 
plângea niciodată că i-ar fi rece acum că Mick îi trimitea 
cărbuni în fiecare zi. Mick voia să angajeze şi o fată în casă 
care să se ocupe de nevoile ei, dar, din nou, temerile ei nu 
aveau să permită aşa ceva. Nu suporta să vadă cum o 
podideau lacrimile, aşa cum se întâmpla de fiecare dată 


când sugera să schimbe ceva în modul ei de viaţă. 

Îşi târşâi picioarele spre bucătăria mică. 

— Pun de un ceai. 

Mereu le oferea ceai. 

— Eu nu vreau, spuse el cu blândeţe. Nu voi rămâne. 

Ea îl privi peste umăr. _ 

— De ce trebuie să te grăbeşti? In ultima vreme nu ai 
prea dat pe aici. 

— Am fost ocupat. 

— Sigur poţi rămâne câteva minute. 

— Poate, spuse Fancy, punându-şi şalul în cuier, după 
care se duse să pregătească ea ceaiul. Cât mă ocup eu de 
asta, convinge-l că ar trebui să deţin o librărie. 

Ori de câte ori femeile din familie făceau front comun 
împotriva lui, ştia că avea să fie învins. Mama lui se 
întoarse la fotoliul ei şi se aşeză, punându-şi picioarele pe 
taburetul mic brodat. 

— Mereu i-au plăcut cărţile. Poate că m-aş fi 
descurcat mai bine cu voi toţi dacă aş fi ştiut să citesc mai 
bine, dar mereu a fost o strădanie pentru mine să înţeleg 
literele. 

Mick se aşeză pe fotoliul cu spătar înalt din faţa ei şi 
îşi întinse picioarele. 

— Te-ai descurcat destul de bine cu noi. 

— A trebuit să munceşti din greu. 

— Imi place să muncesc. 

— Mi-ar plăcea şi mie să cunosc această plăcere, 
strigă Fancy. Satisfacţia realizării. 

— Am plătit ca să mergi la o şcoală distinsă dintr-un 
motiv: să dobândeşti rafinamentul de care ai nevoie ca să 
te căsătoreşti bine. 

— De ce nu pot să mă mărit şi să am şi o prăvălie? 

— Are dreptate, spuse mama lui. 

— Va fi o doamnă de calitate, prea ocupată să piardă 
timpul într-o prăvălie. 

— Şi cum va cunoaşte un domn de calitate? 

— Lucrez la asta. 

Femeia care îl crescuse îl studie cu atenţie. Cea mai 


mare parte din părul ei negru încărunţise şi jura că ştie 
pentru care dintre şuviţe era responsabil fiecare fiu al ei. 
Mick se temea că majoritatea se datorau faptelor lui. 

— Îmi fac griji pentru Gillie, spuse ea încet, schimbând 
subiectul spre un lucru care o îngrijora periodic. 

— Îşi poate purta singură de grijă. 

Cealaltă soră a lui era categoric încrezătoare în sine. 
În copilărie se agăţase mereu de poalele cămăşii lui. Poate 
că ar fi trebuit să fie mai protector, dar, la vremea 
respectivă, se străduiseră cu toţii doar să supravieţuiască. 

— Dar să se ocupe de o tavernă... 

Vocea îi pieri, de parcă nu s-ar fi putut hotărî ce să 
creadă despre asta. 

Gillie nu doar că se ocupa de ea, ci o deţinea. Mick 
avusese grijă de asta. Niciuna dintre surorile lui nu aveau 
să se afle sub papucul vreunui bărbat, aşa cum fusese 
mama lor. Urma să se asigure de asta, indiferent de preţ. 

— Voi trece pe la ea în seara asta. 

Văzu uşurarea de pe chipul ei zbârcit. 

— Mulţumesc. 

— Spunând acestea, ar trebui să-mi văd de drum. 

Se ridică. 

— Ba nici vorbă. Fancy se apropie de el, ţinând o tavă 
în mână. Tocmai ţi-am pregătit ceaiul. 

El îşi strecură un deget sub bărbia ei şi îi ridică faţa, 
făcându-i cu ochiul. 

— De ce să mă mulţumesc cu ceai, când Gil îmi va da 
whisky? Se duse spre mama lui, se aplecă mult şi o sărută 
pe frunte. Nu te îngrijora prea tare. Ţin totul sub control. 
Pune-o pe Fancy să-ţi descrie artificiile. 

Ea îl bătu uşor peste obraz. 

— Ai fost o binecuvântare de la bun început. 

— La fel şi tu. 

În timp ce se duse spre uşă, îşi strecură mâna în 
buzunarul hainei şi îşi trecu degetele peste firele spălăcite 
şi zdrenţuite care formau blazonul Hedley, tot ce mai 
rămăsese din pătura în care fusese înfăşat când ducele i-l 
dăduse mamei lui. 


Capitolul 3 


Lăfăindu-se în căldura de sub grămada de cuverturi, 
Aslyn îşi ridică mâinile deasupra capului şi se întinse, 
hotărâtă să nu mai fie supărată pe Kip. Nu era corect. La 
nici cincisprezece minute după ce o adusese aseară acasă, 
o sărutase pe frunte, apoi se scuzase şi plecase, cu 
siguranţă ca să se dedea altor vicii. Jocuri de noroc, 
băutură, poate chiar şi târfe. Chiar dacă toată lumea se 
aştepta ca ei doi să se căsătorească, el nu îşi anunţase 
intenţiile, aşa că bănuia că nu putea fi tristă din pricina 
distracţiilor cu care se îndeletnicea. 

La rândul lui, nici el nu putea fi tulburat de faptul că 
Mick Trewlove se cuibărise într-un colţişor al minţii ei. Nu 
mai fusese nicicând aşa de curioasă de un bărbat. Cum îşi 
câştigase averea? Oare era rentier? Dacă i-ar fi dat jos 
mănuşile, ar fi descoperit nişte mâini aspre şi pline de 
cicatrici de la anii de muncă? Nu îl întrebase pe Kip despre 
el pentru că o luase prin surprindere interesul pe care i-l 
stârnise. Cu siguranţă că lui Kip i s-ar fi părut necuvenit. 

Doamnele cuviincioase nu întrebau despre un bărbat 
indecent. Instinctul îi spunea că Mick Trewlove era 
indecent, în pofida grijii lui evidente faţă de sora lui. O 
privise prea atent şi intens. Nimeni nu se mai uitase la ea 
de parcă s-ar fi gândit să o sărute din cap până în picioare. 

Azvârli la o parte cuverturile şi se dădu jos din pat, se 
duse degrabă la lavoar şi se stropi cu apă rece. De ce 
stârneau bărbaţii gânduri atât de imorale de parcă ar fi fost 
un lucru perfect normal? Nu mai avusese niciodată gânduri 
care să o înfierbânte aşa. Nu înţelegea de ce nu îl putea 
exorciza din gândurile ei. Nici nu avea cu cine să discute 
astfel de gânduri desfrânate. 

Nu o putea întreba pe ducesă, pentru că ar fi trebuit 
să explice de ce vorbiseră cu oameni de rând, ba încă nişte 
străini, şi de ce îi invitaseră să privească împreună 


artificiile. Ea şi Kip căzuseră de acord să nu îi menţioneze 
pe fratele şi sora cu care se întâlniseră în seara anterioară. 
Dacă ducesa avea impresia că Aslyn conversa cu oameni 
care nu apăreau în Debrett's?, a căror descendență nu 
putea fi urmărită câteva generaţii în urmă, cu siguranţă că 
avea să îi restricţioneze şi mai mult ieşirile, care oricum 
erau destul de rare şi aproape private de orice libertate. 

Se mai udă de câteva ori pe faţă, apoi apucă prosopul 
ca să se şteargă. Când se deschise uşa, tresări, de parcă ar 
fi fost surprinsă făcând ceva nepermis. 

— Nu mi-am dat seama că v-aţi trezit deja, milady. Nu 
aţi sunat să vin. 

Nan obişnuia să se strecoare în încăpere şi să tragă la 
o parte draperiile, lăsând ca lumina soarelui să o trezească 
blând pe stăpâna ei. 

— Tocmai m-am trezit. 

Slujitoarea închise uşa cu o expresie vinovată. Apoi se 
apropie de ea cu precauţie. 

— Am ceva pentru dumneavoastră, milady, şopti ea, 
de parcă pereţii ar fi avut urechi. Un domn a bătut la uşa 
servitorilor aproape de zori. l-a spus flăcăului care a 
răspuns că trebuia să vorbească cu servitoarea lui Lady 
Aslyn. Aşa că m-au chemat. Mi-a dat asta, mi-a zis că e 
pentru dumneavoastră şi că nu trebuia să spun nimănui 
despre ea. 

Ţinea în palmă o cutie mică din piele. Aslyn nu se 
putea hotărî dacă să o apuce. 

— Cum arăta? 

— De parcă ar fi trebuit să intre pe uşa din faţă. Haine 
cu croi frumos. Cizme lustruite. Bine îngrijit. Părul închis la 
culoare. Barbă. Era prea întuneric ca să-i văd bine ochii şi 
oricum îi avea ascunşi de pălărie. Părea încrezător, dar mi-a 
trecut prin minte că, dacă aş fi fost pusă pe fapte rele, nu 
mi-aş fi dorit să mă întâlnesc vreodată cu el pe o alee 
întunecoasă. 

Chiar dacă dedusese deja despre cine era vorba, 


2 Carte care include o scurtă istorie a familiei fiecărui posesor al unui 
titlu nobiliar (n.tr.) 


întrebă: 

— N-a spus cum îl cheamă? 

— Nu, milady. L-am întrebat, dar doar mi-a zâmbit, 
răpitor, dacă e să fiu sinceră, de mi-a făcut inima să îmi 
bată cu putere, şi dus a fost. Nu cred că voia să se ştie. 

Aslyn descoperi cu surprindere că degetele îi 
tremurară uşor când apucă cutia. Chiar dacă nu avea 
secrete faţă de slujnica ei, se răsuci totuşi şi se duse spre 
canapea, pentru un strop de intimitate. Deschise cutia şi fu 
întâmpinată de o bucată de hârtie de calitate. O ridică şi 
icni când văzu ce se afla dedesubt: cel mai frumos 
medalion pe care îl văzuse vreodată. Fundalul era de un 
albastru pal care se potrivea aproape perfect cu nuanţa 
ochilor ei. Desfăcu bileţelul şi citi cuvintele cu o caligrafie 
masculină: „Drept recunoştinţă pentru bunătatea arătată 
surorii mele”. 

Fără nume, fără iniţiale, fără confirmarea identităţii 
persoanei care îl scrisese, dar, la urma urmei, nu avea 
nevoie de o confirmare. Existau indicii din plin. Se întrebă 
cum de obținuse un dar atât de rapid. Oare îl pregătise 
pentru altcineva? Să fi fost o bijuterie de familie de preţ? 
Oare găsise un bijutier care să îşi deschidă magazinul 
noaptea? 

Primirea acestui dar o făcu şi mai curioasă faţă de 
Mick Trewlove. Nu avea idee cum să dea de el, cum să ÎI 
mustre pentru gestul necuvenit sau cum să îi trimită un 
bileţel adecvat în care să îşi exprime recunoştinţa în caz că 
se hotăra să îl păstreze. O privase de această alegere. Nu 
ştia dacă să se simtă enervată sau recunoscătoare. 

Puse bileţelul înapoi în cutie şi o închise. O strânse 
tare la piept şi se duse cu paşi mari spre măsuţa ei de 
toaletă. 

— Niciun cuvânt despre asta, Nan. 

— N-aş face-o niciodată, domnişoară. Cred că domnul 
m-ar găsi când dorm şi m-ar sugruma. 

Aslyn deschise un sertăraş şi aşeză cu grijă darul 
înăuntru. 

— Nu cred că ar face aşa ceva, dar nu vreau s-o supăr 


pe ducesă. Cu siguranţă nu ar fi de acord să primesc daruri 
de la un gentilom care nu şi-a exprimat limpede intenţiile. 

Nu că ar fi obţinut ceva dacă şi-ar fi exprimat limpede 
intenţiile. Tutorii ei nu i-ar fi permis niciodată să se asocieze 
cu un om de rând, cu atât mai puţin să se căsătorească cu 
unul. Deşi evident că nu se gândea să se mărite cu el. Viaţa 
îi fusese plănuită deja şi fusese crescută ca să îmbrace 
cândva pelerina de ducesă. Kip era destinul ei. Incă din 
tinereţea ei. Până şi părinţii ei fuseseră de acord să se 
mărite cu el. De aceea îi numiseră pe ducele şi ducesa de 
Hedley tutorii ei, ca să se asigure că ceea ce îşi doreau 
pentru ea avea să se înfăptuiască. 

O oră mai târziu, Aslyn intră în salonul pentru micul 
dejun şi îl găsi pe duce încă la masă, bucurându-se de ouă 
jumări cremoase, şuncă şi alte bunătăţi, în timp ce îşi citea 
ziarul. Ducesa lua prima masă a zilei în pat şi o încuraja pe 
Aslyn să facă la fel, dar ei i se părea o activitate prea tăcută 
şi singuratică. 

Ducele se ridică. 

— Ah, am parte de o companie încântătoare în 
dimineaţa asta. 

Spusese acelaşi lucru şi prima dată când se furişase 
din odaia copiilor, pe când avea 9 ani, şi insistase să ia 
micul dejun la masa mare. Îi făcuse pe plac în ziua aceea şi 
în fiecare zi de atunci înainte, creând un mic ritual doar al 
lor de care avea să îi fie dor când avea să se mute la casa 
ei. 

Se duse spre el, se ridică pe vârfuri şi îl sărută pe 
obrazul proaspăt bărbierit. 

— Nu aş rata să-mi încep ziua cu bărbatul meu 
preferat. 

— Ţi-a plăcut vizita de aseară din grădina plăcerilor? 

— Da. Muzica, distracţiile, artificiile, toate au fost 
uimitoare. Sper să îl conving pe Kip să mă mai ducă în 
viitorul foarte apropiat. 

Se întoarse cu spatele la el şi se duse spre bufet, 
unde îşi pregăti farfuria. Alese ouă, dar optă pentru costiţă, 
în loc de şuncă, câteva felii de banane şi căpşune. Când se 


apropie de masă, un lacheu îi trase scaunul. Se aşeză şi 
aşteptă până servitorul îi puse şervetul în poală. Mai 
aşteptă o clipă până acesta îi turnă ceai. Adăugă trei cuburi 
de zahăr şi amestecă, conştientă că ducele se aşezase într- 
un final. 

— Ce ţi-a plăcut cel mai mult? întrebă Hedley. 

„Că l-am cunoscut pe Mick Trewlove”. 

— Cred că artificiile. 

— Am auzit că sunt ceva pe cinste. 

— Ar trebui să o duci pe ducesă să le vadă. 

Un val de tristeţe îi inundă chipul. Ducesa pleca 
rareori din locuinţa lor şi nu participa niciodată la baluri sau 
la serate. Aslyn bănuia că era posibil să nu fi plecat deloc 
de pe moşia lor de la ţară dacă o doamnă cu statutul ei nu 
ar fi avut nevoie de sezoane, chiar dacă drumul ei spre 
altar fusese deja stabilit. Trebuia să înceapă să îşi 
stabilească locul în societate, ca să poată fi o soţie cuvenită 
şi să îşi îndeplinească datoriile. 

— Voi vorbi cu ea despre asta, spuse el încet. 

Deşi Aslyn ştia la fel de bine ca el că discuţia lor nu 
avea să aducă rod. Se întrebă dacă Kip ar fi avut la fel de 
multă răbdare cu toanele ei precum avea ducele cu ale 
soţiei lui. Ştia că cei doi se iubeau profund. Îi întâlnea 
deseori în grădină, seara, ţinându-se de mână. Aslyn bănuia 
că ducele i-ar fi dat ducesei orice i-ar fi cerut. 

— Ce planuri ai astăzi? întrebă el. 

— Câteva vizite de dimineaţă. Am o probă la 
croitoreasă la ora două şi jumătate. Sper ca rochia să fie 
gata la timp pentru balul Collinsworth de săptămâna 
viitoare. 

— Cred că eu şi ducesa nu vom participa. Collinsworth 
a devenit puţin nesuferit de când are un moştenitor. 

Găsea mereu o scuză pentru faptul că nu ieşeau în 
societate, de parcă ar mai fi fost nevoie de justificări după 
atâta vreme 

— Oare nu sunt toţi bărbaţii nesuferiţi după ce li se 
naşte primul fiu? îl tachină ea. 

— Noi, bărbaţi, avem un mod ciudat de a înţelege ce 


înseamnă o realizare. 

Uneori se întreba de ce ducele şi ducesa nu făcuseră 
şi alţi copii, dar era genul de subiect despre care o doamnă 
de calitate nu punea întrebări. Kip, care avea doar 28 de 
ani, apăruse destul de devreme în căsnicia lor, iar ducesa 
fusese destul de tânără ca să mai aibă şi alţi copii. Poate că 
fusese rănită în timpul naşterii, un alt subiect interzis. Când 
venea vorba despre corpul omenesc şi toate misterele lui, 
se părea că îi era menit să descopere adevărurile pe cont 
propriu, din experienţe personale, mai degrabă decât din 
cunoştinţele împărtăşite de cineva care deţinea deja toate 
răspunsurile. 

— Ni se va alătura şi Kip la cină diseară? întrebă 
ducele. 

— Da, aşa cred. 

Acesta închiriase o casă de oraş nu foarte departe. Cu 
trei ani în urmă, la vârsta de 25 de ani, anunţase că era 
îndeajuns de în vârstă ca să aibă propria locuinţă, că un 
tânăr care îşi făcea de cap nu ar fi trebuit să locuiască sub 
acoperişul părinţilor lui. Încă un exemplu de nedreptate 
care o deranja uneori. Chiar dacă îi iubea mult pe duce şi 
pe ducesă, uneori i se părea într-adevăr neconvenabil să nu 
aibă un loc al ei, dar, pe de altă parte, tinerele doamne de 
statutul ei nu se mutau din locuinţa părinţilor sau a tutorilor 
ei până nu se măritau, când se puteau muta în casa soţului 
lor. Se întrebă dacă domnişoara Trewlove locuia împreună 
cu părinţii ei sau dacă, fiind o femeie de rând, era liberă să 
locuiască oriunde voia ea. Fratele ei părea într-adevăr să îi 
poată oferi orice îi dorea inima. 

Aslyn se gândi să îl întrebe pe duce dacă auzise 
vreodată de Mick Trewlove, dar probabil că s-ar fi ajuns la 
discuţii mai ciudate decât împerecherea şi naşterea. In 
plus, şi-ar fi încălcat promisiunea faţă de Kip de a nu 
povesti altora despre întâlnirea lor. Mâncă foarte puţin, oftă 
şi împinse farfuria la o parte. 

— Ei bine, cred că ar trebui să mă îmbrac pentru 
ieşiri. 

Ducele se încruntă. 


— Abia de te-ai atins de micul dejun. 

Pentru cât se punea un nod în stomac ori de câte ori 
se gândea la Mick Trewlove. 

— Nu te simţi bine? întrebă el. 

Îi zâmbi uşor şi clătină din cap. 

— Pur şi simplu, nu mi-e aşa foame în dimineaţa asta. 
Mă voi revanşa diseară. 

— Aşa să faci. Nu vreau să te ofileşti. 

Ea râse vioaie. 

— Dacă nu s-a întâmplat până acum, cu siguranţă nu 
se va întâmpla nici în viitor. 

Fusese mereu mult prea zveltă, oricât ar fi mâncat. 
Ducesa, precum şi alte câteva doamne care o cunoscuseră 
pe mama ei, o informaseră cu multă vreme în urmă căo 
moştenise pe mama ei la înălţime şi constituţie. Chiar dacă 
faptul că semăna cu mama ei o alina şi îi aducea o bucurie 
melancolică, se temea uneori că nu îi oferea unui bărbat 
suficiente lucruri de care să se agaţe, că poate Kip nu Îi 
făcea avansuri pentru că nu era atras fizic de ea, oricât de 
mult ar fi iubit-o. 

— Ne vedem la cină. Îşi împinse scaunul în spate şi se 
ridică. 

— Doi lachei, două servitoare. 

Oftă şi se forţă să zâmbească. 

— Intotdeauna. 

Erau mult prea protectori. Bănuia că nu putea să îi 
condamne. Devenise responsabilitatea lor după ce părinţii 
ei muriseră într-un accident feroviar. Avusese şapte ani pe 
atunci, fusese înfricoşată, confuză şi tristă. | se confirmase 
atunci că viaţa era precară, că nu trebuia luată de bună. 
Învăţase această lecţie la o vârstă fragedă. Ducesa îi 
întărise convingerea cu grijile ei constante. 

Două ore mai târziu, se trezi escortată în biroul unui 
avocat, un ocol în drum spre croitoreasă despre care se 
hotărâse în ultima clipă că era necesar. 

— Lady Aslyn. 

— Domnule Beckwith, spuse ea zâmbind, în timp ce 
gentilomul se ridică de pe scaunul de piele de la biroul lui. 


Nu îi venea în minte nimeni cu ochi mai blânzi că ai 
lui. După moartea tatălui ei, se ocupase de afacerile 
contelui, plătise pentru moşie şi citise testamentul. Chiar 
dacă avusese doar 7 ani, îşi amintea şi acum blândeţea cu 
care îi promisese că totul avea să se sfârşească cu bine în 
cele din urmă. Îi dăruise o păpuşă din cârpe şi îi spusese să 
o strângă tare în braţe ori de câte ori se simţea tristă. După 
atâţia ani, încă avea momente în care îmbrăţişa păpuşa 
zdrenţuită. 

— Te rog, ia loc, spuse el. Să cer să ni se aducă ceai? 

— Nu, mulţumesc. Nu voi sta mult. 

Aşteptă ca ea să se aşeze pe fotoliul moale, apoi se 
aşeză şi el şi îşi împreună mâinile pe biroul din stejar. 

— Cu ce te pot ajuta? 

— Mă întrebam dacă cunoaşteţi un gentilom pe nume 
Mick Trewlove. 

O cercetă preţ de o clipă, iar ea se strădui să nu se 
foiască. Ochelarii de pe nas îi măreau ochii albaştri, creând 
impresia că ar fi putut privi până în sufletul cuiva. 

— ÎI cunosc, spuse el în cele din urmă, foarte încet şi 
monoton, fără să îşi trădeze părerea despre el. 

— Mi s-a părut genul de om care, dacă ar fi avut 
nevoie de un avocat, ar fi venit la dumneavoastră, întrucât 
fără îndoială ar fi dispus să plătească pentru cel mai bun 
avocat din Londra. 

— Mă flatezi. 

Ştia că domnul Beckwith îşi dorea tare să o întrebe 
cum îl cunoscuse pe Mick Trewlove, dar bărbatul era 
cunoscut pentru discreţia lui şi pentru faptul că respecta 
intimitatea celorlalţi. 

— Este cumva clientul dumneavoastră? 

Bărbatul îşi înclină uşor capul. 

— Nu pot dezvălui cine îmi este client şi cine nu. 

Discreţia care o adusese la el o împiedica să obţină 
ceea ce-şi dorea. 

— Presupun că nu ştiţi unde are biroul sau unde 
locuieşte. 

Bărbatul îşi drese vocea şi se lăsă pe spate. 


— Dacă mi-ar fi client, nu s-ar cuveni să împărtăşesc 
nicio informaţie pe care o deţin cu privire la el. Aşa cum nu 
ar trebui să împărtăşesc altora nici detalii despre tine. 

— Dacă aş lăsa o cutiuţă pe colţul biroului 
dumneavoastră, credeţi că ar ajunge ca prin magie la el? 

— Dacă eu nu ştiu unde este, sunt convins că aş 
putea găsi pe cineva care ştie. 

— Atunci o voi lăsa în grija dumneavoastră. 

Scoase cutiuţa de piele din săculeţul ei de mână şi o 
aşeză cu grijă pe marginea biroului. 

— Ar trebui să i se transmită şi un mesaj? 

— Nu, cred că mesajul va fi foarte limpede când o va 
primi. Se ridică. Domnul Beckwith se ridică şi el. Apreciez 
că nu aţi pus întrebări. 

— Rolul meu în viaţă este să fiu de folos, nu să judec. 

— Ştiam că mă pot baza pe discreţia dumneavoastră. 
Vă mulţumesc, domnule Beckwith. Să aveţi o zi bună. 

— Lady Aslyn, orice zi în care sunt în viaţă este o zi 
bună. 

leşi din birou şi se întrebă dacă şi Mick Trewlove avea 
o zi bună. 


Îi înapoiase afurisitul de dar. Charles Beckwith sosise 
în biroul lui fără programare şi i-l adusese chiar el, 
împreună cu o dojană în privire: cei de teapa lui Mick 
Trewlove nu trebuiau să o deranjeze pe Lady Aslyn. Nu 
conta că era îndeajuns de avut şi dispunea de mijloace prin 
care să îi distrugă credibilitatea şi reputaţia lui Beckwith; 
tot nu era îndeajuns de bun pentru o aristocrată. Beckwith 
îl considera de rând. Dar prin vene îi curgea sânge nobil şi 
chiar dacă duhoarea de a fi un bastard nu avea să îl 
părăsească vreodată cu desăvârşire, nici nu avea să mai 
duhnească atât de rânced odată ce tatăl lui avea să îl 
recunoască. 

Şi totuşi, Lady Aslyn era inaccesibilă. Era genul de 
doamnă care se afla pe un piedestal, la care puteai privi, 


dar pe care nu o puteai atinge. El voia să o atingă. 

Mick îşi închipuise că mai ales contele avea să fie o 
provocare, dar nu se aşteptase la asta de la doamnă. Când 
punea ochii pe o femeie, de obicei se bucura de ea înainte 
să se termine noaptea. Ştiuse că avea să fie nevoie de mai 
multă linguşeală şi ispitire în cazul unei aristocrate. Crezuse 
că secretul era să o momească cu bijuterii fără valoare, 
îndeosebi când erau procurate în toiul nopţii de la un 
bijutier care îi era dator. 

Se înşelase. 

Stătea la fereastra biroului lui de la ultimul etaj al 
hotelului său, privind ţintă peticul mic din Londra care îi 
aparţinea, privindu-i pe muncitori cărând lemne, bătând în 
cuie scânduri, stivuind cărămizi, fixând  acoperişuri, 
încastrând geamuri. Magazinele aveau să atragă mai multe 
afaceri în zonă, mai mulţi clienţi pentru hotelul lui. 
Locuinţele pe care plănuia să le construiască mai încolo 
aveau să îi aducă chirii de la cei care lucrau în magazine, 
de la cei pe care urma să îi angajeze ca să păstreze zona 
curată, cei care aveau să se ocupe de sarcini la care 
majoritatea oamenilor nici măcar nu se gândeau. 

In tinereţe lucrase ca băiat care aduna cenuşa, apoi 
gunoier, apoi vânduse cenuşa şi pământul pe care le 
adunase celor care fabricau cărămizi, până reuşise să îşi 
permită propria afacere de construcţii. Londra se extindea 
rapid. Se făceau bani buni din cărămizi. După ce făcuse rost 
de cărămizi, se apucase de construit. Viaţa lui fusese 
formată dintr-o suită de paşi mici ce duseseră la alţii, până 
reuşise să se scuture de tot de praf. Dar nu era de ajuns. 

Voia să fie recunoscut drept fiul mai bun, să se 
dovedească mai valoros ca odrasla legitimă. Voia ca tatăl 
lui să ştie că judecase foarte greşit potenţialul bastardului 
lui, să regrete că îl condamnase cândva la moarte. 


Capitolul 4 


— Tată, ce ştii despre Mick Trewlove? întrebă Kip, iar 
Aslyn aproape că se înecă cu fazanul glazurat. 

Căzuseră de acord să nu vorbească despre el, şi uite 
că el tocmai asta făcea. 

În mod ciudat, ducele se concentră la tăiatul cărnii de 
pasăre de parcă ar fi necesitat o precizie milimetrică. 

— Nu îl cunosc. 

— A dărâmat toate clădirile dintr-o zonă săracă a 
Londrei şi acum înlocuieşte structurile. A construit deja un 
hotel masiv şi, din câte înţeleg, plănuieşte să ridice mai 
multe magazine. Mă gândeam să investim împreună cu el... 

— Să nu discutăm despre afaceri la cină. 

— Oh, ba da, haide să discutăm, izbucni Aslyn, dorind 
să afle mai multe despre enigmaticul domn Trewlove, deşi 
ştia că nu se cuvenea să dea dovadă de interes faţă de un 
alt bărbat. Dar interesul ei era stârnit doar de curiozitate, şi 
de nimic necuvenit. Ei bine, nu neapărat despre afaceri, dar 
despre noile magazine, continuă ea. Doamnele sunt mereu 
interesate de magazine noi. Ce tip de magazine, mai exact? 

— Nu ştiu sigur, spuse Kip. Işi cam ţine gura când vine 
vorba despre planurile lui. 

— Deci ai vorbit cu el. „Când, unde? Ce-a spus?” 

— Nu, dar au vorbit câţiva domni de la club. Le-a 
câştigat o avere într-o altă afacere. 

— Este lipsă de rafinament să discuţi despre bani, 
spuse ducesa, de lângă soţul ei. Părea atât de mică şi de 
fragilă pe lângă ducele robust. Era îmbrăcată cu o rochie 
roz care se potrivea cu părul ei grizonant. In plus, 
cunoaştem măcar familia gentilomului? 

— Mă îndoiesc. Există unele îndoieli în ceea ce 
priveşte - Kip îşi drese vocea şi continuă - legitimitatea lui. 

Ducesa păru de-a dreptul scandalizată. 

— Atunci n-ar trebui să te asociezi cu el, cu atât mai 
puţin să discuţi despre el la cină, în prezenţa a doua 
doamne. 

Mick Trewlove se născuse în păcat? Nu era de mirare 
atunci că părea diabolic. li plăcuse ideea că ar ţine-o de 
mână, că ar săruta-o, când, de fapt, nici măcar nu ar fi 


trebuit să i se permită să stea îndeajuns de aproape încât 
să respire acelaşi aer ca ea. 

— Nu este ca şi cum aş plănui să îl invit la cină, spuse 
Kip. Dar a câştigat o avere... 

— Nu ne asociem cu cei imorali. 

— Dar oare nu mama lui ar trebui etichetată astfel? 
întrebă Aslyn. Cu siguranţă că un copil nu poate fi 
răspunzător de păcatele părinţilor lui. 

— Un copil născut în afara căsătoriei este mânjit. 
Ducesa începu să se agite. Nu trebuie să te asociezi cu 
bărbatul acesta, Kip. Îţi interzic. 

— Dar... începu contele. 

— Ai auzit-o pe mama ta, spuse ducele, împiedicând 
orice obiecţii ar fi putut ridica fiul lui. Nu vom mai discuta 
despre acest bărbat sau despre această chestiune. 

— Totuşi, te poţi ruga pentru sufletul lui, căci cu 
siguranţă are nevoie de mântuire, spuse ducesa. Aslyn, 
cum a fost vizita la croitoreasă? 

Schimbarea abruptă a subiectului o făcu să 
ameţească. Aruncă o privire înspre Kip, care ceru mai mult 
vin, ceea ce însemna că nu avea să continue cu subiectul 
lui preferat de conversaţie. Nu aveau să mai discute despre 
Mick Trewlove cel interesant. În schimb, trebuia să îi 
întreţină cu poveşti despre mătase şi satin. 

— Se fac progrese cu noua mea rochie. Mă voi 
întoarce peste câteva zile pentru proba finală. 

— Ar fi mai convenabil dacă croitoreasa ar veni aici. 

Aşa proceda ducesa când voia haine noi. Dar Aslyn nu 
putea trăi fără să iasă dintre aceşti pereţi. 

— A fost o zi încântătoare. M-am bucurat că am avut o 
scuză ca să ies din casă. 

Şi trebuise să vorbească cu domnul Beckwith. Se 
întrebă dacă acesta făcuse livrarea pe care i-o solicitase. 

Conversaţia se îndreptă spre baluri şi evenimente la 
care aveau să participe ea şi Kip. In locuinţa lor nu se 
ţineau niciodată baluri. Se întreba dacă ducesa le ducea 
cumva dorul. Sau dacă venea cumva o vreme când nu mai 
erau atrăgătoare, când se participa la ele mai degrabă din 


datorie, decât de plăcere. 

În cele din urmă, cina se sfârşi. 

— Worsted, eu şi Lady Aslyn vom lua ceaiul în salon, îl 
anunţă ducesa pe majordom. 

Ducele se ridică şi îi trase scaunul. Aslyn se ridică, şi 
Kip făcu la fel. 

— Eu şi Kip vom bea vinul de Porto în bibliotecă, 
spuse Hedley, după care vom veni la voi în salon. 

— De fapt, eu nu voi rămâne, spuse Kip. Am o 
întâlnire. 

— La ora asta? întrebă mama lui. 

Kip se îmbujoră. 

— Nu este nici ora nouă. Majoritatea burlacilor de 
vârsta mea au întâlniri la astfel de ore. 

— Speram la un joc de cribbage, spuse Aslyn. 

Nu era corect că el putea să iasă şi să facă orice voia, 
iar ea trebuia să rămână aici fără prea multe variante de 
distracţie. 

— Ştii că îmi place foarte mult să joc împotriva ta, dar 
mi-am făcut deja planuri şi sunt persoane care contează pe 
mine să îmi fac apariţia. Poate că mă poţi face praf altă 
dată. 

Într-adevăr, de obicei câştiga. 

— Atunci să te conduc până la uşă? 

El făcu o plecăciune scurtă şi zâmbi. 

— Mi-ar plăcea. 

Se îndoia, căci avea de gând să îi spună ce gândea. 

— Voi veni cu tine în bibliotecă, îi spuse ducesa 
ducelui, iar Aslyn îi privi îndepărtându-se, ţinându-se de 
braţ, după care îşi întoarse atenţia spre Kip, care ocolea 
masa înspre ea. 

— Nu te încrunta, spuse el, oferindu-i braţul. Te-am 
scutit de băutul ceaiului. 

Ea îl apucă de braţ. 

— Te duci spre Cremorne? 

— De fapt, da. 

O însoţi şi ieşiră din sufragerie, apoi străbătură 
coridorul. 


— Mi-ar plăcea să vin cu tine. 

— Voi sta până târziu diseară. 

— Cu domnul Trewlove? Şi înainte să negi, să ştii că 
te-am auzit aseară. 

— Neisprăvită mică! 

Nu prea putea să nege. 

— Părinţii tăi nu vor fi încântați să descopere că 
petreci timp în compania lui. 

— Tocmai de aceea nu le vei spune nimic. 

— Dacă mă iei cu tine. 

Se opriră în hol, iar el se întoarse spre ea hotărât. 

— Ne vom deda unor activităţi care nu sunt potrivite 
pentru doamne. 

— Aş putea sta în umbră. Nu mă va observa nimeni. 

El puse un deget sub bărbia ei. 

— Cu siguranţă te-ar observa. Nici nu se pune 
problema să mă însoţeşti în seara asta. 

— Mă vei duce din nou în grădină, cândva? Foarte 
curând? 

— Nu în viitorul prea apropiat, spuse el cu o 
încruntătură exagerată, ceea ce însemna că nu vorbea 
serios. N-aş vrea să te cocoloşesc. 

Dar dacă o iubea, nu ar fi trebuit să îşi dorească să o 
cocoloşească? Gândul acesta hain îi trecu nechemat prin 
minte. Până atunci nu mai gândise vreodată rău despre el, 
dar, pe de altă parte, nici nu mai avusese un termen de 
comparaţie pentru el, nu mai fusese interesată de nimeni în 
afară de el. Încercă să se convingă că nici acum nu era 
interesată de altcineva, dar neadevărul acela râdea de ea. 


* 


Trewlove. Numele acesta îl făcea să se înfioare chiar 
şi după atâţia ani. 

Gerard Lennox, ducele de Hedley, primise de la 
bărbatul acesta vreo şase scrisori în care cerea o audienţă 
la el. Îi scrisese scurt şi răspicat: „Sunt bastardul tău. Vreau 
să mă recunoşti public”. 


Le ignorase, întrucât nu intenţiona să îl recunoască 
vreodată pe bastard. Îi plătise în plus văduvei Trewlove 
pentru ca bebeluşul să aibă un început bun în viaţă. In 
afară de asta, Hedley nu avea să îşi asume vreo 
responsabilitate faţă de el. 

— Dragule? 

Se uită la soţia lui care stătea în fotoliul din faţa lui, 
sorbind din brandy, în timp ce focul duduia, încălzind-o pe 
ea, dar făcându-l pe el să transpire. 

— Da, scumpa mea? 

— Pari a fi la kilometri distanţă. 

La ani distanţă. Treizeci şi unu, mai exact. Fusese 
tânăr, înspăimântat şi se temuse că avea să o piardă pe 
singura femeie pe care o iubise vreodată. Fusese nesăbuit 
în faptele lui, fapte care îl bântuiseră în fiecare clipă din 
fiecare zi. Fusese prost, neglijent, nu atât de precaut pe cât 
ar fi trebuit să fie. Se concentrase doar la a face ce era mai 
bine pentru iubita lui, pentru dragostea lui. În pofida tuturor 
lucrurilor, noaptea aceea îi costase pe amândoi şi o 
pierduse. 

În unele momente încă o căuta, spera să o 
regăsească. 

— La ce te gândeai? întrebă soţia lui. 

— Mă gândeam doar că Kip a ajuns la o vârstă la care 
are nevoie de mai multe responsabilităţi. La 28 de ani joacă 
mult prea mult. 

— Căsătoria va schimba asta. La tine aşa a fost. 

Aşa este, îl schimbase, nu neapărat în bine. Sorbi din 
scotch, uitându-se la foc. De ar fi ştiut atunci ce ştia acum. 
Să poţi privi în urmă era un blestem. 

— Mereu am crezut că Kip şi Aslyn vor alege să fie 
împreună, spuse Bella. Dar dacă nu o cere sezonul acesta... 
Are 20 de ani. Nu va mai avea nicio şansă de măritiş. 

— Nu te îngrijora. Voi vorbi cu el. 

Ea încuviinţă. 

— E un flăcău bun. Va fi un soţ bun. Zâmbi uşor, 
straniu. l-ai fost un exemplu bun. 

Fusese într-adevăr un soţ bun, dar nu era prea 


convins că fusese şi un bărbat bun. lar bastaraul probabil 
că avea să îl facă să plătească pentru eroarea lui de 
judecată. 


Contele de Kipwick era un jucător nesăbuit. Mick îşi 
dădu seama de asta în niciun sfert de oră după ce îl aşeză 
la o masă din clubul Cerberus. Se întâlniseră la intrarea în 
grădina Cremorne şi călătoriseră împreună în trăsura 
contelui, fără să îşi spună un cuvânt, de parcă noul lui 
prieten ar fi fost distras de posibilităţile de aventură din 
noaptea aceea. 

Nu peste mult timp avea să fie distras de cât de 
uşoară îi era punga cu bani. 

Clubul era întunecos, zgomotos, plin de fum. Locul era 
frecventat de oameni de rând şi aristocrați deopotrivă, 
jucând unii împotriva celorlalţi. La mese, bărbaţi diferiţi 
erau egali. 

Aiden Trewlove avea reguli stricte în ceea ce privea 
comportamentul în clubul lui. Trişatul nu era tolerat. Se ştia 
că rupea degete şi îi făcuse mare plăcere să i le rupă unui 
duce odată. Titlurile rămâneau la uşă. Nu îşi aveau locul în 
lumea pe care o crease Aiden între aceste ziduri. Mick se 
întreba deseori ce s-ar fi întâmplat dacă tatăl lui Aiden sau 
vreunul dintre fiii lui legitimi ar fi intrat pe uşă. Bănuia că s- 
ar fi frânt multe degete. 

Era ciudat că cei care veniseră la Ettie Trewlove cu 
probleme nu se prea străduiseră să îşi ascundă identitățile. 
Dar, pe de altă parte, câtă greutate ar fi avut cuvintele ei în 
comparaţie cu cele rostite de cei cu posibilităţi materiale, 
influenţă şi putere? Cu toţii se consideraseră în siguranţă în 
faţa unei văduve disperate care avea nevoie de bani ca să 
supravieţuiască, dispusă să facă orice era necesar ca să îşi 
asigure existenţa. 

Măcar tatăl lui avea să descopere curând că se 
înşelase atunci când se crezuse protejat de păcatele lui. 

— Sora ta vine pe aici? întrebă Kipwick, ridicându-şi 


cărţile de pe masă ca să le studieze. 

Pe Mick îl străbătu un sentiment protector acut. 
Câteva femei jucau la mese; niciuna dintre ele nu părea 
nobilă sau să fi avut vreo leţcaie pusă deoparte, dar, pe de 
altă parte, de obicei plăteau ridicându-şi fustele. 

— Nu. 

Kipwick îşi ridică privirea spre Mick, fără îndoială 
surprins de răspunsul lui tăios. 

— Sper că se simte bine. 

— Da. 

Contele rânji. 

— Nu-ţi place că întreb de ea. 

— E protector când îi vorba de surorile lui, spuse 
zidarul din dreapta lui. 

— Surori? 

— Are două. Una e drăgălaşă foc. Aialaltă nu prea. 
Înaltă ca un felinar. 

— N-aş vrea ca Gillie să nu te mai servească cu gin, 
Billy, îi zise Mick zidarului cu voce joasă. 

— N-am vrut să zic nimic cu asta. E o femeie pe cinste 
sor-ta. Doar că nu e pe gustul meu. 

— Ţine-ţi gura cât mai poţi. 

Bărbatul încuviinţă brusc şi îşi studie cărţile de parcă 
viaţa lui ar fi depins de suma lor. 

— Pare fascinantă, spuse Kipwick. Nu era cu tine 
aseară? 

— Era ocupată cu altceva. Chiar dacă nu îi plăcuseră 
întrebările despre surorile lui, era conştient că aşa ale lui 
aveau să dea mai puţin de bănuit. li făcu semn unui flăcău 
din apropiere să îi umple paharul lui Kipwick. Femeia de la 
braţul tău... Presupun că eşti interesat de ea. 

Kipwick dădu pe gât poşirca. Paharul îi fu umplut din 
nou imediat. Contele părea să fie la fel de interesat şi de 
băut, şi de pariat. 

— Lumea se aşteaptă să ne căsătorim. 

Ce exprimare ciudată! Înainte ca Mick să se poată 
gândi la asta, Kipwick zâmbi melancolic. 

— Am adorat-o de când eram copii. 


Deci avea sentimente pentru ea. Era mereu mai 
satisfăcător să iei un lucru de la un bărbat când i s-a 
dedicat în parte. 

— Părinţii noştri au fost apropiaţi. De când s-a născut, 
ne-au considerat o pereche. Familii vechi, aliaţi politici şi 
toate cele. 

Familii vechi care se străduiau să îşi păstreze 
descendența pură scăpând de cei impuri care le mânjiseră 
dinastiile. Mick nu plănuia să se lase dat la o parte atât de 
uşor. Avea să renască din cenuşă şi asta avea să îi aducă 
satisfacţie. 

Kipwick pierdu mâna cu aplomb. Ba chiar râse, de 
parcă banii nu ar fi însemnat nimic pentru el. Lucru uşor de 
făcut când nu ai dus lipsa lor, când nu ai fost forţat să 
recurgi la resturi pentru subzistență, când nu ai făcut 
niciodată foamea, când nu ai simţit vântul rece intrânducţi 
în oase sau durerea muşchilor forţaţi să îşi depăşească 
limitele. 

Contele făcu semn să i se mai aducă whisky, după 
care îl privi pe Mick. 

— Sunt interesat să investesc cu tine. 

— Momentan nu am nevoie de investitori. 

Se simţi satisfăcut de cuvintele pe care le rostise, de 
dezamăgirea de pe chipul lui Kipwick înainte să dea pe gât 
whisky-ul dintr-o înghiţitură lungă şi să facă semn să i se 
mai toarne unul. După ce flăcăul îi umplu paharul, contele 
ceru pur şi simplu sticla şi o lovi de masă, evident hotărât 
să o termine de unul singur. 

— Cu siguranţă plănuieşti vreo oportunitate de 
afaceri. Se ştie că nu trândăveşti. 

— Aduni informaţii despre mine? 

— Am citit doar ziarele şi fiţuicile de scandal. Se 
încruntă. Deşi n-am avut norocul de-a găsi vreo informaţie 
despre tine în paginile de societate. 

— Societăţii îi displace prezenţa mea. 

— Avuţia îi poate face să treacă cu vederea multe 
rele. Avuţia şi prietenii potriviţi, bineînţeles. Cineva care să 
te prezinte altora. Să zicem, dacă ti-ar fi partener. 


— O să ţin minte. 

Contele părea destul de nemulţumit de faptul că Mick 
nu profitase numaidecât de oferta lui. „Dar mai repede ar 
îngheţa iadul, decât să întreprind vreo acţiune care să-ţi 
umple ţie buzunarele”. 

Deşi înţelegea cu siguranţă de ce Kipwick părea 
disperat să câştige bani. Nu avea deloc noroc la jocuri, 
pierzând mult mai multe mâini decât câştiga. Paharul îi era 
constant umplut cu whisky pe care el îl dădea pe gât. Lui 
Mick nu îi era deloc milă că un bărbat rămânea cu 
buzunarele goale, dacă nu îşi păstra mintea limpede când 
juca. Până să îşi dea seama ce se întâmpla, contele nu mai 
judeca limpede şi era convins că următoarea mână avea să 
îi schimbe norocul. 

Primind semnătura contelui pe o foaie de hărtie, 
proprietarul clubului îi împrumută lui Kipwick cinci sute de 
lire, pe care acesta le pierdu cu promptitudine. Mick se 
îndoia că avea să fie prima cambie pe care o încasa Aiden. 
În cazul în care contele ar fi reuşit să îşi ţină capul drept, 
poate că Aiden i-ar fi împrumutat mai mult, dar Aiden 
Trewlove avea şi el oarece scrupule. 

Mick îl culese pe conte. 

— Haide, să te ducem acasă. 

— Dar nu am câştigat înapoi ce am pierdut. 

— Poate într-o altă noapte. 

Poate că Kipwick ar fi încuviinţat. În schimb, capul îi 
pică pe spate, închise ochii şi se prăbuşi la pământ. Mick 
îngenunche lângă el şi îi verifică pulsul. Incă era în viaţă. 

— E un beţivan, spuse Aiden peste umărul lui Mick. 

— Aşa se pare. 

— Ce vei face cu el? 

— În seara asta, îl voi duce acasă. 

Dar cândva, în viitor, nu avea să mai fie atât de 
grijuliu, iar contele urma să rămână oriunde avea să cadă. 

Mick se dădu la o parte, în timp ce doi dintre oamenii 
lui Aiden îl cărară pe Kipwick la trăsura care aştepta. 

— Dumnezeule, ce semănaţi! şopti Aiden lângă el. Nu 
înţeleg cum de nu vede asemănarea. 


— Nobilii nu privesc niciodată cu adevărat chipurile 
celor pe care îi consideră inferiori. In plus, barba ajută. lar 
el nu caută asemănări. Tu, da. 

— Ca tine şi Kipwick, eu şi Finn avem acelaşi tată. 
Mame diferite, dar nu semănăm câtuşi de puţin. Dar voi 
doi... _ 

— Semănăm cu tatăl nostru. Imi va fi de folos la 
momentul potrivit. 

— Cât va mai dura asta? 

— Nu mult. Ridică două degete. lau eu cambia. 

Aiden i-o vâri între degete. Mick o puse într-un 
buzunar, bătând-o uşor, cu drag. 

— Acum că ştie locaţia, mai mult ca sigur că va reveni 
fără mine. Urmăreşte-l, dă-mi de ştire când vine. Viciile lui îl 
vor duce la pierzare. 

— lar fata? 

— Pe ea o voi duce eu la pierzare. 

ÎI lăsă pe fratele lui la locul lui şi se urcă în trăsură, 
aşezându-se pe pernele de vizavi de Kipwick. Nu era nicio 
lampă aprinsă în trăsură. Nu conta. Nu voia să observe 
asemănările dintre ei, nu voia să fie obligat să admită că 
era înrudit cu bărbatul acesta, cu individul acesta care 
crescuse aproape de tatăl lor. 

Indignarea îl învolbură din nou, dar se potoli. Nu voia 
să se gândească la faptul că, dacă tatăl lui l-ar fi dat altei 
femei, poate că nu ar mai fi fost acum aici; poate că ar fi 
putrezit în schimb sub pământ. 

Tatăl lui. Avea nevoie de alt cuvânt pentru bărbatul 
care îl procrease. Pui de drac poate. 

Trăsura se opri în faţa unei case destul de modeste. 
Mick fusese surprins prima dată când o văzuse. Presupunea 
că Kipwick şi Lady Aslyn aveau să locuiască aici. Intr-un 
final. După ce aveau să se căsătorească. Dacă aveau să se 
căsătorească. 

Sări din trăsură, după care se aplecă să îl scoată pe 
fratele lui vitreg. Încă un cuvânt care nu se prea potrivea. 
Avea fraţi, niciunul de sânge, dar ar fi murit pentru oricare 
dintre ei fără remuşcări, regrete sau ezitare. Pentru acesta, 


în schimb, cu care chiar era înrudit... 

l-I predă lacheului care aştepta. 

— Ai grijă de el. 

Îi venea să-şi muşte limba. Ce îi păsa lui dacă contele 
era tratat cu blândeţe sau asprime? 

— Vă duc undeva, domnule? întrebă vizitiul. 

— Nu, mersi. O iau pe jos. 

Cunoştea cartierul. Se plimbase destul de des pe 
acolo în ultima vreme. 

Nicio oră mai târziu, se afla în faţa locuinţei Hedley. Ar 
fi trebuit să se gândească la duce. In schimb, se concentră 
asupra singurei încăperi luminate de la primul etaj şi se 
întrebă de îi aparţinea cumva lui Lady Aslyn. Ba mai mult, 
se întrebă oare ce făcea aceasta. Citea, broda, îi scria o 
scrisoare de dragoste lui Kipwick? Ultima variantă nu îi pică 
bine. Oare ştia că iubitul ei avea tendinţa să consume 
alcool în exces şi să renunţe la părţi din moştenirea lui ca 
să mai stea câteva minute la masa de joc? 

Se întrebă dacă ruinând-o nu o salva de fapt. 

Râse, apoi se răsuci pe călcâie şi o apucă în josul 
străzii. Mick Trewlove nu salvase pe nimeni în viaţa lui. Cu 
siguranţă nu avea să înceapă cu ea. 


Capitolul 5 


Trei după-amiezi mai târziu, doi lachei şi două slujnice 
o urmau pe Aslyn spre modistă, după ce terminase cu 
proba finală pentru rochie. Era o zi neaşteptat de 
călduroasă: soarele strălucea cu putere. Strada era plină de 
trăsuri şi călăreţi. Trotuarele fremătau de oameni care 
profitau de vremea mai frumoasă ca să îşi facă 
cumpărăturile. Era mult mai uşor să mânuieşti pachete 
când nu ţineai în mână o umbrelă deschisă, chiar dacă ea Îi 
avea pe lachei să i le care. Poate că avea să se ducă la 
cizmar după ce avea să îşi cumpere o bonetă nouă... 

Un băieţaş îmbrăcat elegant, care abia de îi trecea de 


talie, se ciocni de ea. Sări în spate, îşi scoase pălăria şi îi 
zâmbi fermecător. 

— Mă scuzaţi, domnişoară. 

După care o luă la goană în direcţia în care se 
îndreptase. Avea cel mult 8 sau 9 ani. Nu era ceva 
neobişnuit să vezi copii mici zburdând neînsoţiţi, doar că nu 
erau atât de bine îmbrăcaţi. Se simţi oarecum geloasă că 
poate băiatul reuşise să scape de dădaca lui. In copilărie se 
gândise şi ea de mai multe ori să fugă de guvernanta ei. Să 
cunoască libertatea, să aibă câteva momente în care nu îi 
era criticată orice ţopăială, săritură sau salt, când nu 
trebuia să îşi ţină umerii traşi în spate şi spatele drept... 

— Au! Oh! Dă-mi drumul, filfizon nenorocit! 

Auzind strigătele nefericite, se opri şi se întoarse, iar 
inima începu să îi bată cu putere când îl văzu pe Mick 
Trewlove ţinându-l pe băiat de guler şi târându-l după el, în 
timp ce acesta se zvârcolea de mama focului în prinsoarea 
lui. Se opri doar când ajunse la ea. 

— Lady Aslyn. 

Cu mâna liberă, îşi scoase pălăria, în timp ce puştiul 
continua să se zvârcolească lângă el. F 

Nu putea decât să se holbeze la el. In lumina soarelui 
îi vedea ochii mai limpede ca în seara în care se 
cunoscuseră. Erau de un albastru marin intens, ca safirele, 
nu aşa întunecoşi precum îi păruseră iniţial. Părul şi barba 
lui închise la culoare îi scoteau şi mai tare în evidenţă. 
Înghiţi în sec, încercând să îşi umezească gura care i se 
uscase brusc. 

— Domnule Trewlove. 

Îl scutură zdravăn pe băiat. 

— Dă-o încoace! 

— Nu ştiu despre ce vorbiţi, dom'le. 

Mick Trewlove îl privi cu asprime, ameninţător, 
căutătură care i-ar fi făcut pe bărbaţii adulţi să o ia la 
sănătoasa ca să-şi salveze vieţile. Da, înţelegea de ce Nan 
nu voia să se întâlnească cu el pe o alee întunecată. Era 
îndeajuns de intimidant să te întâlneşti cu el chiar şi aici, pe 
stradă, în lumina zilei. 


— La dracu’, croncăni băieţaşul în timp ce îşi vâri 
mâna în buzunarul hainei şi scoase din el un şirag scurt de 
perle, pe care îl lăsă să cadă în mâna lui Mick Trewlove, 
care aştepta. 

Aslyn icni şi îşi plesni mâna peste încheietura 
înmănuşată unde cu doar câteva minute în urmă purtase o 
brățară de perle. 

— Hoţoman mic. 

Hoţul de buzunare îl lovi pe Mick Trewlove în fluierul 
piciorului, făcându-l să mâărâie şi să îi dea drumul. 
Infractorul o luă la sănătoasa. Cei doi lachei o porniră după 
el. 

— Lăsaţi-l în pace! strigă Trewlove cu autoritate, şi 
ambii servitori se opriră brusc, de parcă porunca ar fi venit 
de la Dumnezeu însuşi. E iute de picior şi bănuiesc că 
cunoaşte străzile şi labirinturile astea ca-n palmă. In plus, 
am recuperat ce a furat. 

Nu avea de ce să folosească pluralul. Făcuse totul de 
unul singur. El îşi întoarse din nou privirea spre ea. 

— Dacă binevoieşti a-mi da mâna... 

Se tulbură la gândul că ar fi fost dispusă să îi dea 
orice părticică din ea. Cerule, îşi simţea obrajii de parcă 
soarele ar fi coborât direct pe ei. Dacă s-ar fi uitat într-o 
oglindă, cu siguranţă că ar fi descoperit că erau roşii ca 
două mere. Şi totuşi, îl ascultă şi întinse braţul, sperând ca 
el să nu observe că era îmbujorată. 

El îşi scoase rapid mănuşile, fără îndoială din pricina 
acţiunii delicate pe care o avea de întreprins. Avea mâinile 
bronzate, unghiile îngrijite. Singurele defecte erau câteva 
cicatrici mici şi şterse ici-colo, iar ea se întrebă dacă le 
obținuse cumva în tinereţe. Îşi imagina că fusese un 
adevărat derbedeu, sărind din belea în belea. 

El îşi înclină capul şi se concentră să-i închidă brăţara 
pe mână, de parcă nu s-ar fi grăbit deloc să îşi ducă sarcina 
la bun sfârşit. Chiar dacă ea purta mănuşi, era totuşi 
incredibil de conştientă de degetele lui care îi atingeau 
încheietura mâinii, iar pulsul părea să i se accelereze din 
pricina apropierii lui. Era un act atât de fascinant, de intim, 


de parcă ar fi îmbrăcat-o efectiv. Dintr-odată, aerul i se 
păru prea fierbinte ca să îl mai poată inspira şi ameţi uşor. 
Doar nu era pe punctul de-a leşina. 

De ce avea bărbatul acesta un astfel de efect asupra 
ei? De ce toţi ceilalţi păreau atât de mici prin comparaţie cu 
el? 

Oamenii treceau pe lângă ei, încetinind, holbându-se, 
dar abia de îi vedea, considerându-i mai degrabă un deranj, 
refuzând să le permită să îi distragă atenţia de la a observa 
tot ce putea la Mick Trewlove. 

Degetele lui, atât de lungi şi groase în comparaţie cu 
ale ei, ar fi trebuit să fie stângace şi neîndemânatice în 
timp ce închidea încuietoarea minusculă, şi totuşi mişcările 
lui nu aveau nimic neelegant în ele. În cele din urmă îşi 
retrase mâinile mari, iar ea îl privi, fascinată şi plină de 
regrete, cum îşi pune mănuşile din piele neagră. l-ar fi 
putut privi mâinile goale toată ziua. Erau mâini de 
muncitor. Ar fi trebuit să i se facă scârbă de faptul că erau 
atât de aproape de ea, şi totuşi o atrăseseră de parcă ar fi 
trăit o viaţă tihnită de gentilom. 

Mâinile lui Kip erau zvelte, netede, imaculate. Venele 
nu îi ieşeau în evidenţă ca nişte creste recalcitrante, aspre 
la vedere, dar şi maiestuoase în acelaşi timp. Nu reflectau 
putere, competenţă, curaj. Îşi imagina că mâinile lui Mick 
Trewlove nu s-ar fi dat în lături de la nicio sarcină. De la cea 
mai simplă, la cea mai complexă, de la cea mai uşoară, la 
cea mai dificilă, nu ar fi ezitat să facă ceea ce trebuia făcut. 
Era unul dintre motivele pentru care erau brăzdate de 
cicatricile palide pe care le observase şi care totuşi nu 
distrăgeau cu nimic atenţia de la frumuseţea lor. Ba 
dimpotrivă, le adăugau o notă aparte, făceau aluzie la 
poveşti spuse cel mai bine în jurul unui foc, noaptea târziu. 

Nu se mai gândise niciodată atât de mult la nişte 
mâini; nu mai fusese nicicând atât de fascinată de unele. 

— Multumesc. Părea cu sufletul la gură, în mod 
stânjenitor chiar, de parcă ar fi fost tulburată din pricina lui, 
de prezenţa lui, când, de fapt, nu se mai simţise vreodată 
atât de în siguranţă. De unde ai ştiut ce-a făcut? 


— L-am văzut ciocnindu-se de dumneata. Mă îndoiam 
că a fost ceva inofensiv sau un accident. 

— Dar era îmbrăcat aşa de bine. Un copil aristocrat. 

— Un hoţ care se foloseşte de copii va găsi o cale de 
a-i îmbrăca pe cei pe care îi conduce astfel încât să se 
integreze în mediul lor. Sunt mai eficienţi să fure din 
buzunare dacă nu sunt suspectaţi că ar fi hoţi. 

— De unde ştii astfel de lucruri? 

— Străzile pe care am crescut - privi în jur - nu erau 
atât de elegante. 

Cuvintele lui îi stârniră curiozitatea. Unde crescuse? 
Cum de acum părea a fi un gentilom? Ce fel de viaţă 
dusese? Cum dobândise succesul? Cu siguranţă că durase 
mult până să ajungă în punctul în care dispunea de 
mijloacele necesare ca să dărâme clădiri şi apoi să le 
reconstruiască. Dar o mai sâcâia un gând. Era convinsă că 
următoarea ei întrebare era din pricina ducesei şi a 
diverselor ei bănuieli la adresa bunelor intenţii ale 
oamenilor. Avea încredere în foarte puţine persoane. 

— Ce coincidenţă că ai fost aici ca să-mi salvezi 
brăţara! 

— Ce noroc, aş zice, că s-a întâmplat să fiu în zonă ca 
să cumpăr o umbrelă de soare pentru sora mea. Dacă 
băieţaşul ar fi dispărut şi ai fi observat că îţi lipseşte 
bijuteria, nu ai mai fi văzut-o vreodată. 

În voce i se citea o uşoară dojană, de parcă s-ar fi 
străduit să nu se simtă jignit de faptul că îi punea la 
îndoială prezenţa lui bruscă. Acum se simţea chiar ingrată 
pentru că o făcuse. 

— Într-adevăr. Aş fi jelit dacă aş fi pierdut o brățară 
care i-a aparţinut cândva mamei. Sora ta este pe aici? 

— Nu, darul trebuie să fie o surpriză. De ziua ei. 

— Eşti un frate grijuliu. 

— Nici vorbă. Vreau doar linişte. Mi-a spus de cel 
puţin zece ori în ultima săptămână că are nevoie de una. 

— Milady, poate că ar trebui să ne vedem de 
cumpărături, sugeră Nan discret. 

Era felul ei diplomatic de a o informa pe Aslyn că 


vorbise prea mult pe stradă cu un gentilom cu care nu era 
înrudită. Sau cel puţin aşa avea impresia. Nu putea fi întru 
totul sigură, căci nu mai petrecuse atât de mult timp în 
compania unui alt bărbat în afară de duce sau de Kip. Nu o 
vizitaseră niciodată peţitori, deoarece consideraseră că şi- 
ar fi irosit timpul, întrucât era deja promisă altuia, sau cel 
puţin avea să fie în scurtă vreme. 

— Da, trebuie să plecăm. Îşi ridică mâna, lumina 
soarelui scânteind din perle. Îţi mulţumesc din nou că ai 
recuperat-o. Adăugă apoi încet, abia audibil: Şi pentru 
celălalt dar. 

— Şi totuşi, l-ai înapoiat. 

Deci domnul Beckwith se ocupase de această 
chestiune. Nu o surprindea. Chiar dacă Mick Trewlove nu îi 
era client, domnul Beckwith avea resurse considerabile. 

— Nu s-ar cuveni să accept un astfel de dar din partea 
unui gentilom pe care abia de îl cunosc. 

— L-am livrat astfel încât nimeni să nu afle despre el. 

— Eu aş fi ştiut. 

— Nu faci niciodată ceva ce n-ar trebui să faci, Lady 
Aslyn? 

Chiar în clipa aceea, se gândea la multe lucruri despre 
forma minunată a gurii lui, deşi nu ar fi trebuit. 

— Îți mulţumesc încă o dată că mi-ai recuperat 
brăţara. Voi fi mai atentă la ce se întâmplă în jurul meu 
când îmi fac plimbarea zilnică prin parc, la ora patru, ca să 
mă asigur că nu mai profită nimeni de naivitatea mea. 

El ridică din sprânceana neagră şi groasă. 

— Hyde Park, presupun. 

Minunându-se de îndrăzneala ei, putu doar să 
încuviinţeze din cap. Chiar stabilise o întâlnire? Nu putea 
nega că bărbatul o intriga, că i-ar fi plăcut să afle mai multe 
despre el. Poate pentru că îi era interzis şi nu mai fusese 
niciodată atât de îndrăzneață încât să rişte să caute să 
obţină un lucru care i se interzicea, nici măcar un biscuit 
din cutie când bucătăreasa nu era atentă. Fusese mereu al 
naibii de cuminte. Ce rău putea să facă un strop de 
obrăznicie care avea să se sfârşească cel mult cu o 


plimbare? 

EI îşi înclină pălăria. 

— Voi ţine minte, în caz că voi avea vreodată timp să 
mă plimb prin parc. O zi bună, Lady Aslyn. 

— O zi bună, domnule Trewlove. 

ÎI privi îndepărtându-se. Avea o siluetă elegantă, se 
deplasa cu paşi mari, dar fără grabă. Era atât de lat în 
umeri! Bănuia că putea sălta în spate şi căra de colo-colo 
orice poveri, indiferent de greutatea lor. 

— E genul de bărbat despre care v-a avertizat ducesa, 
milady, spuse Nan încet lângă umărul ei. 

Da, bănuia că aşa era. Ciudat însă că în clipa aceea, 
istovită de a fi atât de inocentă, protejată şi înfricoşată 
chiar şi de umbra ei, nu îi păsa nicidecum de asta. 


* 


Afacerile mergeau bine la Mermaid and Unicorn în 
seara asta, dar, la urma urmei, Mick încă nu văzuse o seară 
în care să nu meargă bine. Mâncarea excelentă era servită 
de fete încrezătoare care zâmbeau cochet, ştiind că, dacă 
vreun individ ar fi îndrăznit să le mângâie pe fund, 
proprietara i-ar fi interzis să mai calce vreodată pe acolo, în 
pofida faptului că erau necizelaţi, bărbaţii se comportau 
frumos. Nimeni nu ar fi vrut să se pună prost cu Gillie, 
îndeosebi fraţii ei, dintre care doi, Aiden şi Finn, stăteau 
acum la masă cu el, sorbind lung şi lent din berea lor, în 
timp ce el prefera whisky-ul servit în localul surorii lui. 

— Mi-am câştigat şilingul în plus, şefu'? 

Mick se uită la ştrengarul care îl privea plin de 
speranţă şi care îşi pusese mâinile soioase împreunate pe 
masă. Acum nu mai era îmbrăcat elegant, dar nici în 
zdrenţe. 

— Nu era nevoie să mă loveşti aşa de tare în fluierul 
piciorului. 

Băieţaşul se încruntă. 

— Ba normal că trebuia. Evadarea trebuia să pară 
reală. Altfel duduia n-ar fi crezut. 


— Doamna. 

— Şi încă una elegantă. Pun pariu că tre’ să te speli 
bine înainte s-o săruţi măcar. 

— Ce ştii tu despre sărutat fete? 

— Totu'. Le sărut tot timpul. 

A Se îndoia de asta. Băieţaşul sfrijit avea cel mult 8 ani. 
Işi vâri două degete în buzunarul de la vestă şi scoase o 
monedă pe care o aruncă înspre băiat, care o prinse rânjind 
larg. 

— Fir-ar să fie! La naiba! O coroană! Mulţam, şefu'. De 
mai aveţi nevoie să şterpeliţi ceva, daţi-mi de ştire doar, 
zise el arătând cu degetul mare înspre pieptul lui costeliv. 

Apoi o luă la goană, fără îndoială în căutare de 
buzunare doldora. 

— Ce-a fost aia? întrebă Aiden. 

Mick clătină din cap. 

— O sarcină cu care am avut nevoie de ajutor. 

Nu fusese o coincidenţă că se întâlnise cu Lady Aslyn. 
O urmărise încă de când plecase de acasă mai devreme în 
după-amiaza aceea, aşteptând momentul cel mai oportun 
ca să o abordeze. Ştiuse că avea să iasă din casă pentru că 
îl plătise pe un lacheu să îi trimită un mesaj ori de câte ori 
afla ce planuri avea doamna în ziua respectivă. În orice 
gospodărie se găsea mereu un slujitor mai loial banului 
decât angajatorului său. 

Ea petrecuse atât de mult timp la croitoreasă, încât el 
începuse să se întrebe dacă nu cumva se mutase în atelier 
cu totul. Când în sfârşit ieşise şi o auzise spunându-le 
slujitorilor că se îndrepta spre modistă, ştiuse că sosise 
momentul să profite. Funcţionase totul mult mai bine decât 
îşi imaginase, chiar dacă sfârşise prin a cumpăra o 
umbreluţă de soare pentru Fancy pentru că îl mustrase 
conştiinţa că o minţise pe doamnă în asemenea hal. Nu îşi 
înţelegea reacţia. leşise din cloacă în mare parte minţind 
sau spunând adevărul cu jumătate de măsură. Era obişnuit 
să le spună cu o figură serioasă şi să îşi vadă de treabă, dar 
în după-amiaza aceea cheltuise monede bune pe un zorzon. 
Nu că Fancy nu ar fi fost încântată de cadou. 


— Nu-mi place că te foloseşti de băieţii mei pentru 
faptele tale infame, spuse Gillie, aşezându-i în faţă încă un 
pahar cu whisky şi câte o cană cu bere în faţa lui Aiden şi 
Finn. 

— Nu e băiatul tău. 

— Lucrează pentru mine. E al meu. 

La fel ca mama lor, avea o inimă blândă. Spre 
deosebire de mama lor, care era scundă, Gillie era aproape 
la fel de înaltă ca el. Avea părul tuns scurt, masculin. 
Cămaşa, cureaua şi bocancii îi aminteau de îmbrăcămintea 
unui muncitor. Purta o fustă maro simplă, care atârna de 
parcă n-ar fi purtat jupă pe dedesubt. Probabil că nici nu 
purta. În timp ce lui Fancy îi plăceau la nebunie toate 
gătelile femeieşti, Gillie nu le putea suferi. Dacă i-ar fi 
cumpărat o umbreluţă de soare, l-ar fi pocnit cu ea peste 
cap pentru că dăduse bani pe un lucru de care nu avea 
nevoie. 

Din clipa în care Ettie Trewlove o luase la ea pe Gillie, 
o îmbrăcase ca pe un băiat. Mick presupusese că din 
pricină că văduva Trewlove avea o mulţime de haine de 
băiat şi nu avea bani să cumpere alte veşminte. El crezuse 
că mama lor o tundea pe Gillie ori de câte ori îi tundea pe 
băieţi pentru că nu avea timp de periat şi împletit cosiţe, iar 
părul scurt nu atrăgea la fel de tare păduchii. Abia când o 
surprinsese fără să vrea înfăşurând o bucată de material în 
jurul pieptului lui Gillie, pe când aceasta avea 12 ani, îşi 
dăduse seama că văduva o făcea să semene cu un băiat ca 
să o protejeze de avansuri nedorite sau chiar mai rău. 

Bănuia că, dacă Gillie şi-ar fi lăsat părul să crească şi 
s-ar fi îmbrăcat cu o rochie cum se cuvenea, ar fi putut 
atrage atenţia unui bărbat, iar trăsăturile ei ar fi fost mai 
atrăgătoare. Deşi, dacă un individ se holba prea mult la ea, 
cel mai probabil că s-ar fi ales cu un ochi vânăt. Gillie era la 
fel de iute cu pumnul precum era cu o faptă bună. 

— A fost o farsă inofensivă, îi spuse el. Nu l-am scăpat 
din ochi. Nu a fost niciodată cu adevărat în pericol. 

— Ar putea fi spânzurat pentru că a şterpelit o brățară 
de la o doamnă înveşmântată în mătase. 


Se strădui să nu facă o grimasă. Data viitoare avea să 
îi explice ştrengarului să nu mai ciripească detalii despre 
sarcinile primite dacă voia să câştige nişte bănuţi în plus. 

Gillie îşi trase un scaun şi se trânti neceremonios pe 
el, într-un fel în care se îndoia că Lady Aslyn s-ar fi aşezat 
vreodată. Ea s-ar fi aşezat încet, elegant... 

— De ce aţâţi lucrurile, Mick? întrebă ea tăios, mereu 
prea directă. 

Mick se răzgândi: chiar dacă îşi lăsa părul lung şi îşi 
punea o rochie drăguță, niciun bărbat nu avea să îi facă 
curte dacă era aşa de enervant de directă şi îl privea pe 
bărbat în ochi în timp ce îl interoga, cerându-i să răspundă 
sincer ori altminteri să îndure consecinţele. 

— Nu o ducem deloc rău. 

— Am fost condamnaţi la moarte şi tot ce am făcut ca 
să merităm asta a fost să ne naştem în afara căsătoriei. 

— Nu toate văduvele îi ucideau pe copiii care li se 
aduceau. 

— Multe o făceau. 

Peste o mie de morminte fuseseră descoperite în 
grădina unei femei. 

— Nu te întrebi niciodată de unde ai venit, Gillie? 
întrebă Finn. 

Ea clătină din cap. 

— Nu. Spre deosebire de voi, nu ştiu cine mi-a fost 
tată, sau orice altceva despre femeia imorală care s-a întins 
pe spate pentru el, dar Ettie Trewlove este mama mea. 
Asta-i tot ce trebuie să ştiu. 

Nici ei nu ştiau nimic despre femeile care îi născuseră, 
deşi tatăl lui Aiden şi al lui Finn îi adusese la Ettie Trewlove 
la distanţă de câteva săptămâni unul de celălalt, aşa că 
toată lumea presupunea că bărbatul avusese două amante. 

— Nu vrei să ştii dacă femeia care te-a adus pe lume 
i-a fost iubită sau doar cineva cu care s-a culcat într-o 
noapte? întrebă Finn. Eu mă întreb despre mama mea, 
dacă a însemnat ceva pentru el sau nu. 

— Dacă ar fi însemnat, crezi că ar fi scăpat de tine? 
întrebă Gillie. Nu fiţi prostănaci, băieţi. Femeile care ne-au 


născut erau amante sau prostituate, sau, ferească sfântu', 
vreo servitoare încolţită în debaraua cu rufărie. Dacă ne-ar 
fi păstrat, vieţile lor ar fi fost distruse, ar fi devenit la fel de 
nedorite ca noi. Priviţi înainte, băieţi, nu înapoi. În urmă nu 
e nimic de văzut, decât suferinţă. 

Dar Mick nu putea să nu se întrebe dacă uneori nu era 
cumva nevoie de suferinţă pentru a merge înainte. 


Capitolul 6 


Toată lumea care voia să fie văzută se afla în Hyde 
Park. În general, Mick prefera să îşi desfăşoare afacerile în 
întuneric, dar îşi dădea seama că existau momente în care 
un bărbat trebuia să iasă la lumina soarelui ca să fie 
eficient şi să dobândească ce îşi dorea. După-amiaza aceea 
era unul dintre acele momente. 

Încălecat pe calul lui castrat putea vedea limpede şi 
nu dură mult până o zări pe Lady Aslyn. Se aşteptase să o 
găsească în mijlocul unui grup de femei. În schimb, părea a 
fi singură, cu excepţia anturajului de slujitori care o 
însoţiseră şi cu o zi înainte. Nevrând să pară prea 
nerăbdător, nu i se alăturase în parc în ziua precedentă. 
Seducţia necesita subtilitate şi răbdare. Indeosebi când se 
presupunea că doamna era înamorată de altul. 

Nu se duse direct spre ea, ci hoinări aiurea, 
înclinându-şi pălăria ori de câte ori vreun lord cu care 
făcuse afaceri îl saluta. Nu se întâmpla prea des, dar 
lucrurile aveau să se schimbe odată ce avea să i se 
recunoască locul în societate. Odată ce avea să i se 
stabilească poziţia în societate, urma să fie recunoscută şi a 
lui Fancy. Încă de la 14 ani, când aflase că mama lui era 
însărcinată, făcuse tot posibilul să îi protejeze pe ea şi pe 
bebeluş. Abia atunci înţelesese pe deplin cum îi plătea Ettie 
Trewlove proprietarului în fiecare Luni Neagră când nu avea 
suficienţi bani pentru chiria săptămânală. Dacă ar fi fost 
mai mare sau mai puternic, poate că ar fi reuşit să o 


protejeze de proprietarul libidinos mai repede, cu pumnii. 

O proteja acum; şi pe fiica pe care o născuse în afara 
căsătoriei, în ruşine şi păcat. Când venea vorba despre 
copii, legea nu îi cerea nimic bărbatului şi îi cerea totul 
femeii. Ettie Trewlove nu prea avusese ce să le dăruiască, 
în afară de inima ei, dar fusese de ajuns pentru fiica ei şi 
pentru cei cinci copii nedoriți pe care îi luase sub aripa ei. 
Ştia că îi datora mamei lui un preţ pe care nu avea să îl 
poată răsplăti vreodată, aşa că urma să îi câştige o poziţie 
socială cuvenită fiicei ei, sânge din sângele ei, chiar dacă 
trebuia să îşi vândă sufletul pentru asta. 

Ştiu exact când îl observă Lady Aslyn. Se opri din 
mers, îşi ridică uşor umbrela de soare şi bărbia şi îi zâmbi 
blând, de parcă ar fi fost ţinută în casă toată ziua din 
pricina ploii, iar acum soarele îşi făcuse brusc apariţia. 

Îşi opri calul şi descălecă uşor, îşi scoase pălăria şi 
aşteptă ca ea să îl salute într-un mod public. 

— Domnule Trewlove. 

— Lady Aslyn, ce plăcere să te întâlnesc în parc în 
după-amiaza asta. 

— Şi eu pe dumneata, domnule. Am crezut că poate 
te voi vedea ieri. 

Ce îndrăzneață era! Nu se aşteptase să îl dojenească 
subtil. 

— Am avut treburi de rezolvat care m-au împiedicat 
să vin. Aruncă o privire pe furiş slujitorilor care se aflau prin 
apropiere, toţi părând pregătiţi să îl pocnească în caz că 
făcea vreo mişcare necuvenită. O privi din nou pe doamnă 
şi adăugă: Dar ai fost în gândurile mele. 

O îmbujorare încântătoare îi apăru pe gât şi fi 
cuprinse apoi şi faţa, făcându-i obrajii mai pronunţaţi. li 
trecu prin minte gândul că abia aştepta să descopere dacă 
îmbujorarea aceea începea cumva de la degetele de la 
picioare. Şi avea să afle. Inainte să se încheie luna, 
intenţiona să o aibă în patul lui. Urma să fie pentru el orice 
ar fi fost femeia care îl născuse pe el pentru tatăl lui... Şi 
apoi avea să îl râcâie pe duce cu asemănările dintre 
situaţiile lor. Acum că vedea cât de tânără şi de inocentă 


era, refuza să se simtă vinovat pentru rolul pe care urma să 
îl joace în obţinerea satisfacţiei pe care şi-o dorea. li oferise 
ducelui orice oportunitate de a-l recunoaşte public, iar 
nenorocitul acela îi ignorase fiecare scrisoare. 

— Am putea să ne plimbăm împreună o vreme? 
întrebă el. 

Ea se îmbujoră şi mai tare, dar părea să se simtă 
oarecum incomod, de parcă nu ar fi fost sigură ce să facă. 
Apoi încuviinţă uşor din cap, aproape imperceptibil. 

— Presupun că nu se întâmplă nimic rău dacă ne 
plimbăm împreună câteva minute. 

Vina îi dădea ghes. Oare era un netrebnic pentru că 
se folosea de o fată care părea mult prea inocentă ca să se 
plimbe singură printre lupi? Nu se obosi să îi ofere braţul, 
pentru că nu era convins că l-ar fi acceptat şi nu săvârşea 
nicio faptă dacă nu era sigur de rezultatul ei. Intr-un colţişor 
îndepărtat al minţii îi dădu ghes un gând enervant cum că 
nu îi oferise braţul şi pentru că l-ar fi distras atingerea ei. 
Avea mâini mici, fără îndoială fragile şi delicate. In viaţa lui 
nu existase nimic blând. Experimentase doar lucruri dure, 
aspre şi solicitante. Până şi ritualurile lui de împerechere 
erau aspre şi sălbatice. Femeile pe care le poseda erau 
puternice, aprige, şi dăruiau la fel de bine precum primeau. 
Nu şi-o imagina pe Lady Aslyn în patru labe, făcând pe iapa 
pentru armăsarul lui. 

La naiba! Nu îl atingea, dar simplul fapt că o privea îl 
distrăgea de la scopul lui. Înaintă cu mâinile împreunate la 
spate, ţinând strâns de frâie, în timp ce calul îl urma, 
oferind o barieră eficace între doamnă şi lacheii ei care 
veneau târşâit în urma lor. El se afla în stânga ei, iar cele 
două slujnice se postaseră pe poziţie la dreapta ei, dar 
păstrau o distanţă respectuoasă, ceea ce le permitea o 
oarecare intimitate câtă vreme vorbeau încet. 

— Ai găsit o umbrelă de soare pentru sora dumitale? 
întrebă Lady Aslyn, privindu-l pieziş. 

— Da. O prostioară albă, dantelată. A părut să îi placă. 

— Albul se potriveşte cu orice. 

Abia atunci observă că umbrela ei de soare roz care i 


se sprijinea pe umărul drept avea aceeaşi nuanţă ca rochia 
ei. Fără îndoială că avea o sută de blestemăţii din astea, 
câte una pentru fiecare ţinută. Trăia într-o lume în care 
banii erau luaţi ca un lucru de la sine înţeles. Deşi se afla în 
poziţia în care putea fi generos cu monedele lui, nu uitase 
niciodată preţul pe care îl plătise pentru fiecare dintre ele. 

Se lăsă tăcerea în jurul lor. Presupunea că ea se 
aştepta să continue discuţia despre nimicurile femeieşti. 
Flirtul implica vorbitul despre lucruri neimportante. Dacă 
voia să o seducă, trebuia să se mişte rapid, înainte ca 
ducele sau contele să îşi dea seama ce intenţii avea. 

— Câte limbi vorbeşti? întrebă ea, luându-l prin 
surprindere cu schimbarea subiectului. 

Oare încerca să îşi dea seama unde fusese educat? 
Mahalaua îi fusese sală de clasă, sărăcia şi vulnerabilitatea, 
cei mai duri profesori. Le învățase lecţiile bine. Nu aveau să 
mai amenințe vreodată să îl frângă. 

— Limba engleză corect. Mai putea spune câteva 
cuvinte în alte limbi, îndeajuns cât să comunice cu 
muncitorii când era nevoie, dar dacă menţiona asta, poate 
că ar fi vrut să îl pună la încercare şi nu avea de gând să îşi 
arate lipsurile în vreun fel. Deşi nu înţelesese niciodată care 
ar fi fost avantajul lăudăroşeniei. Mai bine să îţi ţii talentele 
pentru tine, nu? Dumneata? 

— Cinci, spuse ea senină. Engleza, bineînţeles. 
Franceza. Batista, evantaiul şi umbrela de soare. 

Se holbă la zâmbetul ei neastâmpărat. Îi făcea chipul 
de o frumuseţe rară, deloc superficială. Nu îşi dorea să fie 
intrigat sau fascinat de tachinarea ei. Nimeni nu îndrăznea 
să îl tachineze. Şi totuşi, tânăra nu părea să îşi dea deloc 
seama de cât de periculos era. 

— Poftim? Batistă, evantai, umbrelă de soare? 

— Orice doamnă bine-crescută le cunoaşte. Nu ai 
învăţat-o pe sora dumitale când i-ai dăruit umbrela de 
soare? 

— Nu sunt o doamnă bine-crescută. 

Ea zâmbi şi mai tare, ceea ce îi stârni o senzaţie 
ciudată în piept, de genul celei pe care o simţise o dată pe 


când o ladă de lemn mare căzuse peste el. Fusese 
îngrozitor de neplăcut atunci. Nu era chiar aşa de neplăcut 
acum, şi totuşi respira greoi. 

— Nu, bănuiesc că nu eşti. Vezi perechea de acolo, 
doamna în rochie mov, individul cu lavalieră gri? Işi ţine 
umbrela de soare pe umărul stâng. Este nemulțumită de el. 
A spus ceva ce a supărat-o. 

— Poate că dacă o ţine pe partea aceea o fereşte mai 
bine de soare. 

Ea râse uşor. 

— Dragul meu domn, purtatul unei umbrele de soare 
nu prea are a face cu soarele. 

„Dragul meu domn?” Nu era dragul ei nimic. Ştia asta, 
ştia că fata nu înţelegea consecinţele cuvintelor rostite. Şi 
totuşi, formula aceea afectuoasă îl lăsă cu un sentiment de 
dorinţă ciudat pe care nu voia să îl analizeze. Avea 31 de 
ani, ajungând astfel într-o perioadă a vieţii în care ar fi fost 
firesc să îşi ia o soţie, să aibă pe cineva care să îi spună 
„dragule”. Nu se mai gândise la asta înainte, aşa că nu ştia 
de ce se gândea acum. Fata nu avea să facă parte 
permanent din viaţa lui. Servea unui scop şi după ce urma 
să îl atingă, avea să îi dea drumul. Se întrebă de ce se 
temea brusc că s-ar fi putut să regrete să îi dea drumul. 

— O vezi pe femeia în albastru care şi-a strâns 
umbrela de soare şi îşi duce mânerul la buze? 

— Cea care şi-a irosit monedele cumpărând un lucru 
menit să o protejeze de soare şi pe care îl foloseşte acum 
cât se poate de ineficient? 5 

— Bănuiesc că depinde de definiţia eficacității. li 
transmite individului de lângă ea că ar vrea să îl sărute. 

— Îţi baţi naibii joc de mine, nu-i aşa? 

Ea făcu ochii mari când îi auzi tonul răspicat, sau 
poate înjurătura, dar nu îi plăcea câtuşi de puţin să fie luat 
de prost. Ea clătină din cap. 

— Nu. Femeilor nu li se permite să spună ce gândesc, 
să declare ce îşi doresc, aşa că trebuie să o facă folosindu- 
se de accesorii. 

În voce i se percepea o duritate la care nu se 


aşteptase de la ea. Nu ştia de ce îi făcea plăcere să îşi dea 
seama că avea o fire impetuoasă, pe care cu siguranţă că o 
controla din pricina aşteptărilor societăţii. 

— Şi dumneata ce vrei să declari? 

Ea clipi lent, holbându-se la el. Apoi râse brusc. 

— Chiar în clipa aceasta, nu ştiu. 

— Nu trebuie să ai grijă la ce spui când eşti cu mine. 
Ceea ce nu era chiar corect, întrucât el avea să fie mereu 
atent la ceea ce îi dezvăluia ea. Surorile mele spun mereu 
ce gândesc. 

— Şi presupun că fac ce îşi doresc. Fără îndoială că 
surorii care te-a însoţit seara trecută i s-a permis să rămână 
în Grădinile Cremorne şi după ce a sosit drojdia societăţii în 
parc. 

— Nu, încerc să o protejez de elementele mai puţin 
respectabile ale Londrei. 

— Îmi cer iertare. Oftă. Uneori tânjesc să mă revolt 
împotriva comportamentului cuviincios. 

— Şi de ce nu o faci? 

— Scandalul nu mi-ar aduce nimic bun. Lordul Kipwick 
ar fi îngrozit şi dezamăgit de mine. 

| se părea greu de crezut că ar fi fost cineva vreodată 
dezamăgit de ea, sau că ea ar fi putut stârni dezaprobarea 
cuiva... Cel puţin, nu pe cont propriu. Cu ajutorul lui, avea 
să fie înghițită de un comportament necuviincios. Urma să îi 
dezamăgească pe alţii. Să fie dezaprobată. Avea să îl 
dispreţuiască. Începu să simtă regret înăuntrul lui, dar 
alungă sentimentul. Putea să îl copleşească mai târziu, dar 
nu acum, nu cât timp planurile lui se aflau încă în faşă, 
înainte să se îndeplinească. 

— De ce nu este aici? întrebă el, străduindu-se să îşi 
păstreze o voce neutră, când, de fapt, o părticică mică din 
sufletul lui era furioasă pentru ea, deoarece, spre deosebire 
de celelalte doamne, ea nu era escortată de iubitul ei. 

— Parcul îl plictiseşte ceva de groază. 

— Dar cu siguranţă nu şi pe dumneata. Aş îndura 
orice activitate plictisitoare ca să fiu lângă o femeie care 
mă interesează. 


lar ea îl interesa, mult mai mult decât ar fi trebuit, 
mult mai mult decât îşi dorea. 

Se îmbujoră din nou şi Sutură din gene, deşi bănuia că 
nu era vorba de un flirt, ci mai degrabă de faptul că o luase 
pe nepregătite, întrucât nu se gândise la mesajul pe care îl 
comunica absenţa unui bărbat. În timp ce el se gândise 
mult la asta. Dacă nu însemna atât de mult pentru Kipwick 
precum insinuau ziarele de scandal, atunci nu mai era o 
parte crucială a planului lui. Dintr-un motiv imposibil de 
înţeles, era mai dezamăgit pentru ea decât pentru el. 

— Atunci, s-ar părea că o doamnă ar fi foarte 
norocoasă să beneficieze de atenţia dumitale. Işi întoarse 
privirea şi râse încordat. S-ar părea că perechea noastră cu 
umbrela de soare închisă s-a ascuns. 

— Tu te-ai ascuns vreodată? 

Ea îi aruncă o privire tăioasă. 

— Bineînţeles că nu. O doamnă în poziţia mea nu se 
dedă unui comportament atât de inadecvat, ci trebuie să se 
comporte astfel încât să nu fie ţinta zvonurilor. 

— Nu există o parte a dumitale, o parte întunecată 
ascunsă, care să tânjească după scandal? 

Privi fascinat muşchii delicaţi ai gâtului ei de fildeş 
mişcându-se în timp ce ea înghiţi în sec. 

—  Categoric nu. Nu o spusese cu prea multă 
convingere. Cred că te-am reţinut îndeajuns de la 
plimbarea dumitale prin parc. 

Îl alunga. Ar fi trebuit să se simtă jignit. În schimb, o 
considera o victorie. O afecta, o făcea să se îndoiască de 
devotamentul lui Kipwick. Se întrebă de ce oare nu îl 
satisfăcea acest lucru. 

— Într-adevăr. Îşi plecă uşor capul. Trebuie să mă 
întâlnesc cu avocatul meu în legătură cu o proprietate nouă 
pe care vreau s-o obţin. Mă taxează dublu dacă întâărzii. 

— Atunci nu te voi reţine. 

— Încă o întrebare înainte să plec: Ce înseamnă când 
o doamnă îşi ţine umbrela de soare pe umărul drept? 

Aşa cum făcuse ea pe tot parcursul plimbării lor 
împreună. 


— Că primeşte cu bucurie ca domnul să îi vorbească. 

— Un lucru destul de inocent. 

— Presupun că depinde de subiectele pe care îi 
permite să le abordeze. 

El chicoti jos. 

— Presupun că da. Făcu o plecăciune elegantă. A fost 
o plăcere pentru mine să petrec câteva minute cu 
dumneata, Lady Aslyn. Sper ca drumurile noastre să se mai 
întâlnească. 

— Nu sunt convinsă că ar fi un lucru înţelept. 

— Uneori, un bărbat are mai multe de câştigat dacă 
este neînţelept. 

Înainte ca ea să apuce să îi răspundă, încălecă, îşi 
înclină pălăria în faţa ei şi o porni din loc la galop uşor. 

Nu era cum se aşteptase el. Chiar îşi dorea să se mai 
întâlnească cu ea şi nu prea avea nimic de-a face cu 
represaliile. Gândul acesta îl făcu să se simtă incomod, aşa 
că se foi în şa şi dădu pinteni calului. Dacă ar fi fost 
înţelept, ar fi renunţat la această parte a planului lui. Dar, 
pe de altă parte, recunoscuse deja că profita de momentele 
în care nu era înţelept. 


— Am auzit că ai fost văzută plimbându-te prin Hyde 
Park cu Trewlove ieri după-amiază. 

Aslyn se holbă la chipul sumbru al partenerului ei de 
vals. Nu îl mai văzuse pe Kip aşa de serios. Sosise la balul 
Collinsworth, cu slujnica după ea, cu o întârziere 
respectuoasă, aşteptându-se ca el să sosească chiar şi mai 
târziu. În schimb, îl găsise deja acolo. După ce le salută pe 
gazde, o luă pe ringul de dans. 

Începu să o interogheze fără să o întrebe măcar ce 
mai făcuse de când se văzuseră ultima dată. 

— Nu a fost ceva aranjat. Nu întocmai. Pur şi simplu, 
ne-am intersectat şi a fost îndeajuns de politicos ca să îmi 
ofere câteva momente din timpul lui. 

— Este un bastard, Aslyn. 


Ea rămase cu gura căscată când auzi termenul acela 
dur rostit pe un ton tăios, într-un mod pe care ştia că nu l-ar 
fi folosit vreodată în faţa lui Mick Trewlove. În vocea lui se 
simţea dezaprobare, dezamăgire, dar şi o măsură de ceea 
ce credea ea că ar putea fi gelozie. 

— Deunăzi, la cină, ai lăsat să se înţeleagă că 
legitimitatea lui ar fi doar un zvon. 

— Acum ştiu că este un fapt dovedit. 

Ştiind asta, ar fi trebuit să îl desconsidere pe Mick 
Trewlove, să se îngrozească de felul în care se holbase la 
mâinile lui în timp ce o ajutase cu brăţara, să se simtă 
umilită de cât de bucuroasă fusese pentru că o însoţise prin 
parc. Şi totuşi, părea incapabilă să îl privească cu alţi ochi. 

— Ţi-ai încetat legăturile cu el? 

Kip păru să se simtă categoric incomod, privind rapid 
în jur, temându-se parcă să nu îi audă cineva, deşi expresia 
lui dură avea să ducă la multe bârfe şi speculaţii. 

— Nu va fi de folos reputației tale dacă eşti văzută 
vorbind cu el. 

— Deci, dacă se apropie de mine, ce-ar trebui să fac? 
Să trec pe lângă? 

— Pur şi simplu, nu saluta. Dacă nu vorbeşti cu el 
prima, nu ţi se poate adresa. 

— i se pare genul de persoană care respectă regulile 
societăţii? 

— Nu-l poţi încuraja şi nu-i poţi da de înţeles că treci 
cu vederea circumstanţele în care s-a născut. 

— Nu este prea corect. N-a făcut nimic care să-mi 
merite dezaprobarea. 

— Este copil din flori. 

— Şi cum este asta vina lui? 

El oftă exasperat. 

— Părinţii mei nu vor fi deloc încântați să afle că ai 
vorbit cu el. Au spus-o răspicat seara trecută. 

— Tu ai adus vorba despre el în timpul cinei, după ce 
am căzut amândoi de acord că nu vom menţiona întâlnirea 
cu pricina. 

El se făcu roşu ca para focului. 


— N-am spus nimic despre întâlnire, ci doar despre el. 
Vei stârni probleme dacă vei continua să te asociezi cu el. 

— Nu mă asociez cu el. Pur şi simplu, am vorbit când 
ne-am întâlnit în parc. 

Şi lângă magazine. Nu că avea de gând să îi spună 
despre asta. S-ar fi supărat doar mai tare, lucru care i se 
părea îndeajuns de deranjant, întrucât nu mai fusese 
niciodată supărat pe ea. 

— De unde ştia că vei fi în parc? 

Întrucât nu îl mai văzuse niciodată atât de furios, se 
simţea înşelată. 

— Tu cum crezi? l-am trimis o scrisoare şi i-am spus 
să ne întâlnim acolo. 

Se opri când văzu furia din privirea lui şi îşi dădu 
seama că poate ar fi fost mai bine să nu îl ia peste picior. 
Dar nu prea putea comunica folosindu-se de evantai şi, în 
clipa aceea, simţea nevoia să spună ce gândeşte. li trecu 
prin minte că Mick Trewlove ar fi lăudat-o şi, în mod 
inadecvat, gândul acesta îi aduse o oarecare plăcere. 

— Sincer, Kip, doar nu crezi că l-am încurajat în vreun 
fel. 

Deşi o făcuse puţintel când îi menţionase ora la care 
se plimba de obicei prin parc. Spera să nu o dea de gol 
căldura pe care o simţea dând năvală în obrajii ei. Işi dorise 
să facă ceva ce nu ar fi trebuit, să îşi încerce norocul, să 
rişte, iar Mick Trewlove îi ieşise în cale, întunecos, periculos 
şi ispititor. Chiar dacă nu ar fi făcut niciodată mai mult 
decât să se plimbe cu el, se simţise flatată să ştie că îi 
părea atrăgătoare şi altcuiva în afară de Kip. 

— Este cumplit de cald aici, spuse el tăios. Ne 
plimbăm puţin prin grădină, să permitem aerului proaspăt 
să ne răcorească firile? 

— S-ar părea că discuţia asta încinsă o cere. 

Cu mâna ei pe braţul lui, o însoţi prin uşile deschise 
pe terasă şi apoi în jos pe scările care duceau în grădină. 
Făcliile aprinse ce străjuiau cărările dădură la iveală şi alte 
perechi care se plimbau pe acolo. Se întrebă oare câte 
doamne îşi ţineau evantaiele închise la buze, dând astfel de 


ştire că îşi doreau un sărut. Oare Kip i-ar fi făcut pe plac 
dacă şi-ar fi folosit evantaiul? Îşi dorea să fi avut mai mult 
curaj, să nu fi şovăit în a afla. Nu că s-ar fi aflat neapărat în 
dispoziţia de a fi sărutată. Nu mai fuseseră niciodată prost 
dispuşi din pricina celuilalt, nu se mai certaseră niciodată. 
Nu prea îi plăcea, deşi, într-un fel, se simţise plină de viaţă, 
de parcă ar fi trecut prin viaţă în transă, doar existând de la 
un moment la următorul. 

— Ne-am întâlnit din pură coincidenţă, recunoscu ea, 
întrebându-se de ce simţea că trebuia să ofere prima o 
ramură de măslin. Dacă chiar vrei să ştii, a întrebat despre 
tine, s-a mirat de ce nu eşti în parc. 

— Mi s-a spus că v-aţi plimbat destul de mult 
împreună. 

— Nu s-a întâmplat nimic necuvenit. Ura să îşi ceară 
scuze pentru un lucru care nu se întâmplase din vina ei. Ai 
cumva oameni care mă spionează? 

— Tocmai asta este problema, Aslyn, că în cercurile 
noastre, se observă şi se comentează totul. Câţiva indivizi 
mi-au spus despre asta la club, şi nu cu bunătate. Nu ar 
trebui să fii văzută în tovărăşia unuia ca el. _ 

— Nu eram în tovărăşia lui. De câte ori să-ţi spun? In 
plus, tu pari să îl placi bine mersi. 

— Unui bărbat i se permite să se asocieze cu oricine 
doreşte. O femeie nu poate. 

— A fost o plimbare nevinovată. 

— Pur şi simplu, mi se pare ciudat că în decurs de 
câteva zile te-ai intersectat de două ori cu el. 

Nu avea să fie deloc încântat să afle că a existat şi oa 
treia oară... Şi un cadou. 

— Probabil că a fost mereu prin preajmă şi înainte, 
doar că nu l-am observat pentru că nu fusesem prezentaţi. 

— Nu mi se pare a fi genul care trece neobservat. 

— Eşti gelos? spuse ea plină de speranţă înainte să se 
poată abţine. 

— Pur şi simplu, nu vreau să profite de tine. 

— Eram în parc, pe unde se plimbau o mulţime de alţi 
oameni, iar slujitorii mei mă însoțeau. Nu prea văd cum s-ar 


fi putut întâmpla una ca asta. 

— Dacă ar intenţiona să o facă, ar găsi o cale. 

— Îl vorbeşti de rău, şi totuşi am crezut că vrei să faci 
afaceri cu el. 

— N-am încredere în el. Cel puţin nu în ceea ce te 
priveşte. Râse aspru. Cerule mare, poate chiar sunt gelos. 
Am motive să fiu? 

— Nu. 

Sau cel puţin nu credea. Ducele şi ducesa de Hedley 
nu ar fi acceptat în veci un bărbat ca Mick Trewlove. Nu era 
convinsă nici măcar că părinţii ei l-ar fi acceptat. Kip era 
genul de bărbat cu care se căsătorea o femeie cu statutul 
ei. Era de ajutor că fuseseră prieteni atât de mult timp. 
Faptul că nu stârnea în ea aceleaşi emoţii tulburătoare pe 
care le crea Mick Trewlove era fără îndoială un lucru bun. O 
doamnă trebuia să fie mereu calmă, stăpânită şi să îşi 
controleze toate gândurile, înăbuşindu-le rapid pe cele 
greşite. 

— Ţin foarte mult la tine, Kip. 

— Şi eu la tine. 

— Atunci de ce nu m-ai sărutat niciodată? 

Dispreţuia că se îndoia de faptul dacă o dorea, dacă îl 
dorea. Începea să îşi dorească să nu fi mers niciodată în 
Cremorne. Totul părea să se fi schimbat în seara aceea: 
felul în care îl privea pe el, pe ea însăşi, viitorul lor. 

— Din respect. Un bărbat nu flirtează cu o femeie cu 
care intenţionează să se căsătorească. 

Inima i se zbătu uşor şi se opri, întorcându-se spre el. 

— Este prima dată când mi-ai spus clar ce intenţii ai în 
ceea ce mă priveşte. 

— S-a insinuat mereu. Am crezut că ştiai. 

— Da, dar unei doamne îi plac lucrurile clare. Am fost 
foarte fidelă, nu am acceptat ca alţii să-mi facă avansuri 
sau să se arate interesaţi de mine. Şi nu întineresc. 

— Nici eu, de fapt. Tata mi-a subliniat acest lucru de 
curând. Oftatul lui adânc răsună în noapte. Să devină 
oficial, atunci? 

Uluită, îl privi lăsându-se pe un genunchi şi luând-o de 


mână. 

— Te ador, Lady Aslyn Hastings. Îmi vei face onoarea 
de a-mi deveni soţie? 

Cuvintele oscilară în jurul ei, când fantomatice, când 
solide. Nu ştia sigur la ce se aşteptase de la o cerere în 
căsătorie. Poate că la o declaraţie a dragostei nepieritoare. 
Poate să îi bată inima nebuneşte, într-un ritm haotic. Poate 
la păsări luându-şi zborul. Soarele înlocuind luna. Stele 
căzătoare pe cer. Aşteptase acest moment de ani întregi. | 
se părea că ar fi trebuit să fie mai profund, să îi facă 
genunchii să îi tremure şi plămânii să nu mai funcţioneze. 
În schimb, trupul ei nu reacţionă în niciun fel, de parcă 
cererea lui nu îi penetrase încă mintea. 

— Aslyn? o îmboldi el. Aş primi cu bucurie un răspuns 
rapid, căci stau pe o pietricea ce mă împunge dureros în 
genunchi. 

Cuvintele lui o treziră la realitate. Oare o propunere 
simplă nu era mai profundă, nu era cumva un semn al unei 
relaţii mai sincere care nu avea nevoie de cuvinte 
simandicoase sau de fraze împopoţonate? 

— Oh, da! Îmi pare rău. Îşi acoperi gura cu mâinile şi 
râse, străduindu-se din răsputeri să nu devină isterică într- 
un moment care ar fi trebuit să fie incredibil de romantic. 
Da, da, bineînţeles că mă căsătoresc cu tine. 

— Minunat. 

Se ridică, plecându-şi capul. Ea închise ochii, 
aşteptând... 

— Oh, pe cuvântul meu! Kipwick, te-am văzut cumva 
pe un genunchi? strigă o doamnă. 

Deschise brusc ochii, în timp ce Lady Lavinia şi 
însoţitorul ei, ducele de Thornley, se apropiară de ei. La 
naiba! Nu o deranja că văzuseră cererea în căsătorie, dar 
nu ar fi putut doamna să îşi ţină gura până după ce ar fi 
sărutat-o? 

— Ai spus da, nu-i aşa, Lady Aslyn? întrebă Lady 
Lavinia. 

— Fireşte. 

— Aş spune că era timpul să progresaţi, şi încă la 


balul organizat de mama! Îmi veţi permite să fac anunţul 
după ce ne întoarcem în salon, nu-i aşa? Nu accept să mă 
refuzati. 

Kip ridică din sprânceană şi o privi. 

— Nu văd de ce nu. La urma urmei, mergem înainte. 

Simţi cum i se încălzeşte faţa. Chiar se întâmpla. 
Urma să înceapă spectacolul şi, odată făcut anunţul, nu mai 
era cale de întoarcere, nu se mai puteau răzgândi niciunul. 

— N-ar trebui să aşteptăm până le spunem părinţilor 
tăi? 

El rânji şi o ciupi uşor de nas. 

— Ştiu deja, nu fi naivă. Tatăl meu este tutorele tău, 
aşa că a trebuit să-i cer binecuvântarea mai întâi. 

— Oh, da, bineînţeles. 

Când se întâmplase asta? Nu ar fi trebuit să se 
consulte şi cu ea? Nu, se presupusese mereu că... 

— Felicitări, bătrâne, spuse Thornley, întinzându-i 
mâna. Chiar dacă m-a costat cinci sute de lire. 

Fără îndoială se referea la pariul acela prostesc de la 
clubul White referitor la momentul când avea de gând Kip 
să îi ceară mâna. Se simţea distantă, detaşată, în timp ce 
îşi privea logodnicul dând mâna cu ducele. Acum că sosise 
clipa, parcă nu i se părea aievea. 

— Sunt mult mai norocos ca tine, spuse Kip. Curând, 
încântătoarea Lady Aslyn îmi va fi soţie. 

— Atunci, să mergem să facem anunţul, zise Lady 
Lavinia, căci abia aştept să fac senzaţie. 

În timp ce o luă de braţ pe Aslyn şi o porniră spre 
casă, Aslyn nu putea să nu se gândească la faptul că 
momentul acesta nu avea nimic de-a face cu Lady Lavinia, 
şi totuşi doamna avea să întoarcă lucrurile în favoarea sa. 

— Mă bucur atât de tare pentru tine, spuse Lady 
Lavinia. Kipwick este o partidă pe cinste. Ştiu câteva 
doamne care vor fi dezamăgite. Chiar dacă ne aşteptam cu 
toţii să se însoare cu tine, unele au fost îndeajuns de 
prostuţe încât să mai spere. 

Se întrebă dacă vreun gentilom sperase în ceea ce o 
privea, dacă atenţia pe care i-o acordase Mick Trewlove 


recent fusese mai mult decât bunătate. Ce mai conta? 
Mersese pe drumul acesta cea mai mare parte a vieţii. Era 
liniştitor să întrezărească destinaţia... 

Într-un sfârşit. Şi totuşi, i se părea că ar fi trebuit să se 
simtă şi entuziasmată, nu doar uşurată. 


* 


— O, draga mea, suntem cât se poate de fericiți, 
spuse ducesa îmbrăţişând-o cu căldură pe Aslyn. 

Ducele şi ducesa îi aşteptaseră la întoarcerea lor de la 
bal. Abia apucase să îi înmâneze şalul unui lacheu, că Kip îi 
şi anunţă că o ceruse de soţie, iar ea acceptase. Era un 
anunţ pe care îl aşteptase vreme îndelungată, şi totuşi 
parcă i se părea ciudat că era despre ea. 

— Se cuvine să sărbătorim, spuse ducele, şi o duseră 
repede în salon, unde o carafă cu brandy şi patru pahare 
aşteptau pe o masă. 

Ştiau că avea să o ceară în căsătorie în seara aceasta. 
Nu ar fi trebuit să fie surprinsă, întrucât Kip îi spusese că 
vorbise cu ducele, şi totuşi avea impresia că lucrurile se 
mişcau prea repede. 

— Părinţii tăi ar fi încântați, spuse ducesa în timp ce 
ducele turna brandy. 

— Sunt convinsă că ar fi. 

Deşi nu era deloc convinsă. Avusese 7 ani la moartea 
lor. Amintirile despre ei erau vagi şi îndepărtate, iar recent 
îşi dăduse seama că deplângea absenţa amintirilor la fel de 
mult precum plânsese pierderea părinţilor ei. Luă paharul 
pe care i-l oferi ducele. 

Acesta îl ridică pe al lui. 

— Dacă vă iubiţi măcar pe jumătate ca mine şi Bella, 
atunci veţi fi mai bogaţi ca majoritatea. Pentru o căsnicie 
lungă, fericită şi roditoare. 

Simţi cum se  îmbujorează când ducele rosti 
„roditoare”. Copii. Aveau să aibă o mulţime de copii. 

— Bine zis! spuse Kip, apoi dădu pe gât o mare parte 
din băutura lui, în timp ce ea îşi dori mai degrabă ca el să fi 


pretins a o iubi mai mult decât se iubeau părinţii lui. 

Era înfiorătoare să îşi dorească un fel de asigurare în 
ceea ce privea tăria sentimentelor pe care le nutrea pentru 
ea. Sorbi din băutură, fără să înţeleagă toate aceste îndoieli 
care o chinuiau brusc. 

Ducesa se aşeză pe canapea şi bătu uşor perna de 
lângă ea. 

— la loc, spune-mi totul. Unde s-a întâmplat? 

Aslyn se aşeză uşor. 

— În grădină. 

— Ce romantic! 

Aşa ar fi trebuit să fie, ce-i drept, dar, privind în urmă, 
nu prea fusese. 

— M-a luat prin surprindere. 

— Cu siguranţă ştiai ce intenţii am, zise Kip. 

— Da, dar nu ştiam sigur când mă vei cere. 

— Acum avem de plănuit o nuntă, spuse ducesa. 
Presupun că ar trebui să ţinem un bal de logodnă. Aici. La 
Hedley Hall. 

Văzu anxietatea de pe chipul ei. 

— Poate mai degrabă o cină. Una mică. Intimă. 

— Imi place ideea, spuse Kip, zâmbindu-i călduros, de 
parcă şi-ar fi dat seama că încerca să nu o îngrijoreze pe 
mama lui. 

— Da, spuse ducesa. Vom discuta detaliile mâine. 
Când ai vrea să aibă loc nunta? 

— Nu am discutat despre asta, spuse Aslyn. 

— Vă las pe voi, doamnelor, să stabiliţi detaliile, zise 
Kip. Trebuie să plec. 

Nevenindu-i să creadă, dezamăgită şi supărată, Aslyn 
se holbă la el. 

— Pleci? 

— Trebuie să profit la maximum de zilele de burlăcie 
ce mi-au mai rămas. 

— Poţi să mai rămâi, spuse ducele. 

— Nu, zise Aslyn, dorindu-şi brusc să fie singură, să se 
gândească la sentimentele ei, la ce se învoise, să se întrebe 
de ce atmosfera nu era mai vioaie, mai festivă. Pentru că se 


aşteptase la asta? Pentru că nu o anticipase? Este în regulă. 
Şi eu mă simt extenuată de la entuziasmul şi veselia de la 
bal după ce Lady Lavinia a anunţat ce norocoasă sunt. Te 
voi conduce totuşi. 

„Şi voi discuta cu tine în privat”. Lăsă la o parte 
paharul, se ridică şi îl luă de braţ. 

Odată ieşiţi pe trepte, cu uşa închisă după ei, trase 
adânc aer în piept şi expiră lent. 

— Chiar vrei să te căsătoreşti cu mine? 

— Nu te-aş fi cerut altminteri. 

Privi cu atenţie chipul pe care îl iubise ani la rândul, 
căutând adevărul, căutând ceva mai mult. 

— Nici măcar nu m-ai sărutat. 

— Cred că am petrecut atâţia ani înăbuşindu-mi şi 
controlându-mi dorinţa pe care o simt pentru tine, încât a 
devenit un obicei. 

Ura faptul că vorbele lui îi dădeau atâta speranţă, că 
avea nevoie de cuvinte ca să aibă speranţă. Oare 
dragostea nu ar fi trebuit să comunice în alte moduri? 

— Mă doreşti? 

— Neîndoielnic. Îi cuprinse obrazul cu mâna goală. 
Când ajunseseră acasă, îşi scosese mănuşile şi încă nu şi le 
pusese la loc. Avea pielea netedă, palma fără bătături. 
Căldura îi radia din vârfurile degetelor, dar nu era încinsă. 
Aslyn, intenţionez să mă port cum se cuvine cu tine. 

— Deci ar fi greşit să ne sărutăm? 

El rânji şi aruncă o privire peste umăr, înspre ferestre. 

— Cred că nu ne priveşte nimeni. 

Şi dacă ar fi făcut-o, ce-ar mai fi contat? Erau logodiţi. 
Ar fi putut să o compromită oricât ar fi vrut şi viitorul lor tot 
nu s-ar fi schimbat. 

li atinse buzele cu ale lui. Ea închise ochii când simţi 
căldura, blândeţea, felul în care îşi trecu uşor buzele peste 
ale ei. Apoi se retrase încet. 

— Nu voi dormi la noapte gândindu-mă la tine. 

— Nu vei dormi pentru că te vei ţine de rele. 

El rânji. 

— Am o întâlnire cu cărţile de joc. Nu cu o altă 


doamnă. Să ştii, Aslyn, că nu există o alta pentru mine. 

Inima i se strânse, şi ochii îi lăcrimară. 

— Mereu ai fost unicul pentru mine, Kip. 

— Nu stabili o dată prea îndepărtată, zise el şi o ciupi 
uşor de nas, după care o ţâşni în jos pe scări. 

Bărbatul ştia cu siguranţă cum să distrugă un moment 
romantic, dar, pe de altă parte, o ciupise de nas încă de 
mică. Gestul lui avea ceva familiar şi afectuos. Dar se 
temea că era mai adecvat pentru o soră mai mică, nu 
pentru o soţie, nu pentru o doamnă cu care un bărbat voia 
să se culce. 

Urma să se căsătorească, şi totuşi se simţea ca un 
copil care se juca de-a ceva, nu ca o femeie care aştepta cu 
nerăbdare zilele şi nopţile pline de desfătare ce aveau să 
vină. Fusese educată să fie mereu calmă şi statornică, dar 
în clipa aceea îşi dorea doar să simtă mai mult. 


Capitolul 7 


Mick stătea la biroul lui şi răsfoia The Times, unul 
dintre cele vreo şase ziare pe care le devora în fiecare 
dimineaţă în timp ce îşi bea cafeaua. Deşi ştia că 
majoritatea domnilor se puneau la curent cu ştirile în timpul 
micului dejun, nu se obişnuise să îşi înceapă ziua într-un 
mod relaxant. Se trezea, se îmbrăca şi se ducea la birou, 
care era la mică distanţă de apartamentul lui situat la 
acelaşi etaj. 

În ultima vreme era atent la ştirile despre societate. 
Aşa se face că văzu anunţul despre logodna lui Lady Aslyn 
Hastings cu contele de Kipwick. Nu ar fi trebuit să îl 
şocheze, nu ar fi trebuit să se simtă de parcă ar fi fost lovit 
în stomac de un cal proaspăt potcovit. Ştiuse că contele era 
interesat; ştiuse şi că doamna era interesată. Era spre 
binele lui că cei doi se logodiseră şi aveau să se 
căsătorească. Asta ridica miza: când urma să o fure pe 
doamnă, contele, şi implicit ducele, avea să fie şi mai jenat. 


Moştenitorul lui nu îşi putea păstra femeia. Ar fi fost un 
semn că era prea slab ca să păstreze orice altceva. 

Ar fi trebuit să se bucure. În schimb, îl năpădi o 
senzaţie de pierdere, de parcă i s-ar fi furat ceva. Ce idee 
ridicolă! Şi totuşi, senzaţia era prezentă, măcinându-i 
gândurile, făcând ca toate celelalte lucruri să pară 
neimportante. 

— Tittlefitz! 

Uşa se deschise de parcă secretarul lui stătuse cu 
urechea lipită de uşa de stejar groasă. Pe de altă parte, 
bărbatul părea mereu gata să îl servească. 

— Da, domnule? 

— Întrunirea pe care am plănuit-o ca să sărbătorim 
inaugurarea hotelului... Salonul cel mare... Vreau ca o zonă 
din el să fie disponibilă pentru dans. 

Tânărul cel zvelt clipi încurcat. Avea părul roşcat, faţa 
acoperită de o constelație de pistrui. La fel ca Mick, se 
născuse bastard. Spre deosebire de Mick, mama lui nu îl 
abandonase, şi ambii suferiseră din pricina asta. Guvernul îi 
ajuta pe cei săraci, dar nu şi pe cei săraci cu odrasle 
nelegitime. Chiar dacă lumea părea în sfârşit interesată de 
reformarea Legii privind copiii nelegitimi şi de protejarea 
lor. 

Mick se îndoia că opiniile sau comportamentul negativ 
faţă de cei născuţi din flori aveau să se schimbe prea 
curând. 

— Va trebui să angajăm o orchestră, spuse Tittlefitz. 

— Atunci angajează una. 

Îşi permitea să angajeze o duzină. 

— Cum rămâne cu cântăreaţa la harpă ce urma să 
cânte? 

— Mut-o în hol. Nu-mi pasă. Treaba ta este să faci ce- 
ţi cer şi să nu mă deranjezi cu detalii administrative. Dacă 
trebuie să mă gândesc eu la asta, atunci pentru ce servicii 
te plătesc atât de bine pe tine? 

— Aveţi dreptate, domnule. Mă voi ocupa numaidecât. 
Altceva, domnule? 

— Nu, atât. Îşi împinse scaunul în spate, se ridică şi se 


duse cu paşi mari spre cuier. Se îmbrăcă şi îşi apucă 
pălăria. les. Nu lăsa ca lucrurile să se prăbuşească cât timp 
lipsesc. 

— Când vă veţi întoarce? 

Când mintea avea să i se golească de imagini cu 
Aslyn acceptând cererea în căsătorie a lui Kipwick, 
ridicându-şi privirea spre el cu bucurie. Era un mijloc prin 
care urma să dobândească acceptarea pe care o solicita. Ar 
fi trebuit să fie al naibii de recunoscător că lucrurile 
progresau aşa de rapid. 

Doar că nu era. In timp ce se plimba pe strada cu 
clădiri aflate în diverse stadii de finalizare, şi-o închipui la 
fel de fericită când o ceruse contele în căsătorie precum 
fusese el când privise structurile acestea înălțându-se din 
dărâmăturile a ceea ce fusese cândva o zonă plină de 
drojdia societăţii din Londra. Obţinuse proprietatea ieftin, 
acri întregi. Pe strada aceasta şi pe următoarea avea să 
construiască magazine. În zona rămasă aveau să fie 
ridicate case pentru o singură familie. Chiriile nu aveau să 
fie exorbitante. Se îndoia că urma să îşi recupereze 
vreodată investiţia. 

Cu magazinele şi hotelurile lucrurile stăteau altfel. 
Urmau să ofere locuri de muncă pentru cei din zonă. Avea 
de gând să angajeze măturători de stradă aşa cum se 
cuvine, care să primească un salariu, nu flăcăi cărora li se 
arunca o monedă după ce curăţau o cărare pentru cei la 
modă. Pe străzile lui nu aveau să fie balegi de cal şi 
gunoaie. Avea planuri măreţe care urmau să îi facă mândri 
pe cei care locuiau aici, care să le permită doamnelor să se 
plimbe fără să se teamă că şi-ar strica tivurile fustelor. 

Gândul la fuste îl făcu să se gândească din nou la 
Aslyn. Voia ca ea să participe la celebrarea reuşitei lui. Voia 
să fie martora realizărilor lui, să îi ofere posibilitatea de a-l 
compara cu Kipwick. Işi dorea ca fiecare clădire să fi fost 
finalizată când urma să inaugureze hotelul, dar nu avea de 
ce să mai amâne încasarea de venituri. În plus, trebuia să 
găsească chiriaşi pentru unele dintre magazine, iar la 
festivități aveau să participe câţiva potenţiali chiriaşi. Deşi, 


poate că ar fi trebuit să vadă şi ea potenţialul pe care îl 
vedea el. 

Işi dădu seama, spre consternarea lui, că nu nevoia lui 
de a-şi etala realizările în comparaţie cu ale lui Kipwick îl 
făcea să se gândească la cum să se asigure că avea să 
participe la inaugurare, ci dorinţa de a împărtăşi toate 
acestea cu ea, de a surprinde totul prin ochii ei. Să vadă 
dacă o încântau şi pe ea la fel de mult ca pe el. 

Ce prostie din partea lui! Nu putea să scape din 
vedere scopul final sau faptul că, odată ce l-ar fi atins, Lady 
Aslyn avea să îl dispreţuiască. 


* 


— Trebuie să câştige în seara asta. 

Ascuns într-un colţ umbrit lângă Aiden, Mick îl privi pe 
Kipwick intrând în sfârşit pe uşa clubului Cerberus dându-şi 
jos haina, înmânându-i-o unui tânăr însărcinat să se ocupe 
de posesiunile fiecărui vizitator. Se aşteptase să fie aici în 
seara asta, întrucât devenise un obicei pentru el, şi în 
fiecare dimineaţă Aiden îi trimitea cambiile contelui. 

— Ar părea contrar planurilor tale, spuse Aiden, pe un 
ton neutru, dar Mick auzi şi întrebarea nerostită de fratele 
lui: „Ce pui la cale?” 

— Vreau să fie într-o dispoziţie jovială. 

— Nu-i o idee proastă să-l lăsăm să câştige. A avut un 
şir de pierderi în ultimele seri. Sincer să fiu, sunt surprins că 
s-a întors. 

— L-au dat afară din încă un club, ultimul oarecum 
respectabil care îl mai primea. Nu are unde altundeva să se 
ducă. 

— Sunt multe locuri, mai puţin respectabile, cu 
siguranţă, şi categoric mai periculoase, în care un om 
dependent îşi poate linişti demonii, iar contele tău este 
dependent de pariuri. 

— Nu e contele meu. 

— Am văzut în ziar că este a/ei. 

Cuvintele îl loviră tare şi rapid, o lovitură solidă care îl 


dezechilibră. Îşi încleştă fără să vrea dinţii, stomacul i se 
încordă, îşi strânse pumnii pe lângă corp, dar pe faţă nu i se 
putea citi nicio emoție. Nici în voce, când în sfârşit reuşi să 
vorbească: 

— Am nevoie să fie jovial dintr-un motiv anume. Dacă 
mă tot întâlnesc accidental cu ea, va deveni bănuitoare. E 
spre binele meu ca el să stabilească următoarea întâlnire. 

— Ştii că nu sunt de acord cu trişatul. 

— Mai ştiu şi că ai un dealer care poate controla care 
cărţi să ajungă la care domni. Il vreau la masa la care 
tocmai s-a aşezat contele. 

Aiden îl bătu pe umăr. 

— Aminteşte-mi să nu te calc pe bătături. 

Apoi se duse să facă aranjamentele necesare cu 
dealerul lui talentat, de parcă nu ar fi avut nicio grijă în 
lume, deşi Mick ştia că îl apăsau numeroase. Nu era 
singurul. Toate progeniturile lui Ettie Trewlove purtau mult 
prea multe poveri. 


Cărţile îi surâdeau în seara aceea. Kipwick simţise 
cum i se schimbă norocul după vreo jumătate de oră de joc, 
când un dealer nou îl înlocuise pe primul. În ultimele câteva 
seri, pierduse bani la greu. Nu câştiga la fel de rapid 
precum pierduse, dar era un început spre îndreptarea 
situaţiei. Dacă nu avea grijă, nu avea să îşi mai poată plăti 
datoria crescândă faţă de tatăl lui. Dar nu urma să mai fie 
dator multă vreme. Zestrea lui Aslyn avea să îi ofere o 
situaţie financiară puternică. 

Era de asemenea benefic pentru el şi faptul că tatăl 
lui îi transferase recent în stăpânire proprietăţile 
nemoştenite direct. Când trebuia să îşi dovedească 
solvabilitatea ca să capete un împrumut, trebuia doar să 
menţioneze proprietăţile. 

Îl curăţă de bani pe un domn, deşi termenul de domn 
era o exagerare, şi îl privi pe individul corpolent cum îşi 
împinge scaunul în spate şi pleacă. Cei mai mulţi dintre cei 


de la masă erau mai prejos de el, oameni de rând. Puţinii 
aristocrați pe care îi recunoscuse erau oi negre, de obicei fii 
cu drept secund la moştenire, care puţin probabil că aveau 
să îi raporteze ceva semnificativ tatălui lui, întrucât nu erau 
bine-veniţi în majoritatea saloanelor. li plăcea clubul 
Cerberus şi tot ce oferea acesta: decadenţă în cea mai 
primitivă formă a ei. Era un loc cinstit care se mândrea cu 
ceea ce era. Nu încerca să pară mai elegant prin lucruri 
cum ar fi lachei în livrea, pereţi cu lambriuri, candelabre de 
cristal, încăperi tăcute care adăposteau cărţi, pentru ca 
bărbaţii să poată pretinde că se deda unor fapte 
respectabile în afara acestor încăperi. 

Aici nu era un lord, apăsat de povara aşteptărilor 
celorlalţi de la el. Aici era doar un bărbat. Şi îi plăcea la 
nebunie. 

Aruncă o privire la scaunul care tocmai rămăsese gol. 
Îl văzu pe Mick Trewlove trăgându-l în spate şi rânji la el în 
timp ce acesta se aşeză şi schimbă o mie de lire în jetoane. 

— Începusem să mă întreb dacă te vei întoarce 
vreodată. 

Fără să îl privească, Trewlove îşi alinie cu grijă 
jetoanele. 

— Am fost îngrozitor de ocupat cu pregătirile pentru 
inaugurarea hotelului. 

— Am auzit că e ceva pe cinste. 

Se strigă suma de bani pusă în joc. Se aruncară 
jetoane în centrul mesei, se împărţiră cărţi. Primi o pereche 
de valeţi. Cu siguranţă că seara decurgea în favoarea lui. 

— Poate îmi vei face un tur. 

— Pot să-ţi ofer ceva mai bun de atât. Te voi invita la 
balul pe care îl găzduiesc ca să sărbătorim inaugurarea. 

Kipwick se încruntă, prefăcându-se a se gândi la 
cărţile primite, când, de fapt, se străduia să identifice 
ramificaţiile pe care le-ar fi implicat participarea lui la 
evenimentul cu pricina dacă tatăl lui ar fi auzit despre asta. 

— Din nefericire, nu sunt disponibil. 

— Nu ţi-am spus încă data, îi spuse el pe un ton 
liniştit, letal de liniştit, încărcat de nemulţumire. Doar nu te 


ţii la distanţă din pricina nelegitimităţii mele. 

Kipwick îşi ridică privirea şi văzu un chip ca de 
marmură, cu toate trăsăturile mai pronunţate, cu ochii 
albaştri duri ca piatra. Nimeni de la masă nu mai mişca, de 
parcă toată lumea, inclusiv dealerul, aştepta să vadă dacă 
avea să se întrezărească o insultă, care fără îndoială că 
avea să fie urmată de o lovitură rapidă în bărbie. 

— Nu am vrut să te insult, dar nu particip de obicei la 
baluri publice. 

Trewlove aruncă două cărţi. Oamenii se puseră din 
nou în mişcare. Kipwick respiră, dându-şi seama abia atunci 
că plămânii îi încremeniseră. 

— Îmi cer iertare, spuse Trewlove, fără să îşi mute 
privirea de la grămada lui de jetoane. Am crezut că eşti 
interesat să investeşti. 

— Sunt. 

Îşi mută privirea spre Kipwick, străpungându-l de-a 
dreptul. 

— Investitorii mei vor participa. Oameni avuţi, care 
aud deseori despre alte oportunităţi de investiţie, 
împărtăşind cunoştinţele pe care le au despre afacerile 
respective. Aş spune chiar că aflu mai multe socializând cu 
oameni bine informaţi, decât aflu din întâlnirile cu ei. 

Kipwick schimbă trei cărţi, străduindu-se să nu 
zâmbească văzând cel de-al treilea valet. 

— S-ar zice că ar putea fi o seară roditoare. Când 
este? 

— Marţea viitoare. 

Încuviinţă. 

— Voi fi acolo. 

O rundă de pariuri. Când îi veni rândul lui Trewlove, 
acesta ridică miza cu o sută de lire. Inima lui Kipwick începu 
să bată nebuneşte. Până atunci, în timpul tuturor mâinilor 
pe care le jucase în seara aceea, cel mai mare pariu fusese 
de zece bre. Jetoanele acelea, care simbolizau o sumă atât 
de ridicată, erau precum cântecul unei sirene. Egală miza şi 
plusă cu două sute. 

— Poate că o vei aduce pe Lady Aslyn, spuse 


Trewlove, egalând şi plusând cu încă o sută. 

Toţi ceilalţi renunţară, până rămaseră doar ei doi. 

— Tutorii ei nu ar fi de acord. 

— Nu trebuie să le spui. In plus, sora mea ar fi 
încântată să o revadă. Şi trebuie să avem femei prezente, 
altminteri cu cine vom dansa? Un bal găzduit de un om de 
rând nu este foarte diferit de unul găzduit de un duce. 

— Vor participa şi alţi nobili? 

— Sunt invitaţi câţiva distinşi. 

Clătină din cap, străduindu-se să se gândească dacă 
să egaleze sau să pluseze. 

— Nu-i va face bine reputației ei. 

Trewlove bătu cu degetele în cărţile de pe masă. 

— Hai să facem lucrurile interesante! Dacă câştig eu 
runda asta, o aduci pe Lady Aslyn. Dacă câştigi tu - îşi trecu 
dramatic mâna peste jetoane -, toate jetoanele mele sunt 
ale tale. 

Lui Kipwick i se uscă gura. Cu ce participaseră ceilalţi 
la pot, ar fi câştigat mult peste o mie de bre. Trei valeţi cu 
siguranţă ar fi fost mai mari ca orice mână avea Trewlove. 
Nu risca de fapt nimic. Aslyn nu avea să se asocieze cu cei 
mai prejos ca ea. lar el urma să plece de aici cu buzunarele 
doldora. 

— Accept termenii. 

— Tu primul. 

Străduindu-se să nu jubileze, întoarse trei valeţi. 

— Aş vrea să văd că ai o mână mai bună ca asta. 

— AŞ fi zis că ai fi preferat să pierd. 

Îşi aruncă cărţile pe masă, cu faţa în sus, iar Kipwick 
se trezi holbându-se în ochii a trei popi. Ciudat, dar avea 
impresia că îl batjocoreau. 

Trewlove începu să îşi adune jetoanele. 

— Ne vedem marţea viitoare. 

— Ai terminat aici? 

— Da. 

Se lăsă pe spate, deloc fericit de bănuiala care punea 
stăpânire pe el. 

— Singurul tău scop a fost să te asiguri că Aslyn va 


veni la balul tău. 

Nu se sinchisi să îşi ascundă supărarea. 

— Prezenţa voastră va conferi prestigiu 
evenimentului. 

li plăcea că prezenţa /u; era inclusă, dar tot îl deranja. 

— Am auzit că ai scos-o la plimbare prin parc. 

— Să o scot la plimbare ar implica să fiu responsabil 
pentru faptul că ne aflam amândoi în parc. A fost o întâlnire 
întâmplătoare. Nu s-a petrecut nimic necuvenit. 

— Aşa a pretins şi ea. 

— Şi nu ai crezut-o? 

Se îndoise, dar nu din pricina lui Aslyn, ci din cauza lui 
Trewlove. Avertismentele mamei lui îi răsunară în minte. Nu 
putea avea încredere în bastarzi. 

— Bineînţeles că am crezut-o. Nu are strop de 
înşelăciune în ea. Va fi o soţie excelentă. 

Se simţi obligat să adauge partea aceea la sfârşit, ca 
să îi aducă aminte că era revendicată. 

— Nu mă îndoiesc. O voi anunţa pe Fancy că va 
participa la bal. Va fi foarte încântată. 

Cu o oarecare urmă de regret, îl privi pe Trewlove 
plecând cu câştigurile lui. Oftă. Ar fi trebuit să renunţe cât 
câştiga. Se uită la jetoanele din faţa lui: ştia că ar fi trebuit 
să le adune şi să plece şi el, dar, cu puţin noroc şi alte 
câteva mâini jucate, ar fi putut să câştige înapoi ce 
pierduse. Fără să îi pese prea mult, aruncă un jeton în 
centrul mesei şi aşteptă să se împartă cărţile. 

După trei mâini, toate pierdute, Aiden Trewlove se 
apropie de el, se aplecă înspre el şi îi şopti: 

— Ştiu despre pariul pe care l-ai făcut cu fratele meu. 
Dacă nu îi plăteşti ce îi datorezi, uşile acestea se vor 
închide pentru tine. 

— Nu trebuie să mă ameninţi. Sunt un om de cuvânt. 

— Nu eram convins, întrucât încă nu ţi-ai plătit vreo 
cambie. 

— Nu trebuie să te îngrijorezi. Îți voi plăti ce-ţi 
datorez. 

— Nu mă grăbesc, dar dobânda va fi piperată, milord, 


mai piperată decât bănuiesc că îţi închipui. 

— Nu e o problemă. 

Aiden Trewlove îl plesni peste spate şi râse. 

— Mă bucur să aud asta, căci cred că vom avea o 
prietenie foarte profitabilă. 

În timp ce Aiden se îndepărta, Kipwick recunoscu că 
nu era interesat de genul de profituri pe care i le putea 
aduce Aiden. Atenţia îi era captată de profiturile pe care le- 
ar fi putut dobândi dacă ar fi fost mai aproape de Mick 
Trewlove. Dacă îşi juca bine cărţile, putea dobândi o avere 
nemăsurată. 


Capitolul 8 


— Nici nu-mi amintesc de când n-am mai mers la 
teatru, spuse Aslyn în timp ce trăsura cu arcuri bune huruia 
pe străzi, transportându-i pe ea şi pe Kip spre destinaţia lor. 

De la logodnă, îşi rărise vizitele, lucru care doar o 
făcuse să se îndoiască că fusese înţelept din partea ei să 
accepte atât de rapid. Nu că şi-ar fi închipuit că ar fi putut 
să refuze, dar dacă ar fi făcut o pauză mai lungă, dacă l-ar 
fi obligat să lucreze mai cu sârguinţă pentru acceptul ei, 
poate că acum i-ar fi acordat mai multă atenţie. 

Stătea în faţa ei, deşi acum ar fi putut să stea lângă 
ea, întrucât aveau o înţelegere, gătit, cu jobenul şi bastonul 
în poală. Işi drese vocea, aruncă o privire pe geam, apoi din 
nou spre ea. 

— De fapt, nu mergem la teatru. 

— Dar m-ai invitat. Le-ai spus părinţilor tăi... 

— Da, ei bine, pentru că ştiam că nu ar fi fost de 
acord cu aventura asta. 

Inima îi bătu cu putere. Nu era foarte târziu, abia 
trecuse de ora 20.00, dar cuvintele lui o făcură totuşi să 
spere la ceva incitant. 

— Vom face ceva ce n-ar trebui să facem? 

— S-ar putea spune şi aşa. Am fost invitaţi la un bal 


care celebrează inaugurarea hotelului lui Mick Trewlove. M- 
am gândit că ţi-ar plăcea să participi. 

Chiar dacă era foarte interesată de hotelul lui, să vadă 
ce ar fi putut realiza, o nedumerea destul de tare 
schimbarea de planuri. 

— M-ai mustrat că m-am plimbat cu el în parc. Cu 
siguranţă va fi prezent în seara asta. Ar trebui să mă fac că 
nu-l văd, cum ai sugerat tu? 

— Categoric nu. Privind în urmă, s-ar putea să fi 
reacţionat exagerat la situaţia din parc. M-a asigurat că nu 
s-a întâmplat nimic necuvenit. 

Cuvintele lui o enervară. 

— Şi eu te-am asigurat. Nu m-ai crezut? 

— Bineînţeles că te-am crezut, spuse el degrabă. 
Aslyn, nu înţelegi ideea principală. Ştiu că ai fost 
dezamăgită că nu vreau să te duc în Cremorne la ore 
neadecvate, aşa că m-am gândit să mă revanşez faţă de 
tine şi să te iau cu mine astă-seară. 

— Ai petrecut timp în compania lui. 

Nu o rosti pe un ton acuzator, ci răspicat, ceea ce Îi 
dădea de înţeles că ştia adevărul. 

— Întrucâtva, da. Tata nu înţelege că nu putem 
continua să ne bazăm pe venitul pe care îl aduc moşiile 
noastre ca să ne susţinem. Trebuie să ne extindem 
orizonturile, dacă vrem să ne sporim venitul. Voi cunoaşte 
câţiva investitori în seara asta. Şi dacă mă apropii de 
Trewlove mi se vor deschide şi alte oportunităţi. Vreau să 
vină la mine data viitoare când are nevoie de capital. 

Nu era prea convinsă că avea nevoie de ceva. 

— Sora lui va fi acolo. Ţi-a plăcut de ea, nu-i aşa? 

— Da. 

— Şi îţi plac petrecerile. Cum ai spus şi tu, vom face 
un lucru pe care nu ar trebui să-l facem. Şi ne vom distra 
de minune. Te poţi preface că e Grădina Cremorne la ore 
mai târzii. Cu siguranţă vor fi şi ceva indivizi sordizi pe 
acolo. 

Nu putea nega că o intriga oportunitatea de a arunca 
o privire în lumea lui Mick Trewlove. 


— De câte ori te-ai văzut cu domnul Trewlove din 
seara aceea din Cremorne? 

La lumina lămpii îl văzu ridicând din umeri. 

— De câteva ori. Mi-a făcut rost de acces la un club 
care mi se potriveşte. Uneori este şi el pe acolo. 

— Presupun că este un club de jocuri de noroc. 

— Cel mai bun. Oferă doar jocuri şi băuturi. E dur şi 
incitant. Nu se compară deloc cu un club pentru gentilomi. 

— Deci domnul Trewlove joacă. 

El se încruntă. 

— Nu prea mult, de fapt. În mare parte doar priveşte. 
Bănuiesc că nu e genul de om care să-şi asume riscuri. 

— Afacerea asta a lui pare a fi riscantă. Găsise un 
articol despre planurile lui de dezvoltare. Nu poate fi ieftin 
să dărâmi clădiri şi să construieşti unele noi. 

— Îşi permite. 

— Doar dacă îi reuşeşte. Asta dacă nu cumva a reuşit 
să crească bani în copaci. 

Kip râse. 

— Aş cumpăra de îndată un astfel de copac de la el, şi 
fără să mă târguiesc la preţ. 

— Mă îndoiesc că ar fi de vânzare. 

— Nu cred că s-ar da în lături. Din câte înţeleg, ar găsi 
o cale de-a scoate şi mai mulţi bani din el. 

— Îl admiri. 

Îşi dădea seama din tonul vocii lui. 

— E dificil să nu admiri pe cineva care a pornit cu 
nimic şi a reuşit să se ridice deasupra. Totuşi, admiraţia 
mea are o limită. Ar face bine să nu îl prind flirtând cu tine. 

— Va fi prea ocupat cu ceilalţi oaspeţi ca să mă bage 
în seamă. 

— Nu aş fi prea convins. Eşti încântătoare în seara 
asta. Dar ţine minte că îmi aparţii. 

Ea strâmbă din nas. 

— Cum adică? Ca o pereche de cizme? 

El rânji şi se aplecă spre ea, o luă de mână şi o sărută 
pe încheieturile degetelor înmănuşate, privind-o drept în 
ochi. 


— Ca un lucru pe care îl preţuiesc. Ai stabilit data? 

— Nu. Mama ta ar vrea să ne căsătorim la încheierea 
sezonului, dar eu mă gândeam mai degrabă de Crăciun. 

— Alege data pe care o vrei tu. 

— Dar mama ta a fost aşa de bună cu mine. O nuntă 
mai devreme pare un lucru mărunt pe care să i-l dăruiesc. 

— Ea şi-a ales ziua nunţii. Şi tu ar trebui să o alegi pe 
a ta. 

— Nu ai preferinţe? 

— Singura mea preferinţă este să fii fericită. 

Cuvintele lui o mângâiau, dar şi-ar fi dorit totuşi să îl 
audă pretinzând că nu putea aştepta până la Crăciun. Oare 
de ce, de când îi acceptase cererea, îi găsea tot felul de 
defecte şi se întreba dacă nu cumva ar fi trebuit să refuze? 

Trăsura încetini, apoi se opri. Aruncă o privire pe 
geam şi întrezări un şir de trăsuri, dar atenţia îi fu captată 
în cea mai mare parte de o clădire uriaşă din cărămidă. 

— Acela e? 

Kip se aplecă şi privi afară. 

— Aş zice că da. 

— E monstruos de mare. 

— Cred că îl consideră capodopera lui. Dă tonul zonei. 

— Va fi o zonă grandioasă, nu-i aşa? 

— Dacă e să dăm crezare zvonurilor. 

Se întoarse brusc spre el. 

— Cum te poţi uita la asta şi să nu crezi? 

— Bănuiesc că simt prea pragmatic. Trebuie să aştept 
să văd rezultate. 

Rezultatele aveau să fie spectaculoase. Nu se îndoia 
de asta. Un bărbat care putea crea aşa ceva era un bărbat 
cu viziune şi hotărârea necesară ca să o înfăptuiască. 

Trăsura înaintă lent, încetul cu încetul, ajungând în 
cele din urmă în faţa clădirii, a treptelor impunătoare ce 
duceau spre uşile din sticlă. Un amestec de oameni, unii 
mult mai eleganţi ca alţii, roiau înspre uşi şi apoi dispăreau 
în interiorul clădirii. 

Un lacheu le deschise portiera trăsurii. Kip ieşi, după 
care se întoarse şi o ajută să coboare. Clădirea era şi mai 


impresionantă de aproape. Era incredibil de recunoscătoare 
că Kip acceptase invitaţia domnului Trewlove, că avea să 
vadă ceva atât de grandios, că avea să facă parte dintr-o 
noapte ce urma să aibă ecouri ani la rândul. Domnul 
Trewlove începea ceva aici, în seara asta, care avea să aibă 
un impact asupra altora, ca o pietricică azvârlită într-un iaz 
şi care creează vălurele ce ajung în cele din urmă până la 
mal. Îşi puse mâna la încheietura cotului lui Kip şi începu să 
urce înspre clădirea care urma cu siguranţă să se 
dovedească a fi un paradis. 

Mick Trewlove avea gusturi remarcabile. Fu primul 
gând care îi veni în minte când intrară în holul în care 
cineva ciupea corzile unei harpe, creând o ambianţă 
liniştitoare. Lachei dichisiţi se plimbau încolo şi încoace, cu 
tăvi de argint pe care se aflau pahare cu şampanie sau mici 
preparate ce puteau fi consumate uşor stând în picioare. 
Lămpi cu gaz ardeau în diverse candelabre de cristal 
sclipitoare care luminau totul. Pereţii erau dintr-un lemn 
închis la culoare despre care ea avu impresia că erau o 
oglindire a proprietarului lor. 

Proprietarul lor. Care se afla lângă scările 
impunătoare acoperite cu covor roşu, cu stâlpul de la 
balustradă şi balustrada în sine închise la culoare şi 
lustruite. Era îmbrăcat în ţinută de seară: o haină neagră în 
coadă de rândunică, vestă, pantaloni. O cămaşă albă 
imaculată şi o lavalieră gri înnodată perfect. Mâinile mari şi 
aspre, de muncitor, îi erau acoperite de mănuşi albe. Dacă 
nu le-ar fi văzut pe viu, nu ar fi cunoscut multitudinea de 
poveşti pe care le dezvăluiau şi care acum erau ascunse. 
Cu îmbrăcămintea potrivită, şi cel mai de rând om putea 
părea aproape regal, iar Mick Trewlove, în pofida naşterii 
lui, nu era deloc de rând. 

Barba îi era tunsă şi îngrijită. Părul închis la culoare 
era mai aranjat decât îl văzuse vreodată şi ar fi jurat şi că 
era o idee mai scurt, de parcă l-ar fi tuns puţin, special 
pentru această ocazie. Era cu un cap mai înalt ca toţi 
ceilalţi din jurul lui, aşa că o văzu şi o privi în ochi cu 
uşurinţă. Nu mai văzuse pe nimeni emanând atâta 


încredere, atâta putere, atâta siguranţă de sine. Efectiv îţi 
tăia respiraţia. 

Sau cel puţin pe a ei, pentru că se părea că nu mai 
putea trage aer în piept. Se simţea de parcă ar fi fost lovită 
în piept cu unul dintre baroasele care cu siguranţă fuseseră 
folosite ca să dărâme clădirile ce existaseră cândva acolo. 
Uitase ce impact avea prezenţa lui, felul în care o tulbura şi 
alina în acelaşi timp, oferindu-i un cocon de protecţie, fără 
să îi ceară ceva în schimb. 

Hotelul era grandios pentru că e/era grandios, pentru 
că îl construise după chipul lui, pentru că era reflexia unui 
om care se ridicase deasupra dărâmăturilor de la 
începuturile lui. Circumstanţele naşterii lui ar fi trebuit să îl 
şi alungat printre scursuri, dar, chiar dacă nu îi cunoştea în 
întregime povestea, ştia că ieşise târâş de acolo ca să 
domnească peste tot ce cuprindea cu privirea. Cum ar fi 
putut cineva să nu îi ofere respectul pe care şi-l câştigase 
pe bună dreptate? 

— Zici că este în centrul atenţiei, spuse Kip. Ca un 
rege. 

Mai mult decât un rege. Regii i s-ar fi închinat, l-ar fi 
slujit de bunăvoie. Era stăpânul domeniului lui şi al tuturor 
lucrurilor care îl înconjurau. Nu putu să nu se întrebe cât de 
satisfăcută s-ar fi simţit o femeie care i-ar fi stat alături. Şi- 
ar fi tras propria putere din asta, ar fi fost o femeie de care 
trebuia să ţii seama, pentru că el era genul de bărbat care 
avea nevoie de o parteneră puternică, cu aceeaşi influenţă 
ca el. 

De ar fi trăit cu o mie de ani în urmă sau chiar şi cu 
cinci sute de ani în urmă, ar fi fost un cuceritor care 
răsturna imperii, nu pentru a lua oameni în sclavie, ci 
pentru a-i elibera. 

Apoi îl văzu venind spre ei, croindu-şi drum prin 
mulţime la fel de uşor precum îşi tăia ea untul să îl întindă 
pe pâine. Când fu îndeajuns de aproape, îi luă mâna, o duse 
la buze şi o sărută lung pe încheieturile degetelor, căldura 
gurii lui pătrunzând prin pielea de căprioară şi străbătându-i 
fiecare părticică. 


„Nu se cuvine!” auzi ea în minte, şi totuşi nu părea să 
îi pese. 

— Lady Aslyn, mă bucur atât de tare că ai putut să ni 
te alături. 

— Primesc cu bucurie oportunitatea de a-ţi dori numai 
bine în afacerea dumitale. 

Oare de ce trebuia să o rostească cu respiraţia 
întretăiată, de parcă ar fi venit în fugă până aici? Chiar 
aflase încotro mergeau doar pe drum, nu minţea. Chiar îi 
dorea tot binele, îi dorea să aibă mai mult succes ca oricine 
altcineva. 

El îi dădu drumul şi se întoarse spre Kip. 

— Lord Kipwick. Mă bucur la fel de mult că ai putut să 
vii. 

— N-aş fi ratat ocazia. Aş spune că toată Londra va 
vorbi despre asta mâine. Te-ai întrecut pe tine însuţi. E mult 
mai grandios decât mă aşteptam. 

— Mereu am crezut că visurile ar trebui să fie mai 
mari ca noi înşine. Îmi permiteţi să vă arăt hotelul? 

— Nu vrem să te deranjăm, spuse Aslyn. Ai atâţia 


invitaţi. 

— N-ar fi niciun deranj şi sunt convins că nu se vor 
supăra. 

Înainte să apuce să îi accepte oferta, auzi pe cineva 
spunând: 


— Lady Aslyn. Lord Kipwick. Ce surpriză încântătoare! 
Mick nu mi-a spus că v-a invitat. 

Kip făcu o plecăciune uşoară şi o luă pe domnişoara 
Trewlove de mână. 

— Este o plăcere să te revăd. _ 

— Şi pentru mine să te revăd, milord. Şi milady. li 
zâmbi uşor lui Aslyn. Nu-i aşa că este grandios? Uneori, 
fratele meu pare atât de dur, încât nu ai zice că ar putea 
crea ceva atât de frumos. 

— Hotelul este foarte elegant, îi spuse Aslyn 
domnişoarei Trewlove, deşi comentariul era menit de fapt 
pentru Mick Trewlove. 

Voia să ştie cât de impresionată era de eforturile lui, 


dar o doamnă de statutul ei nu îi linguşea pe domni pentru 
realizările lor. 

— Ar trebui să vezi ce a făcut Tittlefitz cu salonul cel 
mare, adăugă domnişoara Trewlove. 

— Tittlefitz? întrebă Aslyn. 

— Secretarul lui Mick. A decorat cu atâtea flori şi 
ghirlande, încât mă îndoiesc că a mai rămas o singură 
floare în vreo florărie din oraş. Aş spune chiar că nicio sală 
de bal din Londra nu se poate compara. M-am chinuit să-mi 
conving fraţii să mi se alăture acolo pentru un dans. Dar se 
poartă de parcă s-ar transforma în broscoi dacă însoțesc o 
fată pe ringul de dans. 

— N-au avut parte de lecţiile pe care le-ai luat tu, 
spuse Mick Trewlove. 

— Bănuiesc că eşti de vis pe ringul de dans, milord, 
spuse ea, ignorând remarca fratelui ei şi mutându-şi toată 
atenţia asupra lui Kip. 

El rânji. 

— N-aş fi atât de impertinent încât să mă laud cu 
abilităţile mele. Tu ce zici, Aslyn? 

— Sunt de acord. N-ai fi atât de impertinent. 

Domnul Trewlove rânji, şi ea simţi fluturi în stomac. 
Chiar nu ar fi trebuit să facă lucruri care îl făceau să 
zâmbească. Erau devastatoare pentru echilibrul unei femei. 

Domnişoara Trewlove râse cristalin. 

— Poate că îmi vei demonstra talentele dumitale mai 
târziu, milord. 

— Aş fi încântat. 

— Şi poate că asta îi va forţa pe fraţii mei să 
dovedească ce pot. 

Aruncă o privire peste umăr şi făcu semn spre cineva 
sau spre mai mulți. 

Trei domni li se alăturară rapid. Doi dintre ei 
semănau. Al treilea era o matahală cu părul închis la 
culoare pieptănat peste o parte a feţei parcă intenţionat, ca 
să ascundă ceva. 

— Lady Aslyn, Lord Kipwick, permiteţi-mi onoarea de- 
a vi-i prezenta pe Aiden - atinse braţul unui bărbat şaten 


Finn - care era blond - şi Ben. 

— Bestie, spuse bărbatul cu părul închis la culoare cu 
voce tăioasă şi groasă. Lumea îmi spune Bestie. 

Da, înţelegea de ce. Niciunul nu semăna deloc cu Mick 
Trewlove. Sinceră să fie, i se părea că Mick semăna mai 
mult cu Kip, dar probabil că din cauză că ţinuta lui de seară 
semăna mai degrabă cu cea a contelui şi nu cu hainele 
simple pe care le purtau fraţii lui. Întrucât arătau toţi atât 
de diferit unii de ceilalţi, se întrebă dacă nu cumva erau toţi 
copii din flori, dacă nu cumva mama lor era atât de josnică 
încât se însoţise cu mai mulţi bărbaţi. O îngrozi gândul, 
îndeosebi când îşi dădu seama că ar fi putut foarte bine să 
fie adevărat. Nu era de mirare că ducesa nu era de acord 
să se afle în compania celor fără descendență nobilă. 

— Excelenţă, începu Aiden, am pregătit câteva jocuri 
de cărţi într-un salon mai mic. Eu şi fraţii mei ne îndreptam 
într-acolo să ne încercăm norocul. Ai vrea să ni te alături? 

Din cine ştie ce motiv, Kip se încruntă, întrebător, apoi 
se întoarse spre Mick Trewlove, de parcă i-ar fi cerut 
permisiunea. 

— Nu se întâmplă nimic dacă joc câteva mâini. 

— Ba chiar s-ar putea să-ţi fie de folos. Câţiva 
investitori s-au dus deja la mese. Aiden te poate prezenta. 

— Ce bine! 

Se uită în sfârşit spre ea. Văzu vina care i se citea pe 
chip. 

— Te superi, draga mea, dacă te las în compania 
încântătoarei domnişoare Trewlove? 

O surprinse formula de afecţiune pe care o folosise. 
De obicei nu folosea astfel de adresări. De fapt, nu îşi 
amintea nici măcar o singură dată în care să le fi folosit şi, 
totuşi, aceasta i se păruse posesivă. Totodată, se aplecă, 
şoptindu-i: 

— Încerc să ne asigur viitorul. 

Presupunea că se referea la oportunitatea de a face 
cunoştinţă cu oameni de afaceri. Chiar dacă o deranja puţin 
că plănuia să se ducă fără ea, voia să exploreze şi se îndoia 
că pe el l-ar fi interesat să se uite la mobilier şi tapete. 


— Sunt convinsă că mă pot distra şi singură. 

La urma urmei, nu petrecea prea mult timp cu ea la 
baluri, deşi, la astfel de evenimente îi cunoştea pe mulţi 
dintre cei prezenţi şi putea găsi mereu o doamnă sau două 
cu care să bârfească. Aici, în schimb, privi în jur şi îşi dădu 
seama că nu prea ştia pe nimeni. Doar două persoane, mai 
exact, fără să îi pună la socoteală pe fraţii cu care tocmai 
făcuse cunoştinţă. 

— Nu voi întârzia mult şi, când termin, vă promit că 
dansez cu amândouă. 

II privi îndepărtându-se, pălăvrăgind şi râzând cu fraţii 
Trewlove, mai puţin Mick. Nu o surprinse că rămăsese în 
urmă, întrucât el era gazda şi avea responsabilităţi de care 
să se ocupe. Din câte se părea, le lua foarte în serios, dar, 
pe de altă parte, nu ar fi avut atâta succes dacă ar fi fost 
delăsător în vreun fel. 

— Bărbaţii şi pariurile lor, spuse domnişoara Trewlove, 
evident enervată că fuseseră abandonate brusc. Fraţii mei 
nu se vor căsători niciodată dacă se grăbesc aşa de tare să 
plece din compania femeilor. Făcu ochii mari. Şi că tot veni 
vorba de căsătorie, înţeleg că trebuie să te felicit, Lady 
Aslyn. Ce norocoasă eşti că ai găsit o partidă atât de bună! 

Domnul Trewlove o privea cu atenţie şi se simţi brusc 
incomod sub cercetarea lui meticuloasă, aproape ca şi cum 
nu ar fi fost de acord cu logodna ei. Ceea ce era un gând 
ridicol din partea ei, căci ce i-ar fi păsat lui? 

— Mulţumesc, domnişoară Trewlove. Mă consider într- 
adevăr norocoasă. 

— Nu trebuie să fim atât de formale. Cel puţin nu în 
seara asta. Trebuie să-mi spui Fancy. 

— Şi tu mie Aslyn. Ori de câte ori părea să îşi tragă 
suflarea, o privire rapidă spre Mick Trewlove i-o tăia din 
nou. Cealaltă soră a ta este pe aici? 

— Nu, din păcate mi-a refuzat invitaţia, spuse el, şi în 
ton i se simţi regretul. 

— Pentru că ar fi trebuit să se îmbrace în rochie, aşa 
cum se cuvine, spuse Fancy. 

— Nu se îmbracă cum se cuvine? întrebă Aslyn. 


— Ţinuta ei este o combinaţie între haine de bărbat şi 
haine de ţigancă. Nu i se potriveşte deloc. l-am spus lui 
Gillie de o mie de ori că, dacă s-ar strădui puţin, ar putea fi 
frumoasă. Dar nici nu vrea să audă. 

— Are motivele ei, spuse el. 

— Presupun că o cârciumăriţă frumoasă ar avea 
numai necazuri. 

— Are o tavernă? întrebă Aslyn. 

Fancy radie de bucurie. 

— În Whitechapel. Mick a ajutat-o să o cumpere, aşa 
cum mă va ajuta şi pe mine să-mi iau o librărie. 

— Fancy... 

Vocea lui joasă şi serioasă ar fi trebuit să o 
înspăimânte. În schimb, Aslyn era intrigată. Şi-o închipui şi 
mai joasă, şoptită în umbre. 

— Magazinaşul de pe colţ de partea cealaltă a străzii 
ar fi perfect. Ferestrele de pe ambele laturi ar trebui să lase 
lumina să intre... 

— Un perete din geamuri înseamnă un perete cu cărţi 
în minus. 

— Deci te-ai gândit la asta? 

Zâmbea aşa de larg, încât Aslyn fu surprinsă că nu se 
aruncă de gâtul fratelui ei, plină de veselie. 

El oftă, iar ea îşi dădu seama că fusese înfrânt şi se 
întrebă dacă era prima dată când pierduse. Şi totuşi, nu i se 
părea nimic rău în asta, pentru că ştia că avea să îi ofere 
surorii lui lucrul după care tânjea şi o invidia pe Fancy că 
avea un frate care nu permitea ca mândria să îi stea în cale 
sau să îi dicteze acţiunile. 

— Discutăm mai târziu. 

— Chiar te iubesc, să ştii. Oh, uite-l pe Tittlefitz! 
Trebuie să vorbesc cu el despre şampanie. Scuzaţi-mă! 

Şi plecă, lăsând-o pe Aslyn singură cu enigmaticul 
Mick Trewlove. Ei bine, nu chiar singură. Mulţi oameni se 
perindau prin jur, dar nu văzu pe nimeni cunoscut. Deşi, cu 
siguranţă că ea şi Kip nu erau singurii nobili de acolo. 
Probabil că ar fi întâlnit câteva doamne cunoscute în sala 
de bal. Ar trebui să se scuze... 


— Eşti frumoasă în seara asta. 

Îi era ruşine să admită că ar fi ales o rochie mai 
atrăgătoare dacă ar fi ştiut că venea aici, dar era 
recunoscătoare că îşi pusese colierul de perle care îi flata 
gâtul înalt şi subţire. Pieptănul cu perle şi diamante din 
coafura montantă îi conferea mereu încredere. 

— Nu sunt întotdeauna? 

— Ba ştii că da. 

Mick râse stângaci. 

— De fapt, nu ştiu. Nasul meu are o formă amuzantă. 
E mai ridicat la vârf, lucru deloc atrăgător. Verişorul meu, 
cel care a moştenit titlul tatălui meu, mi-a spus cândva că 
semăn cu un purceluş. Bineînţeles, avea doar 9 ani pe 
atunci, cu doi ani mai mare ca mine, dar oricum. Nu ştiu de 
ce, dar ca şi când ar fi trebuit să îi demonstrez că avea 
dreptate, am început să fornăi şi să grohăi de parcă m-aş fi 
bălăcit în mocirlă. 

— Sunt convins că i-ai fost şi mai dragă, orice sunete 
ai fi făcut. 

— Oh, mă îndoiesc de asta. Nu l-am mai văzut de la 
înmormântarea părinților mei. N-am fost niciodată 
apropiaţi. Mai bine aşa, cred. Se uită în jur. Mama ta este 
pe aici? 

— Nu. La fel ca Gillie, nu s-ar simţi confortabil într-un 
loc atât de sobru, ar simţi că nu i se potriveşte, chiar dacă 
eu o asigur că nu este aşa. 

— Aşa este şi ducesa de Hedley, tutorele meu. N-am 
văzut-o nici măcar să bea ceaiul într-o după-amiază 
altundeva decât în casa ei. Mi se pare trist, dar ea pare 
mulţumită. Păcat că mama ta nu poate vedea toate astea. 

— l-am făcut un tur în privat. Ai vrea şi tu unul? 


* 


Se purta nepoliticos față de ceilalţi invitaţi. O ştia şi 
nu îi păsa. Pregătise încăperea cu jocurile de cărţi sperând 
ca Kipwick să îşi abandoneze logodnica, iar el să se poată 
ocupa de nevoile ei, nevoi pe care probabil că nici măcar nu 


îşi dădea seama că le are. l-ar fi satisfăcut orice nevoie, de 
bunăvoie, cu nerăbdare. Trebuia doar să îi ceară. Nici 
măcar nu trebuia să i-o ceară în cuvinte. O privire, un deget 
îndoit, o îmbujorare. Dar, în clipa aceasta, nu îi oferea 
niciunul dintre aceste semne. 

Văzu pe chipul ei că indecenţa propunerii lui îi pusese 
gândurile în mişcare. Măcar nu îl refuzase direct, ceea ce 
însemna că se gândea la asta. Un lacheu trecu pe lângă ei, 
iar el se întinse şi apucă două pahare cu şampanie. li 
înmână unul ei şi o privi cum soarbe delicat, închipuindu-şi- 
o sorbindu-i gura în acelaşi fel. Nu era novice când venea 
vorba despre femei, dar nicio alta nu îl făcuse să 
ameţească de la atâtea gânduri necuvenite. Şi totuşi, nu 
era mânat de poftă, ci de un sentiment pe care nu îl 
înţelegea, pe care nu părea capabil să îl priceapă în vreun 
mod semnificativ. 

— Cât de privat? întrebă ea în cele din urmă. 

— Pe cât de privat te-ai simţi confortabil să fie. Ce-ar 
fi să începem de la etaj, ca să priveşti de pe balcon? 
Priveliştea este mai frumoasă acolo. 

Ea îşi ridică privirea spre el şi încuviinţă. Îi oferi braţul, 
iar ea îşi puse degetele pe antebraţul lui, iar vintrea i se 
încordă de la atingerea-i uşoară. Cerule mare, probabil că s- 
ar fi prăbuşit dacă l-ar fi atins cu vreun scop anume. li 
salută pe câţiva oameni pe lângă care trecu: un brutar, un 
croitor, o modistă, toţi viitori chiriaşi ai magazinelor lui. 
Trimise invitaţii şi câtorva nobili, dar veniseră mai puţini de 
şase, fără să îi pună la socoteală pe Kipwick şi Lady Aslyn. 
Cei care veniseră erau tineri care nu îşi făceau griji pentru 
reputaţia lor. Pentru ceilalţi, era îndeajuns de bun ca să 
investească cu el, dar nu şi ca să socializeze cu el. 
Stigmatul naşterii lui îl bântuia mereu. 

— Hotelul ţi se potriveşte, spuse ea încet. E puternic 
şi îndrăzneţ, masculin şi totuşi cald şi primitor. O doamnă s- 
ar simţi confortabil aici. 

— Aşa sper. Am nevoie de femei persuasive care să- 
mi viziteze salonul de ceai. 

Ea îi zâmbi. 


— Ai un salon de ceai? 

— Fancy a insistat. Şi avem o zonă pentru domni, cu 
biliard şi băutură. Fraţii mei au fost responsabili de asta. 

— Mi se pare minunat că îţi pasă de părerile lor. 

— Mi le vor spune oricum, indiferent că-mi pasă sau 
nu de ele. 

— Cred că este minunat să ai atâţia fraţi şi surori. Eu 
şi Kip am fi crescut singuri dacă nu ar fi murit părinţii mei. 

— Cum au murit? întrebă el. 

— Într-un accident feroviar. O grozăvie. Douăzeci şi 
şapte de suflete pierdute. Nu am fost singurul copil nobil 
care a rămas orfan în seara aceea. Incă nu am călătorit cu 
trenul. Nu reuşesc să-mi fac curaj. Sunt agitată şi când 
călătoresc cu trăsura. Prefer să merg pe jos, să am control 
asupra picioarelor, sau călare, unde controlez frâiele. 
Presupun că asta mă face o laşă. 

— Nu-mi pari deloc laşă. 

Dar i-ar fi plăcut să o ducă într-o călătorie cu trenul. 
Când era mai tânăr, găsea moduri în care să se strecoare în 
vreun vagon fără bilet, îşi jurase că într-o zi avea să deţină 
vagonul lui propriu şi să călătorească oriunde ar fi vrut. Işi 
îndeplinise țelul, şi vagonul îi era util când cerceta zone din 
oraşe mai mici pe care să le poată dezvolta. Il interesa cu 
precădere să construiască un hotel pe malul mării. Oamenii 
aveau mai mult timp liber şi voiau să evadeze din Londra 
pentru perioade scurte. Un vizionar putea beneficia de pe 
urma lor. 

Ajunseră pe palier şi o duse roată spre balconul care 
dădea înspre hol. În spatele lor erau câteva uşi. 

— Pentru ce sunt camerele de aici? întrebă ea. Pentru 
dormit? 

— Nu în această zonă. Acestea pot fi închiriate pentru 
întâlniri sau ca birouri. 

— Ai un birou aici? 

— La ultimul etaj. Am un apartament în care locuiesc, 
un birou în care lucrez. 

— Trebuie să fie convenabil. 

— Momentan. 


În cele din urmă avea să construiască o casă 
grandioasă pe o fâşie de pământ, în care soţia lui să 
primească vizite, iar copiii lui să alerge desculți pe iarba 
verde şi răcoroasă, nu pe străzi pavate murdare. Deşi, în 
mare, bănuia că urmau să fie încălţaţi, pentru că aveau să 
aibă mereu pantofi care li se potriveau şi haine 
nemoştenite de la fraţi şi surori mai mari sau găsite într-o 
grămadă de gunoi şi cârpite cât să poată fi folosite. 

Oameni fără titlu, dar cu vistierii pline, treceau pe 
lângă el, salutându-l din cap. Câţiva îi aruncară chiar şi câte 
un comentariu: „Splendid!”, „Bravo, bătrâne!” Dar nu prea 
îi păsa de laudele lor; îi păsa doar de părerea ei. Niciunul nu 
era la fel de dichisit ca ea; niciunul nu era la fel de elegant. 
Niciunul nu era la fel de rafinat ca ea. Nu trebuia să ţipe în 
gura mare că era mai presus ca ei, nu trebuia să facă nimic 
care să îi proclame locul în lume. Aşa se născuse, aşa se 
purtase toată viaţa. Şi totuşi, bănuia că şi dacă ar fi lăsat-o 
cineva la uşa lui Ettie Trewlove, tot şi-ar fi arătat originile ca 
adult. 

— Cine sunt toţi aceşti oameni? întrebă ea încet. 

— Unii vor închiria locuinţele pe care vom începe să le 
construim curând. Alţii vor închiria magazinele. Câţiva sunt 
prieteni, cu câţiva dintre ei am copilărit. Apoi mai sunt 
avocaţi, bancheri, proprietari de căi ferate. 

— Investeşti în căi ferate? 

— Nu, dar ajută să ştii pe unde vor fi construite. O 
cale ferată în zonă creşte numărul de călători care vor trece 
pe lângă magazine sau care s-ar putea să aibă nevoie de 
cazare o noapte sau două. 

— Sunt impresionată. Trebuie gândit bine tot ceea ce 
faci. 

— Îmi place provocarea de a vedea cum pot maximiza 
profiturile. 

Îi cerceta chipul îndeaproape, prea îndeaproape. Ştia 
că cel mai bine ar fi fost să îşi întoarcă privirea, să o 
distragă, dar îi plăcea să îi memoreze trăsăturile, 
închipuindu-şi cum ar fi să o atingă cu buzele acolo unde nu 
mai era acoperită de haine. Voia să descopere un pistrui, 


un singur pistrui, să ştie că soarele o sărutase acolo unde 
tânjea şi el să o facă. Era chinuitor să se afle în compania 
ei, să nu i se permită să o atingă, să ştie că nu ar trebui să 
o aibă vreodată. Ar trebui să o trimită de acolo, să se 
asigure că nu avea să se regăsească în prezenţa lui. Nu mai 
fusese nicicând atât de lipsit de voinţă. Era un om puternic, 
şi totuşi, pentru ea, ar fi îngenuncheat. 

— Cum ţi-ai clădit imperiul? întrebă ea. 

— Nu e deloc un imperiu. 

Ea se aplecă uşor înspre el. 

— Cerule, te-ai îmbujorat? 

— Categoric nu! 

Îl îngrozea gândul. Dacă chiar se îmbujorase, era 
pentru că apropierea de ea îl făcea să se sufoce gândindu- 
se cum ar fi fost să îi captureze buzele acelea roz pline, să îi 
devoreze gura erotică, să guste din ea... 

— Ba cred că da. Eşti modest. 

— Chiar deloc. Modestia nu-i este de folos unui bărbat 
când vrea ca realizările lui să fie cunoscute, ca să 
dobândească încrederea altora care îl pot ajuta să urce 
treptele ierarhiei sociale. 

— Nu-mi închipui că ai avea nevoie de prea mult 
ajutor. Povesteşte-mi cum ai ajuns unde eşti acum. 

„Tutorele tău m-a lepădat”. 

— Am adunat cenuşă din case. 

— Ca un coşar? 

— Nu chiar, deşi am lucrat o vreme pentru unul, până 
m-am făcut prea mare şi n-am mai încăput în coşuri. Era 
convins că nu cunoştea detalii despre cum se curăţau 
locuinţele. Între curăţările pe care le face coşarul, trebuie 
să te ocupi de funinginea şi de cenuşa care se adună în 
vatră. Oamenii le pun în găleți de metal şi le scot din casă, 
iar băieţii care adună cenuşa le iau. O vindeam celor care 
făceau cărămizi. 

— Nu ştiam. 

— De ce ar trebui să ştii tot ce se întâmplă pentru 
confortul tău? 

— Nu ştiu şi totuşi mi se pare că ar trebui să ştiu. Nu 


aveai cum să câştigi prea mult aşa. 

— Nu, dar am început să mă gândesc: de ce să vând 
funinginea şi cenuşa când le puteam folosi ca să fac eu 
cărămizi? Am economisit până am putut cumpăra o fabrică. 
Aveam 18 ani pe atunci. Am câştigat mai mulţi bani 
vânzându-le cărămizi zidarilor şi constructorilor. 

Apoi mi-am zis de ce să vând cărămizi când le puteam 
folosi ca să construiesc case sau magazine? 

Ea căscă uşor ochii. 

— Cărămizile cu care s-a ridicat această clădire sunt 
ale tale? 

— Provin din fabrica mea. Va furniza toate cărămizile 
pentru toate clădirile din zona aceasta. 

— Ce realizare remarcabilă! 

Până atunci, nu o considerase aşa. Fuseseră doar 
fapte pe care trebuise să le săvârşească pentru a avansa. ÎI 
făcea să se simtă de parcă hainele îi erau prea strâmte. De 
ce trebuia să facă asta? De ce trebuia să îl facă să se simtă 
de parcă ar fi fost extraordinar? Admiraţia pe care i-o purta 
ar fi făcut să îi fie mai uşor să o seducă, doar că nu voia să 
fie mai uşor. Voia să îşi câştige privilegiul de a o avea în 
patul lui. 

La naiba! Ce gând ciudat! Ce conta cum ajungea 
acolo? Conta doar să ajungă acolo, să i se refuze căsătoria 
cu moştenitorul ducelui şi, în schimb, să fie împovărată cu 
bastardul ducelui. Pentru ca ducele să admită că nu reuşise 
să îi poarte de grijă pupilei lui, aşa cum dăduse greş şi faţă 
de fiul lui ilegitim. Pentru ca tot ce ţinea de moştenirea 
ducelui, moştenitorul lui, pupila lui, titlurile lui, moşiile lui, 
averea lui, statutul lui, respectul lui, să fie ruinate de un 
singur om, de cel pe care îl tratase cu zgârcenie, de cel pe 
care nu îl recunoscuse ca fiul lui. 

— Te-am reţinut de la alţi oaspeţi, domnule Trewlove. 

Vocea lui îi aduse gândurile rătăcitoare înapoi la 
sarcina de care trebuia să se ocupe. 

— Spune-mi Mick. 

— Nu s-ar cuveni. 

— Mereu faci ce se cuvine? 


— Încerc. Cred că mi-ar plăcea să văd sala de dans. 

— Te voi însoţi. 

— Nu este nevoie. 

— Insist. î 

Îi oferi din nou braţul, iar ea îl acceptă, din nou. Îşi 
imagină mâna ei pe braţul lui la bătrâneţe. Oare ar fi putut 
să îl iubească, să rămână cu el când avea să afle adevărul? 
Ideea aceasta îl batjocorea şi îl tachina, îl făcea să se 
întrebe dacă l-ar fi considerat vreodată îndeajuns de bun, 
când nimeni altcineva din înalta societate nu ar fi făcut-o. 

— Fraţii tăi sunt partenerii tăi? întrebă ea. 

— Au participaţii în afacere. Dar au reuşit pe cont 
propriu în propriile afaceri. 

Începură să coboare scările. 

— Par de vârste apropiate cu a ta. 

— Aşa este. Sunt doar câteva luni între noi. 

— Cum se poate aşa ceva? 

— Mama noastră, Ettie Trewlove, nu ne-a născut, ci 
doar ne-a adăpostit. Clătină din cap. N-ar trebui să spun 
„doar”. A fost o povară pentru ea, dar s-a descurcat. 

— Unde este acum? 

— În dărăpănătura în care am crescut. l-aş oferi o 
locuinţă, dar nu vrea să lase în urmă lucrurile pe care le 
cunoaşte. 

— Cred că celor mai mulţi dintre noi ni se pare dificil 
să ne aventurăm dincolo de ceea ce cunoaştem, de 
lucrurile cu care ne simţim confortabil. Ştiu că eu, una, nu 
sunt nici pe departe pe cât de cutezătoare mi-aş dori să fiu. 

— De aceea te măriţi cu Kipwick? Pentru că te simţi 
confortabil cu el? 

Îi venea să-şi muşte limba. Nu conta de ce voia să se 
mărite cu contele, şi totuşi i se părea important să ştie că 
nu îi dăruise inima. 

— ÎI iubesc. L-am iubit de mică. 

Nici urmă de pasiune în cuvintele ei sau de 
convingere. 

— Dragostea unei fete nu este totuna cu a unei femei. 

— Vorbeşti din experienţă? întrebă ea tăios pe când 


ajunseră în hol. Ai avut parte şi de dragostea unei fete, şi 
de dragostea unei femei, ca să le compari pe cele două? 

— Am cunoscut fete şi am cunoscut femei. Pasiunile 
lor sunt foarte diferite. S-ar putea ca o fată să îşi dorească o 
păpuşă sau un căţel. Dorinţele unei femei au mai multe 
consecinţe, sunt mai pasionale, mai... Să spunem doar că 
cel mai probabil s-ar zvârcoli toată noaptea din pricina lor. 

O însoţi în sala de bal, satisfăcut când o auzi icnind 
surprinsă. 

Unul dintre pereţi era acoperit cu oglinzi, iar ceilalţi 
doi cu tapet din brocart roşu şi auriu. La capătul îndepărtat 
al încăperii, prin ferestrele şi uşile din sticlă se putea zări 
priveliştea de afară. Deşi grădinile cu alei întortocheate 
erau luminate de lămpi cu gaz, i-ar fi plăcut să le vadă la 
lumina zilei. Erau mici, dar intime, menite nu pentru 
plimbări lungi, ci pentru a servi ceaiul după-amiaza sau 
pentru a te relaxa citind o carte, poate chiar una cumpărată 
din magazinul lui Fancy. 

Pe un balcon poleit cânta o orchestră. Tittlefitz se 
întrecuse pe sine, asigurându-se că marginile podelei erau 
străjuite de flori şi plante, dar lăsând îndeajuns spaţiu ici şi 
acolo pentru zone micuţe în care se putea sta jos. Lacheii 
se plimbau pe margine, oferind mâncare şi băuturi. 

— E splendid, spuse ea. 

„Nu la fel de splendid ca tine” îi stătea pe limbă, dar 
nu reuşi să rostească cuvintele cu voce tare, oricât de 
sincere ar fi fost. Urma să vină o vreme când avea să Îi 
privească cuvintele prin prisma trădării şi să creadă că 
minţise. Şi totuşi, văzând încântarea care i se oglindea pe 
chip, îl făcea să îşi dorească să facă tot ce îi stătea în 
putere ca să o farmece. 

— Am angajat un bărbat care are un ochi pentru 
frumuseţe. 

— S-ar putea să fie nevoie să îmi dai numele lui când 
voi începe să-mi construiesc casa. 

Acolo unde avea să locuiască împreună cu Kipwick, 
unde avea să vină în patul ei. Oare avea să îi tremure în 
braţe, să îi şoptească lucruri obraznice la ureche? Gelozia 


care punea stăpânire pe el îl luă prin surprindere. 

— S-ar părea că logodnicul tău nu a ieşit încă din 
încăperea cu jocuri de cărţi. Îmi faci onoarea de a dansa cu 
mine? 

Ochii aproape că îi săriră din orbite când auzi 
întrebarea. Se înfurie la gândul că îl credea atât de 
necizelat, de inferior ei, încât să nu merite nici măcar un 
vals. 

— Întrucât fraţii tăi nu dansează, am presupus că nici 
tu nu dansezi. 

Furia i se risipi precum ceața la lumina soarelui. Poate 
că era prea sensibil când venea vorba de originile lui. 

— Ar fi periculos să presupui orice în legătură cu 
mine. 

Ea schiţă un rânjet neastâmpărat, zâmbind o idee 
strâmb. O altă imperfecţiune care făcea din ea cea mai 
fascinantă femeie pe care o cunoscuse vreodată. 

— Încerci să mă înspăimânţi? 

— Încerc să fiu sincer cu tine. 

Probabil mai sincer decât fusese de când o 
cunoscuse. Brusc, îşi dorea ca între ei să existe o 
sinceritate autentică, voia să lase în urmă toate 
neadevărurile, să îi spună totul. Ca ea să îl judece, de bine 
sau de rău. Ba nu, voia mai mult timp, o oportunitate de ai 
se face cunoscut în cea mai bună ipostază a lui, înainte să îi 
dezvăluie aspectele mai puţin favorabile. 

— Deci sinceritatea nu este un lucru firesc pentru 
tine? Trebuie să te străduieşti? 

— Bănuiesc că toţi avem o urmă de necinste în noi. 

Se îmbujoră, aşa că se întrebă oare la ce înşelăciuni s- 
o fi dedat. Nimic prea ruşinos, cu siguranţă. Posibil să fi 
rupt o floare din grădină fără permisiune. Işi ridică semeaţă 
nasul acela cu vârful uşor în sus, iar buzele acelea pline din 
care voia să guste i se curbară într-o parte. Apoi îl provocă 
cu îndrăzneală. 

— În regulă atunci. Dovedeşte-mi că ştii să dansezi. 

Ar fi trebuit să îl refuze. Orice doamnă logodită ar fi 
refuzat politicos. Nu că unei femei logodite nu i s-ar fi 
permis să danseze cu alţi bărbaţi decât logodnicul ei, dar cu 
siguranţă nu ar fi trebuit să stea atât de aproape de un 
bărbat ale cărui mâini, deşi aşezate la locul cuvenit, una pe 
spatele ei şi cealaltă oferindu-le refugiu degetelor ei, o 
făceau să îşi dorească să fie aşezate în locuri necuvenite, 
cum ar fi să o mângâie pe ceafă, pe umerii goi, să îi 
cuprindă faţa în timp ce el se apleca... 

Cerule mare! Îşi dorea ca gura aceea delicios de 
imorală să facă toate acele lucruri pe care visase să le facă 
mâinile lui. Era atât de greşit, nespus de greşit. 

Şi nu avea dreptate. Chiar simţea pasiune pentru Kip, 
care depăşea dorinţele copilăreşti pentru lucruri mărunte, 
cum ar fi ca un fluture să i se aşeze pe mână sau să fie 
scutită de lecţii o zi. Nutrea pasiuni femeieşti. De câte ori se 
gândise cum ar fi fost să o sărute Kip? De cel puţin o mie de 
ori, deşi îşi închipuise mult mai des cum ar fi fost să o 
sărute Mick în perioada scurtă de când îl cunoştea. 

Mick. Nu îi putea spune aşa în faţă. Era mult prea 
intim, dar în cotloanele ascunse ale minţii ei, unde îşi ţinea 
visurile ce nu aveau să se înfăptuiască vreodată, putea fi 
mai puţin formală. Mick. 

— E prescurtarea de la Michael? întrebă ea. 

El ridică din sprânceana închisă la culoare. 

— Poftim? 

— Numele tău. E prescurtarea de la Michael? Aşa te- 
au înregistrat la naştere? 

— Naşterea mea n-a fost înregistrată. Mama mi-a zis 
pur şi simplu Mick. 

Nu se gândise niciodată că existau oameni care nu 
apăreau în acte. Descendenţa ei şi a lui Kip erau 
documentate pe generaţii întregi, naşterile lor fuseseră 


trâmbiţate, aplaudate, binecuvântate, în timp ce el se 
născuse în secret şi ruşine. Brusc, i se păru greşit ca un 
copil, orice copil, să fie privit cu ruşine, de parcă ar fi fost 
responsabil pentru existenţa lui. 

— E un nume puternic. 

— Cred că aşa l-a chemat pe soţul lui Ettie Trewlove. 

— Deci e văduvă. 

— Aşa este. 

— Imi pare rău. Este trist pentru o femeie să îşi piardă 
bărbatul. 

El încuviinţă. 

— Nu s-a măritat cu el pentru proprietăţi, titluri, statut 
sau avuţie, căci nu poseda astfel de lucruri. Dar i-a posedat 
inima. 

O emoţionară cuvintele lui. Nu se aşteptase la astfel 
de sentimente din partea lui. 

— În adâncul sufletului, eşti un romantic. 

— Nu. Sunt im realist. 

— Un realist care valsează superb. 

li spusese adevărul. In timp ce se legănau pe ringul 
de dans, mişcările lui era line, încrezătoare, echilibrate. Nu 
mai întâlnise pe nimeni care să danseze excepţional. Nu se 
temea deloc că ar fi călcat-o pe conduri. 

— Unde ai învăţat? 

— De la prima mea iubită. 

Ea râse stingherită. Nu îi venea să creadă că o 
spusese atât de pragmatic, de parcă nu ar fi fost cât se 
poate de scandalos să discuţi despre iubitele tale. 

— Ah, presupun că ar trebui să apreciez sinceritatea. 
Chiar dacă nu voia să şi-l imagineze în braţele altei femei. 
Deci îi plăcea să valseze? 

— Nu neapărat. Era văduva unui duce, îi plăceau 
lucrurile mai aspre, iar eu m-am potrivit scopurilor ei. Prima 
dată când am fost împreună, după aceea, mi-a oferit o liră, 
de parcă aş fi fost o afurisită de târfă. 

Se strădui să nu pară îngrozită, şi totuşi era. Nu 
neapărat din pricina cuvintelor lui aspre, deşi nimeni nu îi 
mai vorbise atât de direct, ci îngrozită că o doamnă nobilă i- 


ar fi considerat faptele un serviciu. La fel de îngrozită şi de 
faptul că o doamnă cu un statut înalt ar fi căutat astfel de 
servicii. Bărbaţii aveau nevoi carnale. Era de la sine înţeles, 
acceptat. Dar doamnele erau mai presus de atât. Sau cel 
puţin aşa crezuse mereu. Poate că gândurile ei depravate 
recente se cereau totuşi să fie luate în seamă. 

— Probabil că ţi-a rănit mândria. Cuvintele i se părură 
banale şi prosteşti acum că le rostise cu voce tare. Vreau să 
spun... 

— Nu face caz de asta. [i-am spus: pasiunile unei 
femei diferă de cele ale unei copile. Era o văduvă tânără cu 
o mulţime de pofte înăbuşite. Ea voia lucruri de la mine în 
pat; eu voiam lucruri de la ea în afara patului. Aşa că am 
ajuns la o învoială. M-a învăţat cum să mă îmbrac pe 
măsura statutului pe care mi-l doream, nu cel pe care îl 
deţineam. Cum să mă adresez celor care îmi erau 
superiori... 

Nu prea reuşea să şi-l închipuie considerând pe cineva 
superiorul lui. 

— „să beau ceai în salonul unui nobil, să iau cina cu 
regina, să valsez. In mare, cum să fiu un gentilom. Incă nu 
am servit ceaiul în salonul unui nobil şi n-am luat cina cu 
regina, dar poate că se va ivi şi o astfel de oportunitate. 
Aşa cum în seara asta, acum, este prima dată când îi pun în 
practică lecţiile de dans. 

O făcea să se simtă specială, aşa cum nu se mai 
simţise de când îi fusese prezentată reginei. 

— Sunt onorată. De ce ai aşteptat atât de mult? 

— Pentru că n-am întâlnit pe nimeni cu care să-mi 
doresc să dansez. 

Aproape că se împiedică, poate că ar fi făcut-o, dar el 
o strânse mai tare, fără să îşi mute privirea de la ea. 

— Un gentleman cuviincios nu îi spune aşa ceva unei 
doamne logodite, îl mustră ea. 

— Dar eu nu sunt un gentleman cuviincios. 

— Dar pretinzi că vrei să fii unul şi pentru asta este 
nevoie de mai mult decât ceai, cine şi dansuri. Implică să 
ştii ce se cuvine să îi spui unei doamne şi ce nu. 


El îşi plecă uşor capul. 

— Te-am făcut să te simţi incomod. N-a fost cu 
intenţie. S-ar părea că lecţiile mele au şi lipsuri. 

Bănuia că ştia întocmai ce făcea, ce anume era 
considerat ca fiind un subiect de conversaţie acceptabil şi 
ce nu. Totuşi, nedorindu-şi să îl insulte, clătină din cap. 

— S-ar putea să fi exagerat eu. Nu sunt obişnuită cu 
flirturile nevinovate. Încă de când mi-am făcut debutul în 
societate, domnii ştiau că sunt făgăduită, chiar dacă nu se 
anunţase încă formal. Când dansau cu mine, vorbeam de 
obicei despre vreme. 

— Ce idioţi! 

— Se purtau ca nişte gentlemani. Prietena ta nu te-a 
învăţat despre subiectele de conversaţie acceptabile? 

— Te-aş face să roşeşti dacă ţi-aş împărtăşi subiectele 
despre care discutam noi doi. 

Ar fi trebuit să pună capăt discuţiei, dar era curioasă. 
Kip nu îi vorbea niciodată despre lucruri nepotrivite; nu îi 
vorbea niciodată cu pasiune; nu o făcea niciodată să 
roşească doar cu o privire mai intensă, un zâmbet, o aluzie. 

— Sper că nu vei încerca. Nu sunt drăguță când 
roşesc. 

— Şi acum roşeşti, iar eu nu am fost niciodată mai 
fascinat. 

— Domnule Trewlove... 

— Mick. 

— Mick. 

— Îmi place cum îmi rosteşti numele. 

— Te rog nu face asta. 

— Ce anume, Lady Aslyn? 

„Nu mă face să-mi doresc să nu fi fost logodită, să 
pun la îndoială pasiunea pe care o simt pentru Kip... sau 
lipsa ei”. Erau prieteni. Fuseseră prieteni dintotdeauna. De 
câte ori îi spusese oare ducesa că o femeie norocoasă se 
căsătorea cu cel mai bun prieten al ei? Că s-ar putea ca la 
început să nu existe dragostea aceea profundă, care îi lega 
împreună, dar că avea să se clădească în timp? 

— Intrăm pe terenuri necuvenite. 


— Dacă te-ai simţi jignită, ai pleca din braţele mele. 

— Am fost educată să nu-mi fac de ruşine gazda. 

— Este singurul motiv? 

— Nu. Îi sunt îndatorată ducesei văduve. Eşti un 
partener minunat. Mă fad să mă simt de parcă aş valsa pe 
nori. 

Ochii i se întunecară de plăcere şi îi deveniră mai 
intenşi. Se gândi că nu ar fi obiectat dacă muzica nu s-ar 
mai fi oprit. Şi totuşi se sfârşi, ultimele acorduri ale melodiei 
încetând lin. 

Ea îi dădu drumul la mână şi se trase în spate, 
străduindu-se să nu simtă de parcă ar fi pierdut ceva pe 
măsură ce se îndepărtau unul de celălalt. 

— Mulţumesc pentru dans. 

O spusese cât putuse de amabil şi totuşi răspicat. 
Pentru binele ei şi ca să îşi amintească cui trebuia să îi fie 
loială. 

— Plăcerea a fost de partea mea. 

— Îndrăznesc să spun că te-am reţinut prea mult de la 
ceilalţi oaspeţi. Sunt convinsă că multe doamne vor căuta 
să danseze cu tine, acum că au văzut cu câtă eleganţă te 
mişti pe ringul de dans. 

— Atunci vor fi dezamăgite. 

Nu ştia ce să îi răspundă. Spunea lucruri pe care 
tânjea să le audă de la Kip. Ce logodnică îngrozitoare era, 
să îşi compare logodnicul cu un bărbat pe care abia de îl 
cunoştea şi cu care cu siguranţă nu s-ar fi putut căsători 
vreodată. Îi zâmbi scurt, după care părăsi ringul de dans, 
recunoscătoare că el nu încercă să o însoţească sau să o 
urmeze. 

Trebuia să îl găsească pe Kip. Unde naiba era? Lipsise 
prea mult şi bănuia că făcuse vreo trăsnaie. Fu 
recunoscătoare când o zări pe Fancy vorbind cu un bărbat 
slab cu cel mai roşcat păr pe care îl văzuse vreodată. 

Fata se lumină la faţă. 

— Lady Aslyn, permite-mi să ţi-l prezint pe domnul 
Tittlefitz. 

— Încântată, spuse ea. 


Bărbatul se îmbujoră atât de tare, încât pistruii 
aproape că îi dispăruseră. 

— Milady. 

— Te distrezi? întrebă Fancy. 

— Da, dar se pare că mi-am pierdut însoţitorul. Mă 
întreb dacă l-ai văzut pe aici. 

— Nu de când s-a dus în încăperea cu jocuri de cărţi, 
împreună cu fraţii mei. Deşi pe ei i-am văzut pe aici, 
întrucât cărţile nu le menţin interesul prea mult. Bănuiesc 
că din pricină că îşi pierd prea repede monedele câştigate 
cu greu. Indrăznesc să spun că, dacă lordul Kipwick e tot în 
încăperea cu jocuri de noroc, probabil se pricepe teribil de 
bine la a câştiga. 

— Atunci, te-ar deranja să-mi arăţi încotro se află 
încăperea cu jocuri de cărţi? 

Dacă Kip era încă acolo, poate că ar fi reuşit să îl 
convingă să lase cărţile deoparte şi să danseze cu ea. 

— Vă voi escorta eu, spuse domnul Tittlefitz. 

— Mulţumesc. 

Spre deosebire de Mick, el nu îi oferi braţul, nici nu se 
apropie atât de tare de ea încât să îi simtă mirosul. 

— Inţeleg că sunteţi secretarul domnului Trewlove. 

— Da, milady. 

— Mă gândesc că aveţi nespus de mult de lucru. 

— Aş face orice mi-ar cere, fără să mă plâng. Sunt în 
viaţă doar datorită lui. 

Se opri când îl auzi. 

— Cum aşa? 

— Oamenii cred că, întrucât tata n-a vrut să se 
însoare cu mama, cu siguranţă i-am moştenit principiile 
josnice. Sau ale ei, pentru că s-a culcat cu un bărbat cu 
care nu era măritată. Am găsit de lucru doar la docuri. Se 
privi, apoi continuă: Şi, după cum vedeţi, nu am constituţia 
necesară ca să car marfă. De obicei mă concediau înainte 
să mă plătească. Aveam 14 ani şi mă gândeam să fac un 
lucru pe care nu ar fi trebuit să îl fac, ceva ce ar fi dovedit 
că într-adevăr eram făcut din acelaşi aluat ca acela care mi- 
a fost tată, un lucru pentru care, dacă aş fi fost prins, aş fi 


ajuns pe eşafod. Domnul Trewlove a auzit cumva că mă 
aflam la ananghie. Nu ştiu, poate că i-a spus mama. 
Locuiam în aceeaşi zonă mizeră. Oricum, s-a oferit să-mi 
angajeze un profesor şi mi-a spus că dacă puteam învăţa 
tot ce trebuia să învăţ într-un an, nu aveam să mai 
flămânzesc vreodată. l-a purtat de grijă mamei, ca să avem 
un acoperiş deasupra capului şi de-ale gurii. Nu mult, dar 
îndeajuns. Am învăţat tot ce a trebuit să învăţ. Am devenit 
secretarul lui. Am vrut şi să-i dau banii înapoi. Fiecare bănuţ 
care l-a costat în anul acela în care mi-a dat o şansă. Mi-a 
zis să-mi folosesc banii ca să ajut alt flăcău. Dacă îi eşti 
dator lui Mick Trewlove, îi plăteşti ajutând pe altcineva. Şi 
uite cum trăncănesc întruna, când ar trebui să vă conduc 
spre încăperea în care se joacă cărţi. 

— Îl admiri. 

— Nu există om mai bun ca el, dacă mă întrebaţi pe 
mine. Îşi plecă uşor capul, de parcă ar fi fost jenat că îşi 
laudă cu vehemenţă angajatorul. Incăperea cu jocurile de 
cărţi se află chiar acolo. 

Oricât de impresionată ar fi fost de hotel, era şi mai 
impresionată de lucrurile pe care le aflase despre Mick 
Trewlove. Un om care dobândise atât de mult, dar continua 
să se aplece ca să îi tragă şi pe alţii după el. Prin 
comparaţie, rochiile demodate sau de care se plictisise şi le 
donase păreau un efort neînsemnat pentru a îmbunătăţi 
starea lumii. 

Îl urmă pe domnul Titlefitz pe coridor, într-o încăpere 
câtuşi de puţin la fel de bine luminată ca sala de bal. Ochii 
o usturară de la o negură de fum. Văzu câteva mese 
circulare la care stăteau bărbaţi şi femei în timp ce li se 
împărțeau cărţi de joc. 

— Vă mai pot ajuta cu ceva? întrebă domnul Tittlefitz. 

— Nu, mulţumesc. Ar trebui să mă descurc de aici. 

Dacă Kip era aici, avea să îl găsească, iar dacă nu, ei 
bine, nu prea ştia ce avea să facă atunci, poate doar să 
ceară să i se aducă trăsura şi să plece acasă. Nu credea că 
ar pleca fără ea, dar, în clipa aceea, nu prea ştia ce să 
creadă, în afară de faptul că se simţea oarecum frustrată că 


o abandonase cu desăvârşire atât de mult timp. 

Se plimbă printre mesele de joc. În mijlocul unora 
dintre ele erau adunate grămezi de monede şi bancnote. 
Lacheii se plimbau prin jur, nu cu tăvi, ci cu sticle, umplând 
constant pahare pe măsură ce se goleau. Unii bărbaţi 
pufăiau din trabucuri, iar alţii fumau din pipe. Văzu două 
doamne - deşi doamne poate că ar fi fost un termen prea 
generos - cu ţigări de foi foarte subţiri în gură. Printre 
înjurături aspre, râsete răguşite umpleau încăperea, 
împreună cu fumul tot mai gros, pe măsură ce pătrundea 
tot mai adânc în pântecul unui rafinament tot mai redus. 

Mai devreme, când Mick îi spusese pe cine invitase la 
serata lui, admirase faptul că nu îi împărțea pe oameni în 
clasificări sociale, că îi considera pe cei mai puţin avuţi 
egali cu cei prosperi. | se părea o abordare lipsită de 
prejudecăţi, foarte diferită de cea îngustă cu care fusese 
crescută. Il considerase un om cu vederi progresiste, dar 
acum se simţea uimitor de incomod şi de nelalocul ei în 
acest mediu. Locul ei nu era aici. Nu pentru că oamenii 
aceştia ar fi fost mai prejos de ea, pentru că nu erau. Dar 
erau mai lumeşti, mai experimentați, mai îndrăzneţi. Îşi 
asumau riscuri. Indeosebi doamnele, cărora nu le păsa dacă 
îşi păstrau reputaţia ireproşabilă. Erau libere, în timp ce ea 
nu se simţise vreodată mai încătuşată. Trebuia să plece, îşi 
dorea cu disperare să o facă, dar nu îl putea lăsa pe Kip. 
Trebuia să îl găsească, ceea ce însemna să înainteze, 
conştientă că se holbau la ea, că şopteau. Cu spatele drept, 
se strădui să nu lase impresia că nu se simţea comod acolo. 
Nu voia să jignească pe cineva, să creadă că se considera 
mai bună ca ei. 

Apoi îl văzu pe Kip la o masă din colţ, arătând foarte 
diferit de gentilomul stilat care intrase pe uşa din faţă 
alături de ea. Avea părul ciufulit şi ridicat pe margini, de 
parcă şi-ar fi trecut de nenumărate ori degetele prin el. 
Avea ochii roşii şi părea disperat. Nu îl mai văzuse vreodată 
aşa. Işi ridică privirea de la masă şi, când o văzu, pe chipul 
lui se citi uşurare, ceea ce îl făcu să pară mult mai tânăr, 
mai tachinator, mai jucăuş, bărbatul acela pe care ajunsese 


să îl iubească. Îşi împinse scaunul în spate, se ridică şi îi 
făcu semn să meargă la el. Nu putea nega că se bucura să 
vadă ce entuziasmat era să o aibă aproape. 

Când ajunse îndeajuns de aproape, îşi petrecu braţul 
pe după talia ei, şi o trase lângă el, şoptindu-i la ureche: 

— Am nevoie de perlele tale. 

— Poftim? 

— Am o mână incredibilă. Ştiu că nimeni nu mă poate 
întrece, dar pacostea care joacă împotriva mea a ridicat 
miza, ştiind că nu mai am cum să o acopăr. Dacă nu 
reuşesc să îl egalez, voi pierde automat. Perlele tale ar 
trebui să fie de ajuns. 

Îşi duse brusc mâna la colierul pe care îl purta la gât. 

— Au fost ale mamei mele, şi ale mamei ei înainte. 

— Nu vei pierde colierul. Am nevoie de el doar ca un 
semn de bună credinţă că îmi voi acoperi pariul. Nici măcar 
nu trebuie să îl dai jos. Te rog, Aslyn. li cer un lucru 
mărunt, iar recompensa va fi fără pereche. 

Presupuse că recompensa avea să fie grămăjoara de 
bani din centrul mesei. Mai erau alţi patru domni la masă, 
dar unul singur care încă ţinea cărţile în mână. 

— Am un plan, spuse el. lţi promit că vei ieşi de aici 
cu ele la gât. 

Ea ezită. „Cele mai bune planuri...” 

— Dacă mă iubeşti... spuse el, cu voce joasă. 

— Ştii că te iubesc. 

— Splendid. Se aşeză la loc, îl privi în ochi pe bărbatul 
din faţa lui, cel care era îmbrăcat cu o haină maro care nu îi 
venea şi care bătea cu cărţile de masă. Perlele ei ar trebui 
să fie de ajuns. 

Bărbatul deschise gura şi îşi trecu limba peste dinţi, 
unul dintre ei aproape în întregime negru. Aslyn se strădui 
să nu se înfioare când îl văzu. 

— Sunt reale? 

— Bineînţeles că da, spuse Kip. La ce i-ar trebui unele 
false? 

Bărbatul ridică din umerii solizi până aproape că îi 
atinseră nişte urechi foarte mari, ce îi aminteau de urechile 


unui elefant. 

— Bun atunci. Dacă ai egalat... 

— De fapt, acum că suntem chit, voi plusa: pieptănul 
ei. Perle şi diamante. 

— Kip... începu ea. 

El ridică o mână, reducându-i la tăcere obiecţia. 

— Nu-ţi face griji. Situaţia este sub control. 

— Cât face? întrebă Haină Maro. 

— O sută de lire. 

Haină Maro râse, un sunet batjocoritor care o călcă pe 
Aslyn pe nervi. Nu cunoştea jocul, nu prea înţelegea ce se 
întâmplă. Oare Kip ar fi câştigat dacă bărbatul nu plătea la 
fel? Asta plănuia? Să inverseze locurile şi să câştige 
implicit? 

— Bine, amice. Am intrat în horă, trebuie să joc. 
Apucă o mână de monede şi le aruncă neglijent în 
grămadă, de parcă nu ar fi valorat nimic. Să vedem ce ai. 

Aslyn îşi ţinu respiraţia, deşi habar n-avea cum ar fi 
arătat o mână câştigătoare. Kip aşeză trei cărţi pe masă şi 
anunţă: 

— Trei aşi. 

— Nu-i rău, spuse Haină Maro. 

Aşeză şi restul cărţilor. 

— Şi doi treiari. 

Haină Maro făcu ochii mari şi râniji. 

— Nu-i rău deloc. 

Asta însemna că Kip câştigase? Îşi arătase cărţile într- 
un mod foarte teatral, ceea ce o făcea să creadă că avea 
într-adevăr o mână foarte bună. 

— Acu pricep de ce ai vrut să rişti atâta, spuse Haină 
Maro. Din păcate pentru doamnă, eu am... întoarse cărţile 
pe rând pe masă. Patru optari. 

Kip nu râse, nici nu strigă de bucurie. În schimb, păru 
să se facă mic în faţa ei, umerii rotunjindu-i-se. 

— Kip? 

Cu mâna tremurându-i, se întinse după pahar şi îi 
dădu pe gât conținutul. 


— Spus’, ia-mi câştigu' de la doamna. 

Spus era mult mai slab ca prietenul lui şi se întrebă 
dacă faţa lui pestriță avea ceva de-a face cu numele lui. 
Deşi părea să îi pară rău în timp ce se apropia de ea, tot nu 
voia ca el să o atingă. 

— O fac eu, spuse ea, şi îşi duse fără şovăială mâinile 
la spate şi îşi desfăcu colierul. 

Îşi scoase cu grijă pieptănul din păr. Le aşeză cu 
blândeţe pe masă, cu reverenţa pe care o meritau. 

Kip îşi întoarse capul spre ea. 

— Mai ai ceva la tine? 

Doar nu vorbea serios. Şi totuşi, aşa părea. 

— Nu. Cred că e timpul să mergem acasă. 

El clătină din cap. 

— ASlyn, am nevoie doar de încă o şansă. Am fost 
atât de aproape. Am nevoie doar de încă o mână. 

Acesta era viitorul pe care îl plănuia pentru ei? Cum 
rămâne cu investitorii pe care aşteptase cu nerăbdare să îi 
cunoască? Creatura căreia îi înmânase perlele şi pieptănul 
nu avea cum să fie un om de afaceri de succes. Nu i s-ar fi 
permis vreodată să intre în salonul ducelui, să discute 
despre investiţii. 

— A venit vremea să pleci, prietene, spuse Mick şi îl 
prinse pe Kip de braţ. 

Chiar dacă cuvintele sunară mai mult ca o sugestie, le 
rostise pe un ton rece ca oţelul, indicându-i astfel că erau o 
poruncă. Se întreba oare de cât timp stătea acolo, dacă 
fusese cumva martor la umilirea ei. In caz că da, nu îi dădu 
nimic de înţeles în sensul acesta, d părea doar concentrat 
la a-l ridica pe Kip în picioare. 

Kip nu se împotrivi, dar se împletici în spate după ce 
se ridică. 

— Am pierdut în faţa unui nenorocit de zidar. Probabil 
că nici măcar nu ştie să citească. 

Nu îl mai auzise pocind astfel cuvintele. 

— Eşti beat. 

— Nu, dar încăperea se învârte. Ce ciudat să pui aşa 

ceva într-un hotel: o încăpere care se învârte. 

— Logodnica ta are dreptate, milord, spuse Mick. Este 
vremea de plecare. 

Deveni repede limpede, când Kip se izbi de o masă, 
că nu ar fi putut să meargă drept fără ajutor. Mick i-l oferi 
din nou. 

— la-o înainte, îi spuse el. 

Ea încuviinţă. Era mult mai bine să o ia înainte, decât 
să meargă în urma lor, în timp ce Kip se împleticea, în 
pofida faptului că proprietarul hotelului îl sprijinea. Evită 
contactul vizual cu oricine şi  înaintă hotărâtă, 
recunoscătoare când ieşi în sfârşit pe hol, unde era mai 
puţin fum şi măcar putea să respire din nou, iar ochii nu o 
usturau. Reuşi să clipească, alungând lacrimile, fără ca 
acestea să revină. Nu avea să se gândească la ce pierduse. 
Nu avea să o facă. 

Învăţase un lucru din moartea părinţilor ei: nu aveai 
nimic de câştigat dacă plângeai după lucruri pe care nu le 
puteai schimba, dacă le blestemai. Furia, lacrimile şi pumnii 
nu schimbau un lucru deja făcut. 

Când ajunseră în hol, o văzu pe Fancy lângă scările 
unde îl văzuse prima dată pe Mick, şi se răsuci, evident 
luându-l prin surprindere, pentru că aproape că se ciocni de 
ea, în pofida poverii pe care o căra. 

— Dacă îmi permiţi o clipă, aş vrea să îmi iau la 
revedere de la sora ta. 

El încuviinţă. 

— ÎI duc afară şi trimit pe cineva să vă aducă trăsura. 

— Mulţumesc. 

Se duse înspre scări. 

Fancy ieşi din grupul de oameni cu care vorbea şi se 
uită înspre uşă. 

— Excelenţa Sa se simte bine? 

— A băut puţin cam mult. 

— Nu înţeleg de ce fac bărbaţii asta. E o prostie. 

— Da, ei bine, plecăm şi am vrut doar să îţi spun că a 
fost o plăcere să te revăd. 

— Sper ca drumurile să ni se mai întâlnească în viitor. 


Trebuie să vii la librăria mea, când se deschide. 

— Abia aştept. Noapte bună, Fancy. 

— Drum bun spre casă, Aslyn. Şi somn uşor. 

Se îndoia de asta. Când ieşi, văzu cu recunoştinţă că 
trăsura era deja acolo. Mick Trewlove stătea lângă ea, 
singur. Presupuse că îl vârâse deja pe Kip înăuntru. 

— Mulţumesc că ne-ai invitat. Ai un hotel 
extraordinar, domnule Trewlove. Îţi dorim mult succes cu el 
şi cu viitoarele tale afaceri. 

— S-ar zice că îţi iei la revedere pentru totdeauna, 
Lady Aslyn. 

— Mă îndoiesc că drumurile noastre se vor mai întâlni 
în viitor. 

— Nu ştim niciodată ce ne rezervă viitorul. 

Îi întinse mâna, iar ea îşi puse mâna în a lui. Câtă 
putere în ea, câtă căldură, câtă siguranţă! O ajută să urce 
în trăsură, iar ea se aşeză pe bancheta din faţa lui Kip, care 
se prăbuşise într-un colţ. 

— ÎI va durea capul al naibii de tare mâine-dimineaţă, 
spuse Mick. 

— Bine. 

El rânji. 

— Ai o fire răzbunătoare, Lady Aslyn. 

— Nu aş fi crezut-o până acum. Sper că este ceva 
temporar, căci nu este o trăsătură foarte plăcută. 

— Uneori, viaţa ne impune să fim şi dezagreabili. 
Noapte bună. 

Închise portiera, îi strigă birjarului, iar trăsura se unii 
din loc. 

Se abţinu să se uite pe geam, să se uite în spate, să 
vadă dacă încă o privea. Din cine ştie ce motiv de neînțeles, 
nu voia ca el să se despartă de ea şi să îşi vadă pur şi 
simplu de treaba lui. Dar nu voia nici să ştie că era într- 
adevăr răzbunătoare. Îl lovi pe Kip în fluierul piciorului. 

— La naiba! bolborosi el, apoi se agită, se îndreptă o 
idee, după care o privi urât cu un singur ochi. 

— Ai pierdut perlele şi pieptănul mamei mele. 

— Îţi cumpăr altele. 


— Nu va fi acelaşi lucru. Le preţuiam nu pentru ceea 
ce erau, ci pentru proveniența lor. Mi-au rămas atât de 
puţine lucruri de la ea, aproape nicio amintire. 

— Îmi pare rău, Aslyn. Am crezut că voi câştiga. În 
schimb, am pierdut tot ce aveam la mine. 

— Cât? 

— O mie de lire. 

Se holbă la el, nevenindu-i să creadă. 

— Ce făceai cu atâţia bani la tine? 

— M-am gândit să mă duc la club după aceea. Dar 
suma este neimportantă. 

— Nu prea cred. 

— Mi-am pierdut ceasul de buzunar. 

— Cel pe care ţi l-a dat tatăl tău, la majorat? 

— Nu-i spune, scânci el şi se ghemui şi mai tare în 
colţ. 

Un ceas care era în familia lui de cel puţin trei 
generaţii. 

— Nu înţeleg cum ai putut să joci totul. 

— Pentru că nu ştii cum se simte. 

— Să pierzi? 

— Să câştigi. Împingându-se dinspre colţul lui, se 
aplecă spre ea. Nu-ţi poţi închipui cum e. Inima îţi bate atât 
de tare, încât auzi sângele cum îţi curge prin urechi. Simţi o 
exaltare de parcă întreg universul s-ar extinde. Simti 
furnicături în terminaţiile nervoase şi devii foarte sensibil. 
Fiecare senzaţie, fiecare emoție este accentuată. Nu se 
compară cu nimic. E ca şi cum ai prinde viaţă. 

Doar că ea se simţise devastată şi moartă când îşi 
cedase perlele. 

— Trebuie să te opreşti. Nu poţi continua aşa după ce 
ne căsătorim. 

El clipi lent, de parcă i-ar fi fost greu să proceseze ce 
îi spusese. Probabil că ar fi trebuit să aştepte până nu avea 
să îi mai curgă alcool prin vene, dar furia şi dezamăgirea 
dădeau năvală peste ea acum şi îi era foarte greu să le 
stăvilească. 

— Îmi interzici? întrebă el, nevenindu-i să creadă. 


— Da, aşa cred. 

— Soţiile nu interzic. 

— Soții onorează cererile soțiilor lor, dacă vor armonie 
în căsnicie. 

— Nu şi când sunt nerezonabile. 

— Ai pierdut ceasul tatălui tău. Ai pierdut o mie de 
lire. Mi-ai pierdut perlele, pieptănul, toate într-o singură 
seară. Nu voi accepta ca banii mei să fie irosiţi aşa după ce 
ne căsătorim. 

— Nu voi renunţa la viaţa mea. Nu voi deveni ca tata, 
care o adoră întruna pe mama, excluzând toate celelalte 
lucruri, inclusiv pe fiul lui. Nu te poţi aştepta la aşa ceva de 
la mine, iar dacă o faci, vei fi foarte dezamăgită. 

— Nu, nu cred că voi fi dezamăgită, întrucât mă 
îndoiesc foarte tare că mă voi căsători cu tine dacă nu eşti 
dispus să renunţi la jocurile astea de noroc fără oprire. 

— Eşti absurdă! Exagerezi. Imi place să joc. E 
inofensiv. Nu e ca şi cum o să te lovesc. 

Conversaţia degenera rapid. 

— N-am crezut niciodată că ai face-o, dar în seara 
asta m-ai rănit. Şi m-ai făcut de râs, şi pe tine la fel. Ne-ai 
dat în spectacol pe amândoi. 

— In faţa unor oameni de rând, majoritatea bastarzi, 
ale căror păreri nu contează. Sunt nimic... O, Cerule mare! 

Se prinse de banchetă şi îşi cobori capul. 

— Ce e? Ce s-a întâmplat? 

— O să dau la boboci. 

— Opreşte! Opreşte! strigă ea şi lovi în acoperişul 
trăsurii. 

Trăsura se opri. Kip deschise portiera şi se împletici 
afară. Il auzi vomitând şi i se făcu şi ei greață. Nu îşi putea 
admira însoţitorul. Nici măcar nu putea spune că îl plăcea 
sau că se bucura de compania lui. 

Se temea că se logodise cu un bărbat pe care nu îl 
cunoştea cu adevărat. Ba mai mult, se temea că bărbatul 
pe care îl văzuse în seara aceea era adevăratul Kip, şi nu se 
putea căsători cu un astfel de om. 


Câteva ore mai târziu, după ce plecaseră toţi, după ce 
luminile fuseseră stinse, şi liniştea se aşternuse peste toate 
încăperile, Mick stătea la fereastra din bibliotecă şi privea în 
noapte, trecându-şi lent perlele printre degete. Îşi putea 
închipui că simţea căldura gâtului ei pulsând încă prin albul 
perlelor. 

Nu prea avusese mult respect faţă de aristocrație. 
Filfizoni nenorociţi care primeau atât de multe, nu le 
apreciau şi aveau tendinţa de a le pierde cu atâta uşurinţă, 
de parcă nu ar fi însemnat nimic şi ar fi putut obţine mai 
mult doar pocnind din degete. Avea în sertar vreo şase 
cambii care confirmau această atitudine. Tot în sertarul de 
la birou avea şi un ceas de buzunar din aur gravat cu 
silueta unui cerb, asemănător celui care se afla într-un colţ 
al blazonului Hedley. Poate că într-o zi avea să îşi ataşeze 
lănţişorul ce îl însoțea la un nasture de la vestă şi avea să îl 
vâre în buzunarul mic, unde putea ajunge cu uşurinţă la el, 
îl putea privi şi putea însemna momentul. 

De data asta se concentra însă asupra perlelor. Ştiu 
clipa în care ea îşi dăduse seama că le pierduse. Fusese 
devastată. Văzuse în ochii ei cât de zdruncinată fusese, 
după care sentimentul dispăruse, într-o clipită. Dacă nu ar fi 
privit-o aşa de îndeaproape, ar fi ratat momentul. Dar o 
privise, o studiase toată seara, căutându-i slăbiciunile, dar 
nu găsise decât puncte forte. 

Îi venise să o laude când îşi desfăcuse perlele de la 
gât. Spus nu îşi dădea seama ce norocos era că preluase ea 
iniţiativa. Dacă ar fi atins-o, Mick i-ar fi rupt degetele sau l- 
ar fi pocnit cel puţin. Nu ar fi meritat să fie tratat aşa. Spus 
urmaşe doar ordinele zidarului de a-i aduna câştigurile, dar 
Mick recunoştea că, atunci când venea vorba despre Lady 
Aslyn, nu prea reuşea să gândească raţional. 

Când o văzuse ieşind din încăpere cu capul sus, cu 
umerii traşi în spate, cu spatele drept, în pofida înjosirii pe 
care i-o pricinuise beţivanul pe care îl căra el, se gândise că 
nu mai văzuse pe nimeni care să se poarte într-un fel atât 


de regesc. lar doamna, o doamnă adevărată, în adevăratul 
sens al cuvântului, în pofida tuturor lucrurilor, îşi făcuse 
timp să îşi ia rămas-bun de la sora lui. 

Kipwick nu o merita. Se întrebă dacă ea avea să îşi 
dea seama de asta înainte să fie prea târziu. Sau dacă 
urma să fie nevoit să i-o dovedească el. 

O considerase cândva un element crucial al planului 
lui de a-l distruge pe Hedley. Acum se temea că, cel mai 
probabil, avea să îl distrugă pe el. 


Capitolul 10 


Aslyn se trezi şi văzu lumina soarelui care pătrundea 
prin fereastra de la dormitorul ei. Nu se aşteptase la asta. 
La cât de tristă era, ar fi trebuit să fie întâmpinată cu ploaie 
din abundență, ca o perdea impenetrabilă. Oftă adânc şi se 
ridică în şezut, lăsându-se pe perne. Noaptea trecută îi 
spusese lui Nan să îi aducă micul dejun. Nu putea da ochii 
cu ducele la masă. 

Din fericire, nici el, nici ducesa nu o aşteptaseră la 
întoarcere, aşa că nu trebuiseră să se întrebe de ce fiul lor 
nu o însoţise înăuntru. După ce vărsase, se urcase înapoi în 
trăsură, se făcuse covrig pe banchetă şi începuse să sforăie 
tare, de parcă ameninţarea ei că avea să anuleze logodna 
nu conta deloc. Preţ de o clipă se gândise să îl trezească şi 
să încheie conversaţia şi să ajungă la un fel de acord sau o 
înţelegere, dar nu se putea baza pe faptul că ar fi putut 
purta o conversaţie raţională cu el în starea lui de atunci. 
Trebuia să aştepte să se trezească din beţie. 

După ce ajunseră la locuinţa ei, se retrăsese rapid din 
trăsură, lăsându-l să se ducă singur acasă, unde presupuse 
că slujitorii lui fie aveau să îl ajute să intre în casă, fie 
aveau să îl lase să doarmă în trăsură. Spera la a doua 
variantă. Îi trădase încrederea, îi dovedise că nu merita 
sentimentele pe care le avea pentru el. 

Cum de putuse să fie aşa de proastă în privinţa lui? 


> 


Chiar dacă fusese crescută să se aştepte să se 
căsătorească, să considere că datoria ei era să devină soţie 
şi mamă, momentan nu era convinsă că îşi dorea aşa ceva. 
Kip nu îi mai desconsiderase niciodată atât de făţiş 
sentimentele. 

Oftă adânc şi îşi frecă mâinile de faţă. Melancolia nu i 
se potrivea. Era istovită să fie atât de pasivă, să aştepte ca 
viaţa să se întâmple. Era la fel de dependentă de Kip ca să 
fie fericită, precum era el de cărţile alea nenorocite şi de 
pariuri. Când îi descrisese ce simţi când câştigi, se gândise 
doar că la fel păţea ea când era aproape de Mick Trewlove. 
Nu prea ştia exact ce însemna asta. Bărbatul o tulbura în 
moduri despre care nu ştiuse măcar că existau. 

Şi cu cine să discute toate aceste sentimente care o 
tulburau, cele pentru Kip, pe care îl admirase cândva şi ale 
cărui acţiuni le detesta acum, şi cele pentru Mick, pe care 
societatea insista să îl evite din pricina naşterii lui, dar pe 
care ea ajunsese să îl admire? 

Nu putea să îi ceară sfatul ducesei, nu îi putea spune 
despre comportamentul dezgustător al fiului ei, nici nu ar fi 
putut să îi dezvăluie ce gentleman se dovedise a fi Mick 
Trewlove. Deci cu cine putea vorbi? Fusese crescută 
aproape în izolare pe moşia ducală, până venise timpul să 
aibă un sezon. Cunoscuse alte doamne, dar nu se apropiase 
de ele; nu îşi împărtăşeau intimităţi, doar bârfe. Cu Kip 
vorbise întotdeauna înainte, lui îi împărtăşise îndoielile şi 
temerile, speranţele şi visurile. Se simţea de parcă i le 
călcase în picioare, de parcă i le sfâşiase, de parcă le 
aruncase la o parte şi o aruncase şi pe ea la o parte, fără să 
se gândească prea mult, ceea ce dusese la mânie şi la 
cuvinte ce nu aveau să fie auzite vreodată. 

Dădu la o parte cuverturile şi se dădu jos din pat. La 
naiba cu indispoziţia asta! Avea să i se alăture ducelui la 
micul dejun. Să găsească un scop în viaţă care să nu 
implice căsătoria. Să afle cum îl putea ajuta mai bine pe Kip 
să îşi dea seama că trebuia să plece de la mesele de joc 
înainte să îl distrugă. Nu avea să îl abandoneze, dar nici nu 
putea să îl accepte, nu aşa cum fusese aseară, nu aşa cum 


probabil fusese multe seri înainte. 

Se auzi o bătaie uşoară în uşă, apoi Nan o deschise şi 
intră cu o tavă. 

— Credeam că vreţi să serviţi micul dejun în pat. 

Vai! Nu putea să nu mănânce în odaia ei, după ce 
slujnica ei se deranjase atât. 

— ÎI voi lua în zona de relaxare. 

Nan aşeză tava pe măsuţa joasă, după care se 
întoarse spre ea, părând destul de vinovată. 

— A sosit un alt pachet pentru dumneavoastră, la fel 
ca înainte. Ei bine, nu chiar. Nu l-a adus acelaşi domn, ci un 
băieţaş ciufulit căruia i s-a spus să mi-l dea doar mie, iar eu 
trebuia să vi-l dau doar dumneavoastră. 

întinse o cutie de piele, asemănătoare cu cea 
dinainte, dar mai mare. 

Aslyn o luă şi o deschise. Pe un cartonaş mic scria: „O 
doamnă nu ar trebui să se despartă niciodată de perlele 
ei”. 

Ridică bileţelul. Sub el se aflau colierul şi pieptănul ei. 
Simţi o durere în capul pieptului, un nod, de parcă inima i s- 
ar fi strâns tot mai tare. O usturau ochii mai tare decât 
atunci când intrase în încăperea cu jocuri de cărţi plină cu 
fum. Mai tare decât atunci când îşi dăduse seama că Kip nu 
îşi ţinuse promisiunea faţă de ea, că de fapt pierduse pariul. 

Mick Trewlove îi arăta o bunătate pe care logodnicul 
ei nu i-o arătase. Un al doilea bărbat intra în viaţa ei, în 
timp ce primul ieşea din ea. Se clătină, confuză. Se simţea 
de parcă s-ar fi aflat pe puntea unei corăbii în toiul unei 
furtuni. Nu avea de ce să se gândească la Mick, dar îşi dădu 
cu groază seama că nu voia să se gândească la Kip. 

Cu toate acestea, două ore mai târziu, stătea în holul 
casei de la oraş a lui Kip. 

— Îmi pare rău, milady, spuse majordomul lui, cu o 
tristeţe sinceră în voce, dar Excelenţa Sa nu se simte deloc 
bine astăzi. 

Aruncă o privire în sus pe scări şi se întrebă, dacă se 
uita îndeajuns de pătrunzător, oare l-ar fi văzut suferind? 
Trebuia să vorbească cu el; trebuiau să lămurească 


lucrurile. Îşi spuseseră prea multe; prea multe rămaseră 
nespuse. 

— Spune-i că am trecut pe aici şi că mă aştept să mă 
viziteze imediat ce se simte în stare. 


— Da, milady. 
Dădu să plece, apoi se opri şi se întoarse spre 
majordom. 


— Se simte deseori indispus? 

Majordomul îşi drese vocea şi îşi plecă privirea, de 
parcă ar fi trebuit să îşi verifice lustrul de la pantofi. 
Tăcerea lui îi dezvălui că îi era loial stăpânului lui, dar îi 
oferi şi răspunsul la întrebarea ei. 

— Îmi cer iertare. Te-am pus într-o situaţie delicată. 
Mă voi asigura că va şti că îi meriţi încrederea. 

— Mulţumesc, milady. 

leşi, iar cele două slujnice o urmară. Toată viaţa 
ascultase şi respectase avertismentele ducesei, cum că 
pericolele o pândeau în afara casei şi că nu trebuia să se 
abată departe de lucrurile pe care le cunoştea. Şi totuşi, 
lucrurile familiare o făceau să sufere. Avea nevoie să ÎI 
ajute pe Kip, dar nu ştia cum. Deşi cam avea idee de unde 
să înceapă. 


Aşteptă ca pe ghimpi până se făcu linişte în casă şi nu 
mai văzu nicio mişcare. Ciudat de liniştită şi de nemişcată. 
Ignoră avertismentele lui Nan şi refuză oferta cameristei ei 
de a o însoţi. Dacă lucrurile aveau să iasă prost, nu voia ca 
servitoarea ei loială să fie învinovăţită, în plus, era palpitant 
să iasă din casă neînsoţită. Până în clipa în care uşa se 
închise în urma ei şi se trezi singură pe veranda casei, nu 
îşi dădu seama că nu se mai aventurase până atunci să 
plece fără să fie însoţită de un grup de servitori care să o 
aştepte sau să o urmeze, sau fără să o conducă Kip. 

Dar în seara asta avea să fie doar ea. Ei bine, ea şi 
birjarul care o aştepta la capătul aleii lungi pe care îi răsuna 
acum ecoul paşilor grăbiţi. Făcuse aranjamentele necesare 


mai devreme în după-amiaza aceea, când dacă fusese la 
cumpărături. De fapt, căutase moduri de a evada 
clandestin. 

Un cuvânt nefericit, dar erau mai multe moduri de 
prizonierat, şi nu toate presupuneau bare de oţel sau uşi 
ferecate. 

Birjarul îşi înclină pălăria şi îi deschise uşa în timp ce 
se apropie. 

— Domnişoară. 

— Vă mulţumesc, domnule, că ai acceptat să ne 
întâlnim. 

— Nu se întâmplă deseori să fiu plătit dublu, înainte 
de călătorie. 

Când ieşise din casă, mai devreme, trecuse şi pe la 
banca la care avea deschis un cont în care lunar era 
depozitată o sumă mică de bani dintr-un fond pe care i-l 
crease tatăl ei, aşa că avea ceva bani de cheltuială. Cea 
mai mare parte din suma lunară îi revenea ducelui, ca să se 
ocupe de nevoile ei fără să devină o povară pentru familia 
lui. După căsătorie, aceasta avea să îi revină soţului ei. 
Dacă la 25 de ani urma să fie necăsătorită, avea să îi revină 
în întregime ei. Până noaptea trecută, nu se gândise 
niciodată la acea ultimă opţiune. Dar acum i se părea o 
opţiune limpede şi bine-venită. 

Îşi puse mâna în mâna întinsă a birjarului şi simţi un 
fior prevestitor de rău. Dacă avea de gând să se 
răzgândească, trebuia să o facă acum. În schimb, respiră 
adânc, se urcă în birjă şi se aşeză pe banchetă. Portiera se 
închise cu un pocnet destul de puternic, care o făcu să 
tresară. 

— Încotro, domnişoară? 

Îi spuse adresa. 

— Ajungem acolo cât aţi zice peşte. 

Birjarul urcă, iar calul se urni din loc. 

Îşi trase gluga de la pelerină peste cap, nu pentru că 
ar fi crezut că avea să fie recunoscută acolo unde mergea, 
ci pentru că părea genul de lucru pe care l-ar fi făcut o 
doamnă care călătorea singură: să îşi ascundă identitatea 


cât mai mult posibil. O doamnă care călătorea fără 
însoţitoare nu era deloc o doamnă. 

Aerul era rece, sau poate că îi era frig de la frica pe 
care o simţea. Era întru totul responsabilă. Dacă îl judecase 
greşit pe Mick, dacă era întocmai genul de nemernic în 
legătură cu care o avertizase ducesa, un bărbat care avea 
să profite de o femeie care era singură? Având două surori, 
cum ar fi putut să fie? Cum ar fi putut să le privească în 
ochi dacă ar fi tratat rău o altă femeie? 

Era aproape unsprezece noaptea. Doar câţiva oameni 
erau pe afară, dar mai mulţi decât se aşteptase ea să se 
plimbe prin oraş. Se întorsese deseori noaptea târziu de la 
un bal, dar nu fusese niciodată atentă la ce se întâmpla în 
jurul ei. Acum se întreba cine erau toţi aceşti oameni. De ce 
nu dormeau? De ce distracţii se bucurau? 

Văzu hotelul cu mult înainte să ajungă la el. leşea în 
evidenţă, asemenea unui talisman. Birja se opri şi îşi dădu 
seama că mai avea o oportunitate să se răzgândească, să îi 
spună birjarului să îşi continue drumul, să o ducă acasă. In 
schimb, când acesta îi deschise portiera, îi permise să o 
ajute să coboare. 

— Voi aştepta pân' sunteţi în siguranţă înăuntru. 

Nu era prea convinsă că avea să fie mai în siguranţă 
înăuntru decât era acolo, afară, dar aprecie gestul. Urcă 
apăsat treptele şi îl văzu pe portarul îmbrăcat în roşu care 
aştepta în afara uşilor din sticlă duble îndreptându-şi 
spatele şi atingându-şi jobenul cu degetul. 

— Domnişoară. 

Incă de când îşi putea aduce aminte, lumea i se 
adresase cu „milady”. Fără îndoială că termenul o urmărise 
încă din leagăn. Era ciudat că doi bărbaţi i se adresaseră 
deja altfel, dar, la urma urmei, nimeni nu se aştepta ca 
tinerele doamne nobile să se furişeze la ore târzii în noapte. 

— Am venit să-l văd pe domnul Trewlove. 

Se gândi brusc că se putea foarte bine să nu fie 
acasă. In cazul acela, avea să se dovedească un lucru bun 
că birjarul rămăsese acolo. 

— Ultimul etaj, domnişoară. 


Îi deschise una dintre uşi. 

— E acasă? 

O întrebare prostească, întrucât cu siguranţă că nu ar 
fi lăsat-o să intre dacă persoana pe care o căuta nu s-ar fi 
aflat acolo. 

— Da. 

Încuviinţă şi se uită spre birjă şi birjarul care o aştepta 
răbdător. _ 

— Vrei să mă aştepţi douăzeci de minute? lţi voi plăti 
pentru timpul dumitale. 

Vizita ei nu ar fi trebuit să dureze mai mult de atât. 

— Cu plăcere, domnişoară. Şi nu vă faceţi griji pentru 
plata în plus. Mi-aţi plătit deja mai mult decât suficient. 

— Mulţumesc! 

Îi făcu scurt din mână, se răsuci şi intră. Un bărbat se 
afla în spatele biroului unde oaspeţii îşi primeau cheile de la 
încăperile lor. 

— Bună seara, domnişoară. 

— Am venit la domnul Trewlove. 

În ritmul acesta, întreaga Londră avea să ştie că 
fusese aici şi la cine venise. Nu gândise prea bine această 
parte a planului ei. Era evident că organizatul de întâlniri 
clandestine nu era punctul ei forte. 

O porni în sus pe scările impunătoare şi urcă şi tot 
urcă până nu mai fură trepte acoperite cu covor roşu, ci 
doar un coridor lung cu câteva uşi de lemn închise şi una de 
sticlă. Pe sticlă era gravat numele 7rew/ove. Întrucât era 
cea mai apropiată de ea şi putea vedea lumină din 
adâncurile pe care le închidea în spatele ei, se hotărî să 
înceapă de acolo. 

Uşa se deschise silențios, şi dădu într-o zonă de 
primire cu un birou mare, unde bănuia că lucra domnul 
Titlefitz în timp ce oamenii aşteptau o audienţă cu Mick. 
Presupunea că biroul proprietarului era şi mai înăuntru. Uşa 
era deschisă. Se furişă spre ea... 

ÎI văzu în spatele unui birou din lemn închis la culoare, 
aproape de culoarea abanosului, de două ori cât cel al lui 
Titlefitz. Nu purta haină sau vestă, sau lavalieră. Nasturii de 


la gât îi erau desfăcuţi, mânecile de la cămaşa albă îi erau 
suflecate mai sus de coate, de parcă ar fi muncit din greu. 
Avea părul ondulat ciufulit. Câteva petice umbrite deasupra 
şi sub barba lui îi dădeau de înţeles că nu se bărbierise prea 
recent. Părea dur, periculos, un produs al originilor lui. 
Mintea ei o trădă la gândul că nu mai văzuse pe nimeni atât 
de minunat de masculin şi ademenitor. 

Citea un teanc de hârtii, scrijelind din când în când cu 
tocul pe una dintre ele. La văzul lui simţi lucruri ciudate în 
stomac, de parcă o mie de fluturi ar fi zburat prin el. Mick 
se duse să îşi înmoaie tocul în călimară, se opri, îşi ridică 
privirea şi o străpunse cu ochii lui albaştri, iar ea se simţi ca 
atunci când îndrăznise să se caţăre într-un copac, căzuse şi 
se lovise de pământul dur. Se chinui să tragă aer în piept, 
deşi i se părea că nu avea să mai reuşească vreodată, după 
care îl simţi umplându-i pieptul, aducând cu el o durere 
dulceagă, delicioasă. 

Lăsă lent tocul din mână, atât de lent, încât aproape 
că nu îi observă mişcările, şi se ridică. 

— Lady Aslyn. 

Avea o voce aspră, de parcă nu ar mai fi băut nimic 
de un secol întreg, deşi avea pe birou un pahar cu un lichid 
chihlimbariu, aproape de ziare, la îndemână. Poate că 
băutura aceea îi arsese gâtlejul. 

— Domnule Trewlove. 

El aruncă o privire spre ferestre, de parcă ar fi 
încercat să îşi confirme că încă era noapte afară. Işi 
întoarse apoi privirea spre ea. 

— Cu ce te pot ajuta? 

Făcându-şi curaj, înaintă şi aşeză cutia din piele pe 
biroul lui. 

— O doamnă nu poate accepta un dar atât de preţios 
de la un gentilom care este doar o cunoştinţă a ei. 

El o măsură lent din priviri, părând să se oprească o 
fracțiune de secundă la fiecare nasture, fiecare panglică, 
fiecare încuietoare. 

— Ultima dată când mi-ai returnat un dar, ai pus un 
avocat să se ocupe de asta. 


Observă o cutiuţă de piele în colţul biroului. Să fi fost 
medalionul? Oare îl păstrase la vedere ca să îşi aducă 
aminte că îi refuzase avansurile? Dar dacă l-ar fi deranjat, 
cu siguranţă că nu i-ar fi făcut un tur şi nu ar fi dansat cu 
ea. 

— La momentul respectiv nu ştiam unde să te găsesc. 

El îşi cobori privirea spre cutia în care erau perlele şi 
pieptănul, după care o privi pe sub gene. 

— Nu este un dar. Ti-am returnat pur şi simplu ceva 
ce îţi aparţine. 

— Sunt convinsă că a trebuit să plăteşti pentru ele. 

Ridică uşor din umeri, de parcă nu ar fi fost important. 

— Atunci cumpără-le de la mine. 

Doar pieptănul făcea o sută de lire. Perlele probabil că 
fuseseră evaluate la acelaşi preţ sau mai mult. Era destul 
de convinsă că nu avea să fie un schimb egal, dar îşi dorea 
să le răscumpere. 

— Cât? 

— O liră. 

— Sunt convinsă că ţi-a cerut mai mult pe ele. Amo 
mie... 

— Ţi-ai pierdut minţile? strigă el, ochii lui albaştri 
amintindu-i de flăcările cele mai fierbinţi ale unui foc care 
dansa. Te plimbi prin Londra, noaptea, cu o mie de lire la 
tine? 

— Nu, am venit cu birja. 

— Şi dacă vreun individ s-ar fi hotărât să oprească 
birja şi să o jefuiască? Să te jefuiască? Să ia banii de la 
drăguţa de tine? 

O credea drăguță? Era furios pe ea, dar nu reuşea 
nicicum să fie înspăimântată de agresivitatea lui. Mai 
degrabă o încălzea gândul că părea să îi pese de siguranţa 
ei, deşi îşi luase măsurile necesare în acest sens. 

— De ce ar crede cineva că merită să mă jefuiască? 

— Pentru că eşti îmbrăcată elegant, ca o doamnă 
îndeajuns de prostuţă încât să se plimbe prin Londra cu o 
mie de lire îndesate în... 

Făcu un semn cu mâna înspre ea, de parcă ar fi putut 


vâri banii într-un loc nedemn de-a fi pomenit. 

— Săculeţul meu de mână. 

— Ei bine, nu s-ar fi oprit după ce ţi l-ar fi luat. Te-ar fi 
percheziţionat minuţios... 

Nu voia să afle unde ar fi fost percheziţionată. 

— Cum spuneam, nu am venit pe jos. Bine, cu 
excepţia scărilor tale şi atunci mă păzea omul tău. 

Furia păru să i se micşoreze. 

— Sunt bărbaţi pe aici care ar ucide pentru o mie de 
lire. 

— Bănuiesc că sunt şi dintre cei care ar trişa pentru 
ei. Zidarul tău a trişat când a jucat cărţi cu Kipwick? 

— Nu. Oamenii mei ştiu că nu tolerez trişatul. Ar 
trebui să renunţ la el. Un bărbat care trişează la cărţi ar 
putea trişa şi în alte aspecte, inclusiv munca pe care o 
prestează pentru mine. În plus, fraţii mei îi urmăreau. 
Problema, Lady Aslyn, este că logodnicul tău bea la fel de 
mult pe cât îşi ţine cărţile. Prea multă băutură îl împiedică 
pe un bărbat să gândească, îi stinghereşte abilitatea de a 
calcula ce şanse are să câştige. 

Se temea că băutul nu era singura problemă a lui Kip. 

— Întrucât a pierdut cinstit atunci, iar tu te-ai oferit 
să-mi vinzi articolele înapoi, spune-mi cât îţi datorez. 

— Ţi-am spus. O liră. 

— Nu te cred. 

El îşi arcui sprânceana închisă la culoare de deasupra 
ochiului lui frumos. 

— Mă faci mincinos? 

Ea îşi ridică bărbia. 

— Da. Cred că da. 

Râsul lui, profund şi masculin, o învălui, stârnind din 
nou fluturii care se liniştiseră. 

— Nimeni n-a îndrăznit vreodată să mă facă mincinos, 
cel puţin nu în faţă. 

— Pur şi simplu, îmi vine foarte greu a crede că 
domnul de azi-noapte ar fi fost dispus să se mulţumească 
cu atât de puţin, când era evident că le cunoştea valoarea. 

— Habar n-avea cât valorau. Le-a evaluat în funcţie 


de părerea pe care şi-a format-o despre doamna care le 
purta. Recunoaşte calitatea când o vede. 

— Cât a insistat să-i plăteşti ca să ţi le înmâneze? 

— Îmi datorează mijloacele lui de trai. Ca favoare, mi 
le-a dat în schimbul unei lire. 

Ea clătină din cap. 

— Nu-ţi pot da doar o liră pe ele. Nu mi se pare 
corect. 

— l-am dat o coroană flăcăului care le-a dus la Hedley 
Hall. Mi-o poţi plăti şi pe aia. 

Ce bărbat încăpățânat! Dacă chiar plătise o liră pe 
ele, ea avea să îşi mănânce gluga de la mantie. Işi desfăcu 
săculeţul de mână, scotoci prin el până găsi cele două 
monede de care avea nevoie. Le puse pe birou, luă cutia de 
piele şi o puse în săculeţ. 

El lăsă monedele la locul lor şi făcu semn din cap spre 
colţul biroului lui, rânjind. 

— Poţi cumpăra medalionul pentru un şiling. 

Nu era câtuşi de puţin tentată. 

— Ai plătit mult mai mult pentru el. Şi eu recunosc un 
lucru de calitate. Şi nu-mi spune că bijutierul îţi datorează 
mijloacele de trai, aşa că ţi l-a vândut mai ieftin. Dar este 
teribil de frumos. 

— Mama şi-a dorit mereu un medalion, credea că doar 
doamnele elegante purtau aşa ceva. 

— Atunci ar trebui să i-l dăruieşti ei. 

— l-am dăruit vreo duzină până acum. Ori de câte văd 
unul puţin diferit, îl cumpăr pentru ea. Sunt speciale pentru 
că mă gândesc la ea când le cumpăr. Nu mă gândeam la ea 
când l-am cumpărat pe acesta. 

Simti cum se îmbujorează. Se gândise la ea. Nu era ca 
şi cum nu ar fi ştiut asta. Totuşi, acum că o rostise cu voce 
tare, i se părea şi mai scandalos, îndeosebi pentru că se 
întreba mai precis în ce ipostaze şi-o imaginase la 
momentul respectiv. 

— Nu-l pot accepta. 

— Nici măcar ca dar de logodnă? 

Se îmbujoră şi mai tare şi fu surprinsă că obrajii nu îi 


luaseră foc. 

— Nu s-ar cuveni deloc. 

— Păcat! 

Aruncă o privire prin încăpere, la biblioteca cu registre 
contabile, la cea cu cărţi, la o piesă de mobilier din lemn 
plină de unghere ascunse, cotloane şi sertare de diferite 
mărimi. În afară de scaunul din spatele biroului lui, mai 
erau două în faţa lui. Piele neagră, tapiţerie groasă. Cei 
care făceau afaceri cu el se simțeau confortabil. Încăperea 
era slab luminată, singura sursă de lumină fiind lampa de 
pe biroul lui. Se întrebă de ce nu observase asta până 
atunci. Păruse să îi domine vederea, să o absoarbă cu totul. 

— Ai un birou foarte drăguţ. 

Ba încă unul pe colţ, cu ferestre în spatele lui şi pe 
peretele din lateral. 

Se duse spre o fereastră laterală şi privi prin ea. 
Dădea înspre strada pe care se oprise birja. Birjarul încă o 
aştepta, deşi bănuia că trecuseră deja douăzeci de minute. 
Chiar dacă nu scosese niciun sunet, era conştientă că Mick 
venise chiar lângă umărul ei stâng. Incăperea se micşoră 
odată cu apropierea lui. 

— Clădirea aceea de peste drum, pe colţ, este cea pe 
care o vrea sora ta pentru librăria ei? 

judecând după ferestre, avea două etaje şi dădea o 
senzaţie de pitoresc. 

— Da. 

— l-o vei da? 

— Dacă şi-o doreşte cu adevărat. 

Vocea îi devenise mai joasă, mai răguşită, de parcă 
iar îi răspuns la o cu totul altă întrebare. Îi simţea gura 
extrem de aproape de ceafa ei. Simţi cum respiraţia lui îi 
mişca uşor şuviţele de păr. 

| se uscă brusc gura. Nu ar fi putut să înghită nici dacă 
viaţa ei ar fi depins de asta. 

— De ce ai venit de fapt aici, Aslyn? 

Fără formalităţi. Simplul fapt că îi spusese pe numele 
mic crease o intimitate încărcată cu promisiuni. Nu ar fi 
trebuit să fie acolo, şi totuşi părea incapabilă să se forţeze 


să plece. Oare aşa se simţise Kip aseară, la masa de joc, 
când îi ceruse cu disperare perlele? 

— Te-ai văzut cu Kipwick. 

— De câteva ori, da. Era interesat de zonele mai 
îndoielnice ale Londrei. 

— Vreau să-l descurajezi de la astfel de demersuri 
care îl vor duce la pierzanie. 

Chiar dacă privea spre stradă, iar el era în spatele ei, 
îl simţi înlemnind. 

— Nu pot împiedica un om să caute ceea ce îşi 
doreşte, dar mă pot asigura că nu este rănit în timpul 
preocupărilor sale. 

— Ai atâta putere în locurile mai întunecate ale 
Londrei? 

— Ele m-au format. Spre deosebire de Kipwick, nici nu 
le venerez, nici nu mă închin în faţa lor. 

— Dar te foloseşti de ele. 

— Când se potrivesc scopurilor mele sau ale celor 
care vin la mine căutând lucruri pe care nu le pot obţine, 
dar pe care eu le pot oferi. Spune-mi, Aslyn, tu ce-ţi 
doreşti? 

Vocea lui joasă, hipnotizantă, o învălui într-un văl de 
încredere. Toate imaginile acelea obraznice, toate 
gândurile necuvenite care dădeau năvală când îşi cobora 
garda de doamnă o năpădiră din nou. Imagini care îi 
umpleau în mod necuvenit mintea când era aproape de ea. 

— Lucruri pe care nu le pot rosti. 

— Deci plăceri mai întunecate. 

li simţi gura fierbinte şi umedă în locul curbat dintre 
gât şi umăr. Închise ochii. Îi simţi limba pe piele. Fără voia 
ei, capul se lăsă pe spate, în timp ce căldura o inunda, 
adunându-i-se în stomac, apoi coborând în vârtejuri mai jos 
şi oprindu-i-se între coapse. 

Îi simţi buzele alunecându-i pe gât. Îi cuprinse obrazul 
cu mâna, întorcându-i uşor capul, înclinându-i-l pe spate. Îşi 
retrase gura. Ea deschise ochii şi se trezi uitându-se în ochii 
lui albaştri adânci. 

— Atâtea păcate dintre care să alegem, spuse el 


răguşit, după care îşi cobori gura spre a ei. 

O îmboldi uşor cu limba să îşi desfacă buzele. Se 
supuse, iar lumea ei se întoarse cu susul în jos, în timp ce el 
îi explora adâncimile ascunse cu o fervoare egală cu a ei. 
lată! lată fierbinţeala pe care o aşteptase de la un sărut. 
Cererea aceea de-a primi mai mult, dorinţa de-a primi totul. 

Avea o gură delicioasă, primejdioasă şi pricepută. Nu 
voia să se gândească la cât exersase până să îşi 
perfecţioneze un talent atât de remarcabil. Nu era nimic 
calm, nimic cuvenit, nimic distant în acţiunile lui. Era 
implicat cu desăvârşire, devorându-i gura de parcă doar ea 
i-ar fi fost hrană, de parcă doar prin ea ar fi putut fi săturat. 

Inima îi bătea atât de feroce, încât era convinsă că o 
simţea şi el când o trase mai aproape de el, strivindu-i sânii 
de pieptul lui lat. Îşi auzi sângele vâjâindu-i în urechi. Simţi 
furnicături în terminaţiile nervoase, umezeală între coapse. 
Simţea o zvâcnire, o pulsaţie în miezul ei feminin care o 
îndemna să se împingă mai aproape. El mârâi, iar când îi 
simţi vibraţiile pieptului, o străbătură unde de plăcere. 
Trebuia să denumească ceea ce simţea, senzațiile care 
explodau în ea. O străfulgera un gând nebun. 

Sărutul se simţea ca un câştig. 


* 


Să o sărute era cea mai bună alegere pe care o 
făcuse vreodată în viaţă. Să o sărute era cea mai proastă 
alegere pe care o făcuse vreodată în viaţă. 

Fusese intim cu alte femei, dar niciuna dintre ele nu îl 
sărutase aşa, de parcă însăşi existenţa ei depindea de 
unirea buzelor lor, de învolburarea limbilor lor, una de 
catifea, cealaltă de mătase. Gemetele şi suspinele ei îl 
îndemnau să aprofundeze sărutul, chiar dacă sunetele moi 
îi făceau testiculele să i se încordeze, mădularul să i se 
întărească. Dumnezeule, era în pericol de a-şi vărsa 
sămânţa fără ca măcar să simtă umezeala dintre coapsele 
ei de care era sigur că îl aştepta, fierbinte şi sclipind de 
nevoie. 


Din clipa în care îşi ridicase privirea de la contractele 
pe care le studiase şi o văzuse stând acolo, îşi dorise să o 
sărute, să o atingă pe spate, pe fund, pe sâni. Incă nu 
trecuse de talia ei, încă nu înaintase. Nu voia să o 
înspăimânte cu nevoile lui, cu dorinţa lui de a o poseda. 

Îndeosebi când propriile dorinţe îl speriau de mama 
focului. 

Nu mai era un mijloc prin care să îşi atingă scopul, ci 
devenise scopul în sine. Ar fi trebuit să fie calm şi lipsit de 
pasiune când avea să o posede. Scopul lui fusese să o 
atragă spre el, dar să păstreze distanţa. In schimb, ea 
reuşise să îl ademenească într-o furtună de emoţii şi 
senzaţii, nevoi şi dorinţe care îi erau străine. 

Era obişnuit să îşi controleze lumea, soarta, destinul, 
şi totuşi în privinţa ei nu ştia încotro s-o apuce. Se simţea 
de parcă ar fi avut un baros cu care îi dărâma zidul de 
indiferenţă, cărămidă cu cărămidă. Cum avea să se 
protejeze odată ce aveau să dispară toate? Nu ştia dacă 
avea să găsească rezistenţa necesară ca să le clădească la 
loc. 

Mirosea al naibii de bine, ca florile după ploaie. 
Probabil că aroma ei îi aparţinea unei singure flori, dar nu 
prea cunoştea denumirile plantelor. Florile erau drăguţe la 
vedere, dar nu prea avea timp să înveţe detalii despre ele. 
Şi totuşi, în momentul acela, simţea nevoia nebună de a 
mirosi orice floare îi ieşea în cale, până o găsea pe cea care 
se potrivea cu mirosul ei. 

Îşi trecu mâinile pe sub pelerina ei, o prinse de talie, 
de spate. Atât de îngustă, de delicată, de fragilă. Işi dădu 
brusc seama că ar uri orice bărbat care i-ar fi furat 
inocenţa, chiar şi pe sine. 

Se retrase, surprins să îşi dea seama că respiraţia îi 
era greoaie şi aspră. Poate că şi ea respira la fel, dar nu 
observă. În schimb, se opri când îi văzu buzele umflate şi 
umede şi căldura intensă din ochi. O văzu răcindu-se, 
tulburându-se, apoi îngrozindu-se. 

Se împletici în spate, lovindu-se cu umărul de 
marginea cadrului de la fereastră, făcu o grimasă, se 


îndepărtă târându-şi picioarele, acoperindu-şi cu mâna gura 
pe care îşi dorea cu disperare să o prade din nou. După 
care se răsuci pe călcâie şi o luă la goană. 


Capitolul 11 


Dumnezeule mare şi sfânt! Ce făcuse? Ce îi permisese 
să facă? Să îi permită? Şi-o dorise, îl încurajase, îl aţâţase şi 
îl tachinase să o facă. 

Ţâşni în jos pe scări. Atâtea scări nenorocite. De ce 
trebuise să construiască un hotel cu patru etaje? Chiar 
aveau atâţia oameni nevoie de cazare pentru o singură 
noapte? 

Ura că îi plăcuse atât de mult sărutul, că stârnise 
lucruri în ea pe care sărutul lui Kip nu le stârnise. Abia de şi- 
| amintea pe al lui Kip. Nu însemnase nimic, în timp ce ai lui 
Mick însemnase totul. Trupul ei îi răspunsese de parcă el ar 
fi avut cheia care îi descuia sufletul. Nu mai fusese în viaţa 
ei atât de îngrozită, de confuză... de ruşinată, pentru că 
fiecare părticică a ei îi cerea să se întoarcă la el şi să îl lase 
să termine ce începuse. Să o întindă pentru plăcerea lui, să 
o atingă în feluri după care tânjea chiar dacă nu le cunoştea 
de fapt. Dar el ştia. Ştia cum să ademenească, cum să 
momească, cum să înfăptuiască. 

Atâtea păcate dintre care să alegem. 

Îşi dădu seama că îşi dorea să îl săvârşească pe cel 
mai grav dintre toate: să i se dăruiască unui bărbat cu care 
nu era căsătorită. 

Cică dragostea echilibra o persoană. Nu, asta nu era 
dragoste. Nici vorbă de aşa ceva. Era pasiune şi dorinţă; 
erau instincte animalice. Oameni care voiau să se 
împerecheze. Bărbaţii aveau pofte barbare pe care femeile 
trebuiau să le ţină în frâu. De aceea bărbaţii îşi făceau de 
cap în tinereţe, în timp ce femeile brodau. Aveau nevoi 
diferite, scopuri diferite. Bărbaţii erau slabi când venea 
vorba de fire, femeile erau puternice. 


Atunci de ce aproape că se topise la picioarele lui? 

În sfârşit, ajunse în hol. 

— Este totul în regulă, domnişoară? întrebă individul 
de la birou, dar ea îl ignoră şi îşi ridică gluga de la pelerină. 

Portarul de dincolo de uşile de sticlă probabil că o 
auzise venind, pentru că se uită în spate şi îi deschise uşa. 
leşi în goană pe ea, cobori degrabă scările şi se opri brusc. 
Birja plecase. Bineînţeles. Birjarul rămăsese mult peste cele 
douăzeci de minute stabilite, dar nu putea aştepta aici 
toată noaptea. Era nevoie de el în altă parte. Mai ales că 
începuse să picure uşor. 

leşi din zona care se vedea prin uşă, se sprijini de 
faţada clădirii, după trepte, sub streaşină. Se întrebă oare 
în cât timp urma să treacă o birjă pe acolo. Probabil că avea 
să dureze o veşnicie. Nu era niciun teatru prin zonă care să 
atragă mulţimi. Era târziu. Cine s-ar fi gândit să vină aici să 
caute o femeie care avea nevoie să fie salvată? 

Se îndepărtă de zid şi se uită pe după colţ, strigându-i 
portarului: 

— Unde aş putea găsi o birjă? 

— Nu prea ştiu, domnişoară. Uşa se deschise, iar 
bărbatul sări în lături, în timp ce Mick ieşi năvalnic pe ea, 
îmbrăcat cum se cuvine, cu o lavalieră înnodată la gât, 
vestă şi haină, şi o luă în jos pe scări. Aţi vrea să vă caut 
una? 

— Nu este nevoie, Jones, îi strigă Mick slujitorului. O 
voi conduce eu pe doamna acasă. 

Aslyn se dădu trei paşi în spate în timp ce el se 
apropie. 

— Nu este nevoie. Mă pot duce singură acasă. Trebuie 
doar să găsesc o birjă. 

— Trăsura mea va fi aici imediat. Am trimis deja după 
ea. 

— Nu cred că este înţelept, ţinând cont de situaţie. 

O tulbura gândul că s-ar fi putut afla într-o trăsură 
înghesuită cu el, unde i-ar fi putut simţi mirosul minunat de 
masculin. 

Aparent fără să îşi dea seama că burniţa, el se sprijini 


cu un umăr de zid. 

— Sunt destul de sigur că vrei să-mi cer iertare, dar 
asta ar însemna că îmi pare rău. Nu-mi pare. Am vrut să te 
sărut din clipa în care te-am cunoscut. 

Se simţi de parcă ar fi sărutat-o din nou. O năpădi un 
val de căldură, plămânii o abandonară, iar abilitatea ei de a 
reacţiona dispăru cu desăvârşire. 

— De aceea am pus pariu cu Kipwick, ca să participi la 
petrecerea pe care am organizat-o, continuă el. 

Cuvintele o zdruncinară, trezind-o din starea ei de 
uluire şi, în acelaşi timp, accentuându-i-o. 

— Ce pariu? 

— Nu ţi-a spus? 

Nu îi spusese. Devenea tot mai furioasă pe el. Avea să 
îl plesnească data viitoare când îl vedea din nenumărate 
motive. 

— Mi-a spus că ne-ai invitat la serată. 

El ridică dintr-un umăr, apoi îl cobori. 

— Presupun că este o urmă de adevăr în asta. 

Dar nu era adevărul complet. Işi dădea seama din 
tonul lui. 

— Care este adevărul complet, domnule Trewlove? 

— Chiar mi-aş dori să îmi spui Mick, mai ales după 
intimitatea pe care am împărtăşit-o, după ce m-ai sărutat 
fierbinte. 

— Eu te-am sărutat pe tine? 

— Încă îţi simt gustul. 

Oare datorită originii lui umile vorbea despre lucruri 
despre care nu ar fi trebuit să vorbească cu voce tare? 

— N-ar trebui să spui astfel de lucruri. 

— Te jenează. 

— Bineînţeles că da. Sunt necuvenite. 

— Nu între doi oameni care nutresc sentimente unul 
pentru celălalt. 

Îşi întoarse capul într-o parte şi se uită la strada 
întunecată, încă nu fuseseră instalate felinare. Erau doar 
construcţii, iar ea nu reuşea să distingă vreun detaliu. Voia 
să nege că nutrea sentimente pentru el, dar nu putea, căci 


simţea ceva, deşi nu îşi dădea seama exact ce trăia. 
Sărutul o făcuse conştientă de anumite lucruri pe care nu le 
mai simţise până atunci, o făcuse să îşi dorească să îl 
continue, oriunde ar fi dus, chiar dacă înţelegea destul de 
bine că ar fi putut duce spre un dormitor. Nu se simţise 
niciodată aşa cu Kip, nu îşi imaginase niciodată trupurile lor 
împletite printre cearşafuri răsucite, dar, pe de altă parte, 
nici el nu o sărutase de parcă viaţa lui ar fi depins de 
fiecare părticică a ei pe care o gusta. 

Gândurile îi reveniră la problema curentă în timp ce o 
trăsură trasă de patru cai se ivi de după colţ şi se opri în 
faţa hotelului. Se împinse, desprinzându-se de perete. 

— Lasă-mă să te duc acasă. 

— Nu, voi găsi o birjă. 

El oftă. 

— Nu te voi atinge. Îţi dau cuvântul meu. 

De parcă asta ar fi fost grija ei. O îngrijora de fapt că 
nu ar fi reuşit să se abţină să nu îl atingă ea pe el. Era 
păcat şi pericol, şi dorinţă, eliberând impulsuri în ea care nu 
cunoscuseră până atunci libertatea, impulsuri despre care 
se temea că nu aveau să se mulţumească să fie ferecate 
fără să experimenteze pe deplin ceea ce îi ofereau. 

— N-ar trebui să te deranjezi în felul acesta. 

— Nu este niciun deranj. Am întâlniri la care trebuie 
să ajung. Un colţ al gurii i se arcui în sus. Plăceri întunecate 
şi toate cele. Cel mai bine este să te ocupi de ele noaptea. 

Se ducea spre un bordel sau o amantă după ce o 
sărutase atât de arzător? Ce mai conta? În definitiv, nu era 
de nasul ei, nici ea de al lui. 

— Nu, mulţumesc. Voi găsi o birjă. Trebuie să fie una 
prin apropiere. 

El mai oftă o dată, de data aceasta plin de nerăbdare, 
poate şi puţină dezamăgire. 

— Atunci ia trăsura. Nu voi merge cu tine. 

— Nu, nu te voi inoportuna, nu te voi reţine de la 
întâlnirile tale. 

Chiar dacă dispreţuia ideea că acestea implicau foarte 
probabil o altă femeie. 


— Eşti o fetişcană încăpăţânată. 

Nu se considerase niciodată a fi aşa. Ciudat ce 
aspecte ascunse până atunci scotea la iveală în ea. 

— Presupun că da, atunci când situaţia o cere. 

El oftă din nou adânc, de data asta încordat, semn că 
fusese înfrânt. Îl crezuse genul care nu se preda niciodată. 

— Îmi voi trimite omul să găsească o birjă. S-ar putea 
să dureze o vreme. Măcar intră în hotel cât aştepţi, unde 
este uscat şi cald. Avem un salon lângă hol. Presupun că 
arde focul acolo. 

Chiar dacă nu se afla direct în bătaia ploii, i se făcuse 
frig cât stătuse acolo, înconjurată de pâclă. 

— Da, în regulă. Mulţumesc. 

El ridică mâna şi îşi folosi două degete să îi facă semn 
cuiva să vină la ei. Portarul, cu o umbrelă. Presupunea că 
ţinea una la îndemână pentru cei care soseau la hotel pe 
ploaie. 

— Te va însoţi înăuntru. Voi veni şi eu într-un minut. 

Ţinând umbrela deasupra ei, fără să se sinchisească 
să se adăpostească la rândul lui, portarul îi oferi braţul. Ea 
se prinse de el, ca să fie sigură că avea să rămână stabilă 
pe picioare în timp ce traversau aleea de cărămidă 
alunecoasă ce ducea spre trepte, şi aruncă o privire spre 
Midi, care vorbea cu vizitiul lui. Nu voise să îl incomodeze în 
asemenea măsură, probabil că ar fi trebuit să îi accepte 
oferta şi să ia trăsura, dar i se părea greşit în lumina celor 
întâmplate în birou. 

Portarul o conduse pe alee, în sus pe trepte, ploaia 
răpăind în umbrelă, puţin mai tare decât se aşteptase. 
Ploua tot mai puternic. 

S-ar fi udat leoarcă dacă ar fi încercat să intre înapoi 
pe cont propriu. Atâtea lucruri la care nu se gândise pentru 
că erau făcute implicit pentru ea. Nu îi plăcea să îşi dea 
seama că era atât de incredibil de răsfăţată, protejată, 
ocrotită. 

Abia ce intraseră, când Mick li se alătură. 

— Du-te în salon, fă-te comodă! 

Îi lăsă acolo, în timp ce Mick îi dădea instrucţiuni 


portarului - Jones, aşa îi spusese mai devreme. Nu ştia de 
ce, dar i se părea important să ţină minte. Nu văzuse 
salonul seara trecută; nu fusese inclus în turul ei privat. 
Panouri din lemn închis la culoare şi fotolii din catifea de 
culoare roşu-închis, cu franjuri atârnând de şezuturi, făceau 
încăperea să pară deopotrivă masculină şi feminină. Alese 
un scaun lângă şemineu, în care nu ardea niciun foc. Se 
înfioră. Se purtase atât de prosteşte: insistase să ia o birjă, 
deşi afară o aştepta o trăsură foarte bună. Dar nu avea de 
gând să îl întârzie şi mai mult de la afacerile lui, nu avea de 
gând să îi fie şi mai îndatorată decât îi era deja. 

Auzi paşi apăsaţi şi îşi întoarse privirea în direcţia lor. 
Îl văzu pe Mick intrând cu paşi mari în încăpere, atât de 
elegant, de puternic, de poruncitor. Era domeniul lui, 
bârlogul lui. Aici era stăpân, şi, fascinată de mişcările lui, se 
gândi brusc dacă nu cumva ar fi fost mai bine să fi plecat 
acasă pe jos. 

Fără să spună ceva, se ghemui în faţa şemineului şi 
începu să aprindă focul. Nu purta mănuşi. Işi folosi mâinile 
puternice şi capabile ca să aşeze buştenii şi să facă alte 
câteva lucruri care nu ştia la ce serveau. 

— N-ai servitori care să facă asta? întrebă ea. 

Ducele, dragul de el, chema un lacheu ori de câte ori 
trebuia aţâţat focul. 

— Nu-i voi trezi pentru asta. Fac focul de la 7 ani. 

— Nu aţi avut servitori? 

— Nu, Lady Aslyn. N-am avut servitori. 

Nu îi plăcea că îi folosea din nou titlul, îşi dorea iarăşi 
intimitatea de mai devreme, chiar dacă nu ar fi trebuit. 
Focul se porni, lemnul pârâi, căldura începu să se 
răspândească dincolo de el. 

Se ridică, înalt, minunat sculptat, se întoarse, înaintă 
şi apucă o pătură pe care recepţionerul o ţinea pe braţ. Nu 
îl auzise sosind. Nu era ceva neobişnuit. Slujitorii învățau să 
umble silențios. Totuşi, o surprinse prezenţa lui. Ţinea în 
mână două pahare; aşeză unul dintre ele pe o măsuţă de 
lângă scaunul ei, iar pe celălalt pe o masă lângă un scaun 
din faţa ei, după care ieşi rapid. 


— Credeam că ai întâlniri, îi spuse ea lui Mick. 

El scutură pătura, se aplecă, îi acoperi poala, îndoind- 
o pe laterale, se aplecă mai aproape de ea, privind-o în 
ochi. 

— Pot aştepta. Nu simt nici pe departe la fel de 
importante ca tine. 

Nu era drept când rostea cuvinte pe care îşi dorea să i 
le fi spus Kip. 

— Eram politicoasă, încercam să nu te deranjez, 
spuse ea cu o voce joasă, răguşită. 

S-ar părea că nicio parte a ei nu rămânea la fel când 
se afla în apropierea lui. Ă 

— Nu este niciun deranj. Imi place să-ţi port de grijă. 

Cuvinte pe care le-ar putea rosti un peţitor, dar pe 
care Kipwick nu le spusese niciodată. Dar, pe de altă parte, 
el nu fusese nevoit să o curteze; aranjamentul lor final 
fusese mereu de la sine înţeles. Ar fi trebuit să îl şi pus la 
treabă. Poate că atunci ar fi apreciat ceea ce avea - sau 
ceea ce avusese cândva. Din punctul ei de vedere, 
înţelegerea lor se schimbase. 

Mick se îndepărtă, se aşeză pe scaunul liber şi ridică 
paharul. 

— Te va încălzi mai bine ca o pătură sau un foc. 

— Brandy? 

— Coniac, mai exact. Aşteptă până îşi apucă şi ea 
paharul, îl ridică pe al lui un pic mai sus, îşi înclină capul 
doar o idee, într-un mod foarte îmbietor. 

— Noroc. 

Ea sorbi. Simţi lichidul catifelat pe limbă, fin, 
pârjolindu-i gâtlejul. Nu îşi amintea să mai fi gustat 
vreodată ceva atât de concentrat sau aromat. Îşi închipui 
că îl costase bani frumoşi. 

— E delicios. 

— Mă bucur că-ţi place. 

Mai sorbi o dată, permiţând căldurii să se scurgă prin 
ea, creându-i o senzaţie de letargie, ispitind-o să se 
ghemuiască şi să se culce. 

— Deci spune-mi detaliile pariului. 


— Hmm. Îşi întoarse privirea spre foc, care acum 
ardea cu flacără vie, creând o atmosferă mângâietoare care 
cerea o carte sau un câine în poală. Eram la clubul 
Cerberus, localul cu jocuri de noroc al lui Aiden. Se juca 
pocher. Tocmai mă aşezasem la masă. Kipwick juca de 
ceva vreme. La prima noastră mână, ştiam că îl pot întrece, 
aşa că i-am propus un schimb. 

Îşi întoarse privirea spre ea, netulburat, sincer, 
îndrăzneţ. Mereu simţea că o cerceta cu fiecare fibră a 
fiinţei lui, că îi număra respiraţiile, bătăile inimii. Că nici 
măcar o clipire nu îi scăpa privirii lui cercetătoare. 

— De câştigam, avea să te aducă la bal. De câştiga el, 
ar fi primit nu doar potul, ci şi toate jetoanele care îmi mai 
rămăseseră. Cu ceea ce pariasem deja şi ceea ce rămânea, 
ar fi câştigat mai bine de o mie de lire. 

Îşi dădu numaidecât seama de două lucruri: că Mick 
ar fi riscat atât de mult ca să fie prezentă aici şi că Kipwick 
ar fi riscat-o pe ea pentru câştiguri băneşti. Se simţi 
deopotrivă flatată şi dezgustată. 

— Şi ai câştigat. 

El încuviinţă lung, lent. 

— Amândoi m-ati folosit ca pe un obiect, spuse ea 
aspru, furioasă. 

— Îmi doream compania ta, prezenţa ta aici în seara 
aceea. Nu-mi păsa ce credeau ceilalţi invitaţi despre locul 
acesta, dar preţuiam părerea ta. Am fost dispus să recurg 
la o tactică îndoielnică pentru asta. Îi cerusem deja să te 
aducă şi refuzase, temându-se pentru reputaţia ta. 

— lar ţie nu ţi-a păsat de reputaţia mea. 

El o privi tăios. 

— Era un bal. N-am considerat că reputaţia ta ar fi în 
pericol. Nu mi-ai părut genul care îşi impune statutul social 
asupra altora. 

Se simţi uşor ruşinată. 

— N-am vrut să insinuez că asocierea cu invitaţii tăi ar 
fi fost sub demnitatea mea. 

— Nici eu n-am vrut să insinuez că te-am considerat 
un obiect de dat la schimb. Nu te consider deloc aşa. Mă 


intrigi, Lady Aslyn, dar nu te pot vizita din două motive: eşti 
deja logodită şi mă îndoiesc sincer că tutorii tăi m-ar primi 
în casa lor. 

Nu l-ar fi primit. Ducesa îşi exprimase limpede 
părerea pe care o avea despre bastarzi. Dar dacă l-ai fi 
privit, nu ai fi ştiut că este un bastard. Ea îl vedea ca pe un 
bărbat de afaceri, un bărbat care reuşise în viaţă, un bărbat 
care urmărea lucrurile pe care şi le dorea. Şi îi dorise 
compania. Kip o abandonase ca să joace cărţi, în timp ce 
Mick plecase de lângă ea doar la insistența ei. Poate că nu 
o curta, dar cu siguranţă o făcea să se simtă preţuită. 

— În plus, am sperat că te vei simţi bine în seara 
aceea. 

— Chiar m-am simţit, recunoscu ea pe un ton vioi. 
Până la sfârşit. 

— Un sfârşit nefericit, ce-i drept. 

Ea încuviinţă şi sorbi din coniac, concentrându-se 
asupra focului. 

— Omul tău nu ar fi trebuit să se întoarcă cu o birjă 
până acum? 

Îl văzu cu coada ochiului întinzându-şi picioarele, de 
parcă s-ar fi pregătit să aştepte multă vreme. 

— Nu prea are lumea nevoie de birje la ora asta 
târzie, în această parte a Londrei. Într-o zi vor avea. Dar nu 
încă. 

Îl privi. Îşi sprijinea cotul pe braţul fotoliului, ţinând cu 
două degete piciorul paharului, în timp ce cu palma ţinea 
cupa, fără îndoială încălzindu-i conţinutul. Postura lui nu ar 
fi trebuit să îl facă să pară atât de ispititor de masculin, dar 
bănuia că şi în jupă şi tot ar fi lăsat impresia că nu avusese 
niciodată şi nici nu avea să aibă vreodată o latură feminină. 

— Poate că ar fi trebuit să-ţi accept trăsura oferită. 

— Nu e prea târziu, deşi, acum că s-a făcut şi mai 
târziu, dacă mergi cu trăsura mea, va fi responsabilitatea 
mea să te însoțesc. 

Aveau să stea faţă în faţă într-un loc strâmt şi 
întunecos; poate că genunchii aveau să li se atingă. Gura 
lui avea să fie nu foarte departe de-a ei. Se simţea de parcă 


o înfierase în moduri în care Kip nu o făcuse niciodată, nici 
măcar nu încercase. Mai bine aştepta birja, decât să rişte să 
descopere că nu avea voinţă în ceea ce îl privea pe Mick. 

— Cât despre Kipwick, întrucât ai recunoscut că ai 
petrecut timp cu el, spune-mi ceva: seara trecută a fost o 
rătăcire? 

El oftă. 

— Ar trebui să-l întrebi pe el. 

— Nu bârfeşti şi nu umbli cu vorbe. 

— Când creşti bârfit, înveţi să dispreţuieşti bârfa. 

Nu îşi închipuia că un copil ar putea fi bârfit, dar 
experienţa ei cu copiii era limitată. Fusese crescută pe 
moşie. În copilărie, alergase doar cu Kip şi doar când îşi 
făcuse timp pentru ea. Apoi el plecase la şcoală. Se 
aşteptase mereu să plece şi ea la şcoală. Fusese o vreme 
scurtă la un pension de domnişoare, dar în afară de asta, 
până la primul ei sezon, viaţa îi fusese destul de restrictivă. 

— Ai fost bârfit din pricina circumstanțelor în care te- 
ai născut? 

Un colţ al gurii îi zvăcni. 

— Unii s-au întrebat de absenţa tatălui. Alţii ştiau că 
Ettie Trewlove primea la ea bastarzi. Oamenii aveau 
tendinţa să ne evite, de parcă i-am fi infectat cu 
nelegitimitatea noastră. Am crescut furios, iute la mânie. 

— Încă eşti furios. O vedea în maxilarul lui încordat. 

— Da, dar acum sunt furios doar pe un individ, pe cel 
care şi-a vărsat sămânţa într-o femeie şi m-a creat. 

Cuvintele lui o surprinseră. 

— Ştii cine este tatăl tău? 

— Da. 

— Te recunoaşte? A 

— Nu încă, dar o va face. In cele din urmă. 

Nu înțelegea de ce oamenii nu îşi recunoșteau copiii, 
indiferent de circumstanţele naşterii lor. 

— Cum de eşti aşa de sigur? 

Un muşchi din maxilarul lui se încordă, zvâcni. Oare 
din pricina îndrăznelii ei sau a mijloacelor pe care 
intenţiona să le folosească pentru a se asigura că tatăl lui 


urma să îi îndeplinească dorinţa? Nu credea că avea să se 
folosească de forţă fizică, dar dispunea de avere, putere şi 
prieteni care propăşeau în întuneric. El o cercetă cu 
privirea, iar ea îşi dori brusc să fi existat o încredere mai 
concretă între ei. 

— Îmi cer iertare. Este treaba ta ce faci cu familia ta. 

— Nu este familia mea. Avem acelaşi sânge. Familia 
nu are nimic de-a face cu sângele. 

înţelegea sentimentul. 

— Foarte adevărat. Sunt de atâta vreme cu ducele şi 
ducesa, încât îmi sunt mai degrabă ca nişte părinţi, decât 
tutori. Mereu m-au tratat de parcă aş fi fost fiica lor. 

— Îi iubeşti. 

Era o afirmaţie, dar părea surprins. 

— Bineînţeles. M-au tratat foarte bine, dar nu este 
vorba doar despre atât. Ei mă mângâie când sunt 
melancolică, ei mă făceau să mă simt în siguranţă când mă 
trezeam înspăimântată în toiul nopţii. Ducesa m-a învăţat 
cum să fiu o doamnă, cum să umblu prin conac ţinând o 
carte pe cap în echilibru. Ducele m-a învăţat să valsez. 
Râse uşor. Stăteam pe picioarele lui, iar el se învârtea cu 
mine prin cameră până ameţeam. 

— Înseamnă că este un om răbdător. 

Nu ştia de ce părea atât de nemulţumit de idee. 

— Şi predispus la a le face voile doamnelor din viaţa 
lui. Nu l-am auzit niciodată adresându-i ducesei vreun 
cuvânt dur sau răutăcios. Orice îşi doreşte, el înfăptuieşte. 

— Şi asta îţi doreşti şi tu? Un bărbat care nu te 
provoacă niciodată? 

Ea rămase cu gura căscată, fără să poată rosti ceva, 
holbându-se la el, ca un crap azvârlit pe uscat. 

— Cred că te-ai plictisi de el după o vreme, continuă 
el. 

Cerule mare, o lovi în plin, de parcă ar fi fost 
străfulgerată: într-adevăr, Kip i se părea plictisitor, cel puţin 
prin comparaţie cu Mick Trewlove. Nu ar fi trebuit să îi 
compare şi totuşi îşi dădea seama că exact asta făcea încă 
de când îl văzuse pe Mick venind agale spre ei în Grădinile 


Cremorne, de parcă ar fi fost stăpânul serii şi al tuturor 
lucrurilor. 

— Unde e birja aia afurisită? 

El zâmbi strâmb. 

— Doamna vorbeşte urât. Nu m-aş fi aşteptat. 

— Este târziu, iar doamna este obosită. 

— Îţi pot închiria o cameră pentru la noapte. 

O cameră de la care cu siguranţă avea cheia. 

— Ar trebui să fie mai multe birje mâine-dimineaţă. 
Sau cel puţin vei fi mai în siguranţă dacă vei căuta una pe 
jos. 

Ea clătină din cap. 

— Voi aştepta. Nu mai poate dura mult şi nu mi-ar 
plăcea ca omul tău să se fi deranjat atâta, după care să îi 
spună birjarului să plece. 

Voi să mai soarbă o dată din coniac, dar descoperi că 
paharul era gol. Cum se întâmplase asta? 

— Mai vrei? 

— Nu. 

Se părea că nu o credea, căci îi luă paharul şi i-l dădu 
pe al lui. Nu voia să îşi închipuie că avea un gust mai dens 
pentru că îşi ţinuse gura pe buza lui. 

— N-ai mai fost sărutată. 

O cuprinse un val de indignare. 

— Ba bineînţeles că da. 

— Atunci nu s-a descurcat prea bine. 

Aşa era. Nu îi plăcea deloc că o ştia şi el, că probabil 
ghicise corect cine o sărutase. 

— N-ai părut dezgustat de eforturile mele. 

— Dimpotrivă, eşti uimitoare. Totuşi, la început ai 
ezitat să îţi desfaci buzele, ai părut surprinsă de... 
îndemnurile mele. 

— Recunosc că am fost luată prin surprindere de 
metoda ta neobişnuită de a săruta. 

El chicoti întunecat. 

— Neobişnuită? Scumpa mea, orice bărbat care te 
sărută cum se cuvine va dori să aibă limba în gura ta, iar pe 
ata în a lui. 


O năpădiră senzațiile, de parcă i-ar fi revendicat din 
nou gura cu o ferocitate aproape barbară. 

— Chiar trebuie să analizăm ceea ce s-a petrecut în 
biroul tău? 

Nu ştia ce i-ar fi răspuns, pentru că exact atunci Jones 
intră grăbit în încăpere. Slavă Cerului! Se ridică... 

— Îmi pare rău, domnule, dar nu găsesc nicăieri o 
birjă. 

Se lăsă la loc pe scaun. La naiba! Cum de ajunsese în 
această situaţie ciudată? 

— Mulţumesc, Jones. Ştiu că ai făcut tot ce ai putut. 

— Da, domnule. 

Bărbatul ieşi de parcă nu ar fi putut pleca îndeajuns 
de repede de acolo. 

— O cameră sau trăsura? întrebă Mick. 


Capitolul 12 


În timp ce trăsura înainta lin pe străzile aproape 
goale, se strădui să nu fie dezamăgit că alesese trăsura în 
locul unui pat în hotelul lui. Simţea o dorinţă iraţională ca 
ea să inaugureze fiecare pat. Ştia că în cele din urmă aveau 
să sfârşească împreună în trăsură, pentru că îi spusese lui 
Jones să stea ascuns vederii preţ de o oră, după care să se 
întoarcă şi să le dea de ştire că nu găsise nicio birjă. Chiar 
dacă ea nu voia ca să o sărute, nu voia să o atingă, 
insistase să o însoţească. 

Nu îşi putea explica această nevoie iraţională doar de 
a fi cu ea, de a-i dărui ceva ce Kipwick nu îi dăruise. Sau 
gelozia care îl străbătuse când îi confirmase că contele o 
sărutase într-adevăr. Chiar dacă nu îi spusese cine, ştia că 
logodnicul ei era singurul căruia i-ar fi oferit acest 
privilegiu. Faptul că îl sărutase pe Mick fusese o rătăcire. 
Chiar dacă orgoliul lui era oarecum satisfăcut de faptul că 
ştia că era posibil să fi considerat sărutul contelui lipsit de 
pasiune, unei alte părţi din el nu îi plăcea să afle că se 


putea ca Kipwick să nu i se dăruiască întru totul. Merita tot 
ce avea un bărbat de oferit. 

Alungă acel gând într-un ungher dosnic al minţii lui, 
unde să nu îl mustre conştiinţa. Merita mult mai mult decât 
avea să îi ofere el în cele din urmă. 

— Cu ce parfum eşti dată? întrebă el. 

Avea să dăinuie în trăsura lui, amintindu-i mereu că 
fusese cândva pasageră aici, că stătuse la doar câţiva 
centimetri de el. Să îl batjocorească, să îi amintească că nu 
se dusese de partea cealaltă, că nu o luase în braţe, că nu îi 
capturase gura ca să se asigure că şi sunetele ei pasionale 
aveau să dăinuie în acest vehicul. 

— Gardenie. A fost preferatul mamei mele. Când mă 
dau cu el, mă năpădesc mereu amintirile despre cum mă 
îmbrăţişa înainte să plece la un bal. 

— Ai multe amintiri cu părinţii tăi. 

Nu era sigur dacă o rostise ca pe o afirmaţie sau ca pe 
o întrebare. 

— Nu prea multe, de fapt. Majoritatea sunt despre 
mama. Tatăl meu a fost destul de intimidant. Aşa de înalt, 
că mă durea gâtul când mă uitam la el. Mi se părea un 
uriaş tot timpul. De fapt, mă îndoiesc că era măcar la fel de 
înalt ca tine. Perspectiva ni se schimbă pe măsură ce 
creştem, pe măsură ce ne înălţăm. Mi-ar fi plăcut să fi avut 
şansa de a fi mai puţin precaută pe lângă el. 

El nu şi-o amintea pe femeia care îl născuse, nici 
măcar nu ştia cum arăta. Cât despre tatăl lui, nu avea să se 
lase intimidat de înălţimea lui. 

— Dar mama ta, cum miroase? întrebă ea. 

Nu se prea gândise la asta. 

— A pâine proaspăt scoasă din cuptor, a vanilie, a 
ceai proaspăt făcut. 

— Pare a fi un om cald şi primitor. 

— Mereu s-a grăbit să ne îmbrăţişeze. S-a grăbit şi să 
ne plesnească dacă nu ne purtam cum trebuie. 

— Bănuiesc că şi-a învineţit mâna cu tine prin 
preajmă. 

Rânji. 


— Chiar şi când am depăşit-o cu mult în înălţime, nu 
s-a lăsat niciodată intimidată. Mai devreme ai vorbit 
afectuos despre tutorii tăi. Ei cum te pedepseau? 

— Nu m-am comportat niciodată într-un mod care să 
necesite o pedeapsă. Am fost mereu ascultătoare, vrând să 
le fiu pe plac. Deşi, sinceră să fiu, sunt cam prea protectori. 
Ştii că, până în seara asta, nu am ieşit niciodată din casă 
neînsoţită? Şi cu siguranţă nu am mers cu trăsura cu un 
gentilom pe care abia de îl cunosc. Probabil că este nespus 
de nesăbuit din partea mea şi totuşi mă simt uimitor de în 
siguranţă. Nu cred că ai profita de mine. 

— Eşti cam prostuţă, dacă crezi asta. 

— Ba nu. Dacă ai fi vrut să faci ceva necuvenit, ai fi 
făcut-o în biroul tău, bârlogul pe care îl stăpâneşti. 

— Nu consideri că am întrecut măsura cu sărutul 
acela? 

— Bineînţeles că da. Nu ar fi trebuit să se întâmple. 

Aruncă o privire pe geam, întorcându-şi profilul spre 
el, luminat ocazional de felinarele stradale. Ciudat cum, 
chiar şi printre umbre, îi putea distinge vârful în sus al 
nasului. Ar fi trebuit să îl sărute cât avusese ocazia. Cu 
siguranţă avea să o facă cu proxima ocazie. Pe nas, pe 
frunte, pe obraji, pe creştetul capului. La naiba! Se purta ca 
un şcolar ameţit care îşi dorea să îi sărute fiecare 
centimetru de piele. 

Ea se întoarse spre el. 

— Cum ziceam, am fost protejată. Uneori am impresia 
că mă voi sufoca. Eram curioasă dacă toate săruturile sunt 
la fel, aşa că am profitat de oportunitatea de a descoperi 
cum stau de fapt lucrurile. 

— Şi sunt... toate la fel? 

Era o întrebare retorică pentru el. Ştia răspunsul, dar 
era curios dacă avea să o recunoască şi ea, dacă avea să 
accepte această realitate. 

Ea privi din nou pe geam. 

— Nu, nu sunt. 

Părea oarecum dezamăgită. Ar fi trebuit să fie 
încântat, dar nu era. Nu îi plăcea ideea că nu era fermecată 


de ceva, chiar dacă ştia că urma să vină o vreme când el 
avea să o dezamăgească cel mai tare. Prostul acela ameţit 
şi enervant care părea să se gândească a se muta 
permanent în fiinţa lui voia să o întrebe dacă prefera 
sărutul lui. La cum o luase la fugă, ar fi putut crede că nu, 
dar se gândi şi la alternativă: că îi plăcuse prea mult. S-ar 
putea ca o femeie logodită cu un alt bărbat să simtă nevoia 
s-o ia la goană când îşi dă seama că a ales prost. 

— Eu şi Kip avem o înţelegere, spuse ea încet, de 
parcă i-ar fi citit gândurile. Deşi, momentan, e cam 
şubredă. 

Cuvintele ei îl încântară mult prea mult, îl făcură să îşi 
dorească să străbată spaţiul îngust dintre ei şi să o sărute: 
apăsat, minuţios, până avea să o facă să îşi piardă minţile. 
Nu o forţă, nu o întrebă mai multe, pentru că nu voia să îşi 
expună cărţile, să o facă bănuitoare, să creadă că era prea 
interesat de relaţia ei cu contele. 

— Ploaia s-a oprit, spuse ea încet. 

— Într-adevăr. 

Se aşternu tăcerea. Îl surprinse cât de mult îi plăcea 
doar să se afle în compania ei, să îi simtă mirosul... Poate 
că avea să îl trimită pe Tittlefitz să îi aducă nişte gardenii în 
birouri, în hol. Nu l-ar fi deranjat să fie întâmpinat de 
mirosul ei când intra în hotel. 

Nu petrecea prea mult timp în prezenţa altora, decât 
dacă era nevoie din obligaţii de afaceri sau de familie. 
Prefera să fie singur, să îşi ţină singur companie. Nu fusese 
niciodată genul care să pălăvrăgească despre lucruri 
neimportante. Dar cu ea, chiar şi cele mai banale lucruri 
păreau importante. Îi plăcea să afle lucruri despre ea. Nu 
pentru că le-ar fi putut folosi ca să o manipuleze, ci pentru 
că îl fascina fiecare aspect al ei. 

Trăsura se opri. Deschise portiera, sări jos şi se întinse 
după ea, plăcându-i la nebunie când îşi puse mâna în a lui 
fără să ezite. Işi dorea să nu fi purtat mănuşi niciunul din ei, 
de fapt, să fi fost complet dezbrăcaţi, dacă tot veni vorba. 

— Foarte înţelept din partea ta să îi spui birjarului să 
oprească pe stradă, spuse ea. 


— Sosirea noastră nu va bate atât de tare la ochi, 
îndeosebi în cazul că sunt persoane care se plimbă pe 
holuri. 

— Erau toţi în paturile lor când am plecat. 

— Presupui că, odată ce s-au dus în pat, oamenii şi 
rămân în pat. Te asigur, milady, că nu este aşa. 

Îi oferi braţul. 

— Nu trebuie să mă însoţeşti. 

— Nu te voi lăsa în stradă. 

— Şi dacă eşti văzut, reputaţia mea va fi ruinată. 

În cele din urmă avea să fie, dar nu în seara aceasta. 
Încă nu obosise să o vâneze. 

— Vom rămâne în umbră. 

Nu îi plăcu prea mult senzaţia de uşurare care îl 
străbătu când ea îşi puse uşor mâna pe încheietura cotului 
lui, nici dorinţa de a-şi încorda muşchii ca să îi amintească 
ce puternic era. Nu mai simţise până atunci nevoia de a-şi 
umfla pieptul sau de a-şi demonstra dominaţia fizică, 
preferând în schimb dibăcia mintală de care era nevoie 
pentru a negocia. O voia în biroul lui, urmărindu-l în timp ce 
discuta cu avocaţi şi investitori, ca să se asigure că avea să 
încheie o afacere favorabilă pentru el. Fără îndoială că s-ar 
fi plictisit de moarte. Sau poate că nu. 

Se plimbară pe marginea aleii, ţinându-se la distanţă 
de cărarea luminată. 

— Eşti bine-venită să foloseşti salonul de la hotelul 
meu ori de câte ori simţi nevoia să evadezi din restricţiile 
de aici. 

Se uită la el, zâmbind strâmb, uşor, fascinant. Voia să 
îl mai guste o dată. 

— Voi ţine minte. 

Ajunseră la treptele late. 

— Mulţumesc... 

— Te voi escorta până la uşă, să mă asigur că intri în 
siguranţă. 

Avu impresia că ea voia să se împotrivească, după 
care se hotări că nu avea nimic de câştigat din asta, decât 
să scape mai târziu de el. Când ajunseră la uşă, el întinse 


— Cheia ta. 

Ea se încruntă la el. 

— Nu e încuiată. 

Doar după ce încercă clanţa, descoperi că, de fapt, 
era încuiată. 

— Ba mă tem că este încuiată, milady. 

Ea făcu ochii mari. 

— Nu se poate. 

Îi dădu la o parte mâna şi încercă şi ea. 

— Ştiu cum să deschid o uşă, spuse el laconic. 

— Nu înţeleg. Nu era încuiată când am plecat. 

— Evident, majordomul şi-a făcut turul, încuind totul, 
după ce ai plecat. 

Se sprijini de uşă. 

— Nu m-am gândit că ar face asta. Sinceră să fiu, nu 
m-am gândit niciodată la aceste ritualuri. Cineva mă 
aşteaptă mereu până mă întorc, indiferent de oră. 
Bineînţeles, mereu ştiau că am plecat. 

În seara aceasta presupuseseră că se culcase. Părea 
devastată. Toate planurile ei erau ruinate pentru că nu 
avea cheia. 

Se îndepărtă de uşă, se uită încolo şi încoace. 

— Poate că voi reuşi să găsesc un copac în care să mă 
caţăr, o fereastră deschisă. 

— Şi să rişti să îţi frângi gâtul? 

— Mai bine decât să le explic ducelui şi ducesei ce 
caut aici, la ora asta. 

Cu tine rămase nerostit, dar o lăsă să se înţeleagă 
destul de limpede. Nu ar fi trebuit să îl doară insinuarea că 
îi era ruşine să fie văzută cu el. Toată viaţa fusese nevoit să 
înfrunte faptul că era un secret ruşinos, iar şinele lui 
raţional înţelegea că nicio doamnă nu ar fi putut explica 
efectiv de ce era singură cu un bărbat, cu orice bărbat, în 
toiul nopţii. Reuşea mereu să îşi stăpânească emoţiile, dar 
ea reuşea cumva să le facă să se răscoale. 

— Te ajut eu să intri fără să-şi dea seama. 

Ea se opri din cercetat copaci şi ferestre şi se întoarse 


spre el. 

— Cum? 

— Am multe talente. Îi întinse braţul. Haide! Mergem 
prin spate. 

Îşi puse mâna pe braţul lui, iar el observă un tremur 
mic. Era mult mai supărată decât lăsa să se vadă şi 
recunoştea că avea tot dreptul să fie. Viitorul pe care îl 
plănuise ar fi putut să se prăbuşească dacă aventurile ei 
din noaptea aceasta ar fi fost descoperite. O conduse pe 
lângă casă, în grădinile din spate, apoi pe cărarea ce ducea 
spre intrarea servitorilor. Odată ajunşi acolo, bătu brusc în 
uşă. 

— Vei trezi lumea. 

— Doar pe o singură persoană, dacă suntem foarte 
tăcuţi. 

Un puşti de vreo 12 ani, fără îndoială lustragiul, 
deschise uşa şi privi chiorâş afară. Făcu ochii mari. 

— Lady Aslyn! Ce căutaţi afară? 

Mick ridică o monedă. 

— Dacă nu puli întrebări, nu cauţi răspunsuri şi uiţi că 
ai fost trezit în seara asta cu o bătaie în uşă, am un 
sovereign pentru tine. 

Băiatul rânji. 

— Pot uita. Floare la ureche. 

Mick îi aruncă moneda, iar băiatul o prinse cu dibăcie. 
Se întoarse spre Aslyn. 

— Intră. 

— Mulţumesc, domnule... 

— Fără nume. 

— Corect. Mulţumesc că m-ai adus în siguranţă acasă. 

— Plăcerea a fost de partea mea. ` 

Păru să ezite, de parcă ar fi vrut să mai spună ceva. In 
cele din urmă, încuviinţă uşor. 

— Noapte bună, deci. 

— Somn uşor, Lady Aslyn. 

Un sentiment generos din partea lui, când, de fapt, 
spera să nu doarmă deloc, preferând să se sucească în 
schimb pe toate părţile, gândindu-se la el. 


Îl ocoli pe băieţandrul care ţinea uşa şi o privi 
ducându-se degrabă spre întuneric, îl privi cum o înghite, 
cum o face să dispară complet. Îşi dorea din toată fiinţa să 
se ducă după ea, să o salveze de durerea ce urma. Dar 
aşteptase atât de mult, plănuise totul atât de minuţios! Nu 
îi putea permite unei fetişcane cu nasul în sus şi zâmbet 
strâmb să îi pună bețe în roate. Alungându-şi îndoielile şi 
ignorând posibilitatea că avea să regrete cândva, îi mai 
aruncă un sovereign băiatului. 

— Asta-i pentru ca, dacă îţi cer vreodată să îţi 
aminteşti această noapte, să o faci foarte detaliat. 

— Îmi pot aminti totul. 

— Ce băiat deştept! Vei mai primi patru monede din 
astea dacă le povesteşti acele detalii persoanelor pe care ţi 
le voi spune eu. Se aplecă spre băiat. Şi, pentru ca toate 
detaliile să fie clare, eu sunt Mick Trewlove. 

— Am priceput, domnule. 

— Şi tu, băiete, dacă trebuie să te găsesc, de cine să 
întreb? 

Întrucât Aslyn nu îi spusese pe nume, se îndoia că ştia 
măcar cine era. 

— Toby. Toby Williams. Sunt lustragiul Excelenței 
Sale. 

— Ţine minte, Toby Williams, lustragiul Excelenței 
Sale, să nu sufli o vorbă nimănui fără să îţi spun eu. 

Se răsuci pe călcâie şi o porni înapoi pe alee, 
contrazicându-se deja cu sine, ştiind deja că tocmai irosise 
un sovereign. Nu avea să îi poruncească vreodată lui Toby 
Williams să îi povestească cuiva ceea ce ştia. 


Capitolul 13 


Nu dormi mai deloc. 

Stătea la o masă în grădină, gândindu-se la cât de 
mult se zvârcolise şi la cât de şifonate şi încâlcite fuseseră 
cearşafurile când se ridicase în sfârşit din pat, şi presupuse 


doar că trupul ei avusese nevoie de... împlinire fu cuvântul 
care îi veni în minte. Ca şi cum, întrucât petrecuse atât de 
mult timp în compania lui Mick Trewlove, dorinţele ei 
feminine fuseseră aţâăţate la maximum, până simţiseră 
nevoia să explodeze, ca un foc de artificii. 

Se simţi vinovată pentru că părea incapabilă să se 
stăpânească să nu se gândească la el. Nu ar fi trebuit să se 
ducă la el, nu ar fi trebuit să îi permită să se apropie atât de 
tare şi cu siguranţă nu ar fi trebuit să cedeze ispitei de a-l 
săruta. Cum de reuşea să stârnească aceste imbolduri în 
ea, când Kip nu reuşea să o facă? Poate pentru că o 
sărutase cu mai mult entuziasm decât o făcuse contele, 
poate pentru că o privea de parcă ar fi fost lumea lui. Kip 
nu o privea niciodată cu ochii arzându-i intenşi şi fierbinţi, 
cu dorinţă şi năzuinţă şi... nevoie. Cea din urmă o tulbura 
cel mai tare. 

Pentru că o parte ascunsă a ei tânjea după mai mult 
decât atingeri obişnuite, o apăsare blândă pe buze şi 
conversaţie politicoasă. O parte a ei tânjea după 
imoralitate. 

lar Mick i-o oferea. Era... 

Nu ştia cum să îl descrie: un mârşav, un crai, un 
derbedeu. Un bărbat. Un bărbat care o făcea foarte 
conştientă de faptul că era femeie. Chiar şi acum, când îşi 
amintea atingerea lui, gura lui jucându-se peste a ei, o 
făcea să se simtă de parcă soarele îi căzuse de pe cer 
direct în poală. Se ruşină. 

Mick Trewlove era un bastard. Dădea dovadă de 
imoralitatea la care făcuse referire ducesa. Şi, cumva, o 
făcea să îşi dorească să se dedea şi ea aceleiaşi imoralităţi. 

— Astăzi nu mergi în vizite? 

Tresări şi o văzu pe ducesă. 

— Nu, m-am gândit... M-am gândit să mă bucur pur şi 
simplu de grădină, de nişte ceai... „De propria-mi tovărăşie, 
de teamă să nu roşesc cum nu se cuvine, când nu se 
cuvine, gândindu-mă fără să vreau la Mick Trewlove”. Vrei 
să stai cu mine? 

— Pari pierdută pe gânduri. Nu aş vrea să te deranjez. 


— N-ai putea să mă deranjezi vreodată. Te rog. Turnă 
ceai într-o altă ceaşcă ce fusese pe tava pe care i-o 
adusese slujitoarea ei, de parcă aceasta nu şi-ar fi putut 
imagina că Excelenței Sale nu avea să i se alăture nimeni. 
M-am plictisit deja de propria companie. 

Ducesa se aşeză, cu mişcări elegante şi delicate, aşa 
cum o făcea întotdeauna. Cu siguranţă că o rafală de vânt 
zdravănă ar fi luat-o pe sus. 

— La ce te gândeai? La nunta ta? 

— Intr-un fel. Ai mai fost îndrăgostită şi de altcineva în 
afară de duce? 

Ea zâmbi uşor, amintindu-şi. 

— Am avut un roi întreg de amorezi, dar erau toţi 
plăcuţi, ca o după-amiază de vară caldă. După care l-am 
cunoscut pe Hedley şi a stârnit o furtună în mine. Cu el mă 
simţeam vie. Clătină din cap. E dificil de explicat. O privi cu 
atenţie pe Aslyn. Ai îndoieli? 

Aslyn apucă ceaşca de parcă i-ar fi putut oferi un fel 
de stabilitate când, de fapt, porţelanul probabil că s-ar fi 
sfărâmat de l-ar fi strâns prea tare. 

— Chiar îl iubesc; doar că nu ştiu dacă este genul de 
dragoste pe care o femeie ar trebui să o nutrească faţă de 
bărbatul cu care urmează să se căsătorească. Cred că în 
ultima vreme m-am gândit mult la intimitatea unei căsnicii 
- râse stângaci - şi mi-e foarte greu să îmi imaginez cum 
vor decurge lucrurile. „Cu Kip”. 

— Experienţa poate fi chiar plăcută. Sunt convinsă că 
Kip te va îndruma cu blândeţe. 

Işi mută privirea de la ea şi sorbi din ceai, 
îmbujorându-se. Aslyn îşi dădu seama că probabil nu se 
simţea deloc în apele ei să şi-l imagineze pe fiul ei în pat cu 
pupila ei. Nu că ar fi putut să o învinuiască pentru asta. 

— Crezi că ducele a mai ţinut la altcineva înainte de 
tine? 

Ducesa oftă. 

— Se poate. Nu l-am întrebat. N-am vrut să ştiu, dar 
doamnele îl adorau. Era atât de arătos şi de fermecător. Nu 
prea le pot învinui. Lăsă ceaşca din mână şi o privi pe Aslyn 


în ochi. Da, bănuiesc că a existat cineva înaintea mea. Dar 
oricine ar fi fost, nu l-a putut păstra. Şi de când ne-am 
căsătorit nu a mai umblat aiurea, iar asta-i tot ce contează. 
Se aplecă peste masă şi îşi puse mâna peste a lui Aslyn. 
Dragostea creşte în timp şi se adânceşte odată cu anii. Veţi 
trece prin lupte şi provocări, dar vă veţi sprijini unul pe 
celălalt, şi relaţia voastră va deveni mai puternică. 

Aslyn se îngrijoră că nu aveau să le depăşească uşor 
pe cele cu care probabil că aveau să se confrunte ei, ţinând 
cont că erau rezultatul faptelor unei persoane, fapte care 
puteau fi controlate, modificate, schimbate dacă ar fi ales 
să o facă, lucru pe care însă se părea că nu îl voia. 

— Mereu m-am gândit la Kip ca fiind un prieten drag, 
ca fiind... destinul meu. Râse uşor, jenată de remarca ei 
absurdă. Nu m-am uitat niciodată la altcineva, nu m-am 
gândit la altcineva, nu m-am îndoit niciodată de 
devotamentul lui Kip faţă de mine sau de al meu faţă de el. 

— Te îndoieşti acum? A făcut ceva care să te facă să 
te îndoieşti? 

Cum ar fi putut să îi spună mamei lui despre perlele şi 
pieptănul pe care le pierduse? 

— Sunt convinsă că îndoielile sunt din vina mea, 
pentru că mi-am făcut griji în ultima vreme că nu am 
experimentat îndeajuns viaţa, ca să ştiu sigur că am luat 
decizia corectă. Nu am petrecut niciodată mult timp în 
compania altui domn. 

Ducesa îşi smuci capul pe spate, de parcă ar fi fost 
lovită. 

— Ei bine, doamnele cuviincioase nu o fac, 
bineînţeles. 

— Doamnele cuviincioase sunt vizitate de mai mulţi 
domni şi stau împreună în salon şi se bucură reciproc de 
companie. N-am încurajat niciodată pe altcineva să mă 
peţească. Râse din nou, aspru. Deşi, sinceră să fiu, nimeni 
nu mi-a cerut permisiunea să mă curteze. Toată lumea a 
presupus că Kip era alesul. Mă tem că am ratat ritualuri de 
curtare menite să o ajute pe o doamnă să aleagă. 

— Ai crescut cu Kip. Indrăznesc să spun că sunt puţine 


lucruri despre el pe care nu le ştii. 

Doar că erau totuşi nişte lucruri, nişte lucruri 
îngrozitoare, sinceră să fie. Cu două nopţi în urmă văzuse o 
latură neplăcută a lui. 

— Cum aflăm vreodată tot ce este de ştiut despre o 
persoană? 

Cu siguranţă erau multe lucruri pe care nu le ştia nici 
despre Mick Trewlove. 

— Mă îndoiesc că aflăm vreodată. Nu prea. Rostise 
ultimele cuvinte uşor, întorcându-şi capul spre grădină. Nu 
e neapărat un lucru rău. Cu toţii avem secretele noastre. 

Dar oare nu artrebui să ştie totul despre persoana cu 
care urma să se căsătorească? 

Ducesa se întinse după ceai, îşi întoarse uşor capul şi 
zâmbi. 

— Ei bine, vorbind de lup. 

Ea privi peste umăr şi îl văzu pe Kip venind spre ele. 
Arăta mult mai bine ca ultima dată când îl văzuse. Se 
bucura să vadă un strop de remuşcare pe chipul lui. 

— Mamă, spuse el, aplecându-se şi sărutând-o uşor pe 
ducesă pe obraz. În cele din urmă o privi şi pe ea. Aslyn. 
Sper că te simţi bine astăzi. 

— Da. Destul de bine. 

Ce minciună! Era obosită, morocănoasă şi confuză. 
Doi bărbaţi erau responsabili pentru starea ei. Era destul de 
supărată pe amândoi. 

— Mamă, mă laşi o clipă singur cu logodnica mea? o 
întrebă el. 

— Bineînţeles, spuse ea, zâmbindu-i larg lui Aslyn, 
încercând parcă să îi spună că totul era în regulă, că totul 
avea să fie bine, că viaţa ei cu Kip avea să fie 
extraordinară. E aproape ora două. E timpul ca eu şi tatăl 
tău să ne plimbăm prin grădină, cum facem zilnic. 

Elegantă şi graţioasă, se duse să cerceteze trandafirii 
dintr-un colţ îndepărtat al grădinii. 

Kip se aşeză pe scaunul de pe care se ridicase mama 
lui, în faţa ei. 

— Ştiu că eşti supărată pe mine. 


— Destul de supărată, da. 

— Sunt convinsă că s-au spus lucruri nedorite. 

— Nu din partea mea. 

Nu păru prea încântat de răspunsul ei. Privi într-o 
parte cum ducele i se alătură ducesei şi o însoţi şi mai 
adânc în grădină. Deşi atenţia pe care i-o acorda ducele 
soţiei lui i se părea emoţionantă, îşi dădea seama că nu se 
putea baza pe Kip să îi arate aceeaşi consideraţie. 

— Am ceva pentru tine, spuse el, captându-i din nou 
atenţia. 

Ea îl privi vârându-şi mâna în haină şi scoțând o cutie 
mică de piele. O aşeză pe masă, apoi, cu două degete, o 
împinse spre ea. 

— Deschide-o! 

Ea o deschise şi se holbă la şiragul de perle dinăuntru. 

— Nu am reuşit să găsesc un pieptăn... zise el, 
pufnind. Sincer să fiu, nu îmi amintesc cum arăta pieptănul, 
dar dacă l-ai putea desena pentru mine, aş putea pune să 
fie confecţionat unul pentru tine. 

Ea îşi ridică privirea spre el. 

— Cum ziceam, nu pot fi înlocuite. 

— Bineînţeles că pot. Imi dau seama că nu vor fi cele 
care i-au aparţinut mamei tale... 

— Dar de aceea erau speciale. 

— Şi acestea vor fi speciale pentru că ţi le-am dăruit 
eu. 

Bănuia că avea dreptate, şi totuşi motivul pentru care 
i le dăruia acrea orice sentimentalism ce le-ar fi însoţit. 

— Nu contează, Kip. Mick Trewlove mi-a returnat deja 
ce ai pierdut. 

Maxilarul lui Kip se încleştă. 

— Aşa a făcut? Şi când aveai de gând să-mi spui? 

— Când aveam să am ocazia, cum tocmai s-a 
întâmplat. 

— Când ţi le-a returnat? 

— leri. 

— Mi-am petrecut toată dimineața la bijutier. 

Se îndoia că îşi petrecuse toată dimineaţa acolo. 


— Ţi-aş fi spus ieri, dar nu primeai vizite când am 
venit la tine acasă, iar tu nu ţi-ai făcut apariţia. 

Măcar avu bunul-simţ să pară stingherit. 

— Nu mă simţeam prea bine. 

— Îmi închipui. 

Doar că nu era chiar aşa, pentru că nu se îmbătase 
niciodată în halul acela. Băuse doar ocazional câte un pahar 
de brandy. 

Se aplecă şi o întrebă pe un ton serios: 

— Le-ai spus ceva părinţilor mei? 

— Nu. Dintr-o oarecare loialitate faţă de el, nu 
spusese nimic, dar nu voise nici să explice că făcuseră 
unele lucruri cu care ştia că nu erau deloc de acord. Totuşi, 
în schimbul tăcerii mele, mă aştept să mă iei cu tine data 
viitoare când te duci să joci. 

El se lăsă pe spate. 

— Nu fi ridicolă! 

— Nu cred că sunt. Seara trecută am văzut o latură a 
ta pe care nu am mai cunoscut-o până atunci, despre care 
nici măcar nu ştiam că există. Trebuie să o înţeleg, Kip. 

— Nu este nimic de înţeles. Îmi place să joc. Ce-i 
drept, de obicei am mai mult noroc, dar nu putem controla 
asta, şi tocmai de aceea e palpitant. 

— Vei continua să joci după ce ne căsătorim? 

— Fireşte. 

— Atunci trebuie să experimentez împreună cu tine, 
ca să înţeleg. 

— Nu are nimic de-a face cu tine. 

— Când îmi pierzi bijuteriile, are totul de-a face cu 
mine. Îşi strânse pumnii, se sprijini în ei pe masă şi se 
aplecă spre el. Chiar nu înţelegi cât m-a înspăimântat să te 
văd în starea în care ai fost în noaptea aceea? Erai un 
bărbat pe care nu îl ştiam, pe care nu l-am recunoscut. 

— Ce contează cum sunt la masa de joc, dacă mă port 
aşa cum te aştepţi când luăm masa? 

— Pentru că nu am de unde să ştiu când creatura 
aceea josnică de noaptea trecută îşi va face brusc apariţia 
în salonul meu... sau, mai rău, în patul meu. 


— Josnică? 

Inghiţi în sec, încercând să îşi liniştească inima care 
începuse să îi bată cu putere. 

— A fost de-a dreptul îngrozitor. Mă tem că sunt pe 
punctul de-a mă căsători cu un bărbat pe care chiar nu-l 
cunosc, că tot ce ştiu despre tine este superficial. Că nu te 
cunosc în profunzime. De aceea vreau să merg cu tine, să 
văd dacă noaptea trecută a fost o rătăcire sau doar o altă 
latură a bărbatului cu care s-ar putea să mă căsătoresc. 

— S-ar putea? In noaptea aceea ai spus că nu te vei 
căsători cu mine, dar am presupus că ai zis-o la nervi. 

Ea îşi cobori privirea spre mâinile ei. Încheieturile 
degetelor i se albiseră. 

— Trebuie să recunosc că am îndoieli dacă ne 
potrivim ca soţ şi soţie. 

— Faci din ţânţar armăsar. Ne înţelegem bine. 

Işi ridică privirea spre el şi uri toate îndoielile care o 
străbăteau. 

— Ah, da. Suntem foarte compatibili când cinăm. 

El pufni. 

— ASlyn... 

— Nu încerc să fiu dificilă, Kip, dar mă tem că am 
căzut în capcana de a face ceea ce se aşteaptă de la noi în 
loc să fim mânaţi de dorinţă. 

El îşi încrucişă braţele la piept şi se lăsă pe spate. 

— Ne-am anunţat logodna. Nu poţi da îndărăt. 

Unde erau cuvintele de dragoste, de dorinţă, de 
nevoie? De ce nu se apleca înspre ea, de ce nu o lua de 
mână şi nu îi spunea cu toată seriozitatea că nu putea trăi 
fără ea? 

— Faptul că am făcut un anunţ nu este câtuşi de puţin 
un motiv ca să mergem până la capăt cu un lucru de care 
am început să ne îndoim. 

— Eu nu mă îndoiesc. 

— De ce? De ce vrei să te însori cu mine? 

— Cerule mare, Aslyn! Te ştiu dintotdeauna... 

— Şi ăsta este un motiv ca să ne căsătorim? Trebuie 
să te cunosc mai bine. E tot ce îţi cer. Să vin cu tine în 


seara asta. 

— Nu-ţi înţeleg obsesia de-a te amesteca în această 
parte a vieţii mele. 

Se holbă la el. A 

— Să mă amestec? lţi cer să o împărtăşim. 

— Dar nu te implică pe tine. Un bărbat are nevoie de 
timp care să îi aparţină doar lui. 

— Atunci îţi voi oferi tot timpul de care ai nevoie. 
Consideră că am luat o pauză de la logodna noastră. 

Îşi împinse scaunul în spate şi se ridică. Se ridică şi el. 

— Nu vorbeşti serios. 

— Ba da. Nu pot, nu vreau să mă căsătoresc cu un 
bărbat care are o viaţă din care nu doreşte să fac parte şi 
mă consideră un deranj. 

— Eşti nerezonabilă. 

Ea îl privi tăcută, văzând frustrarea de pe chipul lui. 

— Nu le spune nimic despre asta părinţilor mei, căci 
doar îi vei supăra fără motiv, pentru că decizia asta a ta nu 
va dura. Dă-mi de ştire când ţi-a venit mintea la cap. 

Plecă furios înspre colţurile mai îndepărtate ale 
grădinii, unde părinţii lui studiau trandafirii. Fără îndoială că 
nu voia ca aceştia să se întrebe de ce plecase fără să 
vorbească cu ei. 

S-ar putea să fi avut cea mai scurtă logodnă din 
istorie, dar simţea totuşi că nu îşi pierduse minţile. De fapt, 
îşi simţea mintea mai ascuţită ca oricând. 


* 


Venise în parc mai devreme ca de obicei, pentru aer 
curat, soare şi o briză răcoroasă, mirosul florilor, verdeață, 
orice semn de viaţă, pentru că se simţise atât de-al naibii 
de moartă pe dinăuntru după cearta cu Kip. Nu putea, nu 
voia să se căsătorească cu el. Cum de voise să se 
căsătorească cu el în primul rând? Cum se putea să ştie 
atât de puţine despre el? 

Nu şi-l imagina pe Mick excluzând-o din vreo parte a 
vieţii lui. 


Nu era drept să îi compare, şi totuşi avea impresia că 
îl cunoştea mai bine pe Mick decât pe Kip. Incă de la 
început simţise un fel de conexiune cu proprietarul de 
hotel, fusese atrasă de el, îi valsase necuviincios prin 
minte, cu zâmbetele lui lente, privirea lui intensă, vocea lui 
răguşită şi mâinile lui de muncitor. 

Stătea pe pătură la umbra unui copac din apropiere şi 
îşi privi caietul pentru schiţe, surprinsă şi uşurată să vadă 
că nu desenase mâinile pe care şi le închipuise amănunţit. 
Noaptea trecută o ţinuseră, se răsfiraseră peste coastele ei, 
o îndemnaseră să se apropie, iar ea primise cu bucurie 
îndemnul lor. 

Era ridicol să se gândească la el, întrucât nu ar fi 
putut avea vreodată o relaţie. Dacă se mărita cu un bărbat 
de origine îndoielnică, imorală, avea să fie izgonită, copiii ei 
nu aveau să fie acceptaţi de societate. Chiar şi ducele şi 
ducesa aveau să îi întoarcă spatele. Avea să vadă 
dezamăgirea din ochii ducesei, avea să ştie că o 
dezamăgise şi, implicit, că îşi dezamăgise părinţii. O 
influenţau până şi din mormânt. 

Nu avea să se mărite cu Kip, dar nu putea nici să aibă 
sentimente pentru Mick Trewlove, chiar dacă se temea că 
era deja prea târziu pentru asta. 

— Eşti o artistă. 

Ţipă uşor când auzi vocea profundă şi îşi întoarse 
capul. Îl văzu pe Mick ghemuit lângă ea, pe iarbă, vârfurile 
cizmelor lui lustruite la niciun centimetru de pătură, de 
parcă ar fi fost conştient că nu o putea ajunge, că nui se 
permitea să ocupe acelaşi spaţiu ca ea. De ce trebuia ca 
împrejurările în care se născuse să îl eticheteze, să îl 
înfiereze? De ce nu era judecat strict după meritele lui, 
după ceea ce devenise, după realizările lui? Era un bărbat 
care îşi începuse viaţa cu nimic şi care acum avea multe 
lucruri de admirat. Şi chiar îl admira, mai mult decât îl 
admira pe orice lord pe care îl cunoştea, inclusiv pe Hedley. 

Se uită puţin mai încolo şi le văzu pe cele două 
slujnice şi pe cei doi lachei stând prin jur, veghind, dar fără 
să intervină. Dar, pe de altă parte, de ce ar crede că nu şi- 


ar dori ca Mick să fie aproape de ea ţinând cont că se mai 
plimbaseră prin parc împreună? 

— E perechea care se săruta, spuse ea, stingherită că 
o văzuse lucrând la schiţele ei. 

I le mai arătase doar lui Kip, care le declarase 
„bunicele”. Îi făcu semn discret înspre perechea care se 
afla nu departe, lângă iaz, urmărind copiii care lansau 
bărcuţe pe apă. 

— Nu are umbrelă de soare, spuse el. 

Îi făcu plăcere că observase, o făcuse să simtă de 
parcă ar fi împărtăşit un secret intim. 

— Cred că relaţia lor a ajuns în punctul în care poate 
spune orice vrea, în care el se bucură când ea îi spune ce 
gândeşte, că nu mai trebuie să folosească obiecte frivole ca 
să comunice cu el. 

— Îi cunoşti? 

— Nu. Evident, sunt avuţi. Îmbrăcămintea şi felul lor 
de-a se comporta îmi dă de înţeles asta, dar nu cred că 
simt nobili. Dacă sunt, nu i-am văzut la vreun bal sau alt 
eveniment. Mă întreb totuşi care este povestea lor. 

— Tu cum ţi-o închipui? 

Ea îl privi chiorâş. 

— De ce crezi că m-aş fi gândit la asta? 

— Pentru că i-ai desenat şi bănuiesc că în timp ce îi 
desenai le-ai ţesut şi povestea. Eşti puţin romantică de felul 
tău. 

Mai mult decât puţin. 

— Cred că lumea le-a considerat dragostea ilicită, că 
nu vrea să le permită să fie împreună, dar aici, în parc, pot 
exclude lumea. Nimic nu contează. 

Se aşternu tăcerea preţ de câteva clipe prelungi, până 
când el şopti în cele din urmă: 

— Hmm. 

— Ce? 

Ochii îi scânteiau, tachinând-o. 

— AŞ fi zis că le-ai oferi un final mai fericit. 

Ea îşi întoarse din nou privirea spre pereche. 

— Se teme. Dacă se mărită cu el, va fi despărțită de 


toate lucrurile pe care le cunoaşte. 

Chiar şi fără să se uite la el, ştiu că o privea cu 
atenţie, că ochii lui nu mai sclipeau. Râse stingherită. 

— Probabil că sunt căsătoriţi, au o duzină de copii şi 
vin în parc pentru un strop de pace. 

— Dacă aşa ar fi stat lucrurile, nu ar mai fi trebuit să 
îşi folosească umbrela de soare zilele trecute, ca să îl 
ademenească să o sărute. 

Vorbeau prostii, şi totuşi era ca un balsam pentru 
inima ei suferindă. 

— Tu ce crezi despre ei? 

Se aşeză pe iarbă, aparent fără să îi pese câtuşi de 
puţin că şi-ar fi putut păta pantalonii. Cu o mână sprijinită 
de un genunchi, arăta ca un veritabil exemplu de 
masculinitate, tărie şi putere. Un bărbat care se simţea bine 
în pielea lui. 

— S-au cunoscut când erau copii. Ea a crescut cu 
bogății şi privilegii. Tatăl ei e bancher, aş zice. El a crescut 
fără nimic, fiul unui negustor de peşte. Dar o iubea, aşa că 
a plecat în lume şi a câştigat o avere. Acum s-a întors... Dar 
ea îl pune să îşi dovedească sentimentele. În cele din urmă, 
se vor căsători şi vor avea o duzină de copii şi vor veni în 
parc pentru un strop de pace. 

Zâmbi uşor. 

— Nu mă aşteptam să le dăruieşti un final fericit. 

— Nu prea îmi stă în fire, ce-i drept, dar am vrut să te 
fac să zâmbeşti. Îmi plac zâmbetele tale. 

La ce după-amiază avusese, mai că nu o podidiră 
lacrimile din pricina bunătăţii pe care i-o arăta. 

— Sinceră să fiu, nu cred că poveştile noastre sunt 
mai bune ca realitatea. Pare mulţumită. Fericită. 

Işi cobori privirea spre perechea din schiţa ei. 
Chipurile lor erau doar nişte ovale umbrite, căci nu avea 
talent la desenat trăsături. Şi totuşi, apropierea dintre ei, 
felul în care el îşi ţinea mâna pe talia ei, într-un mod 
protector, aşa cum Kip nu o făcuse niciodată, o făcură să îşi 
dea seama că nu reuşise să capteze un lucru pe care îl 
voia. 


— Eu şi Kip ne-am certat mai devreme. 

— Pentru că m-ai vizitat noaptea trecută? spuse el pe 
un ton calm, şi totuşi depistă o urmă de pericol în el, ceea 
ce îi lăsă impresia că i-ar fi apărat onoarea dacă ar fi fost 
nevoie. 

Ea râse caustic. 

— Nu, nu i-am spus despre asta. Nu i-aş spune. Nu 
putea să îi spună. Nu putea spune nimănui. Dacă lumea ar 
fi aflat, ar fi existat consecinţe pentru ea, pentru el, şi 
pentru orice viitor şi-l imaginase fiecare pentru el. Am 
insistat să se oprească din jucat. l-am spus că altminteri nu 
aş putea să onorez înţelegerea dintre noi. Râse din nou, de 
data aceasta cu tristeţe, uşor jenată. Nu ştiu de ce-ţi spun 
toate astea. 

— Eu cred că ştii. 

Ştia. Era îngrozitoare pentru că voia ca el să ştie că se 
îndoia în ceea ce privea viitorul ei. Încuviinţă din cap şi se 
uită din nou spre perechea care se îndepărta acum, să îşi 
găsească fericirea spera ea, în timp ce începea să se 
îndoiască că ea avea să o mai întrezărească pe a ei. 

— Cum a reacţionat? 

— Cu furie. Mi-a spus să nu le zic nimic părinţilor lui, 
pentru că doar i-ar supăra, iar mie cu siguranţă o să-mi vină 
mintea la cap. 

— Mie mi se pare că deja ţi-a venit mintea la cap. 

lată de ce îi spusese. Cunoştea comportamentul lui 
Kip, înţelegea cu ce se lupta ea. 

— Dar are dreptate. Nu le pot spune, pentru că ar 
trebui să le explic comportamentul lui şi le-ar frânge 
inimile. Nu ştiu cum a reuşit să se ascundă de ei în toţi 
aceşti ani. 

— Nu trebuie să spui nimic. În cele din urmă va ieşi la 
iveală. Aşa se întâmplă mereu. 

Părea atât de sigur de el. 

— Are nevoie de ajutor. 

— Mă voi ocupa eu. 

— N-ar trebui să fie nevoie să te ocupi tu. Nu este 
responsabilitatea ta. 


— Dar acum hoinăreşte prin lumea mea şi ştiu cum să 
îndrept lucrurile. Nu-ţi face griji. Nu va păţi nimic rău. 

Şi îl credea. Din toată inima şi din tot sufletul ei. 

— Ce norocoasă sunt că s-a întâmplat să mă întâlneşti 
şi m-ai înveselit. 

— N-a fost din întâmplare, scumpa mea. Te căutam. 
Pentru că ştia că mergea în fiecare după-amiază în parc. 
Fancy îi duce pe câţiva orfani la mare mâine. M-am gândit 
că poate ţi-ar plăcea să i te alături. Ştiu că ei i-ar plăcea să 
o însoţeşti. 

— Vor merge cu trăsura? Va fi o zi lungă. 

— Nu, vom merge cu trenul. 

Inima îi tresări puţin când auzi cu ce mijloc de 
transport aveau să călătorească şi că nu doar sora lui avea 
să călătorească, că nu îi cerea doar să o însoţească pe 
Fancy. li cerea să îl însoţească pe el. 

— Ti-am spus: mi-e frică de trenuri. Sunt prea 
periculoase. Doar anul trecut au avut loc mai mult de şase 
accidente. 

— Nu putem trăi în funcţie de ce ne sperie. Dacă am 
face asta, ne-am petrece vieţile ghemuiţi şi scâncind. 

— Nu mi te pot închipui speriat de ceva sau scâncind. 

Nu voia să şi-l imagineze mic copil, înspăimântat şi 
plângând, sau viaţa lui încărcată de provocări. 

— Toată lumea se teme de ceva. Secretul este să nu 
le permiţi să preia controlul. 

Şi asta făcuse ea în cazul trenurilor, le permisese să 
îşi înfigă ghearele în ea, să o terorizeze cu zgomotul, viteza, 
abilitatea lor de a distruge vieţi în doar câteva secunde. 

Se aplecă înspre ea, în continuare fără să atingă 
pătura, în continuare demonstrându-i că respecta limitele, 
recunoscând că nu trecuse încă în lumea lui. Dar descoperi 
brusc că tânjea să o facă. 

—  Învinge-ţi teama de trenuri, o îndemnă el încet, 
aproape disperat. Când îţi vei supune temerile, nimic şi 
nimeni nu te va putea opri. 

Avu impresia că se referea la cu totul altceva, care 
avea să ducă la ea stând în faţa unui iaz care clipoceşte, cu 


braţul unui bărbat în jurul ei. Încuviinţă, apoi se gândi mai 
bine. 

— Slujitorii vor veni şi ei. 

— Sunt bine-veniţi. Sunt convins că lui Fancy i-ar 
prinde bine nişte ajutor cu orfanii. 

Cuvintele lui îi confirmară că nu era o oportunitate de- 
a o prinde singură, chiar dacă îşi dorea într-o oarecare 
măsură să fi fost. 

— Abia aştept. 


Tolănit în salonul mamei lui, în timp ce aceasta 
pregătea cina, se gândi la întâlnirea cu Aslyn de mai 
devreme. Nu era genul care să inventeze poveşti, care să 
vorbească poetic despre dragoste sau finaluri fericite, aşa 
că habar nu avea de unde îi venise povestea lui despre 
perechea fără umbrelă de soare sau ce anume îl făcuse să 
turuie astfel de aiureli, când era genul care accepta 
duritatea realităţii. 

Şi totuşi, în timp ce stătuse acolo, pe moviliţa aceea 
acoperită cu iarbă, lângă ea, se pare că îşi pierduse simţul 
practic. 

De acolo şi turuiala aceea greţoasă. 

Apoi ea zâmbise dulce, uşor şi puţin strâmb şi se 
bucurase de povestea banală pe care o ţesuse pentru ea, 
iar el îşi dorise să fi avut imaginaţia necesară să mai ţeasă 
una. În schimb, inventase nişte planuri fanteziste pentru 
ziua de mâine care să explice de ce o căutase în parc, când 
adevăratul motiv fusese că pur şi simplu avusese nevoie să 
o vadă din nou, să îi simtă din nou mirosul de gardenie. 

Îl irita că i se păruse o pierdere faptul că după ce se 
îmbăiase, nu îi mai simţise mirosul pe piele. Aproape că 
jelise când îşi dăduse seama că nu mai rămăsese nici în 
trăsura lui, aşa cum presupusese el că avea să o facă. 
Aproape că îşi concediase vizitiul pentru că coborâse 
geamurile şi deschisese portiera ca să aerisească trăsura. 
Nu avusese nevoie să fie aerisită. Mirosea a gardenii, floare 


pe care Tittlefitz nu reuşea naibii să o găsească. 

— La câţi orfani te gândeai? îl întrebă Fancy, privindu- 
| de parcă i-ar fi cerut să zboare pe lună. 

El ridică din umeri. 

— Vreo şase. Îndeajuns de mici încât să nu fie rebeli, 
să nu plece de unii singuri. Vrem să stea pe-aproape. Nu 
plănuiesc să alerg după ei aşa cum am făcut data trecută 
când i-am dus la mare. 

Avea să îşi ocupe altfel timpul. 

— Va fi greu să ne hotărâm aşa din scurt pe cine să 
luăm. O planificare destul de proastă. 

— Cu siguranţă sunt câţiva care ar trebui răsplătiți 
pentru că s-au purtat bine. 

— Presupun că da. Voi vorbi cu intendenta. 

— Bine. 

El se ridică... 

— Şi Lady Aslyn vine cu noi. 

Fancy repeta inutil cuvintele pe care i le spusese el cu 
câteva minute mai devreme, dându-i de înţeles că avea 
nişte întrebări. Mick se aşeză la loc. 

— Da. Totuşi, în caz că întreabă, a fost ideea ta s-o 
inviţi. 

— Ciudat cum sfârşesc mereu în planul tău! 

ÎI privi tăios. 

— Consider-o un avans pentru librăria ta afurisită. 

Ea chicoti uşor şi bătu din palme. 

— Deci se va întâmpla? 

El ridică din umeri. 

— Nu văd nimic rău în asta. 

Se aplecă spre el serioasă, şoptind, ca mama lor să nu 
îi audă: 

— Ai reuşit să o ademeneşti pe Lady Aslyn de lângă 
conte? 

Reuşise. Parţial, dacă nu complet. Temporar, dacă nu 
de tot. Asta îşi dorise şi totuşi nu se simţea satisfăcut. Ce 
ciudat! Ar fi trebuit să se simtă triumfător. În schimb, avea 
impresia că tristeţea ei se deplasase ca nişte valuri de fum 
de la ea înspre el şi i se vârâse pe sub piele, stabilindu-se 


lângă inima lui. Nu voia ca ea să fie tristă. Pur şi simplu, o 
voia pe ea. 

Nu pentru că, dacă ar fi posedat-o, i-ar fi distrus pe 
Kipwick sau pe Hedley. Ci pentru că l-ar fi întregit pe el. 
Până să o sărute, nu îşi dăduse seama că îi lipsea ceva. Il 
tulbura, dar îşi dorea să petreacă o zi cu ea, o zi fără 
umbre, cu soare şi aer sărat. Voia să petreacă timp cu ea în 
care el să nu se gândească la răzbunare, iar ea să nu se 
gândească la viitorul ei cu Kipwick. 

Dar nu avea de gând să îi explice toate acestea surorii 
lui. Din cine ştie ce motiv, i se părea că, dacă i-ar fi spus ce 
aflase în parc, ar fi trădat-o pe Aslyn. Avusese încredere în 
el, îi împărtăşise povara pe care o purta, pe care nu credea 
că i-o mărturisise altcuiva. 

— Nu-l pomeni mâine. 

Ea încuviinţă. 

— Presupun că eu şi copiii suntem doar o recuzită, 
pentru ca excursia pe litoral să pară inocentă, aşa cum am 
fost o recuzită şi în seara aceea, în Cremorne. Probabil că 
nu ar trebui să fiu de acord cu asta. 

— leşirea aceasta nu are nimic sinistru. Ea are nevoie 
de o distracţie. Eu i-o ofer. 

— Cred că-ţi pasă cu adevărat de ea. 

Un alt lucru pe care nu avea să îl recunoască, întrucât 
l-ar face vulnerabil. 

— Uită de ideile tale romantice. Vreau doar să petrec 
o zi plăcută. 

Şi să îi ofere una şi lui Aslyn. Voia să nu regrete când 
avea să rupă de tot legătura cu Kipwick. Bărbatul urma să 
fie ruinat, iar Mick intenţiona să se asigure că nu o săo 
ruineze şi pe ea, că nu o să îi distrugă inocenţa. 

Era ciudat să îşi dea seama că acum se străduia să o 
protejeze de ceea ce intenţionase să îi facă la început. 
Acum era şi mai disperat ca Hedley să îl recunoască, pentru 
că doar aşa putea spera la o relaţie de durată cu Aslyn. 

Învăţase cu mult timp în urmă că femeile nobile se 
săturau rapid de compania bastarzilor. La fel avea să facă şi 
ea, dacă nu i se recunoştea originea nobilă. 


Capitolul 14 


Pe peronul gării din Brighton, Aslyn abia de putea 
respira în timp ce matahala de tren se ivi ameninţător în 
faţa ei. Fumul se învolbura, mirosul de cărbune ars umplea 
văzduhul. Oamenii alergau încolo şi încoace şi avea să li se 
alăture curând, dar, momentan, stătea cât mai aproape 
posibil de marginea peronului fără să cadă, ca să se poată 
retrage degrabă în caz că se răzgândea. 

Mick îi spusese unde să aştepte, o asigurase că avea 
să vină după ea. Aproape că îşi dorea să nu se ţină de 
promisiune, dar se ruga să o facă. Voia să fie curajoasă, aşa 
cum o credea el. 

Îi minţise pe ducesă şi pe duce şi îi pusese pe slujitorii 
care o însoțeau să jure că aveau să păstreze secretul. 
Făcuse totul cu calm şi un aer încrezător. Tutorii ei nu se 
îndoiseră că avea să îşi petreacă ziua cu Lady Katharine şi 
Lady Catherine, cele două Cât, aşa cum le spusese pe un 
ton ironic că le zicea prietenelor ei dragi, vizitând muzee, 
când de fapt nu avea nicio prietenă Katherine sau 
Catherine, sau Cât. Era mult mai uşor să păstrezi o 
minciună adevărată dacă nu avea cine să o contrazică. 
Chiar dacă o vizitau mai multe doamne, ducesa se 
amesteca rareori în vizitele cu pricina, întrucât nu o 
interesau bârfele pentru că nu se implica prea mult în 
societate şi nu organiza niciodată serate pentru alţii. 

Dacă tutorii ei ar fi fost mai lipsiţi de prejudecăţi, dacă 
ar fi putut să îşi imagineze că nu s-ar fi ajuns la o ceartă în 
care să îi interzică să petreacă timp în compania lui Mick 
Trewlove din pricina începutului lui nefericit şi nedrept în 
viaţă, le-ar fi spus adevărul. Singurul lucru despre care nu 
fusese nevoită să mintă era cât de entuziasmată era de 
această aventură; nu de partea cu mersul cu trenul care 
încă o îngrozea, ci de oportunitatea de a petrece mai mult 
timp în compania unui bărbat care chiar conversa cu ea. 


Care îi punea întrebări şi îi asculta răspunsurile. Se îndoia 
că Kip ştia măcar că era înspăimântată de trenuri. Cu 
siguranţă nu ştia cum gemea când gura unui bărbat o 
îndemna pe a ei să se deschidă sau când îşi răsfira palmele 
pe talia ei şi îşi înfigea degetele în şoldurile ei, ţinând-o 
aproape. 

Şi cu siguranţă nu ştia că se bucură şi se îmbujorează 
când îl zăreşte pe Mick Trewlove venind spre ea. Aşa cum 
acum el îşi croia drum prin mulţimea agitată care se 
ciocnea şi se îmbrâncea, nişte simpli muritori. Dar, pe de 
altă parte, mereu lăsa impresia că exista într-un plan diferit 
de toţi ceilalţi. Ce prostie din partea ei să îi atribuie puteri 
pe care cu siguranţă nu le poseda, puteri de care se 
convinsese singură că aveau să îi permită să ţină trenul în 
siguranţă. 

În timp ce se apropie de ea, văzu în ochii lui plăcerea 
pe care i-o stârnea prezenţa ei. Nu plănuia să îşi petreacă 
ziua comparându-l cu Kip, dar contele nu o privise niciodată 
de parcă ar fi fost singurul lucru care conta în viaţa lui. 
Consideraţia pe care i-o acorda Mick o umilea şi îngrozea 
deopotrivă, prin intensitatea ei. 

— Lady Aslyn, spuse el politicos, ca un gentilom 
adevărat. 

— Domnule Trewlove. Slujitorii mei, Nan şi Mary, 
Thomas şi John. 

El îşi vâri mâna într-un buzunar interior al hainei şi se 
uită la grupul ce forma un semicerc protector în spatele ei. 
Ea se temea că aveau să îi aducă necazuri şi să îi strice 
ziua. 

— Domnilor. Ridică un pachet mic şi i-l întinse lui 
Thomas. Aveţi liber astăzi. E suficient mălai aici ca voi doi, 
vizitiul şi copilul de casă să exploraţi cârciumile sau să 
faceţi orice altceva vreţi voi, doar să nu vă întoarceţi la 
Hedley Hall. Să fiţi aici la ora şapte să o recuperaţi pe 
Excelenţa Sa. 

— Nu o putem lăsa cu dumneavoastră, spuse Thomas, 
cu loialitate. 

— Slujitoarele ei vor fi nişte însoţitoare potrivite; la fel 


şi duzina de puradei pe care îi ducem la mare. 

— O duzină? repetă John. 

— Da. Cel mai mare are şase ani, cel mai mic patru, 
cred. Nişte belele cu toţii. Bineînţeles, ne bucurăm dacă 
vreţi să ne ajutaţi să avem grijă de ei... 

— Aş prefera să beau o halbă de bere, îl întrerupse 
John. 

— Aşa mă gândeam şi eu. 

— Milady? spuse Thomas. 

— Ar trebui să vă luaţi liber astăzi, îi linişti ea. Voi fi 
bine cu Nan şi Mary care să se îngrijească de nevoile mele. 

— Prea bine. 

Lacheii se îndepărtară, iar ea respiră puţin mai uşor, 
neştiind prea bine de ce se simţea uşurată că scăzuse 
numărul celor care aveau să fie martori la aventurile ei din 
ziua aceea. Poate pentru că se temea că avea să se facă de 
râs din pricina laşităţii ei. 

— Dacă binevoiţi să veniţi cu mine, doamnelor. 

Nu îi oferi braţul, iar ea îşi dădu seama că, în public, 
departe de hotelul lui, era la fel de conştient ca ea de linia 
de demarcaţie socială dintre ei. Era posibil, deşi foarte 
puţin probabil, să se întâlnească cu cineva cunoscut la 
capăt de linie. Dacă cei de rangul ei mergeau cumva şi ei la 
mare, cu siguranţă că aveau să ia trăsura. 

— Încă nu am cumpărat bilete. 

— S-a rezolvat, îi spuse el. Văd că ţi-ai adus umbrela 
de soare. 

— S-ar putea să vreau să comunic cu tine. 

— Trebuie doar să-mi spui ce îţi doreşti şi ţi se va da. 

Zâmbetul lui senzual îi dădu de înţeles că îi putea 
cere orice. 

— Bine atunci. 

Se duse lângă el, iar slujitoarele o  urmară, 
îndreptându-se cu toţii spre partea din spate a trenului, 
spre un vagon la geamurile căruia se zăreau nişte feţişoare. 
Îl recunoscu pe lacheul îmbrăcat elegant care îi deschise 
uşa. 

— Bună dimineaţa, domnule Jones. 


Bărbatul zâmbi încântat şi îşi înclină capul. 

— Doar Jones, domnişoară. 

Forţându-se să urce de parcă ar fi călătorit astfel de 
zeci de ori înainte, fu surprinsă să descopere că părea a fi 
un vagon privat. Lângă geamuri, de-o parte şi de cealaltă a 
vagonului, erau canapele mici. Centrul încăperii era 
dominat de una mult mai mare, care putea fi folosită şi 
pentru dormit. Sau pentru a face dragoste, lucru la care nu 
voia să se gândească. 

— Lady Aslyn! spuse Fancy, ţinând în poală o fetiţă 
care îşi sugea degetul. Mă bucur atât de mult că ai putut 
veni cu noi. Copii, salutaţi-o pe Lady Aslyn! 

Se auzi un cor de „Bună ziua, Lady Aslyn!”, de la cică 
o duzină de puradei, care de fapt erau doar vreo şase la 
număr. 

— S-ar părea că îţi lipsesc câţiva copii, îi spuse ea lui 
Mick, care urcă în vagon după slujitoarele ei. 

Nici măcar nu avu bunul-simţ să pară stingherit. 

— Nu m-am priceput niciodată la numărat. 

O minciună sfruntată. Ca să aibă atâta succes precum 
avea el, cu siguranţă se pricepea de minune la numărat. 

— S-ar putea ca micuţii să fie mai liniştiţi dacă 
slujitoarele tale s-ar ocupa fiecare de câte doi dintre ei, 
spuse el. Noi doi putem sta aici. 

Făcu semn din cap spre o canapea de la o fereastră 
opusă. 

In timp ce le porunci servitoarelor ei să o ajute pe 
domnişoara Trewlove, se gândi să ajute şi ea, dar credea că 
nu avea să îi calmeze prea tare pe copii dacă îşi dădeau 
seama că tremura. Se aşeză pe divanul micuţ pe care i-l 
indicase el şi îşi împreună mâinile, privind pe fereastră, 
tresărind uşor când auzi fluierul. 

— Este semnalul că vom pleca curând, îi spuse Mick şi 
se aşeză lângă ea. 

Uşa se deschise şi intră lacheul lui, care se aplecă 
numaidecât şi luă un băieţel ciufulit în braţe. 

— leşirile acestea pe malul mării sunt ceva obişnuit? îl 
întrebă ea pe Mick. 


Aproape că protestă când el se apucă să îi 
descleşteze degetele. 

— Da. Avem o... casă pentru cei lepădaţi de societate. 

— Nu sunt legitimi, şopti ea. 

Nu îşi luă privirea de la sarcina de a-i da jos mănuşa. 

— Nu. 

— Cum îi găsiţi? 

El pufni. 

— Sunt mii, zeci de mii numai în Londra. Parlamentul 
a dat o lege prin care femeile au devenit responsabile 
pentru copiii născuţi din flori, gândindu-se că aşa avea să le 
convingă să îşi ţină picioarele apropiate, dar când te 
mănâncă - atunci se uită în sus, privind-o în ochi - nu prea 
te gândeşti la viitor, ci doar la nevoia de a te scărpina. 

Înainte să îl cunoască nu ştiuse că existau astfel de 
mâncărimi. Acum cu siguranţă ştia. Işi dădu seama că, dacă 
ar fi fost deşteaptă, ar fi coborât din vagon. Dar curiozitatea 
o ţintui locului. 

— Ai spus aveţi. „Avem o casă”. 

— Oamenii încă aduc copii nedoriți la uşa lui Ettie 
Trewlove. Eu şi fraţii mei închiriem o locuinţă şi avem un 
personal angajat să se ocupe de ei. Mama petrece mult 
timp acolo, îngrijindu-i pe cei mici, dar nu mai sunt 
responsabilitatea ei. 

Îi trase lent mănuşa şi îşi întrepătrunse degetele cu 
ale ei, făcând-o să se simtă în siguranţă, comod. Spătarul 
canapelei îi împiedica pe servitori sau pe oricine altcineva 
să vadă ce făcuse, să vadă cum îl strângea mai tare de 
mână. Trenul se urni înainte. Ea închise ochii, dar simţea în 
continuare legănatul. 

— Continuă să vorbeşti. 

— Deschide ochii, scumpa mea. 

O spuse blând, dar ferm, şi puţin trist. Se întrebă dacă 
îi simţea bătăile nebuneşti ale inimii. Şi dacă trenul nu 
făcea accident, tot exista posibilitatea să moară... de la 
mâna lui mare, caldă şi aspră care o ținea pe a ei. 

Se linse pe buze, încercând să îşi facă curaj, apoi 
deschise ochii, îl privi. 


— Nu va fi niciun accident, nu vom muri. 

O bombardară toate avertismentele ducesei despre 
cum trebuia să fie atentă, să nu îşi asume riscuri. 

— Nu ai de unde să ştii. 

— Ştiu că nu avem nimic de câştigat dacă ne 
aşteptăm la ce-i mai rău. Făcu semn cu capul într-o parte. 
Uite ce ratezi. 

Ea aruncă o privire pe fereastră, unde peisajul forma 
o panoramă în continuă schimbare de clădiri şi copaci, 
oameni şi drumuri. 

— E ca şi cum am merge cu trăsura. 

— Doar că fără cai care să obosească. 

Îşi coborî privirea şi văzu că i se albiseră încheieturile 
degetelor. Nu era de mirare că începea să o doară mâna. 

— Probabil că te rănesc. 

— Nu sunt chiar atât de delicat. 

Nu era deloc delicat. Era întruchiparea tăriei, a 
hotărârii şi a curajului. 

— Nu te temi de nimic? 

— Toţi ne temem de ceva. 

Cuvintele lui o făcură să se simtă puţin mai bine, nu 
chiar atât de timidă. 

— Ne deplasăm cu viteză. 

— Vom ajunge la mare cât ai zice peşte. 


* 


Călătoria fusese deopotrivă satisfăcătoare şi 
chinuitoare. Pentru că era atât de aproape, pentru că nu o 
putea avea. Pentru că trebuia să lase impresia că nu era 
conştient de fiecare respirație a ei, că nu se gândea de o 
mie de ori să se aplece şi să îi acapareze gura dulce, că 
ajutând-o să se relaxeze pe mişcarea trenului nu îl făcea 
decât să îşi dorească să o vadă obişnuindu-se cu mişcările 
actului de împerechere. Că mirosul ei de gardenie care îl 
înconjura nu îl făcea să spere că, la urma urmei, nu avea să 
îl urască. 

II copleşea în moduri în care nu mai fusese copleşit, 


aşa că aproape că ţâşni din compartiment când trenul 
ajunse în sfârşit la destinație. Copiii nu erau 
responsabilitatea lui. Avea să le plătească servitoarelor ei în 
plus ca să o ajute pe Fancy să se îngrijească de ei. Mergeau 
în faţa lor acum, pe ţărmul nisipos, cu câte doi copilaşi 
fiecare, în timp ce el şi Aslyn veneau domol în urma lor, cu 
mâna ei cuibărită la braţul lui. 

Foarte puţin probabil ca aici să se întâlnească cu 
cunoscuţi de-ai ei. Aici nu erau limitați să se afle la 
adăpostul umbrelor sau al nopţii. Dacă nu ar fi fost un 
realist, s-ar fi gândit că ar fi putut avea tot viitorul în care 
să se plimbe în lumina soarelui, dar latura lui practică ştia 
că un astfel de viitor era puţin probabil. 

— leşirea cu orfanii a fost o scuză ca să petreci timp 
cu mine? întrebă ea. 

— Da. 

işi întoarse brusc capul spre el şi îl privi. Îşi ţinea 
umbrela de soare pe umărul drept. El ar fi vrut să o ţină 
închisă, cu mânerul la buze. Ridică din sprânceană. 

— Nu te aşteptai să-ţi răspund sincer? 

Râsul ei se ridică deasupra ţipetelor pescăruşilor şi a 
vuietului mării care se mişca încontinuu. 

— Presupun că nu. 

Aproape că îi spuse că el nu era Kipwick, că nu avea 
să îi ascundă lucruri. Doar că avea şi el secretele lui şi cu 
siguranţă nu voia să îi atragă atenţia asupra contelui. 

— Nu te simţi întru totul comod când te abordez în 
parc. Mereu te uiţi să vezi cine m-a văzut cu tine. M-am 
gândit că poate aici ţi-ai cobori puţin garda. 

Ea încuviinţă scurt. Nu ştia sigur dacă recunoştea că 
era el isteţ sau că se simţea ea mai relaxată aici. 

— Hotelul pe lângă care am trecut îmi aminteşte 
foarte tare de al tău. 

— Hotelul Bedford. M-am inspirat din el şi din alte 
câteva când l-am proiectat pe al meu. Al meu este o 
combinaţie de lucruri care mi-au plăcut în hotelurile pe care 
le-am vizitat. Pe când eram tânăr, obişnuiam să merg cu 
trenul fără bilet ca să ajung la mare. Mereu mirosea mai 


curat aici, părea mai curat. Aveai loc să respiri. 

— Ai călătorit singur. 

El ridică din umeri. 

— Uneori, fraţii mei veneau cu mine. Alteori nu. 

— Nu te-ai temut niciodată de calea ferată, chiar 
niciodată? 

— Pentru mine însemna libertate. Îmi permitea să 
visez că nu trebuia să rămân acolo unde mă aflam. Clătină 
din cap. Sună prostesc când o spun cu voce tare. 

Ea îl strânse de braţ, liniştitor. 

— Ba nu, este un sentiment frumos. Sunt 
impresionată că ţi-ai dat seama atât de tânăr, când eu abia 
încep să simt îngrădirile, să mă îndoiesc de ele, să-mi 
doresc să le depăşesc. 

Îşi întoarse privirea de parcă ar fi fost jenată de 
cuvintele ei, iar el se întrebă dacă avea să se rupă 
permanent de Kipwick. Nu voia să o forţeze, nu voia să îi 
ofere un motiv ca să se îndoiască de intenţiile lui, dar hotărî 
că ar fi în avantajul lui să o lase să se gândească la ce 
spusese. Aruncă o privire în urmă şi îi făcu un semn 
lacheului lui. 

— Jones, să ne instalăm aici. Fancy! 

Sora lui îl privi peste umăr. 

— Acolo! strigă el şi îi indică locul. 

— Grozav! 

Întinseră pături. O ajută pe Aslyn să se aşeze pe una 
dintre ele, după care i se alătură. Fancy deschise un coşuleţ 
pe care îl cărase Jones şi scoase din el o mulţime de 
bunătăţi pe care le împachetase mama lor pentru ei. O 
mulţime de foitaje cu came, bucăţi de brânză, chiar şi o 
sticlă de vin pe care el îl turnă pentru adulţi şi le dădu 
tuturor. 

— Este impresionant, spuse Aslyn. 

— Mama îşi face griji să nu flămânzească oamenii, 
spuse Fancy, aplecându-se şi ştergând-o pe o fetiţă pe 
bărbie. E o minune că nu suntem toţi graşi. Mereu ne dă să 
mâncăm prea mult. 

— Pentru că într-o vreme n-a avut cu ce să ne 


hrănească, spuse Mick. 

Fancy înlemni. 

— Bineînţeles. Chiar nu-mi amintesc. A fost înainte să 
mă nasc eu, cred. 

— Când te-ai născut tu în trupa veselă, eram 
îndeajuns de mari ca să lucrăm. Asta a fost de ajutor. 

— Trebuie să fi fost dificil, totuşi, spuse Aslyn. 

Chiar dacă stătea pe o pătură, pe nisip, tot avea un 
aer regal. Oricine şi-ar fi dat seama că era o aristocrată. Era 
atât de frumoasă, de îngrijită, atât de-al naibii de curată. Se 
gândi că poate ar fi avut puterea să îl curețe şi pe el, să îl 
facă să lucească, poate chiar mai mult decât ar fi reuşit să 
o facă Hedley dacă l-ar fi recunoscut ca fiu al lui. 

— Cum a fost? 

Cum să îi explice cuiva care nu a flămânzit niciodată? 
Nu era ofensat că ea nu flămânzise. Mai degrabă se bucura, 
îşi dorea să nu flămânzească nimeni, niciodată, dar cum să 
o descrie astfel încât să nu pară o victimă? Nu se 
considerase niciodată o victimă. Ridică din umeri. 

— In unele seri aveai burta plină, în altele te culcai 
flămând. Nu plângeai din pricina asta. Pur şi simplu aşa 
erau lucrurile. Şi motivul pentru care cei care acceptau 
bastarzi nu se chinuiau prea tare să-i ţină în viaţă. Era 
costisitor să-i hrăneşti. 

— E atât de nedrept! 

— Viaţa este nedreaptă. Poţi fie să te plângi din 
pricina ei, fie să faci orice este nevoie ca să fie mai dreaptă. 

Aslyn zâmbi larg, tachinându-l. 

— Cred că eu le-aş fi făcut pe ambele. 

El o privi în ochii în care se oglindea cerul de 
deasupra lor şi recunoscu: 

— Uneori aşa am făcut şi eu. 

Ea se uită la copii. 

— Bănuiesc că micuţii ăştia nu flămânzesc niciodată. 

— Niciodată. 

— Dacă Mick află că vreunul dintre angajaţi 
pedepseşte vreun copil ţinându-l nemâncat, îl concediază, 
spuse Fancy. Mai presus de orice, copiii trebuie să fie bine 


îngrijiţi. 

— Cum de ai timp? întrebă Aslyn. 

— Îţi faci timp pentru lucrurile care sunt importante 
pentru tine. Casa este importantă pentru mama, aşa că 
este importantă şi pentru mine. 


* 


Aslyn se gândea că a fi important pentru Mick 
Trewlove ar fi una dintre cele mai frumoase experiențe din 
viața cuiva. Era atât de pasional când venea vorba de orice 
persoană şi lucru la care ţinea: mama lui, clădirile lui, 
familia lui, starea deplorabilă a copiilor neiubiţi. 

Se uita la mare, cu picioarele la piept, cu braţele în 
jurul lor, cu bărbia pe genunchi, singură pe pătură cu 
gândurile ei. Mick şi lacheul merseseră să cumpere 
îngheţată pentru toată lumea. Fancy, Nan şi Mary îi 
duseseră pe copii să se joace la marginea apei. Discutaseră 
posibilitatea de a înota, dar întrucât nici unul nu îşi adusese 
o ţinută pentru îmbăiat, malul apei părea potrivit. Se 
gândise să se descalţe şi să li se alăture, să îşi lase 
degetele de la picioare să se afunde în nisip în timp ce apai 
se învolbura în jurul gleznelor, dar fără un cârlig pentru 
nasturi, ar fi fost o provocare să se descalţe. Nu plănuise 
bine lucrurile. Data viitoare... g 

Oare avea să existe o dată viitoare? Işi dorea să 
existe. Încă o călătorie cu trenul, încă o zi la mare, mai mult 
timp petrecut cu Mick. Chiar dacă ştia că nu ar fi trebuit să 
îşi dorească asta, părea incapabilă să nu tânjească după el. 
Din clipa în care trenul se urnise pe şine, nu se gândise 
deloc la Kip, ci se concentrase doar la Mick. Ştia că, pe 
viitor, dacă urma să fie cu Kip, avea să se gândească la 
Mick. Şi totuşi ştia că tutorii ei nu ar fi fost niciodată de 
acord ca ea să se însoţească cu un om de rând, oricât de 
mult succes ar fi avut acesta. Una era ca un lord să se 
însoare cu o moştenitoare americană, lucru care era 
acceptat, dar ca o moștenitoare britanică să aibă o relaţie 
cu un om de rând... era de neconceput. Îndeosebi când 


omul acela de rând nici măcar nu putea pretinde că 
legitimitatea făcea parte din moştenirea lui. Nu era drept, 
dar aşa stăteau lucrurile. Chiar dacă, muncind din greu, 
reuşise să îşi îmbunătăţească condiţia, nu prea avea ce 
face, cu excepţia unei legi date de parlament, ca să devină 
legitim. 

Tresări când observă un copil cu părul închis la 
culoare intrând şi ieşind cu capul din apă, dând din mâini în 
apă, şi îşi dădu seama că se lăsase dusă de gânduri în 
asemenea măsură, încât nu mai focalizase imaginea, dar 
acum vedea clar şi se înspăimântă. Era unul dintre copii, 
unul dintre băieţii mici. Cum de ajunsese atât de în larg? 

Se ridică şi o luă la fugă înspre țărm, uitându-se rapid 
în jur, căutând ajutor. Nan şi Fancy se îndepărtaseră puţin 
şi erau distrase cu ceilalţi copii. Mary stătea pe marginea 
apei, privind doar, cu un zâmbet superior satisfăcut pe chip. 
Aslyn avea să se gândească la asta mai târziu. Momentan, 
începu să strige după ajutor şi să înainteze cu greu prin 
mare, nisipul sugându-i picioarele, iar valurile împingându- 
se în ea. 

Apa îi ajungea aproape până la şolduri când ajunse la 
băiat, îl apucă de braţ, chiar pe când văzu o altă pereche 
de mâini, mari şi cu cicatrici, înhăţându-l pe copil. Copilul 
avea ochii bulbucaţi şi începu să vomite. 

— E în regulă, spuse Mick. E în regulă. 

Nu ştia dacă vorbea cu ea sau cu băiatul, dar nu 
conta. Cuvintele o alinară, o uşurară, în timp ce îl ţinea pe 
băiat cu un braţ şi cu celălalt o cuprinse protector pe după 
umeri, trăgând-o lângă el. 

— Am crezut că se va îneca. 

Auzi lacrimile din vocea ei şi abia atunci îşi dădu 
seama că îi şiroiau şi pe obraji. 

— S-ar fi înecat, spuse Mick, în timp ce înaintară 
târşâindu-şi picioarele spre mal, dacă n-ai fi strigat şi dacă 
n-ai fi ajuns la el. 

Fustele ei ude erau grele şi amenințau să o tragă sub 
apă, şi poate că ar fi făcut-o, dacă Mick nu ar fi tinut-o atât 
de strâns. Ştia că nu avea de gând să-i permită mării să o ia 


şi gândul acesta o alina. Lacheul care aşteptase pe mal îl 
înfăşură pe copilul care plângea cu o pătură şi îl luă de la 
Mick, în timp ce Fancy îi oferi o pătură ei, dar ea o ignoră, 
eliberându-se şi din strânsoarea lui Mick şi îndreptându-se 
greoi spre Mary. 

— De ce n-ai ţipat? De ce n-ai strigat după ajutor? îşi 
întrebă ea servitoarea. 

— E un bastard. Toţi sunt bastarzi. Ce contează dacă 
se îneacă? Aia înseamnă un copil născut din flori mai 
puţin... 

Aslyn o plesni rapid şi tare cu dosul palmei, sunetul 
răsunând în jurul lor. Simţi un junghi de durere urcându-i pe 
braţ, iar usturimea din palmă o luă prin surprindere. Nu mai 
lovise niciodată pe cineva. Trebui să se controleze cu toată 
fiinţa să nu o lovească din nou. 

— Eşti concediată. Nu-mi pasă cum te întorci la 
Londra, dar nu vei călători cu noi. 

— Ducele şi ducesa... Ș 

— Nu vor auzi un cuvânt despre ziua asta. lţi vei face 
bagajele şi vei pleca în linişte şi îi vei mulţumi lui 
Dumnezeu că nu cer să fii acuzată de tentativă de crimă. 

— N-are nicio valoare. Nimănui nu-i pasă de el. 

— Mie îmi pasă! Şi pe cine crezi că va crede un 
magistrat? Pe tine sau pe fiica unui conte? 

— Nu uita ce soartă a avut Charlotte Winslow, zise 
Mick încet. Servitoarea căscă puţin ochii. Da, îţi aminteşti 
de ea, nu-i aşa? Au spânzurat-o pentru că a ucis un copil 
nelegitim. 

— Milady... întinse mâna, implorând. 

— Pleacă acum, Mary, spuse Aslyn. Înainte să mă 
răzgândesc şi să caut un sergent. 

În timp ce servitoarea se îndepărtă, plângând, Aslyn 
se duse spre Nan, care stătea pe o pătură, legănându-l pe 
băiat, care adormise. Se aşeză pe pătura din lână, îşi răsfiră 
fustele şi întinse braţele. 

— Dă-mi-l mie! 

În timp ce îl luă în braţe, băiatul abia de se foi; erau 
uşor ca un fulg de nea, nu putea să aibă mai mult de 4 sau 


5 ani. Avea mâini şi picioare lungi. Avea să crească înalt. | 
se frânse inima la gândul că cineva considerase că nu 
merita să crească. 

— Trebuie să vă uscăm, milady, înainte să răciţi de 
moarte, spuse Nan. 

— Soarele este îndeajuns de cald ca să mă usuce 
rapid. Totuşi, se bucură când Mick îi puse o pătură pe 
spate. Nan, du-te să o ajuţi pe Fancy cu ceilalţi copii. 

Servitoarea plecă, îndreptându-se spre micuţii care se 
strânseseră în cerc în jurul lui Fancy, în timp ce Jones 
veghea, savurând o îngheţată. Mick se aşeză lângă ea, cu 
faţa spre ea; nu se mai aflau în lumea ei. Aici nu mai aveau 
limite; coapsa lui o atingea uşor pe a ei. 

— Se uita la el, spuse ea, urând cuvintele chiar în 
timp ce le rosti, se uita cum se zbate în apă şi nu făcea 
nimic. Cum a putut să stea pur şi simplu acolo şi să nu facă 
nimic? 

— Unii cred că cei născuţi în păcat nu au dreptul la 
viaţă. Îi şterse lacrimile de pe obraji cu degetul mare, încet. 
Nu plânge, Aslyn. Băiatul este în viaţă mulţumită ţie. Deşi 
ţi-ai rupt umbrela de soare. 

— Umbrela de soare? 

| se părea ciudat să se gândească la ea în clipa aceea. 
El ridică obiectul stricat. 

— S-ar părea că ai călcat pe ea în goana ta de-a 
ajunge la el. 

Ochii i se umplură din nou de lacrimi usturătoare. 

— M-am temut că nu aveam să ajung la el la timp. 

EI îi cuprinse obrazul cu tandrete. 

— Dar ai ajuns, scumpa mea. 

Preţ de o clipă nesfârşit de lungă, o privi doar în ochi, 
iar ea se pierdu în albăstrimea ochilor lui. Preţ de o clipă, ea 
se gândi că poate avea să se aplece şi să o sărute. Preţ de 
o clipă, crezu că ar fi vrut ca el să o facă. Ba nu, nu credea, 
ci ştia. Ca o reafirmare a vieţii. Doar că el nu o făcu. Poate 
pentru că erau oameni în jur, străini pe care nu Îi 
cunoşteau, sora lui, Nan, Jones, copiii. Sau poate se temea 
că avea să îi respingă propunerea. 


— Cine a fost Charlotte Winslow? întrebă ea. 

El oftă şi îşi cobori mâna, privind dincolo de ea, spre 
ceilalţi, iar ea îşi dori să nu fi întrebat nimic, întrucât îi 
lipsea nespus de mult atingerea lui. Cum de putea să 
tânjească cu atâta dorinţă după un lucru pe care abia de îl 
avusese şi pe care probabil că nu ar fi trebuit să îl aibă 
deloc? 

— A anunţat că, în schimbul unei sume modeste, era 
dispusă să primească bebeluşi născuţi în afara căsătoriei. 
Apoi îi strangula, îi înfăşura în ziare şi îi lăsa pe marginea 
drumului, să fie sfâşiaţi de animale sălbatice, mă gândesc. 

— Cerule mare! 

Îşi întoarse privirea spre ea. 

— Cineva a văzut-o scăpând de un copil şi a anunţat 
autorităţile. N-au habar câţi a ucis. Se întâmpla cu vreo 
patru ani în urmă, parcă. Procesul ei a scos la iveală 
aspectele mai macabre ale creşterii copiilor altora în 
schimbul unei plăţi. 

Nu îşi amintea să fi citit despre asta, dar avea 16 ani 
pe atunci şi se concentrase asupra pregătirilor pentru 
primul ei sezon care urma să aibă loc un an mai târziu. 

Un colţ al gurii lui se ridică sec. 

— Ei bine, ziua de astăzi sigur nu s-a dovedit a fi ziua 
aceea însorită şi plăcută pe care o plănuisem pentru tine. 

— Îmi pare rău că micuțul acesta a trebuit să treacă 
prin aşa ceva, dar astăzi am înţeles mai bine lucrurile. 
Copiii nu sunt vinovaţi pentru circumstanţele în care vin pe 
lume. N-ar trebui să fie stigmatizaţi. 

— Şi totuşi sunt. 

Erau stigmatizaţi şi ca adulţi, şi bănuia că de aceea nu 
se aplecase să o sărute. Exista o barieră între ei, chiar dacă 
nu era vizibilă. În umbrele nopţii, păcatul putea pune 
stăpânire pe ei. Dar nu şi pe un litoral scăldat de soare. 


* 


O privi dormind pe canapeaua mare din centrul 
vagonului lui, cu copilaşul ghemuit în poala ei, aproape de 


pieptul ei, acolo unde tânjea şi Mick să fie. Îi dăduse drumul 
băiatului doar cât Mick îl cărase de pe țărm spre gară şi în 
vagon. Apoi se aşezase pe canapea, ca o regină, şi făcuse 
semn să i se dea băiatul. l-ar fi dat orice i-ar fi cerut. 

Ţinuse în mână câteva îngheţate blestemate când o 
auzise strigând după ajutor, când o văzuse înaintând 
năvalnic printre valuri, aparent fără să îşi dea seama că apa 
avea să îi ude leoarcă rochia, că o putea trage la fund, că o 
putea duce în larg. Inima i se răsculase, ameninţase să îi 
sară din piept de parcă picioarele nu i-ar fi înaintat 
îndeajuns de rapid, şi inima ar fi putut să ajungă mai 
repede la Aslyn de n-ar fi fost îngrădită de coastele ce o 
ţineau pe loc. Nu se mai deplasase niciodată cu asemenea 
viteză sau ferocitate, nici măcar atunci, la 7 ani, când îl 
urmărise un sergent pentru că furase o portocală; nici 
atunci când trebuise să se ducă după un medic pentru că 
mama lui se zvârcolea de durere, străduindu-se să nască 
un copil pe care avea să îl numească Fancy; nici când 
primise de veste că unul dintre fraţii lui risca să moară. Dar 
pentru ea, aproape că îşi luase zborul. Ca să ajungă la ea, 
să o salveze, să se asigure că lumea nu avea să meargă 
înainte fără ea. 

Chiar dacă nu făcea parte din lumea lui, ar fi trebuit 
să facă parte din lumea altcuiva. Dar nu a lui Kipwick. 
Merita mult mai mult decât un bărbat condus atât de uşor 
de viciile lui. Merita mai mult decât un bărbat mistuit de 
dorinţa de a obţine ceea ce un altul nu voia să îi ofere. 

În sinea lui, îl blestemă pe Hedley, recunoscător că 
fiul lui legitim era o puşlama. Nu era la fel de recunoscător 
pentru posibilitatea ca Aslyn să se răzgândească în privinţa 
pauzei şi să se mărite cu pacostea aceea. 

Şedea pe un scaun de pe care o putea vedea dar şi 
sorbea din whisky, ţinând în poală o fetiţă care avusese 
curajul să îl abordeze şi care acum stătea ghemuită la el în 
braţe, sugându-şi degetul mare, iar cu mâna liberă jucându- 
se cu nasturii de la vesta lui, de parcă ar fi fost fascinată de 
ei. Fără îndoială că până la sfârşitul călătoriei, firele aveau 
să se deşire în asemenea hal, încât avea să fie nevoit să îi 


ducă hainele croitorului lui, ca să le repare. Ar fi trebuit să îl 
enerveze. În schimb, se gândi cum ar fi fost să o ţină în 
poală pe fiica lui încă nenăscută, una cu păr blond, ochi 
albaştri şi zâmbet strâmb. 

Nu ar fi trebuit să se îndrăgostească. Planul era să o 
folosească, apoi să scape de ea. Dar cum să nu îi pese de 
Aslyn când avea un curaj ascuns de care nici măcar nu era 
conştientă? La suprafaţă, părea timidă. Doar se temea de 
trenuri, dar îi văzuse mândria şi curajul neşovăielnice când 
trebuise să îşi predea bijuteriile, iar astăzi văzuse cât de 
vitează era. Ba mai mult, văzuse disponibilitatea ei de a 
condamna nedreptatea. O concediase fără să ezite pe 
servitoarea ei, o ameninţase că avea să pună să fie 
arestată, poate chiar încarcerată. Fusese magnifică în furia 
ei şi la fel de glorioasă în mila ei. Nu plânsese pentru ea 
însăşi, ceea ce le făcea cu atât mai profunde. 

— Îmi place de ea, şopti o voce subţirică. 

Îşi cobori privirea spre fetiţa zburdalnică. 

— Hmm? 

Cu arătătorul de lângă degetul mare pe care îl ţinea în 
gură, arătă spre canapea. 

— Imi place de ea. 

El se aplecă şi îi şopti: 

— Şi mie. 

Mult mai mult decât se aşteptase, mult mai mult 
decât îşi dorise. 


Capitolul 15 


Pe Aslyn nu o surprinse să îi vadă pe lachei aşteptând- 
o la gară. Bănuia că toată lumea, chiar şi cei care nu erau 
angajaţii lui, ascultau ordinele primite de la Mick Trewlove. 
După ce îi îmbrăţişă pe copii pe rând, cu precădere pe cel 
pe care îl salvase, îi zâmbi lui Fancy. 

— Mulţumesc că te-ai gândit să mă inviţi. A fost o 
ieşire minunată. 


— Mă bucur că ai putut să ni te alături. Se uită la 
fratele ei, rânjindu-i maliţios. Va trebui să mă gândesc la alt 
lucru pe care îl putem face împreună. 

— Mi-ar plăcea. 

Era adevărat, dar se întrebă oare câte minciuni i se 
permiteau unei persoane înainte să fie prinsă. Poate că 
judecase greşit cum avea să reacționeze ducesa. 

Fără să se gândească, îl luă de braţ pe Mick când o 
însoţi la trăsură. Acesta păru deopotrivă uimit şi încântat. 

— Nu pot să cred că am dormit în tren, spuse ea. 

— AŞ zice că ţi-ai depăşit frica de trenuri. 

— Da, cred că da. 

— Gândeşte-te la toate locurile în care ai putea merge 
acum. 

Putea merge acolo şi cu trăsura, dar o încercă brusc o 
senzaţie de libertate şi înmulţire a posibilităţilor pe care nu 
o mai simţise până atunci. Într-adevăr, frica avea tendinţa 
de a îngusta lumea cuiva. Data viitoare şi de fiecare dată 
când urma să călătorească cu trenul, avea să se gândească 
la el. 

— Ţi-ai stricat rochia şi pantofii, spuse el. Cum le vei 
explica? 

— Voi intra pe uşa servitorilor şi voi urca pe scările 
dosnice. Nan va avea grijă să nu fiu văzută. Mă voi schimba 
şi voi cobori la cină fără să îşi dea careva seama. 

— Dacă dai de necazuri... 

— Nu voi da. 

Şi dacă avea să dea, urma să se descurce ea. Din cine 
ştie ce motiv, ieşirea din ziua aceasta o eliberase în moduri 
de care nici măcar nu îşi dăduse seama că trebuia să fie 
eliberată. Mici se opri lângă trăsură, unde un lacheu o 
aştepta Aslyn cu portiera deschisă, şi o privi în ochi. 

— Mulţumesc că ai venit. 

— Spune-mi adevărul. leşirea a fost ideea lui Fancy? 

— Nu. 

Mick nu ezită. Nu ezita niciodată când trebuia să 
spună adevărul, îi plăcea asta la el, începea să creadă că 
relaţia lor era cea mai sinceră din viaţa ei. Dacă nu şi-ar fi 


centrat speranţele de căsătorie în jurul lui Kip încă din 
copilărie, oare ar fi fost la fel de intrigată de un alt domn? 
Sau doar de el? Avea să fie mereu doar Mick? 

— Îmi vei trimite adresa orfelinatului? Mi-ar plăcea să 
trec mâine pe acolo, să mă asigur că Will şi-a revenit 
complet după chinul îndurat. 

Nu că ar fi ştiut ce să facă dacă nu şi-ar fi revenit, dar 
chiar îi păsa de băiat, îi păsa şi mai mult de plăcerea care 
licărea în ochii ca două safire ai lui Mick. 

— Ţi-o voi trimite. 

— Presupun că ar trebui să plec. 

— Presupun că da. 

Doar că nu voia să plece. Mai voia câteva minute cu 
el, câteva ore. Mai mult. 

Dar el preluă frâiele situaţiei, înaintă spre trăsură, 
ignorându-l cu desăvârşire pe lacheu şi îi întinse mâna. 
Niciunul nu avea mănuşi. Apa sărată le distrusese pe ale ei. 
Îşi puse mâna în a lui, se bucură când el i-o strânse şi se 
întrebă cum se făcea că şi cea mai mică atingere a lui o 
răscolea cu senzaţii. 

El o privi în ochi şi îi duse degetele la buze, le sărută 
pe cele două din mijloc, un sărut lung, fierbinte şi umed. 
Apoi o linse aproape imperceptibil pe o porţiune foarte 
îngustă de piele, şi ei aproape că i se înmuiară genunchii; 
abdomenul i se încordă de plăcere şi se simţi de parcă ar fi 
îndrăznit să o atingă cu limba în cel mai intim loc al ei. 
Intimitatea acelui moment, acţiunea, o făcu să regrete 
profund că nu putea fi mai mult decât prietenie între ei, că 
nu o putea vizita, că dacă i-ar fi făcut curte, lumea i s-ar fi 
împotrivit cu vehemenţă. Naşterea ei îi determina destinul 
de a se căsători cu un gentleman nobil. Al lui hotăra că, 
oricât de mult s-ar fi ridicat, avea să fie considerat mereu 
nedemn de fiica unui conte. Indiferent de sentimentele 
fiicei cu pricina. 

Abia îşi dădu seama când îşi luă gura de pe degetele 
ei, când o ajută să urce în trăsură. 

— Drum bun spre casă, Lady Aslyn, spuse el. 

Apoi îi dădu drumul şi se îndepărtă, deşi ea se simţea 


de parcă nu i-ar fi dat deloc drumul, de parcă ar fi reuşit 
cumva să o ancoreze şi mai strâns de el. 


* 


Chiar dacă reuşi să ajungă în dormitorul ei şi să se 
schimbe într-o ţinută pentru cină fără ca tutorii ei să îşi dea 
seama ce făcuse în ziua aceea, se întristă puţin când intră 
în salon şi îl descoperi pe Kip aşteptând împreună cu 


părinţii lui. 
Acesta se apropie şi o sărută rapid pe obraz. 
— ASlyn. 


Unde era căldura aceea din partea lui, din partea ei? 
De ce se simţea rece? 

— Cum a fost la muzee? întrebă ducesa. 

Muzee? Ah, da, minciuna pe care le-o spusese. 

— Încântător. 

Kip se încruntă. 

— Mama mi-a spus că îţi petreci ziua cu cele două 
Cat? 

— Lady Katharine şi Lady Catherine. O poreclă 
prostească pe care le-am dat-o eu. 

— Le cunosc? 

— Probabil că nu. Şi-au făcut debutul sezonul acesta, 
au fost înhăţate destul de rapid. 

— De cine? 

— Nu sunt foarte sigură. Trebuia să se oprească din 
ticluit poveşti înainte să fie descoperită. Sunt însă convinsă 
că mi-e o foame de lup. Mergem să luăm cina? 

Privind în urmă, poate că ar fi trebuit să pretindă că 
are o migrenă bruscă şi să se întoarcă în dormitorul ei. 
Atmosfera nu mai fusese niciodată atât de ciudată la masă. 

— Aţi hotărât când va avea loc nunta? întrebă ducesa. 

Kip o privi, o cercetă atent, dar ea rămase impasibilă, 
nevrând să se dea de gol, vrând să îl lase să se agite până 
avea să le spună părinţilor lui cum stăteau de fapt lucrurile 
între ei. 

— Încă discutăm, spuse el în cele din urmă. 


— După atâta vreme, aş fi crezut că veţi goni spre 
altar, spuse ducesa. 

— Cum ai spus, zise Aslyn, a trecut multă vreme. Nu 
văd de ce ne-am grăbi. 

— Dar... 

— Draga mea, lasă-i să facă lucrurile în ritmul lor, 
spuse ducele. Vor petrece ani întregi împreună. 

Aslyn se îndoia. 

— Mâine mă voi duce la un orfelinat. Îl privi pe Kip în 
ochi. Poate ai vrea să mi te alături. 

El se încruntă. 

— De ce m-ar interesa un orfelinat? 

— M-am gândit că poate te-ar interesa orfanii. 

Kip îşi privi părinţii, apoi din nou pe ea. 

— Nu mă interesează. 

Pentru că îl interesa doar propria persoană. Cum de 
nu observase asta înainte? 

— Şi sunt destul de ocupat zilele astea cu o mulţime 
de chestiuni legate de moşiile noastre. N-am timp să plec în 
timpul zilei ca să mă joc. 

Dar avea timp să mintă despre cât de mult bea. 

— ASlyn, spuse ducesa şovăielnic, nu vrei să vizitezi 
un orfelinat, draga mea. 

— Ba chiar aş vrea. M-am gândit să le duc nişte 
jucării: titirezi, păpuşi şi soldăţei de tinichea. 

Ducesa se holbă la Aslyn de parcă i-ar fi spus că voia 
să o ţâşnească pe stradă goală-puşcă. 

— Nu, spuse ea în cele din urmă. Nu ne amestecăm 
cu drojdia societăţii. 

— Drojdia societăţii? Sunt copii. Fără părinţi, fără 
avantaje. Vreau să ajut cum pot. 

— Ai o nuntă de plănuit şi apoi o casă de 
supravegheat. Nu vei avea timp de astfel de prostii. 

— Nu mi se pare o prostie să-i ajuţi pe cei nenorociţi. 

— Nu-ţi vor aprecia eforturile. Nu se vor bucura de 
prezenţa ta. Vor dispreţui orice faci pentru ei. Sunt drojdia 
societăţii cu un motiv, draga mea. Nu-i poţi trage în sus. 
Nici măcar nu trebuie să încerci. Te vei alege doar cu 


durere. Ai fost crescută, instruită, educată pentru rolul tău 
de viitoare ducesă. Nu trebuie să-ţi  abandonezi 
însărcinarea pentru cei cărora puţin le pasă de tine. 

— Vreau să fiu utilă. 

— Eşti utilă dacă îţi faci datoria. Aproape disperată, se 
aplecă înspre Aslyn şi îşi puse mâinile plăpânde peste ale 
ei. Promite-mi că nu o vei face, că nu te vei duce printre cei 
săraci, printre cei dezavantajaţi. Că nu vei risca să păţeşti 
ceva. 

— Voi lua servitori cu mine. 

Ducesa se uită la soţul ei. 

— Hedley, interzice-i să se ducă. 

Aslyn nu ştia dacă îl mai văzuse vreodată pe duce 
atât de trist. 

— Nu mai este o copilă, Bella. Nu-i putem tăia aripile, 
dacă este pregătită să-şi ia zborul. 

— Nu înţelege pericolele. 

— Voi trimite mai mulţi lachei. Vor sta aproape de ea. 
Va merge cu trăsura. Totul va fi bine. 

— Nu e ca şi cum s-ar duce într-un cuib de pungaşi, 
mamă. 

Ducesa se concentră din nou asupra lui Aslyn. 

— Trimite-le pur şi simplu jucăriile. Nu trebuie să le 
duci personal. 

— Voi fi în siguranţă. Nu voi păţi nimic. Ştiu asta. 

— Atunci eşti cel mai vulnerabilă, când crezi că 
nimeni nu ţi-ar vrea răul. Nu poţi vedea pericolele. 

— Sunt copii care au nevoie de dragoste. Nu mă vor 
răni. 

— Dar o vor face alţii. 

— Bella, dragostea mea, promit că voi avea grijă să 
fie protejată. 

— Nu-mi face promisiuni pe care nu le poţi ţine. 

Ducele păru devastat de cuvintele ei, ceea ce o făcu 
pe Aslyn să se întrebe oare ce promisiune nu îşi onorase 
acesta. 

Ducesa îşi aşeză şervetul lângă farfurie. 

— Am terminat aici. Trebuie să mă culc. 


Îşi împinse scaunul în spate. Ducele sări în picioare şi 
îşi ajută soţia să se ridice. 

— Continuaţi fără noi, porunci el, după care o escortă 
pe ducesă din încăpere. 

Kip se lăsă în spate pe scaun şi mai ceru vin. 

— Ce ciudat a fost! 

Nu voise să o supere pe ducesă, dar se săturase şi să 
se simtă ca un canar într-o colivie, să întrezărească mereu 
libertatea, fără însă a o putea obţine. 

— Uneori am impresia că mă sufoc aici. 

— Să dăm o tură prin grădină, atunci, ce zici? Cred că 
amândurora ne-ar prinde bine nişte aer proaspăt. 

Ea încuviinţă. El se ridică şi îi trase scaunul. Ea se 
ridică şi îi ignoră braţul pe care i-l oferi, săturându-se brusc 
de orice ajutor, de parcă nu ar fi fost în stare să îşi poarte 
singură de grijă, şi străbătu conacul, apoi ieşi în grădină. 

Kip o ajunse din urmă şi nu spuse nimic până nu ieşiră 
din casă. 

— Mă gândeam că am putea să ne bucurăm de un joc 
sau două de cribbage în seara asta, spuse el. 

— Sunt frântă după activităţile de astăzi. Mă voi 
retrage imediat după plimbare. 

— Încă eşti supărată pe mine. 

— Da, sunt. 

Deşi apreciase că îi luase apărarea când spusese că 
vrea să meargă la orfelinat. Se aşternu o încordare între ei, 
lungă şi friabilă. El oftă şi strânse din dinţi. 

— Îți datorez scuze, spuse el încet, pentru 
comportamentul meu de ieri, precum şi pentru cel din urmă 
cu o noapte. Eram tulburat de faptul că am pierdut, eram 
jenat... M-ai văzut pierzând. 

— Să-mi spui că îmi datorezi scuze nu este totuna cu 
a-mi cere scuze, zise ea scurt. 

— Aslyn. Păşi în faţa ei, făcând-o să se oprească. Sunt 
convins că în seara asta părinţii mei au observat că suntem 
puţin încordaţi. Poate chiar asta a dus la... supărarea 
mamei, sau ce-o fi fost aia. 

— Motiv pentru care ar trebui să le spunem cum stau 


lucrurile între noi. 

— Şi cum stau lucrurile între noi, mai exact? 

— Am pus capăt logodnei. 

— Dar n-am făcut-o. Doar am luat o pauză până 
când... Cuplurile se ceartă mereu. Se împacă. Incerc să 
repar lucrurile. 

— Nu ai cum. 

El închise ochii şi răsuflă adânc. 

— Îmi cer iertare. Deschise ochii. Îmi pare rău. Spune- 
mi ce altceva să mai spun. 

— Nu ai ce să spui, doar lucruri pe care le poţi face şi 
chiar şi atunci ar fi puţin probabil să mă faci să mă 
răzgândesc în ceea ce priveşte potrivirea noastră. 

— De ce eşti atât de încăpăţânată în legătură cu asta? 
Bărbaţii joacă, beau, se duc la cluburi. Asta facem noi. 

— Bărbatul cu care mă voi căsători n-o va face. 

Trecu pe lângă el şi se îndreptă spre spalierul cu 
trandafiri. El o ajunse rapid din urmă. 

— Vrei să te însoțesc la nenorocitul acela de orfelinat? 
Aşa mă vei ierta? 

— Nu, de fapt, nu vreau să fii acolo. Nu vrei să fii 
acolo, iar orfanii vor simţi asta. Eu aş simţi-o. Ai fi indispus 
şi mi-ai strica ieşirea. 

— Ce te-a apucat? Unde este femeia docilă pe care 
am cerut-o în căsătorie? 

Ea se întoarse spre el. 

— l-ai frânt inima şi toată dragostea pe care ţi-o purta 
s-a scurs din ea. N-o poţi aduna la loc. Clătină din cap. Nu 
este întru totul adevărat. Am fost rănită şi am văzut o 
latură a ta pe care n-o pot accepta. Dar mi-am dat seama 
că te-am considerat mereu mai degrabă un frate, că 
sentimentele mele faţă de tine nu ne-ar face nişte iubiţi 
buni. 

— lubiţi, spuse el încet, de parcă ar fi testat un cuvânt 
proaspăt descoperit. Clipi, se holbă la ea de parcă nu se 
gândise că odată căsătoriţi aveau într-adevăr să devină 
iubiţi. Clătină din cap, evident ca să îşi limpezească 
gândurile. Tu nu te porţi deloc aşa. De ce să mă dai lao 


parte din pricina unei erori de judecată? Ce a stârnit oare 
toate astea? 

Miji ochii, cercetând-o cu atenţie, dar nu îi putea 
spune adevărul, nu îi putea spune că o fascina un alt 
bărbat, că îi făcea inima să îi bată nebuneşte, că îi alunga 
temerile... 

— Cerule mare, e Trewlove, nu-i aşa? De aceea a 
insistat să te aduc la balul lui. Râse, urât şi îngrozitor. Se 
foloseşte de tine, aşa cum se foloseşte şi de mine. 

— Pentru ce? 

— Pentru că îi ridică statutul. Să fie văzut cu cei de 
sânge nobil, când sângele lui e iremediabil mânjit. 

— Te înşeli. Nu are nevoie de noi ca să îi ridicăm 
statutul. S-a ridicat singur, prin voinţă. Prin afacerile, 
clădirile şi bunătatea pe care le-o arată altora. 

— Doar ştii că tata nu te-ar lăsa niciodată să te 
căsătoreşti cu el. 

Ştia asta. 

— Dacă l-ar cunoaşte... 

— Niciodată. Se uită la spalierele cu trandafiri. Vei 
reveni la ideea de a te mărita cu mine. 

— Niciodată, spuse ea, repetând cuvântul folosit de 
el. 

El o privi din nou, iar ea zări pe chipul lui o smerenie 
pe care nu o mai zărise până atunci. 

— Îmi amintesc când te-am văzut prima dată. Erai în 
coşuleţ. Eu aveam 8 ani. Mama mă ţinea de mână. S-a 
aplecat şi mi-a zis: „Într-o zi te vei căsători cu ea”. Suntem 
sortiţi să fim împreună, că îţi place sau nu. 

Nu îi plăcea deloc şi învățase de la Mick Trewlove că 
destinele puteau fi schimbate. 


* 


Mick stătea la birou şi se holba la actul de proprietate 
care îi fusese înmânat fratelui lui, care stătea tolănit pe un 
scaun din apropiere, zâmbind satisfăcut. Cunoştea moşia 
micuță din Candlewick, dar, la urma urmei, cercetase toate 


proprietăţile ducelui, şi cele moştenite direct, şi celelalte. 

— Şi ţi l-a înmânat pur şi simplu? întrebă Mick. 

Aiden se uită la unghiile de la mâna dreaptă, de parcă 
ar fi încercat să îşi dea seama dacă trebuia să le pilească 
din nou. Nu cunoştea pe nimeni atât de mofturos când 
venea vorba de mâinile lui. 

— l-am spus că nu mai pot să-i împrumut bani fără 
niciun fel de garanţie, întrucât nu mi-a plătit înapoi nici 
măcar un băânuţ din ce-mi datorează. S-ar părea că tatăl lui 
i-a cedat toate proprietăţile nemoştenite direct. S-a lăudat 
destul de tare pe seama asta. 

Lucrurile se puseseră în mişcare, se desfăşurau mult 
mai rapid decât se aşteptase Mick. 

— Chiar dacă ştiam că obişnuieşte să joace, nu mi-am 
dat seama că era atât de uimitor de nesăbuit. 

— E nesăbuit cu toate lucrurile. 

Inclusiv cu Aslyn. Bărbatul nu era conştient de 
comoara pe care o avea, pe care risca să o piardă. Pe care 
era posibil să o fi pierdut deja. Nu o merita deloc. Se lăsă în 
spate pe scaun şi bătu darabana în birou. 

— Loudon Green este cea pe care o vreau. Totul se 
destramă fără ea. 

— Pentru tine sau pentru ei? 

Pentru ambii. 

— Pentru ei. Este sursa celor mai multe venituri ale 
lor. Nu pot susţine celelalte moşii fără ea. 

— Îmi vine greu să cred că te tragi dintr-un bărbat 
fără talent pentru afaceri. Ce-o fi fost în capul lui să îi dea 
puşlamalei de fiu-său o proprietate valoroasă? 

— Pentru că e fiul lui legitim. De atât este nevoie 
pentru ca ducele să aibă încredere în el cu bunurile lui de 
preţ: numele lui, titlurile lui, moştenirea lui. 

— Dar cu siguranţă ştie spre ce belea se îndreaptă 
moştenitorul lui. 

Mick se îndoia. Bărbatul părea să fie interesat doar de 
soţia lui. Pe de o parte, voia să îl admire pe duce pentru 
devotamentul lui faţă de ducesa lui, dar bănuia că din 
pricina aceasta fusese dat pe mâinile lui Ettie Trewlove. 


Ferească Dumnezeu ca ducesa să descopere că ducele 
avusese un copil nelegitim. 

Acţiunile lui nu aveau să îi dobândească legitimitatea, 
dar aveau să fie o dovadă că locul lui nu era în mocirlă. 
Poate că era un bastard, dar se trăgea din nobilime, ceea 
ce avea să îl facă demn de Aslyn. 


Capitolul 16 


— Un alt pachet livrat în secret. 

Nan nu părea prea încântată, posibil pentru că 
pachetul era mai mare decât celelalte, deloc uşor de 
ascuns printre pliurile fustei ei. 

Aslyn se rostogoli din pat, se duse spre ea, şi apucă 
cutia lungă şi îngustă de la servitoare. Se duse înapoi pe 
pat şi o deschise. lnăuntru era o umbrelă de soare albă, 
frumoasă, şi un bileţel cu un mesaj mai lung decât cele de 
dinainte. 


O persoană pe care o respect foarte mult mi-a spus 
cândva că albul se potriveşte cu orice. 


O respecta foarte mult: îşi amintea ce îi spusese. 
Strânse biletul la piept, ştiind că nu ar fi trebuit să fie atât 
de încântată să ştie asta, şi totuşi era. Kip se înşela. Mick 
nu se folosea de ea, ci ţinea la ea. Işi imagină ce încântător 
ar fi fost să îşi înceapă fiecare zi cu el spunându-i ce simte 
pentru ea. 

Scoase umbrela de soare şi o ţinu în sus. 

— Unde naiba face cumpărături noaptea târziu? se 
întrebă ea cu voce tare. 

— Milady, toate acestea sunt foarte necuviincioase. El 
e necuviincios, nu e genul cu care ar trebui să vă întâlniți în 
secret. 

Nu era nici genul cu care ar fi trebuit să se 
întâlnească în public. Apoi văzu cel de-al doilea bileţel, care 


fusese ascuns de conţinutul dantelat al cutiei. 

„Casa Trewlove”, scrisese el, şi o adresă. Aproape că i 
se opri inima în loc, întrucât primul gând care îi veni în 
minte fu că o invita la ceai în casa mamei lui. Apoi îşi dădu 
brusc seama că se referea la orfelinat, nu la casa mamei 
lui. Ce prostie din partea ei să se simtă aşa dezamăgită! 

— Trebuie să ne îmbrăcăm ca să mergem la un 
orfelinat astăzi, îi spuse ea lui Nan. Trebuie să fim discrete 
când plecăm, căci nu vreau să o supărăm pe ducesă. 

— Da, milady. 

— Şi va trebui să ne oprim la un magazin de jucării pe 
drum. 


Aduse un car de jucării cu ea, iar orfanii se adunarăî 
jurul ei de parcă ar fi fost Flautistul din Hamelin. Se lăsă? 
jos fără să se gândească la mizeria ce avea să Îi 
murdărească fustele liliachii şi îi îmbrăţişă pe rând pe toţi 
copiii care se apropiară de ea. Râsul ei pluti în văzduh, ca 
un tril subţire la fel de frumos ca al privighetorii. Zâmbea 
larg, iar el se gândi la bucuria pe care avea să le-o arate 
propriilor copii, la dragostea cu care avea să îi inunde. Ce 
norocoşi aveau să fie copiii aceia! 

Stătea sprijinit de perete, cu braţele încrucişate la 
piept, măsurând-o cu privirea de parcă el ar fi fost o plantă 
ofilită, iar ea era deopotrivă ploaie şi soare, oferindu-i viaţă. 
Fu evident că păstrase cea mai lungă, mai strânsă şi mai 
caldă îmbrăţişare pentru Will. Işi dădu seama că era 
invidios pe un copilaş uscăţiv. 

In cele din urmă, îşi ridică privirea spre el şi îi dărui un 
zâmbet strâmb, aproape timid. Îl simţi ca o lovitură tare în 
stomac, ca o lovitură de picior în vintre, ca un pumn în 
piept. Nicio altă femeie nu îl afecta aşa cum o făcea ea. Ar 
fi trebuit să o evite cu orice preţ, dar să se convingă singur 
să o facă ar fi fost la fel de uşor ca a convinge soarele să nu 
se mai arate în zori. Dacă era aproape de el, căuta mereu 
un pretext ca să se apropie cât mai mult de ea. 

— În regulă, ajunge, strigă el, îndepărtându-se de 
lângă perete. Mulţumiţi-i lui Lady Aslyn şi ştergeţi-o de aici. 
Nu are sens să o sufocaţi pentru bunătatea ei. 

Toţi copiii se împrăştiară care încotro, mai puţin fetiţa 
care îşi sugea degetul, care ţinea acum în mână o păpuşă 
din cârpe şi se holba în sus la el. El îi întoarse privirea. 

— Hai, du-te, Amy! Ne jucăm de-a căluţul mai târziu. 

Din fericire, fetiţa fu mulţumită şi o tuli de-acolo. Se 
apropie de Aslyn şi îi întinse mâna. Ea o aşeză pe a ei în a 
lui, şi el o ajută să se ridice, înăbuşindu-şi dorinţa de a o 
trage în braţele lui. Servitoarea ei gălăgioasă stătea de 
veghe şi aproape că o trase pe Aslyn în braţele lui doar ca 
să îi facă în ciudă servitoarei. 

— Te adoră, spuse Aslyn. Cât de des vii pe aici? 

— Tot la câteva săptămâni. Venim prin rotaţie, să ne 
asigurăm că totul merge aşa cum artrebui. 

— Este o casă splendidă. Plăteşti bani frumoşi pe ea. 

— Am vrut să le oferim copiilor un loc care să semene 
cu un cămin. 

— Pentru că voi nu aţi avut unul. 

— Nu am crescut în vreo locuinţă elegantă, dar 
dragostea mamei noastre a făcut din ea un cămin. 

— Bineînţeles că da. Nu am vrut să insinuez altceva. 

Aproape că se oferi să îi arate unde crescuse, dar nu 
trebuia ca ea să vadă sau să înţeleagă cât de dură fusese 
viaţa lui. Depăşise momentul. Conta doar unde se afla 
acum. 

— Domnule Trewlove? 

Se uită înspre institutoare. 

— Da, Nancy? 

— Am pregătit ceaiul pe terasă, cum aţi cerut. 

— Mulţumesc. Se întoarse din nou spre Aslyn. Ai vrea 
nişte ceai? 

Îi zâmbi din nou. Zâmbetul acela avea să îl bântuie 
dacă faptele lui l-ar fi făcut să dispară. 

— Exersezi pentru ziua în care vei fi invitat în salonul 
unui nobil? 

Îi plăcea că îşi amintea. 


— Nu, este doar un pretext ca să petrec mai mult 
timp în compania ta. 

Ea se îmbujoră, iar el se întrebă dacă ar fi reuşit să 
facă şi alte părţi ale ei să se coloreze în roz prin săruturi 
strategic plasate. 

— Nişte ceai ar fi formidabil. 


* 


Toată vina pe care o simţise venind aici împotriva 
dorinţei ducesei se risipi în clipa în care intrase pe uşă şi îl 
văzuse aşteptând-o. Privirea i se încălzise de plăcere, iar 
colţurile gurii i se ridicaseră uşor. Un val de bucurie o 
străbătuse şi ştiuse că ar fi acţionat cu voie împotriva 
dorințelor ducesei, ca să petreacă mai mult timp în 
compania lui. 

Kip se înşela. Mick nu voia să se folosească de ea ca 
să îşi ridice statutul, căci nu era nimeni important acolo 
care să îi vadă împreună. Era mereu grijuliu cu reputaţia ei, 
protejându-i-o cu atenţie, păstrând distanţa atunci când 
trebuia să o facă. Singura dată când întrecuse limitele 
fuseseră singuri, fără martori, şi chiar dacă sărutul acela 
fusese necuviincios, reputaţia îi rămăsese intactă. Acum că 
se aflau pe terasă, bând ceai, îşi dorea să fi fost noapte, toţi 
copiii în pat, iar ei să fie singuri şi să se lase în voia 
dorințelor lor. 

Şi chiar îl dorea, dar ce viitor ar fi avut împreună? În 
seara de dinainte, ducesa îşi exprimase încă o dată limpede 
poziţia faţă de cei pe care îi considera mai prejos de ea. Dar 
peste cinci ani, fondul ei urma să îi revină complet. Avea să 
se mute din Hedley Hall, în propria locuinţă. Avea să fie fată 
bătrână, să nu mai prezinte interes pentru bărbaţii care 
căutau să se însoare. Urma să fie independentă întru totul, 
să ia pe cont propriu deciziile care ţineau de viaţa ei. Oare 
Mick Trewlove ar fi aşteptat-o cinci ani? 

Aproape că râse tare la gândul acesta absurd. Nu o 
revendicase în niciun fel, nu îşi mărturisise iubirea. Cel mai 
probabil că nu ar fi aşteptat-o nici măcar o săptămână, că 


pentru el era doar un obiect ca acelea cu care intrase ea în 
orfelinat: doar o jucărie cu care să se joace până avea să se 
strice sau până avea să se sature de ea, să uite de ea. Se 
jucase cândva cu văduva unui duce. De ce nu şi cu fiica 
unui conte? 

— Nu sunt convins că îmi place pe ce făgaş o ia 
mintea ta, rosti el încet, alungându-i gândurile posace. 

Se concentră asupra lui, asupra mâinii lui pe care o 
ţinea lângă o ceaşcă de porțelan ce păru de-a dreptul 
minusculă atunci când o ridică. 

— Îmi pare rău. Eram cu mintea în altă parte. 

— Nu în locuri prea fericite, dacă ar fi să mă iau după 
adâncitura aceea mică dintre sprâncenele tale. 

Era flatată că o privise atât de îndeaproape, că era 
atât de atent la ea. 

— Eşti invitat vreodată la baluri? 

— Găzduite de lorzii şi doamnele din Londra? Nu. 

— Ducesa nu ţine niciodată baluri. Dacă ar face-o, te- 
aş invita. 

— Aş înfrunta criticile şi mustrările pentru tine. 

— Poate că nu am avea parte de ele. 

— Existăm în viaţa reală, Aslyn. Nu într-o poveste. Nu 
există finaluri fericite pentru o doamnă şi un bastard. 

„Atunci ce caut aici?” 

— Te-a dus vreodată Kipwick în Cremorne la ore târzii, 
când nu e nimeni cuviincios pe acolo? 

O luă prin surprindere faptul că schimbă subiectul, dar 
se bucura că o făcuse, întrucât nu îi plăcuse direcţia în care 
se îndrepta conversaţia lor. 

— Ce te face să crezi că aş vrea să merg acolo la ore 
târzii? 

Işi întoarse privirea spre ea, poruncindu-i parcă să îi 
spună adevărul, iar ea îşi dădu seama că era genul de 
bărbat care nu tolera minciunile. Bănuia că nimeni nu 
rostea neadevăruri în prezenţa lui. 

— Felul în care ai cerut să rămâi în seara în care te- 
am cunoscut. Bănuiesc că, dacă eu şi Fancy nu am fi fost 
acolo, te-ai fi certat cu el, sperând să-l convingi să stea 


până mai târziu. 

Aslyn ridică din umeri. 

— Sunt un pic curioasă. 

— Am nişte treburi de rezolvat acolo în seara asta. 
Vrei să mi te alături? 

Cu siguranţă că ducesa nu ar fi fost de acord. 

— Ar trebui să ies din casă pe furiș... 

— Mi se pare că te-ai descurcat bine la partea asta 
noaptea trecută. Trăsura mea te va aştepta la capătul aleii 
la miezul nopţii. Aminteşte-ţi să iei cu tine o cheie. 

Venise. Ştiuse că urma să o facă. Avea un spirit 
aventuros pe care nu i-l puteau îmblânzi, iar el era 
recunoscător pentru asta. În trăsura lui, se aşezase vizavi 
de el, aproape ţopăind de entuziasm pe banchetă. Acum 
coborâseră şi se pregăteau să intre în grădină. 

— Dacă mă întâlnesc cu vreun lord pe care îl cunosc? 
întrebă ea. 

— Vor fi câţiva indivizi şic pe aici, dar puţin probabil 
să te recunoască. La ore aşa târzii, nu se uită la feţe, ci se 
concentrează asupra sânilor. 

Nu era suficientă lumină ca să vadă dacă se 
îmbujorase cumva, deşi bănuia că da. 

— ţi place să mă şochezi sau cel puţin încerci să o 
faci. 

— Am reuşit? 

— N-aş recunoaşte oricum. 

— Ce fată bună! Ţine-ţi gluga de la mantie pe cap şi 
mâna pe braţul meu. Nu te va deranja nimeni. „Cu excepţia 
mea, poate”. 

— Cu excepţia ta, poate, spuse ea de parcă i-ar fi citit 
gândurile. 

— Mă voi purta cât pot eu de bine. 

Dar ştia că nici măcar cea mai bună variantă a lui nu 
era îndeajuns de bună pentru ea. Merita un bărbat cu 
descendență bună. Nu unul conceput din greşeală, 
considerat nedemn de viaţă şi nedorit. 


* 


Nu ştia exact de ce era dispusă să rişte atât de mult 
ca să vadă Cremorne noaptea. Circulau numeroase zvonuri 
cum că activităţile de aici deveniseră atât de ruşinoase 
noaptea târziu, că zona atrăgea indivizi atât de depravaţi, 
încât însăşi existenţa grădinii se afla în pericol. Unii cereau 
să fie închisă. Poate că o atrăgea şansa de a vedea o 
părticică de istorie înainte să dispară. 

Pe cine încerca să păcălească? Chiar dacă voia într- 
adevăr să vadă fărădelegile de care se ţineau oamenii, se 
bucura de orice oportunitate de-a petrece timp cu Mick. 

În timp ce se plimbau prin grădină, se simţi uimitor de 
în siguranţă în compania lui. Nu avea să îi deranjeze 
nimeni. Mergea ţanţoş, cu un aer încrezător şi prădalnic, ce 
dădea tuturor de veste că nu te puteai pune cu el, că nu 
era obişnuit să piardă. 

Zări doi lorzi pe care îi recunoscu, unul un conte, 
celălalt un viconte. Deşi erau îmbrăcaţi elegant, mergeau 
de parcă pământul se înclinase brusc pe propria axă, iar ei 
nu reuşeau să îşi găsească un reazem. Crescută să 
înţeleagă că înfăţişarea cuiva spunea multe despre locul lui 
în lume, era brusc intrigată să vadă cât de adevărată era 
axioma cu pricina. Niciunul din bărbaţi nu părea genul care 
să facă parte din Camera Lorzilor. Alţi câţiva fii născuţi al 
doilea, al treilea şi al patrulea trecură pe acolo. Întrucât nu 
dansase niciodată cu ei, nu îşi făcea griji că ar fi putut să li 
se pară cunoscută. 

Toţi bărbaţii şi cele câteva femei care trecură pe 
lângă ei erau zgomotoşi şi nestăpâniţi, râzând tare. 

— Să bem ceva, spuse Mick. 

Nu îi era deloc sete, ci mai degrabă era curioasă ce 
avea să descopere mai în adâncul grădinii, dar el nu prea îi 
dădu de ales, ci o conduse într-o clădire ce aducea a 
tavernă şi comandă două halbe de bere. Fu intrigată 
numaidecât, întrucât nu mai gustase până atunci bere. Incă 
de la prima înghiţitură, se strâmbă fără voia ei. El râse. 

— Are un gust mai bun când ajungi la fundul cănii. 

— De ce ai pune ce-i mai bun la fund? 


Şi cum reuşiseră să o facă? Ce şmecherie pe cinste! 

— N-a pus nimeni ce-i mai bun la fund, dar până să 
ajungi acolo, totul are un gust mai bun, fiecare aspect al 
vieţii pare mult îmbunătăţit. 

El duse cana la buze, iar ea îi privi fascinată muşchii 
gâtului mişcându-se. Probabil că dăduse pe gât cam 
jumătate din conţinutul canei când şi-o luă în sfârşit de la 
gură. Nu voia să se gândească la faptul că era geloasă pe 
cana aia de cositor pentru că el îşi pusese buzele pe ea. 

— O luăm cu noi, spuse el, şi o conduse din nou afară. 

Mai sorbi de câteva ori, căznindu-se să găsească 
partea care să aibă în sfârşit un gust bun. Ciudat era că îşi 
simţea trupul cald şi confortabil şi în cele din urmă nu îi mai 
păsă de gust. Îi plăcea cum se simţea după ce lua o gură 
din băutură. 

Kipwick nu i-ar fi oferit în veci bere, nici nu s-ar fi 
gândit măcar să o lase să guste. Doamnele puteau bea un 
pahar de vin sau şampanie, poate chiar şi un strop de 
brandy, dar cu siguranţă nu s-ar fi dedat la a bea ceva atât 
de nerafinat ca berea sau cidrul. 

— Nu judeca berea în sine prea aspru, spuse el. Sora 
mea are oferte mai bune. 

Cea care avea o tavernă. 

— Cum se numeşte taverna ei? 

— Mermaid and Unicorn’. Gillie a avut mereu idei 
fantastice. 

— Mi-ar plăcea să o cunosc într-o zi. 

O privi cu atenţie, cu intensitate. 

— AŞ putea aranja. 

Un alt pretext ca să se afle în compania lui. Oare câte 
era dispusă să inventeze? Poate o mie. O fascina fiecare 
părticică a lui. 

— Mi-ar plăcea. 

Tutorilor ei nu le-ar plăcea. Fără îndoială că avea să 
fie nevoită să se furişeze din nou. Dar nu voia să se 
întâlnească încă o dată clandestin cu el. Voia să o viziteze 
aşa cum se cuvenea. 


4 Sirena şi Unicornul 


— Vorbim mai târziu despre asta, spuse el. 

Ea încuviinţă din cap şi se uită în jur. Nu arăta foarte 
diferit de atunci de când fusese aici data trecută, cel puţin 
nu la prima vedere. Şi totuşi atmosfera era diferită. 
Doamnele - şi era amabilă şi generoasă să le numească aşa 
- purtau rochii decoltate. De-ar fi fost să strănute vreuna, 
fără îndoială că sânii i-ar fi ieşit din rochie. Şi totuşi păreau 
să se simtă cu desăvârşire comod, chiar şi expuse aşa, iar 
bărbaţii, judecând după ocheadele lor care îi făceau pielea 
să i se încreţească, păreau să se bucure nespus de 
privelişte. Nu ar fi vrut să o privească şi pe ea la fel de 
pofticios. 

Pe scena unde cântase înainte o soprană cântece de 
dragoste, cânta acum un individ o melodie desfrânată cu 
cuvinte grosolane despre împerechere. Nu părea deloc 
romantic. De fapt, se întrebă de ce ar vrea vreo femeie să 
se dedea unui astfel de sport, când părea a fi atât de 
animalic, de barbar, de deocheat. 

Văzu un bărbat şi o femeie, ascunşi în întuneric, ea cu 
spatele rezemat de un copac, iar bărbatul îşi împingea 
şoldurile... 

Se întoarse şi se trezi că îşi apasă obrazul de pieptul 
lui Mick, care o îmbrăţişă protector. 

— Doar nu fac ceea ce cred eu că fac. 

— Depinde de ce crezi că fac. 

Când voia, putea fi chiar enervant. 

— Credeam că se întâmplă într-un pat. 

— Se poate întâmpla oriunde: în pat, pe scaun, pe 
podea. 

— La orizontală. Am crezut că este un demers la 
orizontală. 

Întrucât nu discutase niciodată cu nimeni despre 
acest act intim, nu îi venea să creadă că îi spusese aşa 
ceva. 

— La orizontală, pe verticală, stând jos, în picioare, 
îngenunchind... Poziţiile sunt limitate doar de imaginaţie. 

Şi bănuia că el şi le imaginase şi le încercase pe toate. 
Nu voia să se gândească la asta, nu voia să şi-l închipuie 


posedând o femeie lipită de un copac, ca un barbar. 

— Ce credeai că vei găsi aici, Aslyn? întrebă el încet. 

— Nu ştiu. Îşi ridică privirea spre el. În mare parte, 
beţie. 

— Păi, asta cu siguranţă. Bea-ţi berea. 

El sorbi lung din a lui. Era o strădanie atât de 
masculină. O fascina în timp ce îl privea. Cana părea de-a 
dreptul mică în mâna lui. Şi anumite părţi intime ale ei ar fi 
părut mici de le-ar fi atins vreodată. Nu că ar fi făcut-o, nu 
că i-ar fi permis astfel de libertăţi. Mai sorbi de câteva ori 
din băutură. Avea dreptate. Chiar avea un gust mai bun cu 
cât beai mai mult din ea. Sau poate că îi nimicise gustul şi 
nimic nu avea să mai aibă un gust bun de-acum înainte. 

începu să se întrebe ce-ar face dacă s-ar întâlni cu 
Kip, căci el cu siguranţă ar recunoaşte-o. 

— Dacă ne întâlnim cu Kipwick? 

— Nu ne vom întâlni. 

Siguranţa lui o surprinse. 

— Ştii unde este? 

— Sunt câteva locuri în care ar putea fi. 

— Pentru că preferă jocuri de noroc? 

— Întocmai. 

— Mile vei arăta? 

— Categoric nu. 

Părea atât de-al naibii de categoric. De parcă nici 
măcar nu intra în discuţie. 

— De ce nu? 

— Nu sunt cluburi pentru gentilomi. S-ar putea ca 
bărbaţii să îşi facă o impresie greşită referitor la scopul tău 
acolo, aşa că aş sfârşi cu încheieturile degetelor rănite, iar 
câţiva bărbaţi şi-ar pierde nişte dinţi. 

Fericirea care o cuprinse închipuindu-şi o astfel de 
violenţă era nepotrivită. Era limpede că berea îţi schimba 
perspectiva, te făcea să te porţi contrar firii. li veni în minte 
un gând îngrozitor, care o făcu să se poarte conform firii. 

— Mi-ai apăra onoarea? 

El îşi cobori privirea spre ea, zâmbindu-i rapace. 

— Cât timp te afli la braţul meu. 


Ştiuse asta, dacă trebuia să fie sinceră cu ea însăși. 
Era motivul pentru care îi acceptase oferta să vină aici. In 
pofida faptului că era lipsit de umor şi avea origini 
îndoielnice, era un gentilom în adâncul sufletului. Dar şi o 
haimana şi un crai. Ciudat cum cea de-a doua trăsătură o 
atrăgea, deşi nu ar fi trebuit să o facă deloc. Poate că nu 
era cu adevărat o doamnă, aşa cum se crezuse mereu. 

Un bărbat se împletici înspre ei. Mick o cuprinse cu 
braţul, prinzând-o cu mâna de talie, şi o ridică efectiv din 
calea lui, aşezând-o în dreapta lui, de parcă ar fi fost uşoară 
ca un nor pufos. Bărbatul se împletici şi pică, mârâi, apoi 
începu numaidecât să sforăie. Trei bărbaţi care râdeau 
veniră şi îl ridicară. Prietenii lui la cataramă, presupuse ea. 

— De ce beau bărbaţii în exces? întrebă ea. 

— Pentru că atunci grijile lor dispar. 

Ce griji nedorite o fi avut Kip? 

— Tu te îmbeţi des? 

— Niciodată. Când te trezeşti din beţie, problemele 
sunt tot acolo, doar că trebuie să le înfrunţi cu o durere de 
cap nimicitoare. 

— Eşti un om practic. 

Nu îi răspunse; nu avea de ce. Nu ar fi reuşit să se 
târască din mocirlă dacă nu ar fi acceptat realitatea. 

Realitatea lui fusese dură, în timp ce a ei îi oferise o 
impresie falsă asupra lumii. Fusese ferită de toate astea. 
Bărbaţi se loveau, vomitau şi se împleticeau în jurul lor. 
Femei îmbrăcate obscen erau sărutate, atinse în locuri 
nepermise, se îndepărtau cuibărite lângă vreun bărbat. 
Copii alergau în toate părţile, neînsoţiţi. Hoţi, presupuse ea 
când văzu unul urmărit de un bărbat care striga „Opreşte- 
te, hoţule!” 

Se bucură când Mick o conduse înapoi la trăsură. 
Întrucât îşi băuse prima bere şi încă una, îi era cald şi se 
simţea letargică. El se aşeză vizavi de ea, iar ei îi păru 
cumva mai mare. 

— Ce treburi aveai de rezolvat aici? 

El ridică din umeri, iar trăsura ieşi pe stradă. 

— Nu a venit. 


— De ce te-ai întâlni cu cineva aici şi nu la birou? 

— Din mai multe motive. În mare, pentru ca întâlnirea 
noastră să fie secretă. 

— Despre cine e vorba? 

— Dacă îţi spun, nu ar mai fi secret. 

Se trezi întrebându-se dacă chiar trebuise să se 
întâlnească cu cineva sau dacă inventase pretextul ca să 
aibă un motiv să o aducă aici. Işi dorea ca noaptea să nu se 
mai sfârşească. 


Nu trebuise să se întâlnească cu nimeni în Cremorne, 
nu avusese nicio treabă de rezolvat, dar se temuse că i-ar fi 
refuzat oferta dacă ar fi ştiut că îşi dorea doar să petreacă 
mai mult timp cu ea. Nuo putea duce acolo la ore cuvenite, 
pentru că ar fi fost văzuţi de cunoscuţi de-ai ei, iar Hedley 
ar fi aflat despre ei, şi fără îndoială că i-ar interzice să se 
asocieze cu el. Până şi faptul că se întâlneau prea des în 
parc ar fi putut da naştere unor bârfe. 

Nu ar trebui să îi placă atât de mult compania ei, ar 
trebui să o ignore, măcar până urma să îşi ducă la 
îndeplinire planul. Atunci avea să o poată vizita aşa cum se 
cuvine, ca un gentleman. Dar când venea vorba de ea, nu 
părea să se poată stăpâni prea tare. Işi înăbuşise toată 
viaţa pofte şi dorinţe spre beneficiul unui scop mai măreț, 
dar nu era dispus să sacrifice timpul petrecut cu ea. La 
urma urmei, se putea prea bine să îl coste totul şi, totuşi, 
nu putea regreta. 

Nu era obişnuită cu băuturile spirtoase. Berea aceea o 
lovise în plin. Acum zâmbea ciudat, ca de obicei, strâmb, cu 
un colţ al gurii puţin mai ridicat decât celălalt. Voia să îi 
sărute colţul acela mai ridicat, apoi pe cel mai coborât, apoi 
toată gura. Voia să îşi împingă limba printre buzele ei; voia 
să îşi împingă mădularul în miezul ei fierbinte. Fără îndoială 
că era fecioară, aşa că avea să fie strâmtă, iar el avea să o 
întindă... 

— Nu părea să-i placă, spuse ea încet, cu o urmă de 


tristeţe în glas. 

El clipi, trezit brusc din fantezie la realitate. Se holbă 
la ea. Avusese nevoie să fie distras, dar nu se aşteptase la 
o afirmaţie atât de fără sens din partea ei, după care îşi 
dădu seama că se referea la femeia de sub copac. 

— Nu era plătită ca să îi placă. 

Ea căscă uşor ochii. Poate din pricina grosolăniei 
cuvintelor lui. 

— Deci era o târfă. 

El ridică din umeri. 

— Poţi să îi spui şi aşa. 

Ea privi pe geam, apoi pe celălalt. Se uită la tavan. 
Răsuflă lung şi lent. _ 

— Nu este plăcut pentru femei? Işi duse mâna la gură. 
Nu pot să cred că te-am întrebat aşa ceva. £ 

— E de la bere. Cam dezleagă limba. Rânji. Imi place 
când ai limba dezlegată. 

— Oh! ÎI privea cu atâta intensitate, încât i se păru că 
îi pătrunde până în suflet. Tu ai limba îndeajuns de 
dezlegată ca să-mi răspunzi? 

Poate că a ei era puțin prea dezlegată. 

— Ţi-aş putea demonstra. 

— Şi restul corpului ar trebui să-mi fie dezlegat pentru 
asta. De aceea mi-ai dat bere? Sperai să scap de toate 
inhibiţiile şi de etică, iar tu să profiţi de mine? 

— Nu chiar. Nu m-aş culca cu tine beată. O astfel de 
situaţie nu ne-ar aduce plăcere niciunuia. 

— Deci femeilor le poate plăcea actul sexual? 

— Dacă bărbatul este genul atent. 

— Tu eşti? Îşi acoperi din nou gura cu mâna, făcând 
ochii mari. Cuvintele par să-mi iasă pe gură chiar înainte 
să-mi dau seama ce voi spune. 

Conversaţia ar fi putut deveni foarte interesantă dacă 
o gestiona corect. 

— Tind să cred că femeile găsesc plăcere în patul 
meu. 

— Te vei duce la cineva după ce mă laşi acasă? 

Avea nevoie să o facă. Îl durea corpul de la atâta 


nevoie şi totuşi ştia că orice întâlnire ar fi fost 
nesatisfăcătoare. 

— Nu. 

Ea îşi privi mâinile pe care le ţinea împreunate în 
poală. 

— Mă simt uşor ameţită. 

El se crispă şi îşi îndreptă spatele. 

— i se va face rău? 

— Nu. Doar că mă năpădesc gânduri care nu vor să 
stea la locul lor. 

— Mi le poţi spune. Nu voi spune nimănui. 

„Spune-mi ceva util despre Kipwick, ceva care să 
grăbească lucrurile”. 

— E un fel de mărturisire. 

Şi mai bine. Stomacul i se încordă la gândul că avea 
să-i dezvăluie fanteziile ei. 

— Am vrut să îţi ating barba, în seara aceea, când ne- 
am cunoscut. 

Aproape că râse tare. Îşi închipuise păcate demne de 
o veşnicie în focul iadului. 

— Nici măcar nu m-am gândit la asta când ne-am 
sărutat, în seara aceea, spuse ea. Eram prea absorbită de 
sărut. 

— Sunt sigur că ai simţit-o în jurul gurii. 

Ea îşi ridică în sfârşit privirea spre el. 

— Da, puţin. Era mai moale decât am crezut, dar 
eram concentrată la alte lucruri. Am vrut să o ating cu 
degetele. 

El se aplecă în faţă, îi despărţi mâinile şi o prinse de 
una. 

— Îţi propun un schimb. Tu poţi să mă atingi pe barbă, 
iar eu te voi săruta pe vârful nasului. 

— Pe nas? Doar nu vorbeşti serios. 

— Îl ador. Şi dacă mă voi întâlni vreodată cu verişorul 
acela insuportabil al tău, îi voi turti nasul. 

Aslyn râse. 

— Ei bine, atunci chiar sper să te întâlneşti cu contele 
de Eames într-o zi. 


Şi el spera. 

— Eşti de acord cu termenii trocului pe care ţi l-am 
propus? 

Chiar şi în întuneric o văzu încuviinţând. 

— Nu face nimic, îi porunci el şi îi aşeză cu blândeţe 
mâna înapoi în poală. 

Îşi scoase rapid mănuşile, după care desfăcu nasturii 
de la a ei şi i-o scoase lent. Fără să vrea, îi tot desena cifra 
opt pe dosul palmei. Atât de netedă, ca marmura şlefuită, 
dar caldă, nu rece. Caldă şi îmbietoare. li întoarse mâna şi 
îşi trecu trei degete peste palma ei. La fel de netedă. Voia 
să simtă pielea aceea mătăsoasă nu doar pe degetele lui, 
nu doar pe barba lui. Voia să o simtă peste tot. 

Ţinându-i mâna în a lui, cu dosul palmei în jos, i-o 
duse lent spre maxilar, iar ea îşi încordă degetele, după 
care şi le trecu prin barba lui aspră. Aproape că se pierdu 
cu firea la atingerea ei blândă. Îşi ţinu în continuare mâna 
peste a ei şi se aplecă mai tare, umplându-şi plămânii cu 
mirosul ei, în timp ce o sărută uşor pe vârful acela 
imperfect al nasului ei. 

Ea oftă. Nu ştia dacă din pricină că o atingea sau din 
pricină că îl atingea, şi nici nu îi păsa. Era extaz în sunetul 
acela, bucurie şi satisfacţie, şi nu îşi amintea când trăise 
ultima dată astfel de senzaţii. 

Întrucât era atât de aproape şi de alte lucruri pe care 
şi le dorea, îi înclină uşor chipul în jos şi o sărută pe frunte, 
pe tâmplă, lângă colţul ochiului, pe obraz... 

— Îţi permiţi prea multe, şopti ea, cuprinzându-i 
maxilarul cu palma, mângâindu-i pielea cu degetele. li simţi 
muşchii şi tendoanele delicate mişcându-i-se lent, uşor. 

El se trase în spate, privind-o în ochi. 

— Într-adevăr. Se pare că nu sunt foarte disciplinat în 
ceea ce te priveşte. 

O auzi înghițind în sec în întuneric. 

— Berea vrea să mă săruţi din nou. 

— Ei bine, nu aş vrea să dezamăgesc berea. 

Se aplecă înspre ea. 


Când buzele li se contopiră, şi limbile li se reîntâlniră, 
îşi dădu vag seama că se mutase pe bancheta ei fără să se 
clatine sau să cadă, chiar dacă trăsura era în mişcare. Nu 
îşi luă mâna de pe maxilarul lui, iar el o acoperi în 
continuare cu a lui, în timp ce braţul lui liber o cuprinse pe 
după spate, trăgând-o mai aproape, cuibărind-o parţial într- 
o parte, parţial la pieptul lui masiv. Ar fi vrut să nu aibă 
vesta şi haina pe el, ca în seara aceea în biroul lui, astfel 
încât căldura degajată de trupul lui să fi trebuit să străbată 
mai puţin material. O simţi oricum, pătrunzând prin haine în 
piele, dar nu era nici pe departe la fel de plăcut ca atunci. 

Sărutul în schimb era mai mult decât cel dinainte. 
Poate pentru că acum ştia la ce să se aştepte de la el sau 
poate pentru că berea îi alungase toate inhibiţiile, îndoielile 
şi vina, dar când îşi înclină capul ca să o sărute şi mai 
adânc, şi-l mişcă şi ea ca să îl primească întru totul. 
Mărâitul lui jos fu o recompensă şi o încurajare. O strânse 
mai tare, iar ea se întrebă dacă ar fi fost cu putinţă să se 
absoarbă reciproc. 

Intenţionase să rămână puternică, să reziste 
farmecului lui, dar blândeţea cu care o sărutase peste tot 
pe faţă o făcuse să îşi piardă controlul. Işi ridică mâna 
liberă şi îi cuprinse faţa cu ambele palme. Favoriţii lui o 
fascinau. Erau deopotrivă mătăsoşi şi aspri. Tânjea să îi 
vadă cum îşi tunde barba, cum se bărbiereşte în jurul ei. Ar 
fi trebuit să îl facă să arate dezordonat şi obişnuit. In 
schimb, îl făcea să pară puternic, periculos. Un bărbat de 
care trebuia să ţii seama. 

Toate avertismentele sumbre ale ducesei fuseseră în 
zadar. O femeie putea fi singură cu un bărbat fără să îşi 
sacrifice reputaţia şi respectul de sine. O femeie putea cere 
un sărut fără să simtă că nu merita altceva decât să facă 
trotuarul. 

Se simţea înălţată sufleteşte în braţele lui. Era greşit 
în atâtea privinţe, în atâtea feluri, şi totuşi nu putea să 
regrete. 


Îşi trecu gura peste a ei, peste bărbie, maxilar, gât. 

— Cerule mare, Aslyn, Te-aş lua chiar aici, în trăsură, 
dacă mi-ai şopti că vrei. 

— Un sărut. Doar un sărut. 

| se păru un răspuns distant şi nu era convinsă că asta 
îşi dorea berea, dar doamna din ea nu voise să rostească 
altceva. 

— Atunci mă voi mulţumi cu atât. 

Se simţi deopotrivă dezamăgită şi uşurată. O sărută 
din nou, înfometat, nerăbdător, iar de data asta sărutul 
păru să îi ajungă până la degetele de la picioare, care i se 
încovoiară în ghete. Îşi dorea să scape de învelitorile acelea 
grele din piele şi să îşi treacă picioarele cu dresuri peste 
coapsele lui, îşi dorea ca el să îi cuprindă arcul tălpii, să îl 
strângă. 

In schimb, o sărută tot mai adânc, până nu mai putu 
să gândească, până îi stârni dorinţe aprinse şi frenetice 
care o mistuiau. Cum putea o simplă apăsare a buzelor, un 
simplu vals al limbilor să creeze o miriadă de senzaţii în 
fiecare părticică a trupului ei? Simţi valuri de căldură, 
furnicături în terminaţiile nervoase, membrele îi deveniră 
letargice şi deopotrivă energizate. Îl cuprinse cu braţul pe 
după gât, îşi trecu degetele prin părul lui, savură firele 
mătăsoase care i se încolăceau în jurul lor. 

El îi dădu la o parte pelerina, o cuprinse de după talie, 
apoi îşi urcă mâna pe lateralul ei, şi-o ţinu acolo preţ de trei 
bătăi de inimă, după care şi-o trecu peste coastele ei... 

In sus. Apoi îi cuprinse sânul şi îl strânse uşor. 

Ar fi trebuit să fie îngrozită, ax şi trebuit să îl împingă 
de lângă ea. În schimb, gemu şi continuă să îi exploreze 
gura, de parcă în ziua următoare ar fi trebuit să 
povestească despre fiecare detaliu splendid. El îşi frecă 
degetul mare de sfârcul ei, care reacţionă cu o încordare 
dulce şi dureroasă, întinzându-se ca să mai fie atins o dată. 

Când el o atinse din nou, aproape că plânse. Când îşi 
desprinse gura de-a ei, aproape că ţipă. 

Era dezorientată, aşa că îi luă o clipă să îşi dea seama 
că nu se mai mişcau. Cu respiraţia întretăiată, se holbă la 


el, strălucirea unui felinar stradal din apropiere alungând 
umbrele îndeajuns încât să îl vadă destul de limpede. Nu 
detalii precise, nu culori, ci foamea. Era evident din 
expresia lui că o dorea, de parcă ar fi suferit nespus. 

— Mă tem că te-am incitat foarte tare. Presupun că 
acum te vei duce la un bordel. 

Ura ideea că l-ar fi atins o altă femeie, că o alta l-ar fi 
putut atinge în moduri în care o doamnă de statutul ei nu 
putea, nu ar fi trebuit, nu avea să o facă. 

— Nu, spuse el cu voce aspră, de parcă ar fi trebuit să 
târască cuvântul din adâncul sufletului. 

— Am minţit. Nu berea a vrut să mă săruţi. 

El rânji. 

— Ştiu. 

Trezindu-se din beţie, îi cuprinse chipul şi îşi trecu 
degetul mare peste pometele ei. 

— Niciodată în viaţă nu mi-am dorit mai tare ca în 
clipa aceasta să fiu legitim. 

Cuvintele lui o devastară. Se aplecă şi îl sărută dulce, 
tandru. 

— Circumstanţele în care te-ai născut nu ar trebui să 
conteze. 

— Şi totuşi, contează. Nu pot lua ceaiul cu tine în 
salonul unui nobil, nici nu pot valsa cu tine în sala lui de bal. 
Nu te pot însoţi la teatru, nici nu pot fi văzut plimbându-mă 
cu tine prin parc prea des. Clătină din cap, apoi adăugă: 
Chiar şi o dată în plus şi toată lumea va vorbi vrute şi 
nevrute. Dar vreau să te văd din nou. la o cină târzie cu 
mine mâine, la hotel. Momentan, puţinii oaspeţi pe care îi 
avem nu sunt nobili. Sunt doar oameni aflaţi în trecere. 
Chiar dacă te văd, nu vor şti cine eşti. Prezenţa ta acolo nu 
va fi descoperită niciodată. Vreau să-ţi împărtăşesc ceva. 

Se putea gândi la o mulţime de lucruri pe care i-ar fi 
plăcut să i le împărtăşească: gura lui, mâinile lui, pieptul lui 
lat, adâncitura umărului de care era relativ convinsă că s-ar 
fi potrivit perfect pentru capul ei. Înainte ca gândurile să îi 
ajungă la porţiuni ale trupului aflate sub talie, le alungă şi 
se concentră asupra a ceea ce îi cerea, insinua, sugera el: o 


întâlnire în hotelul lui. O altă seară ilicită petrecută cu el. 
Ştia că ar fi trebuit să refuze. Categoric. Pur şi simplu, nu se 
făcea aşa ceva. 

Dar în ceea ce-l privea, făcuse deja o mulţime de 
lucruri care pur şi simplu nu se făceau. Minţise, se furişase 
afară din casă, petrecuse timp în compania lui fără o 
însoţitoare. Drept pentru care nu îi răspunse aşa cum ar fi 
trebuit să o facă, ci aşa cum voia să o facă. 

— Trebuie să merg la un bal mâine-seară. 

El o mângâie pe conturul feţei, de-a lungul liniei 
părului. 

— Bineînţeles, ai angajamente sociale. Absența ta va 
fi observată. 

— Mă îndoiesc. Gentlemanii nu vor să danseze cu 
mine, întrucât sunt făgăduită. Doamnele nu mă caută 
pentru că ştiu cele mai plictisitoare bârfe. Se prea poate ca 
vizitiul să se piardă pe drum. În caz că se întâmplă, ai fi de 
acord cu o cină mai timpurie? 

El rânji şi îşi apăsă fruntea dea ei. 

— Categoric. 


Capitolul 17 


— Îmi pare rău, milady, dar nu este acasă. 

Aslyn îl privi cu severitate pe majordomul lui Kip. 

— Literalmente nu este acasă? 

— Literalmente, domnişoară. Încă nu s-a întors din - 
îşi drese vocea - aventurile de noaptea trecută. 

Jocuri de noroc şi băutură, şi Dumnezeu mai ştie ce 
alte demersuri desfrânate îi ocupau timpul. La naiba cu 
toate! Se răsuci pe călcâie şi ieşi cu paşi apăsaţi din casă, 
urmată de anturajul de servitori. Trebuia să vorbească cu 
el, să ajungă la o înţelegere în ceea ce privea logodna lor: 
se încheiase. Nu putea şi nu avea de gând să se 
căsătorească cu el când adora cu atâta intensitate un alt 
bărbat, când adormea în timp ce gânduri cu Mick Trewlove 


îi zburdau prin minte. Doar că el ca atare nu prea zburdase. 
De fapt, abia de se mişcase, doar privind-o în ochi şi 
trecându-şi lent degetul pe gâtul ei, peste claviculă, peste 
sâni... 

Gândurile ei rătăcitoare despre Mick erau mai intense, 
mai detaliate, mai mistuitoare decât şi-l închipuise vreodată 
pe Kip. Mick avea dreptate. In ceea ce-l privea pe Kip, 
nutrise o pasiune de copilă, ca a unei surori faţă de fratele 
ei, ca a unei amice faţă de un amic. Mick îi stârnea 
pasiunile femeieşti doar cu o privire, un zâmbet, o atingere, 
un cuvânt, pasiuni care nu semănau deloc cu cele pe care 
le-ar fi nutrit o soră pentru fratele ei. 

Ducele şi ducesa trebuiau anunţaţi că se răzgândise, 
că nu avea să se căsătorească cu fiul lor, dar voia ca Kip să 
fie acolo, să se înţeleagă că nu existau resentimente: pur şi 
simplu, nu se potriveau, nu pentru căsătorie. Era drept ca 
Kip să afle primul despre hotărârea ei, după care să le 
spună părinţilor lui. 

Un lacheu o ajută să urce în trăsură şi se lăsă pe 
spate pe perne. Ce ciudat să îşi dea seama că plutise prin 
viaţă fără să se îndoiască de direcţia în care se îndrepta, de 
hotărârile luate pentru ea. Dacă Fancy Trewlove nu s-ar fi 
ciocnit accidental de Kip în seara aceea, în Cremorne, viaţa 
ei s-ar fi desfăşurat cu totul altfel. Ar fi continuat să existe 
pur şi simplu, în timp ce cu Mick se simţea vie. 

Se gândi la felul în care descrisese ducesa 
îndrăgostirea. | se aplică şi ei. Se afla în cădere şi nu se 
îndoia câtuşi de puţin că Mick avea să o prindă. 


* 


Era frumoasă, splendidă, când o ajută să coboare din 
trăsura ei. Stătuse pe treptele din fața hotelului, uitându-se 
în jos pe stradă, ca un nebun bolnav de dragoste, 
aşteptând-o pentru că era nerăbdător să o revadă, să o 
atingă, să îi simtă mirosul, să se bucure de zâmbetul blând 
pe care i-l oferea. 

— Credeam că n-o să mai ajungi. 


— Pentru ca o doamnă să îşi facă o intrare cum se 
cuvine, trebuie să întârzie într-o oarecare măsură. 

Femeiuşcă îl chinuise voit, iar el nu reuşea să 
găsească puterea ca să îi ceară socoteală. Acum era aici şi 
doar asta conta. 

Cu mâna ei cuibărită la braţul lui, o conduse în sus pe 
scări. 

— Servitorii te vor aştepta? 

— Cred că aşa este cel mai bine. Aşa ar face, dacă aş 
fi fost la bal. l-am pus să jure că vor păstra secretul. 
Servitoarea mea nu e prea fericită. Voia să vină cu mine, ca 
însoţitoare. 

— Dar nu vrei o însoţitoare. 

larăşi zâmbetul acela strâmb, care îi făcea pieptul să i 
se umfle în timp ce se strângea într-un nod dureros. 

— Nu. Va aştepta în trăsură. 

Ajunseră la uşi, iar el îşi întoarse capul şi spuse: 

— Jones, dă-le de ştire că vei veghea tu trăsura dacă 
vor să ia cina în sufragerie şi să se relaxeze în salon cu 
nişte vin de Porto până va fi nevoie de ei. 

— Da, domnule. Trase de uşă. Mă voi ocupa 
numaidecât. 

— Încerci să îmi răsfeţi servitorii, domnule Trewlove? 
îl tachină ea în timp ce trecură pragul. 

— Încerc să le câştig tăcerea sau poate să le 
recompensez devotamentul faţă de tine. Orice este nevoie 
ca să îţi protejăm vizita. 

— Să ai o reputaţie imaculată este o mare bătaie de 
cap. 

— Nu am de unde să ştiu. 

Râsetul ei cristalin răsună în tot holul. Se simţea 
acasă aici, comod, şi se gândi în treacăt că poate 
construise acest loc pentru ea înainte să ştie măcar de 
existenţa ei. 

În timp ce străbătură holul, candelabrele cu gaz o 
dezvăluiră în toată splendoarea ei. Purta o rochie nici 
albastră, mă verde, dar din pricina luminii, părea a avea 
ambele culori. Îi aducea aminte de mare, văzută de la 


distanţă, îi amintea de ziua pe care o petrecuseră la 
Brighton. 

La gât purta şiragul de perle pe care i-l înapoiase. În 
coafura ridicată purta pieptănul. De-ar fi fost a lui, i-ar fi 
dăruit toate bijuteriile din Anglia şi nu numai. Dar îi era 
promisă doar în seara asta, doar cât timp îşi păstra 
secretul, doar cât timp nu cunoştea adevărul. 

Se gândi să îi spună totul, dar atunci i-ar fi pus la 
încercare loialitatea, şi nu era încrezător că avea să îi fie 
loială lui. Pe el îl cunoştea de foarte puţin timp, iar pe ei îi 
cunoştea dintotdeauna. Erau familia ei şi... nu putea fi sigur 
că el nu era mai mult decât o simplă curiozitate. Învăţa să 
îşi desfacă aripile, se pregătea să îşi ia zborul şi nu avea 
nicio garanţie că urma să zboare spre el. O conduse în sus 
pe scări. 

— Credeam că vom cina, spuse ea, uitându-se în 
spate, spre sufragerie. 

— Mai întâi vreau să-ţi arăt ceva. 

Un lucru pe care nu îl împărtăşise nimănui, pe care nu 
voise să îl împărtăşească nimănui. Până acum. Până o 
întâlnise pe ea. 

Ea nu se împotrivi şi continuară să urce, etaj după 
etaj. Avea încredere în el, iar asta îl făcea să se simtă umil. 
Ea îl făcea să se simtă astfel. 

— Ar trebui să ştii că o închei cu Kipwick. 

Aproape că se împiedică pe scări când o auzi. 

— El ştie? 

— Ştie doar că m-am gândit la asta. Voiam să îi 
confirm astăzi, dar când m-am dus la el, nu era acasă. 

— Va fi dezamăgit. 

— Dar nu devastat. Nu cred că mă iubeşte cu 
adevărat şi ceea ce simt eu pentru el este genul de 
dragoste pe care o nutreşte o fată pentru un băiat. Nu cred 
că ar rezista la ani petrecuţi împreună. 

„Dar ani întregi petrecuţi cu mine?” Dar nu o întrebă. 
Era cu putinţă ca nici măcar recunoaşterea lui Hedley să nu 
fi fost îndeajuns ca să o lipească de el pentru prea mult 
timp. 


— Mă bucur. Uimitor de mult. Aproape că îşi pierdea 
minţile de fiecare dată când şi-l închipuia pe Kipwick 
sărutând-o, atingând-o, posedând-o. Începuse să viseze că 
dă năvală în biserică şi o revendică chiar acolo, în faţa lui 
Dumnezeu şi a oricui altcuiva prezent acolo. Mă bucur că 
te-ai eliberat de el. 

— Aproape m-am eliberat. Nu întru totul până nu o 
înţelege şi el, dar mă simt oarecum uşurată, acum că am 
luat această hotărâre. 

— Va încerca să te facă să te răzgândeşti. „Are nevoie 
de zestrea ta”. 

— Voi rămâne fermă pe poziţie, pentru că nu mă 
îndoiesc că este decizia corectă şi o va pricepe şi el în timp. 

După ce o văzuse cum se purtase cu servitoarea ei, la 
mare, nu se îndoia de puterea ei de convingere. Dar se 
îndoia de disponibilitatea lui Kipwick de a ceda uşor, ştiind 
că nu va mai găsi vreodată o femeie la fel de frumoasă, 
curajoasă, demnă şi elegantă. 

Când ajunseră la ultimul etaj, trecu de biroul lui, spre 
o uşă solidă care nu divulga deloc ce se afla după ea. 

— Camerele tale? întrebă ea. 

— Da. Vei fi la fel de în siguranţă aici ca în biroul meu. 

Ea îi aruncă o privire tăioasă. 

— M-ai sărutat în birou. 

— Adevărat. Şi probabil că te voi săruta şi aici. Ar fi 
aşa îngrozitor? 

Ea se îmbujoră. 

— Continuă! 

Simţindu-se oarecum victorios, deschise uşa. 
Majordomul lui înaintă. 

— Să iau şalul doamnei? întrebă el. 

— Imediat. S-ar putea să mai aibă nevoie de el. 

Ea îl privi ciudat. 

— Nu sunt şemineuri? 

— Nu acolo unde mergem. 

— Ce misterios! 

— Îţi va plăcea la nebunie, îţi promit! 

Aslyn auzi convingerea desăvârşită din vocea lui şi se 


întrebă dacă se îndoise vreodată de ceva în viaţa lui. 
Intrarea dădea într-un salon enorm cu două coridoare de 
fiecare parte. Presupuse că acela spre care nu o îndruma 
ducea spre dormitor. Cel pe care îl străbăteau acum ducea 
într-o bibliotecă uriaşă cu un perete din geamuri şi trei 
acoperite cu rafturi pe care se aflau suficiente cărţi cât să 
umple o mică librărie. Dar scările în spirală care duceau 
spre tavan îi captară de fapt atenţia. 

— Unde duc? 

— Spre rai. 

O luă de mână, şi degetele li se întrepătrunseră, iar el 
o tinu strâns, parcă temându-se că ar fi putut să o piardă 
uşor pe drum în sus. Scările erau înguste; nu puteau urca 
unul lângă celălalt, aşa că se trezi într-o poziţie din care îi 
putea privi cu atenţie spatele, posteriorul şi coapsele fără 
ca el să vadă încotro îi zburau ochii care îl măsurau acum 
întru totul din priviri. Îşi dori într-adevăr ca el să se fi 
dezbrăcat de haină, poate chiar şi de vestă... 

Simti o învolburare de căldură când îşi dădu seama că 
i-ar plăcea foarte mult să îl vadă urcând scările fără haine 
pe el. Voia să îi vadă muşchii încordându-i-se de la mişcări, 
voia să îi vadă tăria şi fermitatea. Voia să vadă perfecțiunea 
trupului lui. 

Niciodată înainte nu se mai gândise atât de detaliat la 
vreo persoană, şi totuşi se gândea constant la tot ce avea 
de-a face cu el, tânjea să iasă totul la lumină, se întrebă 
dacă avea să fie la fel de magnific precum îşi închipuise ea. 

Când treptele se sfârşiră, se trezi închisă într-o odaie 
mică, asemenea unei cămări. Deschise o uşă şi ieşi, 
trăgând-o după el. 

Pe acoperiş. 

In noapte. Una rar de senină care aproape că îi tăie 
răsuflarea. 

— Suntem în siguranţă. Este un zid pe margine. 

O strânse mai tare de mână şi o însoţi spre bariera din 
cărămidă care îi ajungea până la talie. Deasupra ei părea a 
fi o balustradă din fier forjat, deşi lumina era atât de slabă, 
încât nu putea fi sigură. Vedea în depărtare mingi de 


lumină: de la felinarele stradale aprinse, presupuse ea. 

Nu era lună. Cerul era împodobit cu atâtea stele, încât 
se îndoia că vreun astronom ar fi reuşit să le numere pe 
toate. 

— E frumos, şopti ea cu admiraţie. 

— După ce vor fi construite toate acele magazine şi 
case, voi putea urca aici şi voi vedea luminile de la ferestre 
şi voi şti că în interiorul lor oamenii sunt mulţumiţi, fericiţi, 
sper eu bine hrăniţi şi stau la căldură. Voi simţi că am 
realizat ceva. Oamenii vor putea duce vieţi bune mulţumită 
faptelor noastre. 

Oameni care altminteri poate că ar fi sărăcit. Poate că 
strânsese o avere, dar nu o făcuse doar pentru el. Abia de 
reuşea să îi vadă trăsăturile în întuneric. 

— Eşti remarcabil. 

— Chiar deloc. Atunci când îi ridicăm pe alţii, ne 
ridicăm de fapt pe noi înşine. 

Era atât de încrezător. Nu îi trecuse niciodată prin 
minte că avea să fie şi modest. 

— Îți poţi închipui? întrebă el. Cu toate luminile 
acelea? 

— Va fi incredibil. 

— Mai sunt şi alte lumini. O trase mai aproape, cu 
spatele la pieptul lui, şi o cuprinse cu braţele. Uită-te la cer, 
îi şopti lângă ureche, iar ea îi simţi respiraţia ca o adiere 
lină pe obraz. 

Îşi trecu limba peste cochilia urechii ei, iar ea se lăsă 
pe el. Ar fi trebuit să îi dea pelerina majordomului, căci Mick 
o făcea să îi fie foarte cald. li simţi gura tot mai jos, pe 
ceafă, după care şi-o mişcă lent, provocator, muşcând-o 
uşor, până la maxilar. Senzaţiile erau splendide, catifea pe 
mătase. Oare era singura femeie care nu ştia că exista o 
astfel de predare dulce? 

Închise ochii şi se lăsă pradă extazului. 

— Ţine-ţi ochii deschişi, spuse el cu voce aspră. Nu-ţi 
muta privirea de la cer. 

Întinderea aceea vastă din faţa ei. Stelele azvârlite pe 
întunericul ca smoala precum nişte diamante pe o bucată 


de catifea. | se tăie răsuflarea. Artificii. 

Departe, foarte departe, dar totuşi acolo, umplând 
întunericul de culoare, rivalizând cu stelele pentru atenţie. 

— Voi dezlănţui artificiile din tine, îi jură Mick, cu voce 
profundă, joasă, aproape sălbatică în intensitatea ei. 

— Mick... 

— Şşt. Doar priveşte în depărtare. 

Îi muşcă partea de dedesubt a maxilarului, îşi trecu 
gura, deschisă şi fierbinte, peste gâtul ei lung. 

Da, ar fi vrut să nu mai fi avut pelerina pe ea, nici 
rochia, nici toată dantela şi inul de dedesubt. Era o stricată! 
Briza răcoroasă adie uşor peste ea, dar nu prea reuşi să 
alunge căldura care o străbătea. 

El îi desfăcu pelerina care căzu rapid pe jos, de parcă 
s-ar fi temut că avea să fie pârjolită şi ea. Îşi trecu mâna cu 
siguranţă şi hotărâre peste coapsele ei, peste talia ei, peste 
şoldurile ei. Chiar mai jos, apucându-i coapsa, ridicându-i 
piciorul... 

— Deschide-te pentru mine, îi porunci el de parcă ar fi 
fost Ali Baba şi voia să fure o comoară. 

„„.„apoi îi aşeză piciorul pe zidul de cărămidă jos, acolo 
unde începea fierul forjat. Îşi strecură degetele sub tivul 
rochiei, îi cuprinse glezna, începu să urce, delicios de lent, 
în cercuri mici. 

— Ne vor vedea oamenii. 

— Nu este lumină aici. Suntem una cu noaptea. Dacă 
chiar vor vedea ceva, vor fi doar umbre. Nu îşi vor putea da 
seama ce fac acele umbre. 

Aproape că îl întrebă ce făceau acele umbre, dar ştia. 
O văzuse noaptea trecută, în locuri ascunse între clădiri, 
după copaci, oriunde umbrele erau mai groase. Nu 
înţelesese de ce oamenii riscau atât de mult, de ce riscau 
să fie prinşi. Acum înţelegea, pentru că acum o mânca. O 
mânca să simtă senzaţii pe care nu le mai simţise, plăcerea 
învolburându-se în ea, promisiunea că avea să fie umplută 
cu explozii de culori: roşu, verde, alb, nu doar cele pe care 
le vedea pe cerul tot mai adânc, ci cu fiecare culoare şi 
nuanţă care exista în univers, nuanţe despre care nici 


măcar nu ştia că erau posibile. 

El îi cuprinse genunchiul, degetele lui lungi jucându-se 
cu încheietura ei, un loc despre care nu îşi dăduse niciodată 
seama că era atât de sensibil. 

— Spune-mi să mă opresc şi o voi face. 

Ea clătină din cap, letargic. 

— M-am urcat în tren acum, nu pot cobori. 

Drept recompensă pentru spusele ei primi un chicotit 
jos chiar înainte ca el să o ciugulească uşor de ureche. Cum 
de o acţiune atât de mică putea crea un val de senzaţii atât 
de uriaş? O zgârie cu unghiile pe interiorul coapsei, delicios 
de imoral, scandalos de imoral. 

Tânjise după asta, şi-o dorise fără să îşi dea măcar 
seama ce voise să simtă. Pasiunea de femeie, care nu era 
satisfăcută de un fluture ce se aşază pe palma ta, ci 
necesita atingerea unui bărbat, mâinile unui bărbat, dorinţa 
unui bărbat de a oferi plăcere. 

Îi era dificil să ţină ochii deschişi în timp ce senzațiile 
se dezlănţuiau prin ea, în timp ce scâncetele îi evadau în 
spaţiul gol, umplându-l până la explozie. Icni când el îşi 
trecu degetele peste cârlionţii ei, când îşi trecu gura peste 
umărul ei, creând un contur de rouă în locurile în care 
materialul se întâlnea cu pielea. Îi despărţi petalele şi se 
concentră pe mugurul mic din miezul ei intim. Îşi trecu un 
deget peste el, iar ea gemu, chinuită, un chin dulce, 
splendid. Incă o atingere, mai lungă, circulară. 

Aproape că i se tăiară genunchii. De nu ar fi sprijinit-o 
cu braţul de talie, de nu ar fi ţinut-o lângă el, s-ar fi topit la 
picioarele lui. El schimbă degetul cu degetul mare, 
mişcându-l hotărât să îi provoace şi mai multe ţipete, 
însoţite de gâfâieli şi fiori. Lent, provocator, o pătrunse cu 
degetul, iar ea ţipă. 

— Nu încă, porunci el. 

Pierdută într-o miriadă de senzaţii, nu ştia la ce se 
referea. Nu putea controla furnicăturile, plăcerea care îi 
dansa în fiecare terminaţie nervoasă, în timp ce un alt 
deget i se alătură primului, intrând şi ieşind. 

— Dumnezeule mare, ce strâmtă eşti! 


Părea încântat de această descoperire. _ 

Işi întinse mâna şi îl apucă de coapsă. Işi înfipse 
degetele în muşchii lui, căutând un punct de sprijin, în timp 
ce artificiile devenirii tot mai mari, umplând cerul, umplând- 
o pe ea, ajungând până la ceruri... 

Ţipă când o explozie de extaz o sfâşie, revendicând-o, 
distrugând-o, reclădind-o. Apoi el o sărută, capturându-i 
strigătele, devorând-o, împingându-şi limba cu aceeaşi 
nerăbdare cu care o pătrunseră degetele lui cu doar câteva 
secunde în urmă. Nu îşi mai ţinea piciorul pe zid, ci înapoi 
pe pământ, iar el o ţinea în braţe, strângând-o la pieptul lui, 
în timp ce gura lui continua să o prade, de parcă ar fi putut 
simţi tot ce experimentase ea, de parcă ar fi putut să şi-o 
însuşească, dar îi aparţinea deja în egală măsură. 

Îi oferise ceva ce nu mai primise de la nimeni, iar în 
clipa aceea nu îşi putea închipui că ar fi putut primi acest 
dar de la altcineva. El îşi desprinse gura de a ei, îi cuprinse 
ceafa cu mâna lui mare, îi apăsă obrazul de pieptul lui, iar 
ea îi auzi inima bătându-i puternic în tandem cu a ei. 

— Ţi-au plăcut artificiile? 

Ea izbucni în râs. Încuviinţă, satisfăcută de chicotitul 
lui jos, întunecat. 

— Cred că aş sta aici în fiecare noapte, să le privesc, 
spuse ea oftând uşor. 

— Poţi să vii pe acoperiş ori de câte ori vrei. 

Dar voia doar dacă avea să fie şi el aici cu ea. 


* 


Stătea sprijinit de brațul canapelei, cu un picior întins 
pe perne, celălalt pe podea, şi ea cuibărită între coapsele 
lui, cu spatele la pieptul lui, sorbind vin. Nu cunoscuse 
vreodată asemenea satisfacţie ca atunci când o simţise 
destrămându-se în braţele lui. Nimic din ce cumpărase sau 
dobândise în afacerile lui nu îi adusese atâta plăcere. 
Privindu-i obrajii încă îmbujoraţi, ştiu că singurul lucru care 
i-ar fi plăcut şi mai mult ar fi fost să o ducă în patul lui şi să 
o posede întru totul. 


— Ai ales locul aceasta pentru că ştiai că se pot vedea 
artificiile? întrebă ea. 

Focul mocnea în şemineu. Nu aveau de fapt nevoie de 
el pentru căldură, dar îi plăcea atmosfera pe care o crea. 
Perfectă pentru seducţie, deşi în noaptea aceasta se părea 
că el era mai degrabă cel sedus, decât cel care seducea. 
Avea încredere în el, renunţase la o seară petrecută în sala 
de bal a vreunui nobil pentru el. Nu credea o clipă că 
absenţa ei nu avea să fie observată. Cum să nu observi 
când soarele nu mai răsare? 

Kipwick nu avea să îşi dea seama. Ştia sigur că 
bărbatul îşi petrecea cea mai mare parte a fiecărei seri la 
clubul Cerberus, că cel mai probabil nu avea să renunţe nici 
măcar la o oră din timpul pe care îl petrecea la mese pentru 
un vals. În timp ce Mick şi-ar fi sacrificat jumătate din avere 
ca să mai danseze odată cu ea. Foarte curând avea săo 
poată face. Avea să fie primit în cele mai prestigioase săli 
de bal. Prezenţa ei la braţul lui avea să fie observată. 

— Nu, a fost o surpriză încântătoare pe care am 
descoperit-o mult mai târziu. Am vrut să am acces pe 
acoperiş ca să pot privi tot ce am realizat, să mă mândresc 
întrucâtva cu asta. Se întinse după o bucăţică de brânză de 
pe o farfurie de pe masa joasă de lângă ei, o apropie de 
gura ei şi se strădui din greu să nu se întărească când ea îşi 
închise buzele în jurul ei, atingându-i degetele. 

— Credeam că vom cina jos, în sala de mese a 
hotelului. 

Nu percepu mustrare sau dezamăgire în vocea ei. 

— Aşa plănuisem, dar apoi m-am hotărât că te voiam 
doar pentru mine. 

O privi îmbujorându-se de la gât în sus şi o sărută pe 
ceafă. Disponibilitatea ei de a accepta plăcerea pe care i-o 
stârnea îl luase prin surprindere. In afară de văduva 
disperată a ducelui, nicio altă doamnă de calitate nu îi 
permisese să o atingă cu degetele înăsprite, să le introducă 
în ea. In seara asta, pentru Aslyn, îşi dorise să fi fost netede 
ca mătasea, să nu fi fost bătătorite de la ridicatul găleţilor 
de cositor, să nu se fi înăsprit de la cărat cărămizi. 


— Aş zice că soţia ta se va distra de minune decorând 
toate încăperile, spuse ea, fără îndoială încercând să facă 
conversaţie amabilă, nu obraznică. 

Îi făcuse un tur al apartamentului. În afară de 
încăperile pe care le folosea - salonul din faţă, biblioteca, 
dormitorul, nu prea decorase locul pentru vizitatori. Fraţii 
lui şi Gillie i se alăturau de obicei în bibliotecă, unde îşi 
puteau turna câtă băutură voiau din carafe. Fancy şi mama 
lui luau ceaiul aici, în salon. 

— Ce ai face cu aceste încăperi? 

— Cred că le-aş înveseli puţin. Ai destule porţiuni 
întunecate în hotel. După o vreme, cred că prea multe 
nuanţe întunecate pot deveni apăsătoare. 

— Nu mi-ar plăcea să fie roz, ca dormitorul tău. 

Ea se răsuci spre el, împungându-l cu cotul în stomac, 
făcându-l să mârâie. Era încruntată. 

— De unde ştii ce culoare are camera mea? 

— Am ghicit. Te-am văzut purtând o mulţime de haine 
roz. 

— În seara asta nu sunt îmbrăcată în roz. 

— Nu, în seara asta eşti îmbrăcată în culorile mării. Îşi 
trecu uşor degetul de-a lungul decolteului adânc, tentat să 
îşi vâre mâna sub material şi să îi cuprindă sânul, să îi arate 
cum fiecare părticică a trupului ei fusese creată pentru 
plăcere. Imi place. Deşi aş prefera să nu porţi nimic. 

Ea făcu ochii mari şi se răsuci la loc, lăsându-se pe el. 

— Ce lucruri spui! 

El o sărută în curba unde gâtul i se unea cu umărul. 

— Ai fi dezamăgită de n-aş avea un strop de mahala 
în mine. 

Aslyn se ridică în şezut, se întoarse spre el, iar el îşi 
dori să-şi fi ţinut gura. 

— Nu ai spus un lucru specific mahalalelor. Dacă eşti 
atras de cineva, nu este normal să vrei să îl vezi fără 
veşminte? Eu mă gândesc tot timpul la tine perindându-te 
gol-puşcă. 

El îşi arcui sprânceana. 

— Într-adevăr? 


— Ei bine, nu tot timpul. Deseori. 

— Nu credeam că doamnele de calitate nutresc 
asemenea gânduri. 

— Nu le nutream înainte. Îşi împreună degetele, 
studiindu-le. Până să te întâlnesc pe tine. 

Mick se împinse în sus şi îi cuprinse obrazul cu mâna. 

— Mă bucur. 

— Este unul dintre motivele pentru care ştiu că eu şi 
Kipwick nu ne potrivim. Nu aş putea niciodată... 

Îşi ridică privirea spre acoperiş, şi el ştiu că privea 
dincolo de el, spre acoperiş. 

— Poate fi mai mult, mult mai mult de-atât. Ce-am 
făcut pe acoperiş... o pot face cu gura. 

Roşeaţa care îi cotropi chipul avea cea mai intensă 
nuanţă pe care o văzuse vreodată. Îi plăcea la nebunie 
inocenţa ei, îi plăcea la nebunie cum îşi dorea cu disperare 
să fie sofisticată, să se poarte de parcă dorinţele carnale nu 
erau o noutate pentru ea. Dar erau, iar el voia să îi facă 
cunoştinţă cu fiecare aspect al lor. Voia să o ducă într-o 
călătorie a plăcerii, care avea să o lase prea extenuată şi 
sătulă ca să mai plece din patul lui. 

— Eşti crud. Ştii că dacă o spui mă va face să mă 
gândesc la asta. 

El rânji. 

— Deci te vei gândi la mine. 

— M-aş gândi oricum. Îşi trecu uşor degetele peste 
barba lui, apoi îi cuprinse bărbia cu palma. Uneori mă întreb 
cum ai arăta fără ea. 

— Şi eu sunt curios. 

Ochii ei sclipiră. 

— Deci ai avut-o mereu? 

— Din clipa în care am observat că îmi dau mustăţi. 

Îşi trecu degetele peste maxilarul lui. 

— Ai un maxilar puternic. 

În jos spre bărbia lui. 

El se aplecă şi îi prinse două degete cu gura. Ea 
scânci scurt, surprinsă. Când încercă să şi le elibereze, el o 
prinse de încheietură şi îi linse vârfurile degetelor ce purtau 


aroma căpşunelor pe care le mâncase mai devreme. 

— Vai mie, şopti ea oftând. 

El începu să îi împingă şi să îi scoată lent degetele din 
gură, precum valurile care se rostogolesc spre țărm, aşa 
cum ar fi vrut să îşi împingă şi să îşi scoată mădularul din 
ea. Tendoanele delicate ale gâtului ei se mişcară când ea 
înghiţi în sec, cu privirea concentrată la joaca lor erotică, 
irisurile devenindu-i de un albastru mai închis. 

Îşi trecu limba peste pielea dintre degetele ei, o supse 
uşor. Fără să îşi ia privirea de la el, îl prinse de mână, cea 
pe care o ţinea pe coapsă, şi o ridică. 

Ea îşi desfăcu uşor buzele şi îşi scoase limba, 
acoperindu-le cu o rouă cerească, după care îşi închise gura 
peste cele două degete din mijloc, iar căldura catifelată îl 
mistui de parcă i-ar fi înghiţit tot trupul. Se întări atât de 
tare, încât îl durea de cât şi-o dorea. Continuă să îi mângâie 
degetele, privind fascinat cum i le împinge pe ale lui în gura 
ei dulce, cum le suge, apoi le scoate şi îşi trece limba 
deopotrivă aspră şi catifelată peste ele. lnăuntru. Afară. 
Înăuntru. O rotire a limbii. Supt. Afară. 

Îi imita acţiunile, iar el nu ştia dacă mai simţise 
vreodată ceva atât de erotic. Dacă îl mai făcuse vreodată 
ceva să se întărească atât de tare, atât de repede, atât de 
aproape să explodeze. 

Voise doar să o împiedice să îi mai exploreze bărbia, 
iar acum îşi dorea nespus să exploreze fiecare părticică din 
el. 

Ochii îi erau plini de căldură şi dorinţă. Bănuia că şi ai 
lui. Cerule! Nici măcar văduva ducelui nu îi făcuse aşa ceva, 
nu îl învățase plăcerile pe care le puteai dobândi dacă 
încetineai ritmul, dacă nu te grăbeai, dacă doar gustai. 

Îi scoase degetele din gură, şi le scoase şi pe ale lui 
din gura ei, îi cuprinse ceafa şi o trase înspre el, pentru ca 
limbile lor să poată experimenta ce simţiseră degetele lor. 
În tihnă, dar profund. Mângâind şi împingându-se, sugând şi 
alinând. 

Mârâi jos, aproape sălbatic, poate pentru că ştia că nu 
avea să îi ofere mai mult de atât în seara aceasta, că nici el 


nu urma să îi ceară mai mult de atât, chiar dacă trupul îi 
era încordat de nevoie, de o foame după ea care avea să îl 
îngrozească dacă avea să se gândească la asta mai târziu, 
când nu avea să mai fie în braţele lui. Dar câtă vreme 
stătea cuibărită la pieptul lui, urma să treacă prin iadul de a 
nu o poseda întru totul, chiar dacă doar pentru asta. Pentru 
acum, era îndeajuns, era totul. 
Era o promisiune de mai mult. 


* 


Îi oferea mai mult. O ştiu în timp ce îi explora gura 
dulce ce purta aroma vinului întunecat şi intens pe care îl 
băuse. li oferea totul, chiar dacă ştia că nu avea să accepte, 
că nu era încă pregătită să renunţe la toată moralitatea în 
care fusese educată. 

Dar, oh, cât de tentată era! 

Intinsă peste pieptul lui, peste abdomenul lui, între 
coapsele lui, îi simţea mădularul dur apăsând-o. O surprinse 
la început, când îi vârâse degetele în gură, şi îşi dădu 
seama că trupul i se schimba. O surprinse, dar nu o 
speriase. Ințelesese instinctiv ce se întâmpla, că se 
pregătea să îi ia... 

Dar întrucât nu încercase să finalizeze lucrurile, îşi 
dădu seama că se putea foarte bine să nu poată controla 
acel aspect al ritualului de împerechere, ceea ce o încânta 
şi mai tare. Ideea că putea exercita o asemenea influenţă 
asupra lui, că îl putea zăpăci într-un asemenea hal. O voia, 
o dorea, iar ea nu se simţise niciodată mai puternică decât 
acum. 

Era un bărbat care controla totul în jurul lui, şi totuşi 
ea îl putea controla pe el. 

Se întrebă dacă l-ar fi dus pe acoperiş, oare ar fi putut 
şi ea să îi arate /u; artificii? Poate că într-o noapte avea să o 
facă, dar momentan se mulțumea să fie aici, să îi simtă 
mâinile late pe spate, pe posterior, strângând, zăbovind, 
trecând mai departe. 

Senzaţiile pe care i le stârnea erau exact cum sperase 


ea că însemna să fii cu un bărbat. Numai căldură şi foame, 
şi nevoie. Nevoia de a fi atins, mângâiat, sărutat. Nevoia de 
a fi ţinut în braţe de parcă ar fi fost singurul mod de a 
rămâne ancorat, singurul mod de a zbura împreună. 

lată mâncărimea despre care îi vorbise el. Acum 
înţelegea de ce o femeie ar risca atât de mult pentru o clipă 
de plăcere. Pentru că trecea dincolo de momentul acela, 
pentru că avea să o poarte cu ea spre ziua de mâine şi spre 
următoarea. Pentru că o înălța sufleteşte, îi conferea 
încredere, o făcea să se simtă iubită. 

lubită, aşa cum nu se mai simţise vreodată. 

El îi cuprinse faţa cu mâinile, se trase în spate, o ţinu 
puţin mai departe de el, cercetând-o cu privirea, iar ea se 
întrebă dacă buzele îi erau la fel de umflate ca ale lui. Aşa 
le simţi când îşi trecu limba peste ele, încântată de felul în 
care el îi privi mişcarea, de felul în care ochii i se 
întunecară. 

— La naiba, eşti ispită şi păcat, spuse el cu voce 
aspră. Ar trebui să te duc acasă cât încă îţi pot rezista. 

— E chiar atât de greu să-mi rezişti? 

— Aproape imposibil. 

Aslyn rânji, încântată de cuvintele lui. 

— Vrăjitoare mică ce eşti! Te bucură să o ştii. 

— Da. Mă temeam că nu este chiar atât de greu să-mi 
reziste cineva. 

Mick o mângâie cu degetele mari pe obraji. 

— Eşti cea mai ispititoare creatură pe care am 
cunoscut-o vreodată. 

Ea îşi ascunse capul în curbura gâtului lui. 

— Mă faci să mă simt umilă. 

— Cerule mare, Aslyn, eu sunt cel care se simte umil. 
Eşti fiica unui conte, iar eu sunt doar un bastard. 

Ea îşi înălţă capul. 

— Eşti un om de afaceri de succes. 

— Fără o descendență anume. 

Aslyn ridică din umeri. 

— Vei fi primul din neamul tău. Orice dinastie măreaţă 
trebuie să înceapă de undeva. 


Mick chicoti gutural. 

— Mă vezi cu o dinastie? 

— Te văd fiind şi făcând orice vrei. Se ridică în şezut 
pe canapea. Să ştii că să fii nobil nu înseamnă numai 
distracţie şi jocuri. Există aşteptări, îndatoriri şi 
responsabilități. Nu ni se permite să ne scărpinăm dacă ne 
mănâncă decât după ce ne căsătorim. 

El se ridică în şezut şi îşi cobori picioarele pe podea. 

— Nu ţi se permite să-ţi pierzi virginitatea până la 
căsătorie. Se aplecă şi o sărută pe gât, într-o parte. Cred că 
ai aflat în seara asta că te poţi scărpina şi în alte feluri când 
te mănâncă. 

— Presupun că tu le ştii pe toate? 

— Ştiu destul de multe. Sunt foarte atent să nu am 
copii nelegitimi. A 

Bineînţeles că da. Inţelegea foarte bine ce preţ 
plăteau cei nelegitimi, în timp ce ea, până de curând, abia 
de fusese vag conştientă de existenţa lor. 

Se ridică şi îi întinse mâna. 

— Haide să te ducem acasă! 

La scurt timp după aceea îi găsiră pe Nan şi pe vizitiu 
în salon, sorbind brandy în faţa focului, vorbind încet. Când 
o zăriră pe Aslyn, săriră amândoi în picioare de parcă ar fi 
fost prinşi făcând ceva ce n-ar fi trebuit să facă. 

— V-a plăcut seara relaxantă? întrebă ea. 

Nan încuviinţă din cap. 

— A fost o rină încântătoare. Mulţumesc, domnule 
Trewlove. 

— Îmi poţi mulţumi amintindu-ţi că în seara asta ai 
fost la un bal. 

Nan îşi ridică bărbia. 

— Stăpâna mea a dansat la fiecare dans. 

El rânji aprobator. 

— Mă bucur să aud că s-a distrat aşa de bine. 

— Ca să fie mai credibil, Nan, poate că ar trebui să fi 
dansat doar jumătate din ele. 

— Cum doriţi, milady. Deşi mă îndoiesc că mă va 
întreba careva. Nu mă întreabă niciodată. 


— Ar trebui să plecăm, atunci, spuse ea. 

Pe când se apropiară de trăsură, Mick întrebă: 

— Nan, ai călătorit vreodată pe capra unei trăsuri? 

— Cu siguranţă că nu. 

Tonul ei îi dădu de înţeles că o jignea întrebarea. 

— Atunci te aşteaptă o aventură. 

Servitoarea ei se opri brusc. 

— Milady? 

Aslyn se uită la Mick. 

— Servitoarea mea călătoreşte doar în interiorul 
trăsurii. 

— Nu şi în seara asta. Te conduc acasă. 

— Nu este necesar. 

— Insist. Nu te trimit pe străzile din Londra fără 
escortă. 

— Aşa călătoresc tot timpul, doar cu Nan, vizitiul şi 
lacheul. 

— Nu şi în seara asta sau oricând altcândva după ce 
ai fost cu mine. 

Ce bărbat încăpățânat! 

— Atunci vor trebui să te aducă înapoi. _ 

— Voi merge pe jos sau voi căuta o birjă. In faţa 
servitorilor ei, slavă Domnului că erau singuri în faţa 
hotelului în clipa aceea, cu excepţia lui Jones de la uşă, îi 
cuprinse faţa cu mâna, i-o înclină şi o privi în ochi. Eşti prea 
valoroasă pentru mine ca să risc să ţi se întâmple ceva rău 
în drum spre Hedley Hall. E târziu. Probabil că sunt tâlhari 
pe străzi. 

Inima i se încălzi când îl auzi spunând că era 
valoroasă pentru el, dar, în acelaşi timp, nu considera că 
avea nevoie de protecţia lui. 

— Deci vom fi amândoi în pericol. 

El rânji răutăcios şi periculos, de parcă ar fi fost gata 
de bătaie. 

— Le pot face faţă. 

Nu se îndoia de asta şi chiar aprecia că îşi făcea griji 
pentru ea. 

— În regulă. Dar Nan călătoreşte în trăsură. 


— Primeşte o sută de lire dacă nu o face. 

— Nu poţi cumpăra... 

— Mereu am vrut să merg pe capră, spuse Nan brusc. 
Cred că mă voi distra la nebunie. 

Mick zâmbi victorios, iar ei îi veni să îl sărute. 

— În regulă, spuse ea. Să mergem. 


* 


Se aşeză ca un gentilom pe bancheta din faţa ei. 
Simţea că nu era chiar încântată de aroganta lui, că nu era 
prea fericită că nu o lăsase să călătorească fără să o 
însoțească. Probabilitatea să ajungă acasă în siguranță era 
mare. Dar dacă exista chiar şi o şansă din o sută să nu se 
întâmple aşa, era prea mult din punctul lui de vedere. Și 
chiar ştia cum să se ocupe de tâlhari. El şi frații lui 
avuseseră de-a face cu ei toată viața. 

Când trăsura se urni, se duse pe partea ei, o luă în 
braţe şi îi revendică gura. Avea să o facă să fie 
recunoscătoare că era şi el acolo. 

Nu se chinui prea mult. Îi îmboldi buzele să se 
desfacă, îşi împinse limba şi, gemând nespus de dulce, ea 
se lăsă pe el, se cuibări în el, şi îl cuprinse cu brațele suple 
de după gât, împreunându-şi mâinile la ceafa lui, ţintuindu-l 
locului, de parcă s-ar fi temut că avea doar să o tachineze 
şi apoi să se retragă. 

Dar dacă ar fi tachinat-o, s-ar fi tachinat şi pe sine şi 
era sătul de atâta tachinat pentru o seară. Fără îndoială că, 
din fericire, nu era conştientă de cât de aţâţat era, că s-ar fi 
făcut de ruşine dacă ea şi-ar fi coborât mâna sub talia lui, la 
prohabul pantalonilor. Nu mai fusese nicicând atât de 
aproape de eliberare fără să fie adânc îngropat într-o 
femeie. 

Îl emascula. 

Nu trebuia să facă prea multe ca el să înnebunească 
de nevoie. De o duzină de ori de când o cunoscuse, se 
gândise să găsească finalizare în braţele alteia, şi totuşi nu 
îşi dorea pe altcineva, înţelegea din toată inima că nicio 


alta nu avea să îl satisfacă. Nici măcar când termina singur 
nu i se stingea dorinţa de ea, nevoia de ea, lipsa ei. Nici 
măcar nu putea pretinde o eliberare temporară, pentru că 
nu îi aducea deloc satisfacţie, nu îi potolea dorinţa 
arzătoare. 

Dar nu îşi dorea doar să guste din refugiul dintre 
coapsele ei, din extazul pe care i l-ar fi pricinuit muşchii ei 
încordându-i-se în jurul mădularului, de faptul că, cu fiecare 
împingere, ar fi ajuns mai adânc în trupul ei... îşi dorea 
lucruri pe care le considerase mereu ceva obişnuit: 
zâmbetele ei, râsetul ei, aroma ei, vioiciunea din vocea ei. 
Simpla ei prezenţă. 

Indiferent că stătea în faţa lui sau cuibărită la pieptul 
ei, îi satisfăcea o nevoie profundă pe care nu o mai simţise 
până atunci. Acum însă se trezise şi nu voia să adoarmă la 
loc. 

Îşi trecu gura peste bărbia ei, peste maxilarul ei, spre 
zona aceea sensibilă chiar sub urechea ei şi o ciuguli de 
parcă ar fi gustat o delicateţe. Pentru el aşa era. 

— Când se ţine următorul bal? 

— Peste trei nopţi, peste două nopţi, spuse ea, 
distrasă, de parcă ar fi fost trezită dintr-un vis plăcut. 

— Vreau să te revăd. 

— Nu le pot rata pe toate. În plus, s-ar putea ca 
Kipwick să mă caute. 

— Nu te va căuta. 

Ea se trase în spate. 

— De ce spui asta? 

— Băânuiesc că va fi la clubul lui Aiden. Sincer să fiu, a 
închiriat o odaie acolo. 

Nu chiar o odaie. Un pat, un pat de paie, ca să mai 
închidă puţin ochii înainte să mai ceară un împrumut şi să 
se întoarcă la mese. Nu că avea să îi spună ei toate astea. 

— Trebuie să vorbesc cu el. 

— Nu acolo. ` 

Ea se desprinse de el, privind pe geam. Işi dori să-şi fi 
tinut limba în gura ei în loc să o fi lăsat să vorbească. 

— Îi transmit. 


— Mi-a spus că a câştiga e palpitant. 

— Este. Problema e că după o vreme devine ceva 
obişnuit când se repetă la nesfârşit, aşa că trebuie să faci 
astfel, încât să fie şi mai palpitant. Un pariu mai mare, o 
miză mai înaltă. Să pierzi e ca un şut în stomac, dar să 
câştigi e o exaltare fără seamăn. Totuşi, şi asta devine 
monoton. Jucătorii de noroc nărăviţi caută mereu un fior şi 
mai intens. 

— Este un fel de dependenţă, aşa-i? 

— Pentru el, da. 

Se întoarse spre el tristă. 

— II poţi ajuta? Il poţi ruga pe fratele tău să nu îl mai 
primească? 

— Da. 

„Imediat ce voi fi obţinut ce-mi doresc”. Dar, privind- 
o, se întrebă dacă merita, dacă nu exista cumva o altă 
modalitate de-a dobândi recunoaşterea pe care şi-o dorea, 
de care avea nevoie mai mult ca oricând. Dacă i se 
recunoştea obârşia, chiar dacă nu era pură, ar fi fost primit 
la Hedley Hall, i-ar fi fost permis să fie văzut cu ea în public, 
nu doar în umbre. 

Şi-o dorea la braţul lui, mândră să îl însoţească, într-o 
sală de bal elegantă plină cu nobili. 

— Voi vorbi cu el, adăugă el, de parcă Kipwick ar fi 
ascultat ce avea el de spus. 

Deşi, când Mick avea să îi înmâneze toate cambiile şi 
titlurile lui de proprietate, avea să fie foarte atent la ce îi 
spunea. 

Când trăsura viră pe alee, ea zâmbi. 

— Cred în tine. 

Cuvintele ei îl devastară. Ar trebui să îi mărturisească 
totul, dar atunci ar fi pierdut-o. Dacă însă continua, urma să 
îndrepte lucrurile. Avea să înţeleagă şi ea că toate acestea 
fuseseră necesare ca ei doi să poată ieşi dintre umbre. 


Capitolul 18 


Singurul loc şi moment în care puteai fi sigur că 
ducele şi ducesa aveau să fie împreună, negreşit, era 
grădina, la ora două în fiecare după-amiază, aşa că acolo îi 
căută Aslyn. 

li privi cum se plimbau încet de la un palier de 
trandafiri la altul, zâmbindu-şi, vorbind încet, ducesa 
întinzându-se ca să îl atingă pe soţul ei pe maxilar, el 
aplecându-şi capul ca să o sărute pe frunte, şi îşi dădu 
seama că tânjise mereu după o dragoste precum cea pe 
care o aveau ei. Nu avusese parte de aşa ceva cu Kip. 

Avea să aibă parte de ea cu Mick. Avea deja parte de 
ea cu el. O proteja, se purta blând cu ea, tânjea după ea, 
refuza să o împingă mai mult decât era pregătită să 
accepte. 

Il iubea. Era un lucru atât de simplu şi totodată atât 
de complex. 

Călătoria lor nu avea să fie uşoară, dar voia oricum să 
o întreprindă. 

— Măi să fie, grădinarul s-a întrecut pe sine anul 
acesta, spuse ea, apropiindu-se de cei doi. 

Ducesa se întoarse şi îi zâmbi uşor. _ 

— Tocmai îi spuneam acelaşi lucru lui Hedley. Imi plac 
îndeosebi cei roz. 

— Sunt încântători. 

— Presupun că ai venit să ne spui că vei vizita din nou 
orfelinatul acela îngrozitor. 

— Nu a fost... îşi muşcă limba. Nu voia ca discuţia lor 
să o ia în această direcţie. De fapt, nu. Voiam să vă cer 
permisiunea să invit pe cineva la cină. 

— Pe Kipwick cumva? Nu ştiu pe unde a umblat în 
ultima vreme, dar cu siguranţă nu are nevoie de o invitaţie. 

— A fost prin cluburile lui. 

Ducele se încruntă. 

— In fiecare seară? 

— Din câte înţeleg, da. 

— Mi-a spus că absenţa lui se datorează unor 
tranzacţii de afaceri ce privesc moşiile. 


— Ai vorbit cu el? 

— Cu câteva zile în urmă. 

— Poate că mă înşel eu atunci. Deşi se îndoia. Dar nu, 
nu mă gândeam să îl invit pe el. Cum aţi spus şi voi, nu are 
nevoie de invitaţie. Deşi probabil că lucrurile ar fi decurs 
mai lin dacă nu ar fi fost şi el prezent. Speram să fiţi dispuşi 
să îl invitaţi pe Mick Trewlove. 

— Nu. 

Ducele îi răspunse atât de repede, de sever, şi cu o 
voce atât de răsunătoare, încât Aslyn fu luată prin 
surprindere, neştiind exact ce să spună. 

Clipind des şi încruntându-şi fruntea delicată, ducesa 
se uită când la el, când la ea. 

— E bastardul de care ne-a spus Kip, nu-i aşa? 

Nu îi plăcea ca numele acela să fie asociat cu el, când 
era de fapt mult mai mult de atât. 

— Este un om de afaceri de succes. 

— Nu este bine-venit aici, spuse ducele. 

— Dar... 1 

— Fără discuții. Am încheiat subiectul. Bella? li întinse 
mâna ducesei. 

— Are dreptate, draga mea. Nu ne asociem cu astfel 
de oameni. 

— Cu un bărbat care a muncit din greu, care s-a 
ridicat din nimic, care îi ajută pe alţii? Un bărbat care... 

— Ajunge! tună ducele. Nu îi vei rosti numele şi 
categoric nu vei avea nimic de-a face cu el. 

— Îl cunoşti, Hedley? întrebă ducesa. 

— Nu. Am auzit despre el, şi nimic de bine. 

— Dacă asta crezi, spuse Aslyn, atunci nu îl cunoşti 
deloc. 

— Şi tu cum de îl cunoşti? întrebă el, sfredelind-o cu 
privirea. 

Ea înghiţi în sec şi îşi împreună mâinile în faţă. 

— Eu şi Kip l-am cunoscut în Cremorne. A fost chiar 
fascinant... Nu îi putea spune că se mai văzuse cu el şi în 
alte ocazii de atunci. Işi dădu cu groază seama că ducele ar 
fi putut chiar să o încuie în odaia ei. Nu îl mai văzuse atât 


de furios până atunci, atât de puternic. Mă gândeam că ne- 
am bucura cu toţii de oportunitatea de a-l cunoaşte mai 
bine. 

— Nu. 

Din nou, acelaşi cuvânt rostit ca o sentinţă la moarte. 

— Te porţi nerezonabil, nici măcar nu îi acorzi o 
şansă. 

— Dar, draga mea, şopti ducesa pe un ton conspirativ, 
lipsa de etică şi toate cele. 

— Părinţii lui cu siguranţă, dar nu şi el. 

— Să te asociezi cu el, oricât de inocent ar fi, te va 
duce spre ruină. 

Nu îi păsa câtuşi de puţin. 

— Nu îl vei mai vedea, porunci ducele, iar ea se 
întrebă dacă oare bănuia că nu vorbise cu el doar în 
Cremorne. Bella, spuse din nou ducele. li întinse iarăşi 
mâna soţiei lui. Parcă îi tremură înainte ca ducesa să o 
apuce. 

— Îi voi trimite veste lui Kip că este aşteptat la cină în 
seara aceasta. 

Apoi se îndepărtară agale, de parcă nu ar fi fost 
oamenii cei mai nerezonabili şi mai închişi la minte pe care 
îi cunoscuse vreodată. 


Întunericul se lăsase doar de curând, iar Mick stătea 
la biroul lui şi se uita la cambiile, garanţiile şi titlurile de 
proprietate pe care le deţinea. Incă nu îl avea pe cel pe 
care şi-l dorea, dar se întrebă dacă cele pe care le avea ar fi 
fost de ajuns ca să îl convingă pe Hedley să îl recunoască. 
Devenea nerăâbdător... 

Nerăbdător să o revendice public pe Aslyn, sătul să nu 
îi spună adevărul despre paternitatea lui, vinovat că îl 
dusese pe Kipwick la clubul Cerberus, deşi îi cunoscuse 
slăbiciunea. 

Nu îi ceruse niciodată nimic, dar îi ceruse să nu îl mai 
primească pe conte la club. Şi îi putea îndeplini dorinţa. 


Cum să îi refuze această cerere neînsemnată? 

Fir-ar al naibii! 

Îşi bătuse capul toată ziua dacă să vorbească sau nu 
cu Kipwick, dar ştia că nu avea să fie suficient să discute cu 
el. Trebuia să vorbească cu Aiden. Gata cu cambiile din 
partea contelui, gata cu acceptarea proprietăţilor ca 
garanţie. Apoi Mick trebuia să dea de ştire fiecărui club 
josnic din Londra să nu îl accepte pe contele de Kipwick. 

Pentru ea, ar fi renunţat la mijlocele prin care ar fi 
putut dobândi ce îşi dorea. 

Auzi sunet de paşi şi îşi ridică privirea. O văzu venind 
cu paşi apăsaţi spre el. Deschise sertarul de sus al biroului 
şi strecură pe furiş documentele înăuntru, îl închise bine şi 
se ridică chiar în clipa când ea intră în încăpere. 

— Nu vor să te invite la cină. 

El se holbă la ea, fără să priceapă. 

— Poftim? 

— Ducele şi ducesa. Le-am cerut să te invite la cină şi 
au refuzat. Pentru că eşti un bastard. 

Bineînţeles. Sau cel puţin ducele aşa ar fi făcut. Mick 
se îndoia că îi spusese vreodată soţiei lui că la nici zece luni 
de la căsătoria lor avusese un fiu. Şi dacă ducesa ştia, nu l- 
ar fi vrut nici ea la masa ei. 

— Dece ai... f 

— Pentru că m-am săturat să ne ascundem. Incepu să 
se plimbe încolo şi încoace prin odaie. Pentru că am vrut să 
te cunoască, să ştie cât eşti de uimitor, de minunat, să 
înțeleagă de ce nu mă pot mărita cu fiul lor. 

— Le-ai spus că nu te măriţi cu Kipwick? 

— Nu, nu încă, dar când o voi face, vreau să fie 
limpede de ce. 

Nu mai fusese în viaţa lui atât de smerit, de 
emoţionat. Sperase, dar să ştie că era dispusă să Îl 
recunoască public... 

— Eşti fiică de conte, iar eu... 

— Eşti un bastard. Da, ştiu. Dar dacă nu ai spune 
nimănui, cine ar şti? Nu e ca şi cum ti-ar fi însemnat pe 
frunte. Continuă, apăsat: Eşti fiul cuiva. Ce mai contează că 


nu erau căsătoriţi? Nu îmi pasă cum ai venit pe lume. Îmi 
pasă doar că eşti aici. Îmi pasă doar că, atunci când sunt cu 
tine, sunt mai fericită decât am fost vreodată în viaţă. 

Era splendidă când se înfuria pentru el. Se gândi că 
nu avea să o iubească vreodată mai mult ca în clipa aceea. 
Pentru curajul ei, pentru hotărârea ei, pentru că era dispusă 
să lupte pentru el. 

— Nu mă ţii închisă. Îi cuprinse obrazul cu mâna. M-ai 
forţat să merg cu trenul, pentru numele lui Dumnezeu. Nu 
te străduieşti să mă păstrezi inocentă. Mă duci în Cremorne 
la ore neobrăzate, creezi focuri de artificii în mine. Dar 
dincolo de toate acestea, eşti un om bun. Ştiu despre 
Tittlefitz, ce ai făcut pentru el. Cred că, atunci când am 
auzit povestea, am început să mă îndrăgostesc puţin de 
tine. l-am spus lui Kipwick că nu mă pot căsători cu el din 
cauza jocurilor de noroc. Dar am minţit. Tu eşti motivul. Nu 
mă pot căsători cu el pentru că vreau să mă căsătoresc cu 
tine. 

O trase spre el şi îi revendică gura. Toată viaţa 
căutase acceptare, şi iată că o găsise într-o femeie cu nasul 
cu vârful în sus şi zâmbet strâmb. 

Se retrase şi o privi în ochi. Când îl privea aşa cum o 
făcea, aproape că putea să creadă că atunci când o atingea 
nu avea să lase funingine în urma lui. 

— Vrei să faci dragoste cu mine? întrebă ea încet şi, 
totuşi, trupul lui reacţionă, întărindu-se şi încordându-se, de 
parcă l-ar fi lins peste tot cu cuvintele ei. 

— Dacă te ating, Aslyn, nu mă voi opri până nu te voi 
atinge peste tot. 

— Nu vreau să te opresc. 

— Vei pleca de aici ruinată. 

— Nu mă vei ruina. 

— Îţi voi răpi virginitatea. 

— Nu poţi răpi ceva ce ţi se dăruieşte. 

Nu o merita, dar chiar dacă ştia asta, nu se putu 
stăpâni şi o luă în braţe şi o duse în odaia lui. 


* 


În braţele lui, în timp ce el înainta greoi pe coridor, nu 
mai fusese niciodată atât de sigură de vreun lucru precum 
era de ei doi. Era imperios necesar ca el să înţeleagă ce 
însemna pentru ea, că ţinea la el în pofida originilor lui. 

Nu era ca ducele şi ducesa, nu îi judeca pe oameni în 
funcţie de aspecte ale vieţii lor pe care nu le puteau 
controla. 

El dădu năvală în dormitor, unde un pat cu baldachin 
ocupa o mare parte din încăpere. Nu se îndoia că fusese 
făcut special pentru el. Se apropie de el şi o puse jos, în 
picioare. 

— Nu ai un copac aici, deci bănuiesc că va trebui să 
folosim patul. 

El râse, adânc şi intens. 

— Ce femeie stricată ai devenit! 

— Doar pentru tine. Începu să îi desfacă nasturii de la 
cămaşă. După ce îi desfăcu cam jumătate dintre ei, el 
mârâi şi şi-o scoase peste cap şi o aruncă într-o parte, după 
care se concentră asupra ei. Cu o iuţeală la care nu se 
aşteptase, îi dădu jos toate hainele, care căzură grămadă 
pe podea, iar ea se trezi stând în faţa lui goală-puşcă. 

Se gândi că ar fi trebuit să se simtă jenată. In schimb, 
se simţea liberă. 

— În pat cu tine, îi porunci el în timp ce îşi scotea o 
cizmă. 

Ea se căţără pe saltea, lăsându-se pe coate, cu sânii 
ieşiţi în afară, privindu-l. Când rămase doar în pantaloni, el 
îşi puse un genunchi pe pat. Ea ridică o mână. 

— Nu, nu, nu. Fără pantaloni. 

— Mai târziu. 

— Acum. 

El o privi în ochi. 

— Ai văzut vreodată un bărbat excitat? 

Gura i se uscă şi clătină din cap. 

— Lasă-mă să te iau uşor. 

— Nu. 

— ASlyn... 


— Vom urca în pat ca egali. 

El încuviinţă brusc. 

— Cum doreşti. 

Îşi dădu jos pantalonii. Ea se holbă la mădularul lui 
umflat ieşit în afară. Evident, înţelesese greşit ce se 
întâmpla în timpul împerecherii, pentru că presupusese 
mereu că bărbatul penetra femeia, dar nu avea cum să îşi 
introducă mădularul în ea. Şi totuşi era fascinată de el, cu 
câtă mândrie cerea atenţie. 

— Vreau să te ating. 

El mârâi şi se urcă în pat, întinzându-se lângă ea. 

— Oh, o vei face, frumoasa mea. Dar mai întâi... 

Îi cuprinse obrazul cu mâna şi îi acapară gura cu 
nerăbdare. Ea i se deschise, plăcându-i la nebunie căldura, 
felul în care limbile lor se apărau, se atacau, se sugeau. 
Stratul uşor de păr de pe pieptul lui îi gâdila sânul pe 
lateral, în timp ce mâna i se închise pe celălalt, 
frământându-l uşor. Îi simţi coapsa între picioare, 
genunchiul care o înghiontea să le desfacă. 

Era minunat, aşa de minunat ca atât de mult din el să 
o atingă. Îşi trecu degetele prin părul lui, peste umerii lui şi 
înapoi. Atâta putere. 

Îi plăceau muşchii lui, care se umflau şi contractau, în 
timp ce îşi mişca diverse părţi ale corpului ca să aibă acces 
mai uşor la al ei. Îi simţea mădularul dur şi cald pe coapsă. 
Simţea puţină umezeală în vârful lui. Voia să îl atingă cu 
degetul, cu limba, dar ar fi însemnat să pună capăt 
sărutului şi nu era încă pregătită să o facă. 

Îi plăceau la nebunie sunetele pe care le scotea el, 
mârâiturile şi suspinele. Înjurătura când îşi dezlipi buzele de 
ale ei şi o sărută pe gât înainte să se întoarcă la gura ei. 
începu să se zvârcolească în timp ce trupul i se întindea 
după al lui. 

Îşi desprinse gura de-a ei. Nu mai înjură, aşa că îşi 
dădu seama că nu avea să revină imediat pentru un alt 
sărut. În schimb, o muşcă uşor de claviculă, cu blândeţe, 
apoi o mângâie cu limba. 

— lată-l, spuse el. 


— Ce anume? 

— Pistruiul. Ştiam eu că trebuie să ai unul. 

Işi coborî capul spre sânii ei şi o sărută pe interiorul 
unuia dintre ei. 

— Nu cred că este un pistrui. E doar un fel de pată. 

— E perfectă. 

O sărută peste tot pe sân, de parcă ar fi fost o 
constelație de pistrui, deşi îl avea doar pe acela. Apoi îi 
încercui sfârcul cu limba, după care îl cuprinse cu gura şi 
supse. 

Aproape că sări din pat. Probabil că ar fi făcut-o dacă 
nu ar fi acoperit-o pe jumătate cu trupul lui. Ce chin dulce! 
Suspinele ei pluteau în jurul lor, păreau să îl încurajeze să 
fie şi mai sârguincios în strădaniile lui. Îşi trecu mâinile 
peste tot unde putea ajunge. Era un specimen minunat. 
Căratul gunoaielor îi tonifiase trupul. Bănuia că, ocazional, 
căra şi acum lemnărie. li era imposibil să nu şi-l închipuie 
implicându-se din când în când, dând o mână de ajutor, 
luând parte la ceea ce construia. 

Chiar dacă stătea mult la birou şi studia documente, 
bănuia că o parte a lui se plictisea de asta, tânjea după 
activitate fizică. Nu avea să se îngraşe vreodată. Bănuia că 
şi cu părul cărunt avea să fie la fel de in formă ca acum. 

Voia să îl vadă încărunţind, să îi sărute ridurile. 

Voia ca trecutul să nu mai conteze pentru el. Doar 
viitorul. 

El se coborî, sărutând-o pe fiecare coastă în parte. Îi 
încercui buricul cu limba şi cobori mai mult. O linse la 
îmbinarea dintre coapsă şi şold. Se ridică în şezut şi îşi 
trecu degetele de-a lungul spatelui lui. 

El gemu gros. Işi ridică mâna, şi-o puse peste pieptul 
ei şi o împinse înapoi. 

— Vreau să te ating. 

— Mai târziu. 

O ciuguli pe interiorul coapsei, îi desfăcu picioarele şi 
îi ridică genunchii. Vulnerabilă, era vulnerabilă în faţa lui, şi 
totuşi nu fusese nicicând mai sigură pe ea. 

El îi suflă peste cârlionţi. Ea râse. 


— Mă gâdilă. 

Îşi ridică privirea spre ea, iar în adâncimile acelea 
albastre văzu cu o claritate uimitoare că ceea ce urma nu 
avea să o gâdile, nu avea să o facă să râdă. Işi cobori capul 
şi o linse peste cea mai intimă părticică din ea. 

— Oh, Doamne! Se lăsă înapoi pe pernă şi apucă 
strâns cearşafurile în timp ce gura lui făcea nişte vrăji 
incredibile, lingând şi sugând, îl simţi penetrând-o cu 
degetul. 

— Atât de strânsă. Atât de umedă. Atât de fierbinte. 

— E o problemă că eşti mai mare decât degetul tău? 

— Nu, scumpa mea. Te vei bucura de asta când 
terminăm. 

Se întoarse la strădaniile lui, iar senzațiile începură să 
se adune în miezul fiinţei ei. Sunetele pe care le scotea 
păreau aproape disperate. O dureau mâinile de la cum 
strângea cearşafurile. Îşi strânse coapsele peste umerii lui. 
Nu veni nicio uşurare de la plăcerea crescândă. Stăruia, 
stăruia. 

Apoi simţi de parcă ar fi aprins un chibrit într-o cutie 
cu artificii şi le declanşă pe toate în ea. Strigă, arcuindu-şi 
spatele, apucându-l de cap, în timp ce o străbătu un val de 
extaz, cu explozii de senzaţii, culori şi emoţii pe care nu le 
putea descrie, care o încântau, o excitau şi o înspăimântau 
în acelaşi timp. 

El culisă lent în sus pe trupul ei, ca un lup ce a luat 
urma prăzii. 

— Cerule mare, eşti frumoasă! spuse el cu voce 
aspră. 

Ea zâmbi, apoi râse. 

— Sunt o femeie stricată. 

— Una frumoasă. Sprijinit pe coate, încercă să nu se 
lase pe ea în timp ce îşi cobori capul şi o sărută. 

Îşi simţea propria aromă pe buzele lui, pe limba lui. 
Era scandalos că îi permitea libertăţi atât de intime; cu 
siguranţă nu îşi imaginase vreodată că un bărbat i-ar face 
aşa ceva unei femei, şi totuşi de ce nu ar fi făcut-o dacă şi 
ei îi venea să îl sărute peste tot? 


Îşi mişcă şoldurile, iar ea îl simţi înghiontindu-se în 
zona aceea umedă din care tocmai se ospătase. Işi ridică 
instinctiv şoldurile spre el, îl simţi poziţionat la intrare. 

— Opreşte-mă dacă te doare, îi şopti el la ureche 
înainte să o muşte de lob. 

Doar că nu o durea. Nu avea cum să o doară. Nu avea 
să o doară. O întindea, o umplea. El gemu adânc, 
întunecos, tărăgănat. Se desfătă când îl auzi. 

— Dumnezeule mare, ce bună eşti! spuse el 
scrâşnind. Catifea. Catifea fierbinte, topită. 

— Şi tu eşti bun. Îşi îngropă faţa în pieptul lui. 

El râse, dar cu căldură, bucurie, fericire. Ea se delectă 
cu clipa aceasta în care părea lipsit de griji, voia să mai 
aibă parte de astfel de momente cu el, o viaţă întreagă. 

Începu să se retragă. 

Ea îşi înfipse degetele în dosul lui. 

— Nu mă părăsi. 

Privind-o de sus, el rânji. 

— Mă voi întoarce. 

Şi aşa făcu, de nenumărate ori, îmbrâncind-o cu 
şoldurile, în timp ce ale ei se ridicau în întâmpinarea lui. O 
sărută adânc, desăvârşit, în tot acest timp împingându-se, 
împingându-se... 

Trupul i se încordă, iar senzațiile începură să se adune 
din nou. O călări, iar ea îl ţinu aproape, cu braţele, cu 
coapsele, cu picioarele. Mişcările lor deveniră frenetice, 
febrile, feroce. 

— Termină pentru mine din nou, o îndemnă el. 
Aslyn... Aslyn... Termină odată cu mine. 

Şi aşa făcu. Strigătele ei se amestecară cu gemetele 
lui, în timp ce el îşi arcui spatele şi se împinse în ea atât de 
adânc, încât i se păru că îi pătrunse până în suflet. 

Gâfâind puternic, îşi ascunse faţa în gâtul ei, trăgând 
adânc aer în piept. Rămaseră acolo vreme îndelungată, fără 
să se mişte, lucioşi de la sudoare, trăgându-şi sufletul. li 
plăcea să îi simtă greutatea peste ea, sprijinit uşor pe 
coate. O sărută chiar sub ureche. 

Apoi el se crispă, mârâi. 


— La naiba! 

Ea intră în panică. 

— Ce s-a întâmplat? Ce-ai păţit? 

El îşi ridică capul, privind-o în ochi. 

— Nu am mai făcut asta până acum. 

— A fost prima dată când ai fost cu o femeie? Nu prea 
îi venea să creadă. 

El îşi atinse fruntea de a ei. 

— Nu. Prima dată când nu m-am protejat sau nu m- 
am retras înainte să îmi vărs sămânţa. 

— Ah. 

— Erai uimitor de bună. Mi-am pierdut minţile. 

Era mai moale acum, dar încă îl simţea. Il strânse. El 
gemu de plăcere, apoi clătină din cap. 

— Nu vreau bastarzi, Aslyn. 

— Ah. Părea să fie singurul cuvânt rămas în 
vocabularul ei după ce înţelese ce îi spunea. Posibil să fi 
făcut mai mult decât să îşi verse sămânţa. Posibil să o fi 
plantat. În pântecul ei. E de ajuns o dată? 

— Uneori, da. 

Nu părea prea fericit. Ea îi menţionase că dorea să se 
căsătorească cu el, dar el nu o ceruse în căsătorie. 

— Păi, atunci cu siguranţă aş crea un scandal, nu-i 
aşa? 

Se rostogoli de pe ea. Preţ de o clipită se simţi 
părăsită fără apropierea lui, după care el o cuprinse cu 
braţul şi o trase lângă el. 

— La fel şi dacă te-ai căsători cu mine. 

Ea îşi trecu degetele peste părul încolăcit de pe 
pieptul lui. 

— Nu îmi pasă ce cred alţii. Îşi cobori capul şi îl sărută 
pe sfârc. 

El gemu. 

— Nu începe ceva ce nu poţi termina. Cred că te 
doare prea tare pentru încă o tură. 

— Îți voi dovedi că te înşeli. 


* 


Şi aşa făcu, încălecându-l şi tachinându-i mădularul 
până nu mai putu gândi, şi el îşi făcu de cap cu ea. Nu mai 
cunoscuse pe nimeni ca ea: îndrăzneață şi timidă, o 
doamnă şi o stricată în acelaşi timp. 

Nu ar fi trebuit să fie aici, în patul lui, în braţele lui, cu 
capul cuibărit în îndoitura cotului, respiraţia ei agitându-i 
firele de păr de pe piept. Nu se mai simţise vreodată atât 
de mulţumit şi îl înspăimânta de moarte. Femeia cuibărită 
lângă el îl făcea să îşi dorească mai mult. Ba nu, făcea mai 
mult de-atât. Îl făcea să creadă că era posibil să aibă mai 
mult. 

— De ce crezi că este considerat păcat? întrebă ea 
încet. 

Trecându-şi vârfurile degetelor în sus şi în jos pe 
braţul ei, îi inhală mireasma mai dulce: gardenie 
amestecată cu aroma ca de mosc a sexului. 

— Probabil pentru că este atât de plăcut. 

— Nu are sens. 

— Îmi ceri să explic un lucru pe care nici eu nu l-am 
înţeles vreodată. 

Îşi ridică capul, îşi înfipse bărbia în pieptul lui, ca să îi 
fie mai uşor să îl privească în ochi. 

— E un păcat pentru femei, nu şi pentru bărbaţi. 

— E un păcat şi pentru bărbaţi. Doar că nouă nu ne 
pasă. 

— Pentru că nu sunteţi prinşi. Femeile, da. 

Şi ea ar fi putut fi prinsă. Fusese nesăbuit, neglijent. 
Era cel mai de preţ lucru din viaţa lui şi nu avusese deloc 
grijă cu ea. Ar trebui să îl lase pe Hedley să îl jupoaie. li 
spusese că voia să se căsătorească cu el, dar oare 
înţelegea cu adevărat ce presupunea asta, la ce avea să 
renunţe? Familia ei, prietenii ei, locul ei în societate. Oare 
chiar era dispusă să sacrifice... 

— Mick! 

Mărâi când auzi vocea lui Aiden răsunând prin odăi, şi 
se rostogoli de lângă femeia caldă cuibărită lângă el. Aslyn 
chicoti uşor, apucă cuverturile şi le trase până la gât. 


— Mick! Veşti bune, frate! L-am obţinut! 

Trase o înjurătură aspră, azvârili la o parte cuverturile 
şi se dădu jos din pat. 

— Rămâi aici. 

— Ce caută aici? 

Se ridică să îşi tragă pantalonii pe el. 

— Fraţii mei dau mereu buzna aici. Întrucât nu vin 
niciodată cu femei aici, ştiu că nu mă vor deranja. 

— Eu sunt prima? Părea încântată. 

— Eşti. Îşi închise nasturii şi se îndreptă spre uşă, se 
opri, se uită din nou la ea, răvăşită în patul lui, acolo unde 
voia să o vadă în fiecare dimineaţă a fiecărei zile care îi mai 
rămăsese. Mă duc... 

— Mick! 

— „să îi fac vânt. Nu pleca din această odaie. Nu 
aşteptă să îi răspundă, ci ieşi din încăpere, închizând uşa 
după el şi apucând-o în jos pe coridor. Intră în foaier chiar 
pe când Aiden ieşea de pe coridorul ce ducea spre 
bibliotecă. 

Fratele lui rânjea ca un idiot. 

— lată-te! Unde naiba ai fost? 

— În pat. Vino mâine! 

— În pat? Aşa devreme? Nu prea îţi stă în fire să te 
retragi înainte ca lucrurile să devină interesante. 

Nu avea chef să discute obiceiurile lui de somn. 

— Pleacă, sunt obosit. 

— Asta te va înveseli. Chiui, ridică un teanc de hârtii 
împăturite şi le scutură de parcă ar fi fost o tamburină. L- 
am obţinut. În sfârşit. Ultima piesă de care aveai nevoie. 
Loudon Green. Kipwick a ţinut cu dinţii de ea până la capăt. 

Înaintă fără să îşi dea seama, le luă de la Aiden, le 
despături şi se holbă la cuvintele pe care tânjise să le 
citească de atâta vreme. Curând avea să urmeze o 
scrisoare către The Times, scrisă de ducele de Hedley, prin 
care anunţa lumii că avusese un copil nelegitim şi îl declara 
pe Mick fiul lui. Mulţi se fereau să îşi recunoască 
nelegitimitatea, dar Mick o purtase mereu ca pe un semn 
de onoare. 


Îşi închipui cu câtă reverență avea să fie primit într-o 
sală de bal. Cinele la care avea să fie invitat. Seratele la 
care avea să participe. 

Se gândi cu câtă mândrie avea să se plimbe Aslyn în 
dreapta lui, ştiind de unde venise şi cât de mult trebuise să 
urce. Avea să dovedească că bastarzii nu erau cea mai 
josnică formă de viaţă. 

Poate că avea să descopere chiar şi cine îl născuse. 
Voia să ştie despre femeia care îl adusese pe lume şi îl 
lăsase apoi pe Hedley să îl distrugă. Oare fusese o amantă 
de lungă durată? O iubită de o noapte? Oare fusese o 
servitoare de care profitase? Mai era în viaţă? se gândea 
vreodată la el? 

— Era distrus, spuse Aiden, întrerupându-i şirul 
gândurilor de satisfacţie, plângea ca un bebeluş ce voia 
ţâţă, când şi-a dat seama că pariul nu i-a ieşit şi nu avea să 
îşi mai recapete proprietatea. 

— A pariat pe ea? 

— Era disperat să câştige cu orice preţ ultima mână. A 
trebuit să negociez puţin cu individul care a câştigat. Imi 
datorezi cinci sute de lire. 

Cinci sute? Venitul anual al proprietăţii era de zece ori 
pe atâta. Sperase la asta, dar nu crezuse niciodată cu 
adevărat că Kipwick avea să fie atât de disperat sau de 
prost încât să renunţe la ea. 

— E ultima piesă, spuse Aiden. Acum îl poţi distruge 
pe Hedley dacă nu te recunoaşte. 

— De ce artrebui să te recunoască Hedley? 

Când auzi vocea dulce, vocea care cu doar câteva 
minute îi striga numele în extaz, Mick închise ochii. La 
naiba! Se întoarse şi dădu ochii cu ea. Stătea în uşa care 
dădea în coridor, frumoasă ca întotdeauna, îmbrăcată cu 
halatul lui. 

— De ce? insistă ea. De ce să te recunoască şi drept 
ce să te recunoască mai exact? 

Nu voise să afle aşa, voise să o pregătească, cu 
blândeţe, odată ce-ar fi avut promisiunea că tatăl lui îl va 
recunoaşte. 


— Sunt bastardul lui. 


Capitolul 19 


Nu putea fi adevărat. Nu putea. 

Cuvintele i se rotiră în minte ca un titirez de lemn, 
doar că cea care avea să se răstoarne când aveau să se 
oprească era ea. 

Mick era bastardul ducelui? Ce-i drept, îi trecuse prin 
minte că cei doi semănau, dar părul închis la culoare şi 
ochii albaştri nu erau chiar atât de neobişnuiţi. | se făcu 
greață când se gândi că ducele îi fusese necredincios 
ducesei, i se făcu rău de la stomac, dar nici pe departe la 
fel de greață pe cât i se făcu atunci când înţelese că 
bărbatul de care se îndrăgostise se folosise de ea, se 
folosea în continuare de ea. 

— De ce nu mi-ai spus? întrebă ea pe un ton 
poruncitor. În toate clipele în care fuseseră împreună, cu 
siguranţă că existase una în care ar fi putut să îi spună cine 
era. 

— Pentru că nu puteam fi sigur că m-ai alege în locul 
lui. 

ÎI privi pe fratele lui, cel care dăduse buzna atât de-al 
naibii de încântat că deţinea acum titlul de proprietate 
pentru Loudon Green. Moştenirea lui Kip. Nu se număra 
printre proprietăţile moştenite direct, dar moşia frumoasă 
din Yorkshire aparţinea familiei de cel puţin două generaţii. 
O preferase mereu în favoarea reşedinţei ducale, ba chiar 
îşi imaginase că la un moment dat se va stabili acolo pe 
când crezuse că avea să se căsătorească cu Kip. Işi întoarse 
privirea spre Mick. 

— Tu l-ai dus la clubul fratelui tău. 

— Da. 

— Ştiai că avea să joace până la distrugere. 

— Da. Aveam nevoie să se îndatoreze mult. Aveam 
nevoie de proprietăţile lui. Am nevoie să îl ameninţ pe 


Hedley cu ruina, ca să mă recunoască drept fiul lui. 

— Nu ne-am întâlnit în Cremorne din întâmplare. 

zE Nu. 

In sfârşit recunoştea... 

Mintea i se opri în loc şi simţi că îi vine să verse. 

— Şi eu sunt parte din răzbunarea ta sau ce naiba o fi 
asta? 

Nu îşi întoarse privirea de la ea, dar văzu vina de pe 
chipul lui. 

— La început... spuse el lent, încet. 

Ea îşi acoperi gura cu mâna şi se întoarse cu spatele 
la el. Cerule mare, cât de tare o durea pieptul! Cât de tare o 
durea inima! 

— Toate ocaziile acelea întâmplătoare când ne-am 
întâlnit... Nu au fost deloc întâmplătoare, aşa-i? Îşi aminti 
fiecare întâlnire. Se întoarse din nou spre el. Fratele lui 
plecase, slavă Domnului! Nu avea nevoie de un public care 
să fie martor la umilirea ei, mult mai rea ca atunci când Kip 
îi pierduse bijuteriile la jocuri de noroc. Puradelul care mi-a 
furat brăţara... Spune-mi că nu a făcut-o la porunca ta. 
Spune-mi că nu a fost un şiretlic ca să vorbeşti cu mine, ca 
să pari eroic. 

Nu spuse nimic, dar în tăcerea lui îi auzi răspunsul 
atât de tare, încât se temu că avea să surzească. Inchise 
ochii, simțindu-se batjocorită de toate avertismentele pe 
care le primise de la ducesa de Hedley. 

— Ce proastă am fost! 

— Ce puteam să fac, Aslyn, ca să petrec timp cu tine? 
Nu eram invitat la baluri, serate sau dineuri. 

— Ai fi putut să vii să mă vizitezi ca oricare alt 
gentilom. 

El râse aspru. 

— Hedley m-ar fi dat afară de cum m-ar fi zărit. Sunt 
bastardul lui. Crezi că ar fi fost încântat să ştie că eram 
interesat de pupila lui, o femeie pe care intenţiona să o 
mărite cu moştenitorul lui? 

Dacă aşa stăteau lucrurile, recunoaşterea din partea 
ducelui nu avea să schimbe nimic. 


— Dacă nu aş fi fost pupila lui, dacă ziarele de scandal 
nu ar fi speculat că eu şi Kip urma să ne căsătorim, dacă la 
clubul White nu s-ar fi pus pariu că avea să mă ceară până 
la finalul sezonului, te-ai fi uitat măcar la mine? Înjură în 
tăcere şi încercă să-şi alunge lacrimile. Nu avea să îi ofere 
satisfacția de a o vedea plângând. Planul tău... De ce nu i-ai 
cerut pur şi simplu să te recunoască? 

— l-am cerut. De şase ori. Mi-a ignorat fiecare cerere, 
în afară de prima. „Nu am niciun bastard”. Atât mi-a scris. 
Crezi că acum semăn cu el? Să mă vezi fără barbă. Am 
bărbia lui cu gropiţă. Nu mă îndoiesc câtuşi de puţin. 

— Şi dacă nu te va recunoaşte? 

— Atunci mă voi asigura că moştenitorul lui va fi 
ruinat. 

— Nu îi poţi cere lui Kip să plătească pentru păcatele 
tatălui lui. 

— De ce nu? Eu am plătit pentru ele toată viaţa. Sunt 
bastardul ducelui, Aslyn. Bastaraul lui. Aproape că scuipă 
cuvântul. 

Se înfioră de dezgustul din tonul lui. 

— Dar te-ai ridicat deasupra. 

— Nu te ridici niciodată deasupra. E mereu acolo. Ştii 
că există case de copii care nu primesc bastarzi? La fel şi 
aziluri pentru săraci. Pentru că suntem născuţi în păcat, din 
păcat. Suntem lucrarea diavolului. 

— Nu înţeleg. Kip nu ţi-a făcut nimic. 

— A trăit aproape de bărbatul care mi-a dat viaţă şi 
apoi m-a lepădat. 

— Atunci pedepseşte-l pe tată, nu pe fiu. 

— Pe tată îl pedepsesc. Îşi va vedea fiul legitim ruinat 
şi bastardul având succes. Va şti că îşi lasă titlurile şi 
moşiile cuiva nedemn de ele, în timp ce acela care le 
merită nu le poate avea. 

— Dacă faci asta, nu meriţi nimic. Vei fi cel mai josnic 
om; nu vei fi demn nici măcar să te bălăceşti în mocirlă. 

— A vrut să mă ucidă! Se îndepărtă de ea. M-a dat 
unei femei ştiind că avea să mă ucidă. Se răsuci şi o privi 
cu asprime. Ba nu, mai rău. A plătit-o ca să mă înfometeze. 


Aşa sunt trataţi bastarzii când nu sunt consideraţi demni să 
trăiască. 

| se făcu greață. 

— Nu cred că ducele ar fi de acord cu o practică aşa 
îngrozitoare sau că ar fi părtaş la ea. 

— Mama a dat anunţ în Daily Telegraph, spunând că 
era dispusă să primească un copil suferind în schimbul unei 
plăţi. Anunţul conţinea cuvinte codate, fusese scris codat, 
dându-le de ştire potenţialilor cumpărători că avea să se 
descotorosească de copil. M-a dus la ea în toiul nopţii, gol- 
puşcă, înfăşurat doar într-o pătură. „Să nu sufere prea 
mult”, i-a spus el. Un obiect. Pentru el nici măcar nu eram o 
fiinţă umană. Dar mama nu a putut să mă ucidă. li mai 
fuseseră aduşi doi copii înainte. li ţinuse liniştiţi cu 
laudanum, până au murit în cele din urmă. Apoi cei trei 
copii ai ei au murit de tifos şi a crezut că Dumnezeu o 
pedepsea pentru că ucisese inocenți. Aşa că m-a cruțat. M- 
a crescut ca pe propriul copil. Dar nu a schimbat cu nimic 
faptul că tatăl meu şi presupun că şi mama mea, oricine ar 
fi fost ea, m-au vrut mort. M-am întrebat deseori dacă a 
continuat să se culce cu ea, dacă ceilalţi bastarzi ai lui au 
fost ucişi ca atunci când ucizi o muscă. 

Nu ştia ce să îi spună. Il cunoştea pe ducele de 
Hedley, crescuse în locuinţele lui, luase micul dejun cu el 
aproape în fiecare dimineaţă de la vârsta de 9 ani. 

— Bărbatul care m-a crescut nu ar fi făcut aşa ceva. 

— O sută cincizeci de lire. Atât a valorat moartea mea 
pentru el. 

— Faptul că ţi s-a greşit nu justifică faptul că îi răneşti 
pe alţii. 

— Spune-i asta dragului tău duce. Vreau doar să mă 
recunoască public ca fiul lui. Să recunoască ce-a făcut... 
Asta nu trebuie să o facă public. Dar trebuie să mă 
recunoască, să mă invite la evenimentele pe care le 
organizează... 

— Nu organizează evenimente. Niciodată. 

— Atunci mă poate duce în cluburile lui, mă poate 
prezenta ca fiul lui, mă poate ajuta să dobândesc respectul 


pe care îl merit. 

— Dar ai reuşit asta pe cont propriu, prin afacerile 
tale... 

— Nu sunt primit în nenorocitele lui de cluburi! 

Asta era important pentru el? Să fie membru în 
cluburi pentru gentilomi? Fu nespus de dezamăgită. Când 
venea vorba despre bărbaţi, se părea că nu se pricepea 
deloc să le judece caracterul. 

Îi veni în minte un gând îngrozitor. 

— Am făcut parte din asta, nu-i aşa? Tot curtatul. 
Plănuiai să mă ruinezi sau să te căsătoreşti cu mine? 

— Într-un fel sau altul, voi fi acceptat de nobilime. Voi 
face parte din rândurile ei. 

— Chiar dacă asta te-ar costa afecțiunea mea? 

— Nu mă iubeşti, Aslyn. Sunt un om de rând cu care 
să te joci o vreme, la care să apelezi când cauţi o aventură 
scandaloasă, puţină necioplire. Când viaţa ta e prea curată 
şi vrei să te joci puţin în noroi. După care te poţi curăța bine 
şi uita că te-ai prostit cu cei cămine. 

— Te înşeli. 


Sosi la Hedley Hall într-o birjă pe care o găsise după 
ce umblase kilometri întregi pe jos. leşise din zona străjuită 
de clădirile lui Mick şi mărşăluise hotărâtă. Îi oferise 
trăsura, dar nu voia nimic de la el. Se folosise de ea, făcuse 
parte din planul lui. Chiar dacă îi arătase cât de dezgustată 
era de el, mersese în rând cu ea, protejând-o în tăcere până 
găsise în sfârşit o birjă. 

Uşa de la intrare era încuiată, dar folosi cheia de care 
făcuse rost. O întâmpină o tăcere deloc surprinzătoare. 
Dacă totul era încuiat însemna că toţi se culcaseră. 

Adunându-şi bruma de putere care îi mai rămăsese, 
se târî în sus pe scări. Voia doar să facă o baie, să se spele 
de el. De fiecare atingere, de fiecare mângâiere, de fiecare 
sărut, de fiecare atingere a limbii. Lucrurile pe care i le 
făcuse, lucrurile pe care i le făcuse ea lui. [ipetele, 


cuvintele de dragoste şoptite, toate îi sporeau doar 
umilirea, mânia, furia. 

Deschise uşa de la dormitorul ei şi se opri brusc când 
văzu lampa solitară ce lumina silueta aşezată pe scaun, în 
colţ. 

— Unde ai fost? întrebă Kip. 

— Nu te priveşte. Închise încet uşa în urma ei şi se 
apropie de el. Arăta îngrozitor, mai rău decât îl văzuse 
vreodată, cu părul năclăit şi vâlvoi, cu haina şifonată, cu 
vesta desfăcută, lavaliera deznodată. Nu se bărbierise de 
zile întregi, de nopţi întregi. Avea ochii injectaţi cu sânge, 
pleoapele umflate şi roşii pe la margini. Avea obrajii supti, 
pielea pământie. Şi-l putea închipui limpede aşa cum îl 
descrisese Aiden: disperat să câştige ultima mână cu orice 
preţ. 

Plătise cu moştenirea lui, mândria, bărbăţia lui. 

— Ce cauţi aici? 

— Am dat de belea, Aslyn. Se aplecă şi îşi propti 
coatele pe coapse, plecându-şi capul, de parcă ar fi fost 
prea greu să şi-l ţină drept, în cele din urmă şi-l ridică şi o 
privi în ochi. Am pierdut totul. Absolut totul. 

Ştia, bineînţeles. Ştia ce pierduse, circumstanţele care 
duseseră la pierderea cu pricina. Căzuse atât de uşor în 
capcana lui Mick. În clipa aceea îi dispreţuia pe amândoi. 

El se ridică clătinându-se, întinse mâna-i tremurândă 
spre ea. 

— Am nevoie de tine. 

Cât de mult tânjise cândva să îl audă rostind astfel de 
cuvinte cu atâta pasiune. 

— Dacă ne căsătorim rapid, curând, voi primi acces la 
trustul tău şi pot îndrepta lucrurile înainte ca tata să afle ce 
am făcut. Altminteri, sunt ruinat. 

Cum de reuşea să dea de bărbaţi care o doreau doar 
pentru câştigul propriu? Era sătulă de asta. Işi ridică bărbia, 
îl privi drept în ochi. 

— Mie ce îmi iese din asta? 

Păru luat prin surprindere. Nu ştia dacă din pricina 
întrebării ei directe sau a tonului ei poruncitor. 


— Vei deveni contesă, iar într-o zi ducesă. 

Ea clătină din cap. 

— Nu vreau să fiu ducesă. Vreau doar să fiu iubită. 
Aşa cum crezuse că o iubea Mick. Momente pline de 
zâmbete, râsete şi credinţa că existau finaluri fericite. 

— Te iubesc. Bineînţeles că te iubesc. 

— Nu la fel de mult precum iubeşti jocurile de noroc. 

— Voi face ce îmi ceri. Mă voi lăsa de ele. 

— Nu mă pot mărita cu tine. Nu avea încredere că se 
va ţine de cuvânt. Nici nu se îndrăgostise de el, aşa cum se 
îndrăgostise de un altul. Acum că ştia cum era să vrei, să îţi 
doreşti, să tânjeşti după cineva, cum să se mulţumească cu 
mai puţin? Chiar dacă o durea inima din pricina trădării lui 
Mick, nu avea să se căsătorească cu un bărbat care nu 
putea stârni pasiune în pieptul ei, care nu o făcea să fie mai 
mult decât se credea ea a fi în stare. 

— Avem o înţelegere. 

— Ba nu. Încerc să dau de tine de câteva zile ca să ne 
anulăm oficial logodna, ca să nu mai inventez scuze faţă de 
mama ta pentru că nu discut cu ea detalii despre nuntă. 
Kip, te iubesc ca pe un frate, nu ca pe un bărbat care să îmi 
încălzească patul. 

— Te vei căsători cu e/? Cu Trewlove? 

— Nu. O trădase, se folosise de ea, complotase să îi 
distrugă pe cei dragi ei, doar pentru o recunoaştere ce nu 
avea să îi aducă nimic în plus faţă de ceea ce avea deja. E 
fratele tău. 

Clipi des, părând bolnav. 

— Poftim? 

— E copilul nelegitim al tatălui tău. 

— Trewlove ţi-a spus asta? 

Ea încuviinţă, apoi se prăbuşi pe un scaun. 

— Dar după ce mi-a spus, mi-am dat şi eu seama. Nu 
ştiu de ce nu am făcut-o mai repede. 

— Ţii la el. 

Ţinuse. Acum simţea doar o volbură de emoţii 
contradictorii. Voia să nu îl mai vadă niciodată şi, în acelaşi 
timp, voia ca el să o mângâie. Voia să fi fost sincer cu ea de 


la bun început, tânjea să afle dacă tot ce îi spusese era 
adevărat, sau dacă fusese totul o prefăcătorie, ca să ajungă 
într-o postură din care să îl poată distruge pe duce. Il ura cu 
fiecare părticică a fiinţei ei. 

Din păcate, îl şi iubea la fel de profund, motiv pentru 
care adevărul despre el o durea atât de-al naibii de tare. 


Capitolul 20 


Am reuşit să obțin titlurile de proprietate pe care le-ai 
pierdut, precum şi cambiile de la diverse case de jocuri de 
noroc. Vino împreună cu ducele la mine la birou la ora 
unsprezece, ca să discutăm termenii în care îti vor fi 
înapoiate. Dacă nu îl aduci pe duce, întâlnirea pică. Dacă 
întâlnirea pică, mă voi asigura că vei fi ruinat. 


Mick Trewlove 


Mick îi trimisese scrisoarea lui Kipwick la prima oră. 

Acum, în timp ce valetul lui îi întindea spumă de ras 
peste barba deasă, îşi urmări reflexia în oglindă. Când 
descoperise oasele din grădina lui Ettie Trewlove, îşi 
descoperise şi propriul trecut. Mama lui îi dăduse 
rămăşiţele zdrenţuite ale păturii în care fusese înfăşat şi îi 
spusese despre bărbatul din trăsura elegantă care i-l 
adusese la uşă. Bărbatul nu îi spusese cum se numea şi se 
putea ca pătura să fi fost furată, dar prima dată când îl 
zărise pe Hedley, ştiuse adevărul: tatăl lui era im nenorocit 
de duce. 

Se văzuse pe sine în bărbatul acela înalt, suplu, cu păr 
negru şi ochi albaştri strălucitori. Se văzuse pe sine în 
bărbia pronunţată, cu gropiţă. Aceeaşi bărbie precum cea a 
contelui de Kipwick. 

Avusese 15 ani pe atunci şi luase coşul de gunoi din 
grilajul de fier de lângă intrarea servitorilor. Ducele, care se 
îndrepta spre grajduri, fără îndoială ca să se bucure de 


călăritul lui de dimineaţă, nu le aruncase nici măcar în 
treacăt o privire muncitorilor care se descotoroseau de 
gunoiul lui. Nici măcar nu îşi înclinase pălăria, nici măcar nu 
le dăduse bineţe. 

Erau mai prejos de el, nici măcar nu meritau să fie 
observați. 

La naiba, dar astăzi avea să îl observe pe Mick, sau 
mâine, sau după aceea. Oricând urma să se decidă că 
merita să îi salveze reputaţia fiului lui legitim. Nu avea nicio 
garanţie că bărbatul urma să se întâlnească cu el astăzi, 
dar într-un final avea să vină. 

În timp ce valetul trecu cu grijă briciul peste maxilarul 
lui, Mick simţi aerul rece atingându-i petice de piele pe care 
nu le mai văzuse de ani întregi. Imediat ce îi apăruse părul 
facial, se hotărâse să ascundă sub o barbă închisă la 
culoare ceea ce considera a fi un semn al moştenirii lui. 
Ducele nu şi-l dorise când se născuse. Hotărâse că nu avea 
să câştige nimic dacă îl aborda direct, întrucât licheaua aia 
nu credea că propriul urmaş merita să respire aerul din 
Londra, iar cele şase scrisori prin care îi ceruse o întâlnire 
nu primiseră răspuns. 

Mick era destul de convins că nu urma să îl vrea nici 
acum, dar planurile lui aveau să anuleze ceea ce îşi dorea 
ducele în această privinţă. Urma să fie recunoscut public 
înainte de sfârşitul săptămânii. Apoi avea să o viziteze pe 
Aslyn ca un gentilom şi să o convingă că făcuse ceea ce era 
necesar ca să poată avea un viitor împreună. 

Când gropiţa din bărbia pătrăţoasă ieşi la iveală, îşi 
mută privirea spre patul din spatele reflexiei lui. Incă 
mirosea a gardenie şi se simţea aroma moscată a sexului. 
După ce o însoţise pe Aslyn până găsise o birjă - Cerule 
mare, chiar şi atunci când era furioasă pe el era magnifică 
-, se întorsese aici, se întinsese pe pat şi retrăise fiecare 
moment petrecut în compania ei, de la acea primă seară 
din Cremorne, până la imaginea ei pe coridor, înfăşurată în 
halatul lui de mătase. | se agăţase de curbe, de coapse, de 
parcă ar fi venerat trupul pe care avea onoarea să îl atingă. 
Se chinui amintindu-şi fiecare zâmbet, fiecare râs, fiecare 


tachinare, fiecare privire plină de dorinţă, fiecare sărut. 
Pretinsese că îl iubea, după care îl părăsise. 

După ce experimentase furia tutorilor ei care nu voiau 
să îl primească în locuinţa lor, după ce le văzuse dezgustul 
la gândul ca un bastard să le treacă pragul, oare chiar nu 
înţelegea că ar face orice, orice era nevoie, ca să i se 
recunoască existenţa? 

Acum era furioasă, rănită, dar avea să înţeleagă că 
încerca să făurească un viitor pentru ei. Că preţul pe care îl 
plăteau acum avea să merite. Că totul avea să merite. 


* 


— Din câte înțeleg, e bastardul tău. 

— Nu am niciun bastard. 

Kipwick stătea în faţa biroului tatălui lui, aşa cum o 
făcuse de o mie de ori în viaţa lui, temându-se să nu îl 
dezamăgească. 

— S-ar părea că el crede că ai. 

Ducele bătu cu arătătorul în birou, fără să îşi mute 
privirea de la Kipwick. 

— De ce te-a abordat pe tine ca să aranjezi această 
întâlnire? 

Sperase ca tatăl lui să nu afle adevărul, dar nu mai 
avea cum să evite acest lucru. 

— Am dat puţin de belea. 

Tatăl lui ridică din sprânceana închisă la culoare şi se 
uită la el cu ochii albaştri surprinşi, care, privind în urmă, 
semănau foarte bine cu ai lui Mick Trewlove. Poate că unul 
dintre fraţii tatălui lui îl concepuse. Sau poate că nu avea 
nicio legătură cu niciun membru al familiei. Ochii albaştri 
nu erau chiar neobişnuiţi. Înghiţi în sec, îşi împreună 
mâinile la spate până îl durură. 

— În ultima vreme am jucat. Am cam avut ghinion. 

— Cât de rău este? Ar fi fost mai uşor dacă tatăl lui ar 
fi ridicat vocea la el, dar el îşi păstră tonul calm. 

— Am pierdut toate proprietăţile şi fondurile pe care 
mi le-ai alocat pentru întreţinerea lor. 


Tatăl lui închise ochii. 

Făcu un pas spre el, chiar dacă tatăl lui nu îl putea 
vedea. 

— Se va asigura că voi fi ruinat. Dacă se aude că am 
pierdut totul, cine ne va mai împrumuta bani la nevoie? 
Cine mă va mai considera demn de încredere? Cine îi va 
mai permite fiicei lui să se mărite cu mine? 

Ducele deschise brusc ochii. 

— Eşti logodit cu Aslyn. 

— A întors-o împotriva mea. 

— İn primul rând, cum naiba a ajuns în compania ei, 
ca să o poată influenţa? 

— E o poveste destul de lungă. 

— Atunci îţi sugerez să începi numaidecât să mi-o 
spui. 


Trebuia să analizeze investiţii, o nouă afacere pentru 
care avea nevoie de parteneri şi clădiri recent construite 
prin care să se plimbe, ca să se asigure că se ridicau la 
standardele lui. Totuşi, părea incapabil să se concentreze la 
ceea ce trebuia să facă şi, în schimb, se holba încontinuu la 
conţinutul cutiei care îl aşteptase pe birou când ajunsese 
acolo: un colier de perle, un pieptăn, o umbrelă de soare. 

Nu avea niciun bileţel, dar mesajul era limpede. O 
terminase cu el. De parcă nu fusese clară cu o seară 
înainte. Fusese puţin furioasă dar se gândise că, după ce 
avea să se gândească mai bine, după ce urma să doarmă 
puţin, avea să se dea pe brazdă şi să înţeleagă cât de 
important era ca ducele să îl recunoască, cum avea să îi 
deschidă acest lucru uşile, să /e deschidă uşile. Se părea 
că, după o noapte bună de somn, se hotărâse doar şi mai 
tare să scape de el. 

Fie. Mai fusese lepădat o dată de o femeie nobilă. Cu 
recunoaşterea şi influenţa lui Hedley, avea să fie invitat în 
sălile de bal ale ducilor şi în sufrageriile conților. Putea să o 
curteze pe orice fiică de lord care i-ar fi fost pe plac. Nu 


avea nevoie de Aslyn. Întreaga lume era pe cale să i se 
deschidă şi putea face ce voia cu ea. 

O bătaie înceată la uşă îl readuse în prezent. 

— Intră! 

Secretarul lui deschise uşa, intră şi o închise în urma 
lui. 

— Ducele de Hedley şi contele de Kipwick au venit să 
vă vadă. 

Se ridică, îşi trase în jos de vestă, scoase ceasul de 
aur din buzunar şi se uită la oră. Erau prompti. Trebuia să 
recunoască asta. 

— Trimite-i înăuntru! 

Cu o privire îngrijorată sau poate puţin confuză, 
Tittlefitz clipi, încuviinţă din cap, clipi din nou, în tot acest 
timp cercetându-l cu privirea pe Mick de parcă ar fi încercat 
să descifreze o ghicitoare. 

— Da, domnule. 

leşi, ţinu uşa deschisă şi îi invită pe cei doi domni să 
intre, după care închise încet uşa, lăsându-i în urmă pe 
domni şi tăcerea ciudată din încăpere. 

Trecuseră ani întregi de când Mick îl văzuse pe 
Hedley, dar niciodată atât de aproape. Asemănarea dintre 
ei era nefirească. Nu era de mirare că Tittlefitz se simţise 
incomod. Bărbatul nu era idiot. Fără îndoială că îşi dădea 
seama ce se întâmpla. 

Mick fu foarte satisfăcut când îl văzu pe Hedley 
albindu-se la faţă şi pe Kipwick holbându-se la el. Acum că 
nu mai avea barbă, ştia că ambii aveau să îşi dea seama 
cine era tatăl lui Mick. Hedley îşi reveni destul de repede şi 
nu reacţionă când se confruntă cu realitatea că bastardul 
lui nu se afla în grădina lui Ettie Trewlove. 

— Domnilor. Mick nu se sinchisi să îşi îndulcească 
vocea aspră. 

— Am înţeles că ai nişte titluri de proprietate pe care 
dorim să le recuperăm şi nişte cambii neplăcute pentru fiul 
meu. Am venit să le achit. 

Nu era chiar primirea la care se aşteptase sau pe care 
şi-o dorise Mick. 


— Nu sunt de vânzare. 

— Atunci ne-am încheiat treaba aici. Ducele se 
răsuci... 

— Sunt însă dispus la un schimb. Mick urî disperarea 
din propria voce, speră ca ducele şi fiul lui să nu îşi dea 
seama de ea. 

Hedley se întoarse spre el. 

— Care sunt condiţiile? 

Se gândise toată dimineaţa la asta, în timp ce se 
plimbase pe terenul pe care îl achiziţionase, în timp ce 
rătăcise printre clădirile care erau acum aproape finalizate, 
în timp ce stătuse pe acoperiş şi privise spre peticul de cer 
despre care ştia că avea să se lumineze cu artificii colorate 
odată cu lăsarea serii. 

— Acordă-mi permisiunea să o vizitez pe Lady Aslyn şi 
ţi le voi ceda. 

— Nu. Cuvântul acela răsună 
împuşcătură. 

Îl străbătu un val de furie. 

— Pentru că sunt bastardul tău crezi că nu sunt demn 
de ea? Ura îndoielile care îl chinuiau, care îi şopteau că 
poate că ducele avea dreptate. 

Ducele clătină din cap, chipul lui fiind în continuare o 
mască fără emoţii. 

— Nu eşti bastardul meu. 

Mick pufni cu asprime, cu o furie tot mai intensă, apoi 
ieşi de după birou, înaintând până ajunse la doar câţiva 
centimetri de duce. Avea să i-o refuze şi pe Aslyn, şi 
adevărul în ceea ce privea paternitatea lui? 

— Avem acelaşi păr, aceiaşi ochi şi aceeaşi nenorocită 
de gropiţă în bărbie. Chiar trebuie să aduc o oglindă aici ca 
să ne vezi stând unul lângă celălalt? Când mă uit la tine 
parcă mă văd pe mine. Şi am asta. Scoase blazonul 
zdrenţuit din buzunar. Este tot ce a mai rămas din pătura în 
care am fost înfăşat când m-ai încredinţat unei femei ce lua 
în grijă copii contra cost. 

Ducele păli şi îşi mută privirea de la el pentru o 
fracțiune de secundă, după care îl privi în ochi cu o 


A 


în încăpere ca o 


hotărâre îndârjită. 

— Dacă intri în vieţile noastre, soţia mea va fi 
distrusă. 

— Dacă nu îmi dai ce îmi doresc, moştenitorul tău va 
fi distrus. 

— Poate supravieţui chiar dacă a pierdut câteva 
proprietăţi. 

— Loudon Green furnizează cel mai mare venit dintre 
toate proprietăţile voastre. Fără ea, nu vă puteţi întreţine 
moşiile. 

— Văd că ţi-ai făcut temele. Aproape i se păru că 
auzise o urmă de respect în vocea ducelui. Dar vom găsi o 
cale să ne descurcăm. 

Hotărârea lui calmă îi alimenta furia şi ranchiuna. 
înţelegea mult prea bine ce însemna să nu trădezi nimic; 
folosea deseori aceeaşi tactică. Se părea că moştenise mai 
mult decât atributele fizice de la tatăl lui. Poseda şi aceeaşi 
hotărâre şireată şi calmă. 

— Mă voi asigura că tu şi fiul tău veţi fi ruinaţi. Nimeni 
nu vă va mai împrumuta bani. Atâta influenţă am asupra 
bancherilor. Cei pe care îi aveţi deja se vor împuţina. Vor fi 
împrăştiate zvonuri privind solvabilitatea voastră. Vă veţi 
pierde respectul, influenţa, poziţia. Moştenitorul tău nu va 
avea nimic de valoare de moştenit. 

— Nu mă îndoiesc de asta. Pari foarte concentrat 
asupra ţelului tău. 

— Atunci permite-mi să o vizitez pe Aslyn, ca măcar 
să poată să aleagă dacă să mă accepte sau să mă refuze. 

— Domnule Trewlove, începu ducele încet, câtă 
vreme trăieşte soţia mea, nu îţi voi da - nu îţi pot da - ceea 
ce doreşti. Nu vei fi niciodată bine-venit în casa noastră sau 
în vieţile noastre. Dar gândeşte-te la asta: dacă ai dreptate 
în ceea ce priveşte paternitatea ta, bărbatul pe care încerci 
să îl distrugi îţi este frate. 

Se răsuci pe călcâie şi o porni apăsat spre uşă. Dură o 
secundă până să îşi dea şi Kipwick seama că întâlnirea se 
încheiase. O porni degrabă după tatăl lui. 

— Măcar spune-mi despre mama mea, îi ceru Mick. 


Ducele se opri brusc şi se uită în spate peste umăr. 

— A fost cea mai frumoasă femeie pe care am văzut-o 
vreodată, cea mai blândă şi cea mai amabilă femeie pe 
care am cunoscut-o. M-am îndrăgostit de ea pe loc. Imi este 
ruşine să recunosc, dar mi-e îngrozitor de dor de ea. 

— A fost la fel de nerăbdătoare ca tine să scape de 
mine? Sau a implorat să i se permită să mă păstreze? M-ai 
smuls din braţele ei sau m-a dat de bunăvoie? 

— Nu avem nimic de câştigat, domnule Trewlove, 
dacă ne întoarcem în trecut. 

Apoi se răsuci pe călcâie şi ieşi din încăpere. 


x 


Mick Trewlove chiar era fiul lui. Când intrase în birou 
şi îşi dăduse seama, aproape că picase în genunchi. 
Avusese nevoie de orice brumă de putere şi hotărâre ca să 
nu se dea de gol, să nu dea semne că l-ar fi recunoscut, să 
nu recunoască adevărul. Chiar şi acum se lupta cu 
disperare să păstreze o faţadă calmă. Dacă îşi pierdea 
cumpătul, se temea că nu avea să şi-l mai recapete 
vreodată. Pentru binele Bellei, ignoră senzaţia de apăsare 
din piept şi se holbă pe geam în timp ce trăsura înainta 
huruind. 

— Pot doar să-i ghicesc vârsta. Aş zice că e cu câţiva 
ani mai mare ca mine. Erai căsătorit cu mama când s-a 
născut? 

— Poftim? Îşi întoarse privirea spre cel care îi adusese 
în acest punct, cu nesăbuinţa lui. Nu trecuse niciodată 
peste vina pe care o simţise când îi dusese bebeluşul 
văduvei Trewlove, aşa că îl răsfăţase pe Kip, în loc să fie 
mai ferm cu el. 

— l-ai fost necredincios mamei? întrebă Kip, evident 
dezgustat. Cum să îl învinuiască? Părea destinat să îşi 
trădeze fiii. 

— Nu voi discuta această chestiune cu tine, aşa cum 
nu o voi discuta nici cu el. Trecutul este trecut. Trebuie să îl 
depăşim. 


— Ce e aşa de rău dacă îi permiţi să o viziteze pe 
Aslyn? Îl place oricum. 

— Nu este potrivit pentru ea. 

— Dar se va asigura că voi fi distrus. 

— Avem greutatea titlului meu şi influenţa numelui 
nostru. Nu vom cădea uşor. 

— Dar de ce să riscăm să cădem? 

— Nu mă voi lăsa şantajat. Nici nu voi permite ca 
Aslyn să fie folosită într-un mod atât de grosolan, pentru ca 
un alt bărbat să îşi îndeplinească scopurile. 

Se uită din nou pe geam, mai hotărât ca oricând să o 
protejeze pe Bella de adevăr. 


— Aia e păpuşa ta? 

Aslyn îşi ridică privirea de pe iarbă, dintr-un colţ izolat 
al grădinii, în timp ce ţinea în braţe păpuşa din cârpe pe 
care i-o dăruise Charles Beckwith când o anunţase despre 
moartea părinţilor ei. 

— Vezi-ţi de treaba ta! 

Kip se aşeză lângă ea. 

— Mereu mi s-a părut cel mai hidos lucru pe care îl ai. 
Îmi provoca coşmaruri. 

— Mie îmi aduce alinare. Mai ales că avea mare 
nevoie de alinare, îşi petrecuse dimineaţa oscilând între 
furie aprinsă şi tristeţe profundă. Crezuse că găsise ceva 
special la Mick. Pe cineva care o înţelegea. Pe cineva care o 
iubea aşa cum era, nu pentru ce ar fi avut de câştigat. 

— lar eu nu prea te-am alinat în ultima vreme, aşa-i? 

— Nu. 

— Am stricat totul. 

— Da, aşa ai făcut. 

— Pot mereu să contez pe tine că vei fi directă. Oftă. 
Noi doi nu vom încerca să fim împreună, aşa-i? 

— Nu. 

— Chiar dacă Trewlove a ieşit din ecuaţie? 

Ea smulse nişte fire ieşite din rochia păpuşii şi clătină 


din cap. 

— Eu şi tata ne-am întâlnit cu el. 

Bineînţeles. Asta plănuise Mick Trewlove. O 
confruntare, o încordare a mușchilor, o oportunitate de a 
dobândi ceea ce-şi dorea cel mai mult. 

— Ai dreptate. Este bastardul tatii, chiar dacă tata a 
pretins că nu ar fi, de parcă Trewlove ar fi înghiţit 
asemenea baliverne. Seamănă leit cu bătrânu'. Apropo, s-a 
bărbierit. 

Nu îi păsa şi, totuşi, se întreba oare cât de diferit 
arăta. 

— Deci ducele nu îl va recunoaşte? 

— Ciudat! Şi eu am presupus că voia ca tata să îl 
recunoască. 

— Mi-a spus că asta voia sau avea să se asigure că 
vei fi ruinat. 

— Dar nu asta a cerut. A vrut permisiunea să te 
viziteze. 

Apucă strâns păpuşa şi se răsuci spre el, holbându-se. 

— Poftim? 

Kip ridică din umeri. 

— Vrea să te viziteze. Tata l-a refuzat. 

— Foarte bine din partea lui, căci nu îmi doresc ca 
Mick Trewlove să mă viziteze. Era prea târziu. Mai trase de 
un fir. 

Se întinse spre ea şi îşi puse mâna peste a ei, oprind-o 
din smuls alte fire. 

— ÎI iubeşti chiar aşa de mult? 

— Nu îl mai iubesc. 

— Poţi să nu îl mai iubeşti atât de uşor? 

Ea clătină din cap. 

— Nimic nu a fost real, Kip. Momentele petrecute 
împreună, lucrurile pe care le-am spus... Totul a fost o 
înşelăciune, un vicleşug. Nu a însemnat nimic. Eu nu am 
însemnat nimic. 

— Nu prea cred asta. Sigur s-a îndrăgostit şi el de 
tine. 

Ea respiră prelung, lent, şi îşi puse capul pe umărul 


lui. 

— Chiar şi aşa, nu a fost îndeajuns. 

El oftă chinuitor. 

— Atunci se va asigura că voi fi ruinat. 

— Tatăl tău este un bărbat puternic şi influent. Cred 
că Mick Trewlove va descoperi că şi-a găsit egalul. 

— Nu fi prea convinsă. Bănuiesc că singura care îi 
este egală în casa asta eşti tu. 


Capitolul 21 


Masa din colţul dosnic al tavernei Sirena şi Unicornul 
era întunecoasă şi umbroasă, ca starea de spirit a lui Mick, 
aşa că i se potrivea în timp ce îşi mai turnă whisky în pahar. 
li spusese lui Gillie să îi lase sticla. Aceasta nu se împotrivi. 
Se vedea pe chipul lui că ceva nu era în ordine şi nu voia să 
aibă de-a face cu asta. 

— Nu mă pot obişnui cu faptul că nu mai ai barbă, 
spuse Aiden. 

La scurt timp după ce ajunsese acolo, cei trei fraţi ai 
lui i se alăturaseră. Bănuia că Gillie le dăduse de ştire că 
părea a fi într-o dispoziţie proastă. Dacă mama lui şi Fancy 
aveau să îşi facă şi ele apariţia, atunci starea lui de spirit 
avea să se întunece şi mai tare. 

— Presupun că ai vrut să demonstrezi ceva când l-ai 
întâlnit pe Hedley, spuse Finn. Îţi va da ce vrei? 

El clătină din cap şi vru să îşi mângâie barba, dar 
nimeri în schimb bărbia aspră. Nici el nu era obişnuit fără 
barbă. Fraţii lui credeau cu toţii că îi ceruse lui Hedley să îl 
recunoască. Nu prea reuşea să îşi facă curaj să le spună ce 
îi ceruse de fapt. Nu ar fi înţeles. Nu era prea convins nici 
că el înţelegea. 

— E dispus să te lase să îi ruinezi fiul? întrebă Bestie. 

— Pari surprins. A fost dispus să îşi ucidă un fiu. De ce 
i-ar păsa de celălalt? 

— Kipwick e moştenitorul lui. 


— S-ar părea că nu îi pasă nici cât negru sub unghie 
de asta. Işi dădu pe gât scotch-ul, apoi îşi mai turnă. 

— O ai pe fată, spuse Finn. Cu siguranţă îi pasă să nu 
îi fie ruinată reputaţia. 

Nu o avea pe fată. O avusese pe fată. O pierduse. 
Orice sentimente ar fi nutrit ea pentru el se stinseseră când 
îi descoperise planul. Măcar atât era limpede, dar dacă ar fi 
reuşit să o vadă din nou, dacă ar fi putut să o viziteze ca un 
gentilom, aşa cum ar fi trebuit să o facă de la bun început... 

Probabil că i-ar fi răspuns la fel ca Hedley: Nu. 

— Pot jura că ai compromis-o, spuse Aiden. Ameninţă 
că îi vei ruina reputaţia şi cu siguranţă Hedley se va 
răzgândi. 

Mick îl privi furios. 

— Mai spune asta o dată, cu voce tare, sau altcuiva, şi 
te bat până îţi dă sângele. 

Aiden făcu ochii mari, apoi îi miji. 

— Credeam că să te culci cu ea fără să te căsătoreşti 
cu ea făcea parte din planul tău de a-l îngenunchea pe 
Hedley, de a-l ameninţa cu scandaluri care îi implicau pe 
moştenitorul şi pe pupila lui dacă nu te recunoştea. 

— Doar că s-a îndrăgostit de ea, spuse Bestie, iar Mick 
simţi imboldul puternic de a-l ameninţa aşa cum o făcuse 
cu Aiden, doar că nu reuşise niciodată să îl înfrângă într-o 
luptă. 

— De ce spui asta? întrebă Finn. 

Bestie ridică din umeri. 

— Trebuia doar să te uiţi la el în seara în care ne-a 
prezentat-o, ca să vezi că se îndrăgostea de ea. 

Aiden râse scurt, ca un lătrat. 

— Sincer să fiu, eram prea ocupat să îi fac ochi dulci 
ei... 

Mick îl pocni pe Aiden în maxilar, tare şi rapid, 
aproape dărâmându-l de pe scaun. 

Aiden se îndreptă, se frecă pe maxilar şi rânji. 

— Fir-ar al dracului, Bestie are dreptate. Eşti 
îndrăgostit. Nu te vei folosi de ea ca să îl fortezi pe Hedley 
să te recunoască. 


Nu avea să se folosească de ea. Chiar dacă îl înfuria 
cu acuzaţiile pe care i le azvârlea, pe bună dreptate, de 
altfel. Chiar dacă plecase. Chiar dacă continuase să meargă 
fără să îi adreseze măcar un cuvinţel până găsise naibii o 
birjă. Chiar dacă înainte să se urce în ea îl privise cu atâta 
tristeţe şi dezamăgire, încât simţise pentru prima dată în 
viaţă că într-adevăr locul lui era printre scursorile societăţii. 

— Nu vreau naibii să fiu recunoscut. O vreau pe ea. 

— Face parte din nobilime, spuse Finn încet. Tu eşti 
un bastard. 

Doar că diferenţa aceea nu contase pentru Aslyn. Nu 
existase când se sărutaseră. În patul lui, fuseseră egali. Nu, 
nici măcar egali. În ochii lui, avea să fie mereu mai presus, 
o zeiţă. Când era cu ea, când vorbea cu ea, când îi zâmbea, 
îşi depăşea circumstanţele în care se născuse. Cu ea era 
mai întreg, mai complet decât fusese vreodată în toată 
viaţa lui. 

Şi fusese dispus să renunţe la asta pentru un lucru 
care, în cele din urmă, nu conta câtuşi de puţin. 


* 


În după-amiaza următoare, Hedley se holba la cartea 
de vizită pe care i-o înmânase majordomul lui. 

— Ce naiba caută aici? 

— Cine, tată? întrebă Kipwick. Discutaseră despre 
cum să gestioneze mai bine harababura asta cu Trewlove. 

— Nu ştiu, Excelenţa Voastră. Domnul Trewlove a 
spus doar că solicită o audienţă cu Lady Aslyn, dar m-am 
gândit că ar trebui să ştiţi şi dumneavoastră, spuse 
Worsted pufnind şi ridicându-şi nasul. Nu sunt convins că 
este genul potrivit pentru o lady. 

Hedley îşi ridică brusc privirea spre bărbatul care îl 
servise cu loialitate mai bine de un sfert de veac. 

— Unde e? 

— L-am lăsat să aştepte în foaier. 

Îl cuprinse un sentiment de panică sfâşietor, iar inima 
începu să-i bată nebuneşte când ceasul de pe poliţa de 


deasupra căminului bătu ora două, oră la care în fiecare 
după-amiază el şi Bella se plimbau prin grădină. 

— Nu. 

Se ridică degrabă în picioare. 

— Tată? întrebă Kipwick. 

— Nu poate fi aici acum. Nu acum. După care o ţâşni 
din încăpere, iar moştenitorul lui îl urmă. 


* 


Mick stătea în foaier, cu pălăria în mână, holbându-se 
la diversele vinişoare negre de pe marmura în mare parte 
albă. Refuza să se uite la portretele de pe pereți, portrete 
ale celor cu care, în pofida cuvintelor lui Hedley, era 
convins că era înrudit. 

Işi închipuise mereu cum ar fi fost să intre în această 
locuinţă, să îi admire grandoarea şi să fie umplut de un 
sentiment de mirare, ştiind că provenea dintr-o 
descendență care reuşise, de-a lungul secolelor, să 
construiască ceva de invidiat, ceva atât de magnific, încât 
era admirată în toată Marea Britanie. Din clipa în care 
descoperise oasele din grădină şi adevărul despre sine, 
totul păruse să conteze aşa de mult. Să ştie că o parte din 
el era asociat cu toate acestea însemna totul pentru el. 

Acum, singurul lucru care conta era Aslyn. Trecuseră 
treizeci şi şapte de ore şi treizeci şi trei - se uită la ceas - 
treizeci şi cinci de minute fără să o aibă în viaţa lui, şi nu 
cunoscuse nicicând o asemenea disperare. Era ca aerul 
proaspăt pe care îl respirase pe când, mic copil fiind, ieşea 
dintr-un coş de fum; precum cerul albastru şi fără nori când 
ieşea din întuneric. 

Ştia că avea şanse mari să îl trimită la plimbare, că 
urma să refuze să îl vadă, dar nu voia să renunţe aşa uşor. 
O mai peţise o dată şi, chiar dacă ea credea că nu o făcuse 
cu adevărat sau cu sinceritate, din clipa în care o văzuse în 
Cremorne, nu o minţise niciodată. Poate că folosise câteva 
tactici îndoielnice ca să se asigure că drumurile lor aveau 
să se întâlnească, dar nu se prefăcuse nici măcar o dată în 


ceea ce privea sentimentele pe care le nutrea faţă de ea. 
Chiar de i-ar fi luat tot restul vieţii, avea să o convingă că 
fiecare moment petrecut cu ea fusese adevărat, sincer şi 
autentic. 

Şi dacă nu voia să îl primească în acea zi, avea să se 
întoarcă a doua zi. Dacă Hedley îl dădea afară cu forţa, 
avea să se întoarcă a doua zi. Dacă Kipwick îi dădea o 
bătaie soră cu moartea, tot avea să se întoarcă a doua zi. 
Câtă vreme mai avea suflare... 

— Bună ziua. 

Abia atunci auzi paşii uşori. Îşi ridică privirea. Femeia 
care se apropia de el era atât de plăpândă, încât se întrebă 
cum de reuşea să fie atât de elegantă. li amintea de o 
pasăre acoperită cu puf pe care o găsise odată căzută din 
cuib. Se căţărase cu grijă în copac şi o aşezase la locul ei, 
cu fraţii ei, doar ca să vadă, la coborâre, cum mama 
pasăre, sau poate tatăl pasăre, chiar nu ştia, o îmbrânceşte 
afară din cuib. O luase acasă, o hrănise cu picături de lapte, 
o înfăşurase într-o batistă, încercase să o ţină la căldură, 
dar în cele din urmă murise, fără îndoială cu inima frântă 
din pricină că fusese abandonată de părinţii ei. 

Mama lui îl asigurase că micuța pasăre fusese deja 
bolnavă, prea slăbită. Probabil de aceea fusese azvârlită din 
cuib. Se întrebase atunci dacă şi el fusese cumva bolnav 
când se născuse. Dacă de aceea nu fusese dorit. Căutase 
mereu un motiv, până să accepte într-un final că e/ era 
motivul, el şi circumstanţele în care se născuse. 

lar femeia aceasta care îi zâmbea uşor, al cărei soţ nu 
voia ca ea să ştie că îi fusese necredincios... Nu o 
cunoscuse niciodată, nu o văzuse niciodată pe ducesa de 
Hedley, dar ar fi pariat fiecare bănuţ pe care îl avea la el că 
la ea se uita acum. 

Femeia refuzase cererea lui Aslyn de a-l invita la cină, 
femeia care, fără îndoială, era parţial responsabilă pentru 
faptul că Hedley nu îi acorda permisiunea să o viziteze pe 
Aslyn. Era hotărât să nu îi permită să îl vadă ca pe un 
gunoi. Îşi îndreptă spatele puţin mai tare, îi întâlni privirea 
curioasă cu una neşovăielnică. 


— Aţi venit să vă întâlniți cu cineva? întrebă ea, cu 
voce entuziastă şi blândă, iar el şi-o putu imagina 
îngânându-i cântece de leagăn fiului ei. 

— Am venit să o vizitez pe Lady Aslyn, Excelenţa 
Voastră. 

Se opri din mers, îl cercetă cu privirea, de parcă ar fi 
fost o enigmă pe care trebuia să o descifreze. 

— lar dumneavoastră sunteţi? 

— Mick Trewlove. 

Zâmbetul îi pieri. Păli de parcă ar fi văzut o stafie. 

— Bastardul. 

Afirmația îl jigni, de parcă cuvântul acela ar fi însumat 
tot ce era. Poate că odată aşa fusese, poate cândva îl 
definise. Dar când se privea prin ochii lui Aslyn, îşi dădea 
seama că era mult mai mult de atât. 

— Sunt cel care o iubeşte pe Lady Aslyn Hastings din 
toată inima. Sunt cel care se va căsători cu ea, dacă îl va 
accepta. 

Auzi pe cineva icnind, privi într-o parte şi o văzu pe 
Aslyn la baza scărilor, cu mâna la gură. Îşi vâri mâna în 
buzunarul de la haină, scoase un teanc de hârtii şi făcu un 
pas spre ea. 

— Titlurile de proprietate, cambiile îţi aparţin 
necondiţionat, înapoiază-i-le lui Kipwick, arde-le! Nu îmi 
pasă. Nu îl voi ruina. Nu am nevoie de recunoaştere. Am 
nevoie doar de tine. 

Lent, bănuitoare, de parcă ar fi avut la dispoziţie ani 
întregi, întinse mâna şi luă teancul de hârtii de la el. 

— Vreau să ştii... 

— Eşti bastardul, îl întrerupse ducesa de parcă nu ar fi 
fost pe punctul de a-şi deschide inima în faţa lui Aslyn. 

El oftă adânc şi se întoarse din nou spre ea. 

— Da, doamnă. Sunt bastard. 

Ea clătină din cap. 

— Nu un bastard. Ci bastaraul. 

De parcă ar fi fost unul singur în toată Britania. 

— Dacă aşa doriţi. 

— Cerule mare! Eşti fiul /u;. 


Cu o singură afirmaţie ar fi putut să îl îngenuncheze 
pe Hedley, ar fi putut să îi distrugă relaţia cu ducesa lui. Cu 
o lună în urmă ar fi făcut-o fără să ezite. Cu o lună în urmă 
nu fusese cel care era acum, cel care înţelegea că un 
bărbat punea binele şi bunăstarea femeii iubite mai presus 
de orice altceva. Nu avea să o împingă pe această pasăre 
micuță din cuib. Circumstanţele în care se născuse nu mai 
contau. Conta doar Aslyn. 

— Nu, doamnă, vă înşelaţi. 

Ochii i se umplură de lacrimi şi clătină din cap. 

— Am privit în ochii aceia albaştri timp de treizeci şi 
trei de ani. Întinse mâna şi îi atinse bărbia cu degete 
tremurânde. Am sărutat gropiţa aceasta de o mie de ori. Ba 
mai mult de atât. 

— Vă asigur, doamnă, că nu sunt fiul lui. 

— Bella! strigă ducele intrând în fugă în foaierul mare, 
pe chip citindu-i-se limpede panica, cu groaza reflectată în 
ochii albaştri care semănau atât de mult cu ai lui Mick la 
nuanţă. 

Ea îşi acoperi gura cu mâna şi se întoarse spre el. 

— Bastardul e fiul tău. 

— Nu, dragostea mea. 

— Pentru numele lui Dumnezeu, nu o minţi, spuse 
Kipwick emfatic, oprindu-se în spatele ducelui. Nu când 
dovada stă chiar aici. Nu e tâmpită şi are dreptul să ştie că 
i-ai fost necredincios, că ai avut un copil nelegitim. 

Clătinând din cap, ducele se furişă încet spre ea, de 
parcă ar fi fost o iapă sperioasă care ar fi luat-o iute la fugă, 
cu mâna întinsă, implorând-o. 

— Bella... 

— El este, nu-i aşa? Cel pe care l-ai luat. 

— Scumpa mea. Răspunsul i se citea în ochi, în mâna 
lui tremurândă. 

Ea izbucni într-un plâns cu hohote sfâşietor. 

— Cerule mare, Hedley, m-am înşelat. Cu atâţia ani în 
urmă, l-am născut pe fiul tău. 


Capitolul 22 


Mick fu atât de uluit de destăinuirea ducesei, încât 
aproape că nu observă că aceasta se prăbuşea la pământ, 
într-un leşin. Îşi aruncă pălăria şi o ridică pe braţe. Era la fel 
de uşoară ca o ramură de salcie. 

— Dă-mi-o mie, îi porunci ducele. 

Doar că Mick nu părea să reuşească să asculte 
porunca, nu îşi putea forţa braţele să renunţe la 
mănunchiul preţios pe care îl purtau. Abia acum îşi dădea 
seama că ducele nu negase niciodată că ar fi fost fiul lui. 
Negase doar că ar fi fost bastardul lui. 

Cerule! Femeia pe care o ţinea în braţe, soţia ducelui, 
era mama lui? De ce l-ar fi dus, ca fiu legitim, la Ettie 
Trewlove? Oare chiar fusese precum pasărea aceea care nu 
putea zbura, prea bolnăvicios? Ce naiba mai conta acum? 

— O ţin eu, spuse el ursuz. E în siguranţă la mine. 
Unde să o duc? 

— Pe aici, spuse Aslyn, punându-şi uşor mâna pe 
braţul lui. O vom duce în dormitorul ei. Il conduse spre 
scări. 

— Worsted, trimite după doctorul Graves, strigă 
Hedley. 

Mick putea doar să presupună că Worsted era ceva 
servitor nenorocit. Nu părea să se poată concentra la ce era 
pe acolo, la ceea ce se întâmpla în jurul lui. Se gândi că 
poate avea să leşine şi el, dar nici vorbă să facă vreun lucru 
care să îl facă să o scape pe femeia pe care o purta pe 
braţe. 

Era vag conştient că Hedley şi Kipwick veneau în 
urma lui. Când ajunseră pe palier, Aslyn îl conduse pe 
coridor, oprindu-se pe la jumătate şi deschizând o uşă. 

— Pe aici. 

Odaia mare, decorată în nuanţe de albastru pal, îi 
aducea aminte de cerul văratic. Se duse spre patul cu 


baldachin şi o aşeză uşor pe ducesă pe cuvertura groasă de 
culoarea oului de măcăleandru. Aceasta nu se mişcă. 

— Îi aduc săruri mirositoare, spuse Aslyn. 

— Nu, spuse ducele, trecând de Mick şi aşezându-se 
pe marginea patului, luând-o de mână pe soţia lui. Las-o să 
doarmă puţin! Va fi mai puţin derutant pentru ea dacă se 
trezeşte de la sine. 

Mick nu îşi dădea seama cum ar fi putut toate acestea 
să fie mai puţin derutante. 

— Nu înţeleg, spuse el, simțindu-se ca un intrus într- 
un moment intim. 

Ducele doar încuviinţă din cap. 

— Kip, du-l în bibliotecă! Toarnă-i nişte scotch! 
Toarnă-ne nişte scotch tuturor! 

— Da, domnule. Contele părea la fel de pierdut 
precum se simţea Mick. 

— Rămân eu cu ea, spuse Aslyn încet. 

Ducele încuviinţă din nou, dar nu se clinti din loc. 

Ea îl privi pe Mick. 

— Trebuie să rămân cu ei. 

Voia să o tragă la el, să o ţină lângă el, să o lase să îl 
ţină în braţe, dar din pricina harababurii pe care o stârnise 
prin faptele lui, se temea că îşi pierduse dreptul de a-i cere 
să îi ofere mângâiere. Când se hotărâse să vină aici, nu îi 
trecuse prin minte că avea să se întâlnească cu ducesa. 
Într-o locuinţă aşa de mare, cum să ştie toţi cine se perinda 
pe acolo? 

— Vino cu mine, spuse Kipwick cu o voce care nu lăsa 
loc de neascultare. Pentru prima dată, Mick simţi o fărâmă 
de respect faţă de el. 

Chiar dacă îi displăcea să plece până nu ştia că 
ducesa avea să fie bine, îl urmă pe conte pe coridor. 
Ajunseră pe palier, când auzi zgomot de paşi şi se uită în 
spate peste umăr. O văzu pe Aslyn. 

„Sari în braţele mele! Îmbrăţişează-mă! lartă-mă!” 

Se opri la ceva distanţă de el, dar îndeajuns de 
aproape ca să îi simtă mirosul de gardenie. Ochii îi luceau a 
lacrimi. Făcu un pas înspre el şi îşi puse palma pe obrazul 


lui proaspăt bărbierit. 

— Cum de nu mi-am dat seama? Semănaţi ca două 
picături de apă. 

— Ar fi trebuit să îţi spun de la bun început. Ar fi 
trebuit... Erau prea multe de spus, prea multe lucruri de 
îndreptat. Nu era momentul potrivit, nu cât încă erau 
ameţiţi din pricina implicaţiilor celor spuse de ducesă. 

Închise ochii, îşi puse mâna peste a ei, îşi întoarse 
uşor capul şi o sărută în palmă. S-ar fi mulţumit doar să 
stea aici, întocmai cum stăteau acum, toată viaţa. lar dacă 
era ultima dată când îl atingea, avea să găsească o cale să 
se mulţumească şi cu asta. 


— Nici nu ştiu de unde să încep. 

Cuvintele ducelui răsunară în bibliotecă. Intrase cu 
doar câteva momente mai devreme şi îl asigurase pe 
Kipwick, care se trântise pe un scaun de lângă şemineu 
după ce îi turnase lui Mick un pahar cu scotch, că ducesa 
fusese examinată de medic, se odihnea comod, şi avea să 
îşi revină din şoc fără efecte adverse, la momentul potrivit, 
după ce avea să se odihnească. Aslyn o veghea. Reuşi cu 
îndemânare să nu se uite la Mick în timp ce îşi pregăti un 
scotch pentru sine, apoi se duse lângă şemineu, lângă fiul 
lui, cu spatele la perete, de parcă ar fi avut nevoie să se 
sprijine de el. 

La fereastră, Mick era încordat ca un arc întins la 
maximum, pe punctul de a lansa o săgeată. El şi Kipwick nu 
îşi spuseseră nimic de când plecaseră de lângă ducesă, 
ceea ce însemna că Mick nu avusese cum să îşi distragă 
atenţia de la dezvăluirile din după-amiaza aceea şi 
ramificaţiile lor. Nu era un bastard, nu fusese niciodată. 

— Nu înţeleg cum de toate acestea ar putea fi ceea ce 
par a fi, aşa că începe pur şi simplu cu începutul, spuse 
Kipwick încet. 

Ducele încuviinţă brusc. 

— A fost o vreme în care Bella era îndrăzneață şi 


fermă în credinţa ei că avem datoria de a le purta de grijă 
celor săraci. Mergea în şandramale şi făcea tot ce putea ca 
să îmbunătăţească vieţile oamenilor de acolo, cu precădere 
ale copiilor. Le ducea haine, mâncare, pături, păpuşi şi 
titirezi. Îmi făceam griji pentru ea, trimiteam lachei cu ea, 
dar şi ea îi trimitea mereu cu te miri ce însărcinare. De ce 
ar fi rănit cineva o persoană care le oferea doar bunătate? 

Se holba la podea, iar Mick bănuia că vedea trecutul 
învolburându-se printre nervurile întunecoase ale lemnului. 

— Într-o după-amiază, târziu, la lăsarea întunericului, 
a fost acostată de o brută, târâtă pe o alee... unde şi-a 
făcut voia cu ea. A 

Lui Mick i se puse un nod în stomac. Il enerva doar 
gândul ca femeia aceea plăpândă şi suplă pe care o ţinuse 
pe braţe să fie abuzată în vreun fel, dar îl înfurie de-a 
dreptul că fusese denigrată în cel mai abject mod posibil. Işi 
strânse pumnul drept, de parcă s-ar fi pregătit deja de 
lovitura pe care o merita ticălosul. 

Ducele dădu pe gât scotch-ul, fără îndoială încercând 
să se întărească pentru ceea ce urma, deşi Mick nu îşi 
putea imagina că lucrurile s-ar fi putut înrăutăţi. 

— Ştiuse, sau cel puţin crezuse, că nu era însărcinată 
înainte de atac. O vreme după aceea, abia a îndurat să o ţin 
în braţe, nu îşi dorea alt fel de intimitate cu mine. Deci când 
şi-a dat seama că a rămas grea, a presupus, pe bună 
dreptate, că nu era al meu. Se uită în sfârşit la Mick. 

Aproape că dădu pe spate când văzu tristeţea şi 
regretul de pe chipul ducelui. 

— Dacă ai fi fost fată, poate că aş fi reuşit să o 
conving să te păstreze. Dar i se făcea greață la gândul că 
odrasla creaturii ăleia mârşave mi-ar fi moştenit titlul şi 
moşiile. Aşa că am încercat să îndrept lucrurile... pentru ea. 
Dar nu a mai fost niciodată la fel de vie, de netemătoare, 
ca înainte. 

O parte a lui le înţelegea acţiunile, o altă parte a lui se 
revolta împotriva lor. 

— Ştiai ce se întâmpla cu copiii care ajungeau pe 
mâna celor care îi luau în grija lor contra cost? 


Ducele clătină din cap. 

— La momentul respectiv, nu. Un prieten mi-a spus că 
şi-a dat bastarzii în grija altora. E o practică obişnuită. Abia 
cu câţiva ani în urmă, când oamenii au început să susţină o 
schimbare, să ceară autorizarea practicii, după ce s-au 
găsit atât de multe morminte... Se opri. 

Se publicaseră articole în ziare. Când le citise, Mick 
presupuse că ducele ştiuse ce soartă avea să aibă. 

— Nu te-ai dus la Ettie Trewlove, să încerci să afli 
dacă mai eram în viaţă? 

— Ce mai conta? Erai fie mort, fie adult. Îi plătisem 
mai mult, ca să mă asigur că vei avea un început în viaţă 
mai uşor decât ţi-ar fi asigurat suma modică pe care mi-o 
ceruse. Deşi mi-e ruşine să o spun, simţeam că nu Îi 
datoram bastardului altui bărbat mai mult decât îi dăruisem 
deja. 

— Când te-am văzut ieri, am ştiut adevărul, am ştiut 
că erai fiul meu, continuă el. Am fost devastat să îmi dau 
seama că făcusem o greşeală atât de mare, dar cum să îi 
spun Bellei? M-a implorat atunci să te dau. Nu şi-ar fi iertat- 
o niciodată, nu şi-o va ierta niciodată. Inima i-a fost frântă 
din nou. De câte ori se poate frânge o inimă fără să se 
prăbuşească întru totul? 

— Deci chiar e fiul tău legitim? Şi eu sunt rezerva? 
pufni Kipwick. Nu pot să cred. l-ai spus în faţă că nu era fiul 
tău. Mie mi-ai spus că... 

— Că nu am niciun bastard, termină ducele propoziţia 
în locul lui, cu voce clară, parcă dezamăgit de faptul că pe 
conte îl preocupa titlul lui. Nu am niciun bastard, dar a 
devenit limpede că am doi fii. Se concentra din nou asupra 
lui Mick. Eşti fiul meu. Fiul nostru. Al meu şi al Bellei. 

— Ştii cine a atacat-o? 

Hedley îşi smuci capul pe spate de parcă ar fi fost 
lovit. Era limpede că se aşteptase ca Mick să se bucure că 
era moştenitorul unui ducat. 

— Ce mai contează? 

— Mă voi asigura că moare. 

— Pentru ca mama ta, care tocmai ţi-a aflat adevărata 


identitate, să te vadă atârnând în ştreang? 

— Pântecul întunecos al Londrei este terenul meu de 
joacă. Cadavrul lui nu va fi descoperit niciodată. 

II privi pe duce luptându-se cu emoţii pe care nu le 
mai putea controla. Acesta nu ştia dacă să fie impresionat 
sau îngrozit de ceea ce descoperise la întâiul lui născut şi 
de acţiunile pe care era dispus acesta să le întreprindă. 

— Am avut grijă de el, cu mult timp în urmă. Nu eşti 
singurul care dispune de legături şi mijloace. 

Respectul lui Mick faţă de duce crescu un pic. 

— Şi ce naiba vom face acum? întrebă Kipwick. Nu 
poţi să scoţi ca prin farmec încă un fiu din buzunar. 

Ducele îl privi pe Mick în ochi. 

— Vom născoci o poveste. Îţi vom restaura dreptul 
întâiului născut. 

Cerule mare! La naiba, avea să fie un viitor duce. 


Capitolul 23 


Aslyn îşi dorea cu disperare să fi fost acolo când 
ducele avea să intre în bibliotecă şi când Mick urma să îl 
înfrunte, dar nu putea să plece de lângă ducesă. Se trezise 
la scurtă vreme înainte să sosească medicul şi izbucnise 
numaidecât în lacrimi, cerându-i lui Hedley să o ierte, în 
timp ce el o ţinuse în braţe şi o legănase. | se frânsese 
inima să o vadă atât de chinuită. După ce îi dăduse să bea 
o licoare pentru somn, doctorul Graves o rugase să rămână 
până ducesa avea să adoarmă. 

Dar biata femeie nu putea să adoarmă, ci privea 
încontinuu prin încăpere, de parcă ar fi căutat ceva ce 
pierduse. În cele din urmă, rămase nemişcată, cu privirea 
concentrată la fereastră, pe unde pătrundea lumina târzie a 
soarelui de după-amiază, capturând particule de praf în 
coborârea lor lentă. 

— Eram căsătoriţi doar de o lună, spuse ea monoton, 
încet, iar Aslyn nu era convinsă că i se adresa, sau că era 


măcar conştientă de prezenţa ei. Am sângerat. Nu mult, dar 
am presupus oricum că mi-a venit menstruaţia. Credeam că 
am sângerat mai uşor pentru că îmi pierdusem virginitatea. 
Am sângerat după atac, fireşte. Cum să nu sângerezi când 
eşti tratată atât de dur? Dar după aceea nu am mai avut 
menstruaţie. Hedley nu m-a mai atins; nu am suportat să 
mă atingă după ce sălbaticul ăla... înghiţi cu greu, iar ochii i 
se umplură de lacrimi. 

Aslyn o strânse de mână. 

— Nu trebuie să vorbeşti despre asta. 

Ducesa îşi întoarse lent capul, până o privi în ochi. 

— Vezi tu, nu mai fusesem intimi. După sângerare, 
după atac. Copilul nu avea cum să fie al lui. Un băiat. Un 
moştenitor care se putea să nu fie sânge din sângele lui. li 
prinse cu disperare mâna. Înţelegi? Nu aveam cum să ştiu 
sigur. În toate acele luni lungi, m-am rugat totuşi să fie al 
lui Hedley. Ştiam când fusesem ultima dată împreună. Am 
numărat săptămânile. Ştiam când ar fi trebuit să se nască 
bebeluşul dacă ar fi fost al iubitului meu, dar zilele acelea 
au venit şi s-au dus, iar copilul a rămas în mine. M-am 
convins că nu avea cum să fie al lui. Două săptămâni mai 
târziu, când în sfârşit s-a născut, momentul naşterii lăsa să 
se înţeleagă că fusese conceput cu monstrul acela. Acum 
ştiu că doar a venit mai târziu. 

— Aşa că le-aţi spus oamenilor că copilul a murit. 

Ea clătină din cap. 

— Nu, nu a ştiut nimeni. Când mi-am dat seama că 
îmi creşte burta, ne-am mutat pe o moşie obscură unde 
tatăl lui Hedley îşi ţinuse amanta. Muriseră amândoi, aşa că 
nu aveau nevoie de ea. Ne-am izolat. Am luat cu noi doar o 
mână de servitori. Am aşteptat. Zi după zi chinuitoare. Am 
crezut că îmi voi pierde minţile. Îi zâmbi trist lui Aslyn. Cred 
că aşa s-a şi întâmplat, întrucâtva. Privi din nou pe 
fereastră. 

— Este de înţeles, spuse Aslyn cu blândeţe. Groaza pe 
care ai îndurat-o, căreia i-ai supravieţuit... Acum înţelegea 
toate măsurile de precauţie ale ducesei, toate grijile. Sunt 
convinsă că Mick nu îţi poartă duşmănie. 


— Te iubeşte. O străpunse pe Aslyn cu ochii căprui 
trişti. Cred că nu te-am vegheat atât de îndeaproape 
precum am crezut. 

— Nu am fost o pupilă atât de ascultătoare pe cât ar fi 
trebuit să fiu. 

Ea zâmbi cu înţeles. 

— Femeile nu sunt niciodată ascultătoare când sunt 
îndrăgostite. 

— Presupun că nu. 

— Bietul Kip! Să afle că are un frate. Şi bietul meu 
Hedley. Ce vină trebuie să fi îndurat atâţia ani pentru că l-a 
dat pe băiat. Pentru mine a făcut-o. Poate că, dacă m-aş fi 
uitat la bebeluş, dacă l-aş fi ţinut în braţe, mi-aş fi dat 
seama de adevăr. Fereastra îi atrase din nou atenţia. Dar 
eu voiam doar să uit. 


Nu era un bastard. Se născuse să fie duce. Nu un copil 
al străzii, nu un copil care curăța coşurile de gunoi. 
Gândurile acestea îi tot treceau prin minte în timp ce stătea 
în bibliotecă, unde jurământul lui Hedley de a-i restabili 
dreptul de întâi născut încă reverbera din pereţi. Ar fi 
trebuit să se simtă îndreptăţit. În schimb, din cine ştie ce 
motiv de neînțeles, se simţea inferior, cu ancora dezlegată, 
ca o corabie pierdută pe mare în toiul unei furtuni. Intreaga 
lui viaţă, fiecare acţiune pe care o întreprinsese fusese 
alimentată de furia stârnită de circumstanţele în care se 
născuse. Era în continuare furios, dar pe soartă şi cruzimea 
ei. 

Şi-o imagină pe ducesă ca tânără femeie, mai tânără 
ca Aslyn, de-o vârstă cu Fancy, violată, iar bărbatul care o 
iubea străduindu-se să îi reducă din suferinţă. Şi în tot acest 
timp, un copil crescând în ea care să îi amintească, cel 
puţin în mintea ei, de fapta oribilă care avusese loc. 

Infanticidul nu era ceva neobişnuit. Până şi copiii 
legitimi erau deseori nedoriți, nimiciţi. Societatea începea în 
sfârşit să observe. Parlamentul dădea legi care să îi 


protejeze pe primei şi pe bastarzi. Dar cu treizeci de ani în 
urmă, bastarzii mureau, şi nimeni nu vărsa o lacrimă pentru 
ei. 

Fusese cruțat pentru că Ettie Trewlove îşi pierduse 
propriii copii din pricina tifosului şi o considerase o 
pedeapsă de la Dumnezeu. Pe ea o iertase pentru trecutul 
ei. Cum să nu îi ierte pe duce şi pe ducesă? 

Ducele dădu pe gât ce îi mai rămăsese din scotch, îşi 
drese vocea, apoi îl privi în ochi. 

— Eşti moştenitorul meu legitim, şi acum că ştim 
adevărul, trebuie să hotărâm cum este mai bine să 
procedăm ca să îndreptăm lucrurile. Pot scrie o scrisoare 
către The Times, pot vorbi cu ceilalţi nobili... 

— Şi ce să le spui? 

— Te voi declara moştenitorul meu legitim. 

— Cum vei explica apariţia mea bruscă sau, şi mai 
important, dispariţia mea cu ani în urmă? Presupun că aţi 
anunţat atunci că am murit la naştere. 

— Nu am spus nimănui că era însărcinată. Doar Bella, 
eu şi câţiva servitori de încredere cunoşteau situaţia. 

— Deci trebuie să explici şi un copil despre care nu 
ştia nimeni, şi nu poţi face asta fără să dezvălui adevărul şi 
ruşinea care îl însoțesc pentru tine şi pentru soţia ta. A fost 
violată. Oamenii nu vorbesc despre astfel de lucruri. Şi cu 
siguranţă nu o anunţă în The Times. Dacă faci asta, doar 
veţi retrăi amândoi ceva ce v-aţi zbătut ani în şir să uitaţi. 

— Locul tău de drept... 

— Este exact unde mă aflu. Nu am vrut să mă 
recunoşti pentru că îţi voiam titlurile, pământurile sau 
proprietăţile. Voiam să mă recunoşti şi să îmi explici de ce 
m-ai lepădat. Ai făcut toate acestea. Sincer să fiu, în 
circumstanţe asemănătoare, ca să o protejez pe femeia 
iubită, probabil că aş fi procedat la fel. 

— Am venit astăzi aici pentru că o iubesc pe Aslyn şi 
speram să o recâştig, continuă el. Dar acum înţeleg că, 
dacă o recâştig, aş forţa-o să aleagă, şi nu îi pot cere asta. 
Sunteţi familia ei. Nu am apărut în urma a ceea ce i s-a 
întâmplat ducesei, dar îi voi aduce aminte de asta. Pentru 


fericirea soţiei tale şi, fără îndoială că şi pentru a ta, cel mai 
bine este să fiu absent. 

— lată-l pe bărbatul de care m-am îndrăgostit. 

Se întoarse lent şi se uită înspre uşă, unde aştepta 
Aslyn. În ochii ei îl vedea şi pe bărbatul care îi frânsese 
inima. Dacă ar fi putut să o ia de la capăt, s-ar fi oprit în 
clipa în care o cunoscuse. 

— Îmi poţi acorda câteva minute în grădină? 

Ea îl privi pe duce, apoi pe Kipwick, apoi din nou pe el. 

— Câteva. 

leşi după ea în hol, apoi o urmă de-a lungul unui 
coridor, printr-o uşă şi apoi în lumina slabă a soarelui. Ziua 
aproape că trecuse şi totuşi i se părea că se afla acolo de 
ani întregi. leşiră pe o cărare plină cu flori. Se întrebă dacă, 
în caz că ar fi mirosit-o pe fiecare în parte, oare ar fi găsit o 
gardenie? 

Nu îi oferi braţul; se îndoia că l-ar fi acceptat. Ca 
Hedley mai devreme, nici el nu ştia de unde să înceapă. 

Nu era despărțită de el doar fizic, ci şi mintal. Intre ei 
exista un zid care nu mai existase înainte, şi habar nu avea 
cum să îl dărâme. Nu era un lucru prea liniştitor pentru un 
bărbat care îşi dobândise o mare parte din avere dărâmând 
ziduri. 

— Vrea să te vadă, spuse Aslyn încet. 

Ea. Ducesa. Femeia al cărei trup îl hrănise, îl adusese 
pe lume. Clătină din cap. 

— Îi aduc aminte de un trecut care este mai bine să 
fie uitat, de anumite hotărâri nefericite pe care le-a luat. 

— Nu te-a uitat niciodată. Ai fost mereu prezent în 
mintea ei. Şi a ducelui. 

— Tot ce am crezut vreodată că ştiu despre mine 
însumi s-a fărâmiţat. Mi-am petrecut ani în şir închipuindu- 
mi-o pe mama. Nici măcar o dată nu mi-am închipuit-o ca 
fiind ducesă. Am ticluit o multitudine de motive pentru care 
am fost lăsat în braţele lui Ettie Trewlove. Nici măcar o dată 
nu m-am gândit la ceea ce am aflat astăzi. 

— De ce ai fi făcut-o? Am crescut în casa lor, şi 
ducesa nu a dat niciodată de înţeles, prin cuvânt sau faptă, 


că ar fi fost violată. Oamenii nu vorbesc despre astfel de 
lucruri. Ştiam doar că era prudentă când venea vorba 
despre lumea care se întindea dincolo de Hedley Hall şi 
excesiv de protectoare faţă de mine. Acum ştiu de ce. 
Niciunul dintre noi nu poate schimba trecutul, dar ne putem 
asigura că nu va influenţa viitorul. 

— Mereu influenţează viitorul. Eram chitit să îi distrug, 
Aslyn. 

— Şi pe mine. 

Făcu un pas în faţa ei şi se opri. 

— Ba nu, niciodată pe tine. 

— Niciodată? 

Închise strâns ochii. 

— Iniţial, da. Deschise ochii, tânjind să îi cuprindă faţa 
cu mâinile, să o tragă lângă el şi să o ţină pur şi simplu în 
braţe. Dar apoi am ajuns să te cunosc şi mi-ai nimicit toate 
planurile pe care le aveam pentru tine. Nu îţi dai seama cât 
de curajoasă eşti, ceea ce te face şi mai îndrăzneață. Nu te- 
ai gândit la pericole când l-ai salvat pe Will. Nu ai ezitat să 
o concediezi pe Mary. Eşti curioasă de vieţile celor care 
locuiesc în afara aristocrației, dar nu judeci. In Cremorne, ai 
acceptat că uneori oamenii simt obligaţi să facă lucruri pe 
care societatea nu le îngăduie, ca să supravieţuiască. La 
serata mea, te-ai plimbat printre bancheri, brutari - un colţ 
al gurii i se ridică - şi producători de sfeşnice, bărbaţi cu 
mâini aspre şi femei cu vieţi aspre, şi nu i-ai privit niciodată 
de sus. Nu m-ai privit niciodată de sus. În acea primă seară, 
ai vorbit cu Fancy de parcă aţi fi fost egale într-o sală de 
bal. 

Ea pufai uşor. 

— Ai o părere prea bună despre mine. 

— Ba nu am avut o părere îndeajuns de bună despre 
tine. M-ai lăsat să te ating pe când mă credeam murdar şi 
mânjit. 

— Şi iată-te: acum ai putea avea un ducat. 

Nu fusese crescut să supravegheze un ducat, să stea 
în parlament, să i se adreseze lumea cu „Excelenţa 
Voastră”. Dar era îndeajuns de inteligent ca să înveţe, să se 


ajusteze, să se adapteze. Nu se îndoia de asta. Dar ce loc 
ar fi avut mama lui, fraţii lui, surorile lui în lumea aceea? 
Le-ar fi putut crea un loc, ar fi putut face astfel încât să fie 
acceptaţi... 

Dar cum să explice prezenţa lor sau absenţa lui atâţia 
ani? Secretele din spatele existenţei lui cu siguranţă că 
aveau să iasă la lumină, să stârnească o durere nemeritată. 

— Nu putem şterge treizeci de ani, nu ne putem 
preface că nu s-au întâmplat. Nu pot prelua un rol pe care 
un altul a fost crescut să îl deţină. 

— Se întâmplă tot timpul. Un moştenitor moare, 
schimbând complet viaţa celui care este următorul în linie. 

— Nu am nevoie de un ducat. Cred că Kipwick are. 
Cine este el fără un ducat? Cine sunt eu cu un ducat? Ridică 
din umeri, apoi îi cobori la loc. Sunt acelaşi om oricum. Nu 
mi-am dat seama de asta până să te cunosc. Am crezut 
atâta vreme că, dacă oamenii ar fi ştiut că îmi curge sânge 
nobil prin vene, aş fi fost acceptat de toţi. Mi-am dorit 
acceptarea aceea, am tânjit după ea la fel de arzător 
precum tânjeşte Kipwick după următorul lui câştig la 
mesele de joc. Era o dependenţă, o obsesie. Până am găsit 
ceva ce îmi doream mai mult: pe tine. 

Ochii ei se umplură de lacrimi. 

— Mi-ai frânt inima. Am avut încredere în tine cu toată 
fiinţa. 

— Ştiu şi nu am meritat. Am venit astăzi aici cu 
intenţia de a te recâştiga. Clătină din cap. Nu din prima. Nu 
m-am aşteptat să mă ierţi de la bun început, nu ţi-aş cere 
aşa ceva. Dar m-am gândit că poate aş reuşi să te conving 
să îmi acorzi o şansă, poate să o luăm de la capăt, ca să te 
pot convinge, lent, cu timpul, că sunt demn de tine. Eram 
dispus să aştept oricât era nevoie. 

Nu spuse nimic, ci îl privi doar, de parcă ar fi încercat 
şi s-ar fi temut în acelaşi timp să descopere adevărul. El îi 
făcuse asta. Ducesa o avertizase ani la rândul în privinţa 
pericolelor care o aşteptau în lume, dar el îi dovedise că nu 
putea să îşi dăruiască uşor încrederea. Îl durea de cât de 
frumoasă era, stând acolo, în lumina tot mai pală. Îl durea 


să ştie că îi pricinuise durere şi tristeţe. Îl durea că o 
dezamăgise. Îl durea să ştie că trebuia să renunţe la ea. 

— Ştiu că îi iubeşti mult pe duce şi pe ducesă. Privi 
spre cerul care se întuneca. Şi pe Kipwick, într-un fel. Işi 
întoarse privirea, atenţia, concentrarea din nou spre ea. Am 
venit astăzi aici pentru că te iubesc, Aslyn. Dar acum 
înţeleg că, dacă aş încerca să te recuceresc, te-aş forţa să 
mă alegi pe mine în locul lor, şi nu îţi pot cere asta. 

Fruntea delicată i se încreţi. 

— Nu înţeleg. 

— Ei sunt familia ta. 

— Sunt şi familia ta. Eşti fiul lor. Ei înţeleg asta. 

— Dar nu este îndeajuns. Într-un fel, este mai 
chinuitor că sunt. Nu am apărut în urma a ceea ce i s-a 
întâmplat ducesei, dar îi aduc aminte despre asta. Şi dacă 
nu vom spune nimănui adevărul, cum vom explica prezenţa 
mea? Semăn prea mult cu Hedley ca să nu apară speculaţii, 
ca să nu apară şoapte de scandal. Este mai bine pentru 
fericirea şi bunăstarea lor, precum şi pentru a ta, dacă voi fi 
absent. 

— Deci vii aici, mă faci să mă îndrăgostesc din nou 
puţin de tine, şi apoi pleci şi nu te vei mai întoarce 
niciodată? 

— Nu pot face parte din vieţile lor; nici din a ta. Nu te 
mărita cu Kipwick. Vei găsi pe cineva mai merituos, mai 
merituos decât el sau decât mine. Meriţi atât de mult, şi 
există pe undeva un bărbat care îşi va da seama de asta. 

Nu îi dădu timp să îi răspundă, să comenteze, să ÎI 
convingă că se înşela. leşi pur şi simplu din grădină, ştiind 
că, dacă ar fi rămas chiar şi un minut în plus, avea să o ia în 
braţe şi să nu îi mai dea drumul vreodată. 


Capitolul 24 


Când auzea o bătaie în uşă în toiul nopţii, Ettie 
Trewlove ştia ce însemna: cineva îi lăsa un bebeluş la uşă. 


Dar o bătaie în timpul zilei era cu totul altceva. Nu era 
unul dintre copiii ei. Ei dădeau mereu buzna, simțindu-se ca 
acasă, pentru că era casa lor, chiar dacă nu mai locuiau 
acolo. 

Aşa că fu puţin curioasă cine o vizita. Şi, totuşi, când 
deschise uşa, rămase surprinsă de bărbatul din faţa ei. Nu 
îmbătrânise prea frumos, dar, pe de altă parte, vina de 
obicei te roade din greu, şi îi plăcea să creadă că toţi cei 
care îşi lăsaseră necazurile pe seama ei se simţiseră puţin 
vinovaţi când plecaseră. 

— Excelenţa Voastră. 

— Ai ştiut de la început cine eram? întrebă el. 

— Doar după ce am văzut blazonul de pe pătură. 

El încuviinţă. 

— Mi-ai crescut de minune fiul. 

Ea îl privi tăios. 

— Nu era al dumneavoastră. A devenit al meu din 
clipa în care mi l-aţi pus în braţe. 

— Ai dreptate. Dar tot apreciez viaţa pe care i-ai 
oferit-o. 

— S-a descurcat destul de bine. 

El zâmbi larg, exact ca Mick. 

— Aşa este. 

— Deci de ce aţi venit? 

— Am din nou nevoie de ajutorul tău. 


* 


Îi înapoiase colierul, pieptănul şi umbrela de soare. 
Inclusese şi medalionul în pachet. Se simţi oarecum 
mângâiat că nu i le returnase, că poate le păstrase ca să îi 
amintească de el şi, implicit, de alte câteva momente dragi. 

Trei zile la rând primise o invitaţie la cină. Prima chiar 
de la duce, a doua de la ducesă, a treia de la Aslyn. Nu se 
sinchisise să le răspundă. Absența lui avea să vorbească de 
la sine. Era ferm convins că prezenţa lui în vieţile lor nu ar fi 
adus nimic bun. 

Se îngropă în schimb în munca lui, în căutarea de 


parcele de pământ ce puteau fi cumpărate ieftin, întâlniri 
cu investitorii, negocieri de contracte, analiza cererilor 
depuse de cei care voiau să îi închirieze clădirile. Când nu 
era plecat prin diverse locuri, se afla la birou, citind 
documente care i-ar fi înnebunit pe fraţii lui, dar care lui îi 
plăcuseră mereu: cuvinte precise, formulări ce puteau 
schimba un înţeles. Cele mai mici detalii, dacă erau 
ignorate, îl puteau duce pe un bărbat la ruină. Dacă erau 
ştiute, îi puteau aduce o avere. 

Bătaia la uşă îl făcu să îşi piardă concentrarea. 

— Ce este? 

Tittlefitz se uită prin birou. 

— Jones, de la recepţie, vă transmite că un duce şi o 
ducesă au închiriat o odaie. Un duce şi o ducesă! Le-a 
alocat apartamentul mare. Vă imaginaţi ce clientelă am 
avea dacă se răspândeşte vorba printre nobili că suntem un 
loc de cazare cuviincios? 

Muşchii de la stomac i se încordară. 

— Cine sunt? 

Tittlefitz păru surprins de întrebare. 

— Păi, nu mi-a spus. 

— Află. Deşi era dispus să pună pariu pe toată averea 
lui că ştia deja. 

Secretarul lui păru considerabil mai palid, aproape 
bolnav, când îşi făcu din nou apariţia. 

— Hedley. Domnul care te-a vizitat cu câteva zile în 
urmă, împreună cu fiul lui. De ce ar veni aici? 

Pentru că el nu voia să se ducă la ei. De ce nu voiau 
să îl lase în pace? De ce nu înțelegeau haosul pe care l-ar fi 
generat prezenţa lui? 

— Cine naiba ştie? Asigură-te doar că nu mă vor 
deranja aici. 

— Da, domnule. 

Nu îl deranjau, dar uneori, când se uita pe fereastră, îl 
vedea pe duce plimbându-se pe stradă, privind cu atenţie 
lucrările de construcţie care se desfăşurau. Se oprea şi 
vorbea cu unii dintre muncitori, nelăsându-i să termine ce 
aveau de făcut. In cea de-a treia după-amiază, la ora patru 


fix, primi o scrisoare. 


Eu şi ducesa ne-am bucura de compania ta în timp ce 
luăm ceaiul în grădina hotelului. 


Aslyn 


Deci şi ea era aici? La naiba cu ea! Aşa cum făcuse cu 
toate celelalte invitaţii la cină, o ignoră şi pe aceasta. La fel 
şi pe cea pe care o primi în după-amiaza următoare. Pe 
următoarea, însă... 


Eu, mama ta şi ducesa ne-am bucura de compania ta 
în timp ce luăm ceaiul în grădina hotelului. 


Aslyn 


Ocoli biroul atât de rapid, încât aproape că îşi scrânti 
spatele. Ţâşni din biroul lui. 

— S-a întâmplat ceva, domnule? întrebă Tittlefitz. 

Dar Mick nu se opri. Îşi continuă drumul şi cobori 
scările cu inima bătându-i nebuneşte. Ajunse în hol. li 
ignoră pe cei câţiva clienţi regulaţi care pierdeau vremea 
pe acolo şi dădu fuga spre uşile din spate care duceau în 
grădină. 

În grădină erau aranjate câteva mese rotunde cu feţe 
de masă, dar doar una dintre ele era ocupată. Încetini, dar 
lungi paşii. Ducesa fu prima care îi zâmbi. 

— Mă bucur atât de mult că ni te-ai putut alătura. 
Mama ta tocmai ne spunea despre o pasăre care învăţa să 
zboare pe care ai încercat să o salvezi în copilărie. Ce 
sfârşit tragic! Îmi pare rău că nu s-a însănătoşit. 

— Îmi amintesc lacrimile tale, spuse mama lui. 

— Nu am plâns. Era îmbrăcată cu o rochie simplă 
bleumarin, cumpărată de curând. Fără urme de uzură, fără 
pete decolorate. La pălărie avea un asortiment de flori 
colorate, dar, la urma urmei, mereu căutase culorile din 
viaţa ei mohorâtă. Îşi mută privirea înspre Aslyn, frumoasă 


ca întotdeauna, îmbrăcată în roz. Buzele ei se curbară, 
formând zâmbetul acela strâmb cunoscut, care nu o făcea 
să pară deloc inocentă în ţinuta ei, şi se întrebă oare ce rol 
jucase ea în toate astea. Un rol însemnat fără îndoială. 
Probabil că ea o găsise pe mama lui şi îi transmisese vorbă. 
Sau poate că ducele îşi amintise unde fii dusese în noaptea 
aceea de demult. La naiba, ar fi trebuit să o forţeze pe 
mama lui să se mute într-o locuinţă mai bună. 

— Inţeleg că preferi whisky în loc de ceai, spuse 
ducesa, şi abia atunci observă paharul gravat, plin cu două 
degete de lichid chihlimbariu aşezat în faţa scaunului gol, 
aflat între mama lui şi Aslyn. Dacă se aşeza acolo, avea să 
ajungă faţă în faţă cu ducesa. 

— la loc, Mick, spuse mama lui pe un ton dojenitor 
despre care ştia din experienţă că avea să fie urmat de o 
palmă dacă nu asculta. _ 

— Nu ar fi nimic de câştigat din asta. li aruncă o 
privire dură mamei lui. Nu ştii ce rişti. Dacă aveau să o 
raporteze că lua în grijă copiii altora contra cost, ar fi putut 
sfârşi în închisoare. 

— Nu îmi vor răul. Îi întinse mâna. E la fel precum 
cutia Pandorei. Nu mai poţi vări la loc tot ce a ieşit deja din 
ea. In plus, îmi place tare de mama ta. 

— Tu eşti mama mea. 

— Ce norocos eşti să ai două, când sunt unii care nu 
au niciuna. 

O apucă de mână, i-o strânse. Avea să o protejeze 
până la moarte. li dădu drumul, trase scaunul şi se pleoşti 
în el. Se uită urât la Aslyn. 

— Ce joc se joacă aici? 

— Niciun joc. Ducesa era doar curioasă de cum ai 
crescut, de viaţa pe care ai avut-o. 

— Nu seamănă deloc cu a lui Kipwick, spuse el 
succint. Nu vrei să ştii despre ea. 

— A fost dură şi mizeră, cel puţin pe străzi. Bănuiesc 
că la tine acasă era curat. Este limpede că doamna 
Trewlove te iubeşte foarte mult. Nu pot să pretind că 
nutresc sentimente la fel de profunde pentru tine. Nu te-am 


ţinut la piept. Nu ţi-am îngânat cântece de leagăn. Am 
plâns când te-ai născut, dar nu de bucurie. 

— Nu trebuie să îmi spui asta. 

— Nu ai idee cât m-a costat să vin aici. Am tremurat 
toată ziua. Ştii că în afară de călătoriile spre şi dinspre 
moşia ducală, nu mă aventurez niciodată departe de 
Mayfair? Sinceră să fiu, nu plec aproape niciodată de la 
Hedley Hall. Mi-am petrecut cea mai mare parte a vieţii 
temându-mă şi de propria umbră. Dar dorinţa de a vedea 
ce ai realizat m-a forţat să ies din ascunzătoarea mea. 

Nu prea ştia ce să spună. Ştia ce îi spusese Aslyn 
despre ducesă, dar presupusese că stătea în casă din 
pricina fragilităţii ei. 

— Nu sunt mama ta. Ştiu asta, dar mă uit în jur şi văd 
ce ai construit, ce construieşti şi sunt impresionată. Nu îmi 
pot asuma meritul pentru toate astea. Nu te-am influenţat 
nicicum. Dar acum, că ştiu adevărul despre tine, cum să nu 
îmi doresc să aflu totul? 

Il privea fix în ochi, şi îşi dădu seama că mama lui îşi 
ţinea respiraţia. Ea îl crescuse, ea îi arătase bunătate, chiar 
dacă nu îi acceptase întotdeauna explicaţiile, în special cele 
despre cei din trecutul lui. Şi apoi o văzu pe Aslyn. Pentru 
ea voia să fie mai bun decât era. Luă o înghiţitură 
sănătoasă de whisky. 

— Am trei fraţi şi două surori. 

— Patru fraţi, spuse ducesa. 

Mick rânji. 

— Mă îndoiesc că Kipwick ar fi nerăbdător să mă 
recunoască. 

— Se adaptează, spuse Aslyn. 

El se întoarse spre ea. 

— Serios? 

— A fost un şoc pentru el, evident, pentru noi toţi. 
Cred că se chinuie la fel de mult ca tine să îşi dea seama 
care este locul lui în lume acum. 

— Eu nu mă chinui. 

— Negi adevărul naşterii tale. 

— Nu. Il accept, dar nu îmi schimbă prezentul sau 


viitorul. Se uită la ducesă. Nu pot face parte din viaţa ta 
fără să isc speculaţii, bârfe şi poate chiar scandal. 

— Am o soluţie foarte simplă prin care poţi face parte 
din vieţile lor fără să îşi dea seama cineva, spuse Aslyn 
încet. 

El îi zâmbi ironic. 

— Serios? 

— Da. Când ai venit prima dată la Hedley Hall, i-ai 
spus ducesei că erai bărbatul care urma să se căsătorească 
cu mine dacă aveam să te accept. Ei bine... îi zâmbi 
ştrengăreşte. Te accept. 


Se holbă la ea, vag conştient de faptul că ducesa şi 
mama lui plecau încet de la masă, ca două prietene vechi 
ce comunicau fără cuvinte. Trebuia să fi băut tot whisky-ul. 
Poate că atunci cuvintele ei nu l-ar fi şocat în asemenea 
hal. 

— ASlyn... 

— Nu vrei să le răstorni viaţa cu susul în jos 
permițându-le să te declare fiul lor. Şi te iubesc pentru asta. 

— ASlyn... 

— Nu îi întorci spatele familiei tale adoptive, şi te 
iubesc pentru asta. 

— ASlyn... 

— Ai dat buzna aici ca să îţi protejezi mama... Şi cred 
că o mare parte din hotărârile tale i se datorează, pentru că 
nu vrei să simtă că nu apreciezi tot ce a făcut pentru tine. 
Ai dreptate. Nu există o cale uşoară prin care să te întorci în 
vieţile lor, prin care să te înviem fără să tesem o poveste 
credibilă, fără să provocăm suferinţă. Dar să le refuzi 
oportunitatea de-a te cunoaşte... E oarecum trist. Vei avea 
copii. Le-ai refuza ducelui şi ducesei posibilitatea de a-i 
cunoaşte? Le-ai refuza copiilor tăi timpul petrecut cu bunicii 
lor adevăraţi? Dacă te căsătoreşti cu mine, nimănui nu i se 
va părea ciudat că tu şi familia ta sunteţi acceptaţi de 
tutorii mei, de cei care m-au crescut de când aveam 7 ani. 


Este soluţia perfectă. 

— Dacă te măriţi cu mine nu vei deveni ducesă. 

Ea se încruntă. 

— Crezi că îmi pasă atât de mult de un titlu? 

El clătină din cap. 

— Nu. Ştiu că nu îţi pasă deloc. Dar nu pot să nu cred 
că le va crea greutăţi şi lor, şi ţie. 

— Va fi şi mai greu dacă nu vei face parte din vieţile 
noastre. Te iubesc, Mick. Mi-ai spus să găsesc un bărbat 
care să mă merite şi l-am găsit. Dacă te-ai răzgândit şi nu 
vrei să te căsătoreşti cu mine, măcar petrece timp cu ei. 
Lasă-i să-l cunoască pe bărbatul remarcabil pe care l-au 
adus pe lume. 

Nu se simţea deloc remarcabil, dar îi fusese dor de ea 
şi ştia că, dacă i-ar fi fost alături, ar fi putut fi mai bun decât 
era. Îşi împinse scaunul în spate, se ridică, apoi se lăsă pe 
un genunchi şi o luă de mână. 

— Îmi doresc o viaţă cu tine, Aslyn. O duzină de copii 
şi să ne furişăm din când în când în parc, pentru un strop 
de pace. 

Ea zâmbi dulce, strâmb. 

— Un final fericit. 

— Un final fericit, îi promise el după care îi cuprinse 
faţa cu mâinile şi o sărută. 

Mick îl găsi pe duce plimbându-se pe stradă, oprindu- 
se ocazional să cerceteze câte o clădire. Părea să aibă tot 
timpul din lume, de parcă ar fi făcut pur şi simplu o 
plimbare de relaxare. Se întrebă dacă bărbatul ştiuse 
despre ceaiul din grădină şi îşi primi răspunsul când se opri 
lângă duce. 

— Ţi-a plăcut ceaiul? îl întrebă acesta. 

— Din fericire aveau şi whisky. Nu te-au invitat? 

Se holbă la clădirea aproape finalizată ce avea să fie o 


brutărie şi clătină din cap. 

— Intre ele, doamnele vorbesc despre lucruri pe care 
nu le-ar prea rosti în prezenţa unui bărbat. lar prezenţa 
mea acolo ar fi adăugat un plus la vina Bellei. Simte că m-a 
lipsit de un fiu. 

— Ştiind ce s-a petrecut, nu îi port pică, nici ţie, 
pentru hotărârea de-a scăpa de mine. 

— Ar fi trebuit să existe o cale mai bună. 

— ASlyn va deschide o casă pentru copiii ilegitimi. 

Ducele îl privi, zâmbind strâmb. 

— Nu mă surprinde. Cred că am fost prea protectori 
cu ea. Tu îi vei da mai multă libertate. 

| se strânse pieptul. O parte din el îşi dorea să o încuie 
într-o odaie şi să se asigure că nu avea să păţească nimic 
rău, să o ferească de toată urâţenia din viaţă. 

— Deci ne vei da binecuvântarea să ne căsătorim? 

— Fără îndoială. Deşi te-aş ruga să nu o desparţi de 
tot de noi. Este ca o fiică pentru noi. 

— Şi ea a insistat pe acelaşi lucru. Să venim în vizită 
des. Mă îngrijorează ideea că, atunci când ne vor vedea 
împreună pe noi doi, oamenii s-ar putea întreba... 

— Dacă nu cumva eşti copilul meu nelegitim? 

Mick încuviinţă. 

— Sunt convins că vor exista speculaţii. Le putem 
înfrunta. S-ar putea ca unii să creadă că eşti o rudă 
îndepărtată. Eu aş prefera să te recunosc. 

— Cum am mai discutat, nu ai cum să faci asta fără să 
provoci durere: pentru tine, pentru ducesă, pentru Kipwick. 
A crescut aşteptându-se să fie moştenitor. Va fi îndeajuns 
de dificil pentru el că îi iau femeia cu care voia să se 
căsătorească. Nu îi voi lua şi titlurile. 

— Trebuie să îşi schimbe comportamentul. 

— Il pot ajuta cu asta. 

Ducele încuviinţă. 

— Când te-am văzut prima dată, când mi-am dat 
seama cine erai, am fost sfâşiat între uşurare şi disperare. 
Fapta pe care am săvârşit-o cu ani în urmă m-a ros 
constant pe dinăuntru. Am încercat să îmi ispăşesc vina cu 


fapte bune. Dar nu prea înseamnă mare lucru. 

— Este nevoie de legi care să îi protejeze pe copii. 
Practica aceasta de a-ţi da copiii în grija altora pe bani nu 
poate continua necontrolată, iar bărbaţii nu pot continua să 
fie eliberaţi de povara de a le purta de grijă copiilor pe care 
îi zămislesc. 

— Voi lucra la asta în parlament. Ai putea să mă 
sfătuieşti, să ne asigurăm că reforma acoperă toate 
aspectele necesare. 

— Îmi voi face timp pentru aceasta. 

Ducele privi în jur. 

— Cu treizeci de ani în urmă, aici era periferia 
Londrei. A ajuns o dărăpănătură, iar tu o remodelezi cu 
clădirile tale magnifice. Va fi interesant să vedem unde vom 
ajunge peste treizeci de ani. 


Ghemuită pe un scaun lângă fereastra de la odaia ei 
din hotelul Trewlove, în timp ce flacăra joasă din lampă 
abia de ilumina încăperea, Aslyn auzi ţăcănitul unei chei 
introduse în încuietoare, păcănitul încuietorii, dar nu şi uşa 
deschizându-se, întrucât personalul ungea bine balamalele. 

În schimb o văzu deschizându-se, lumina fadă de pe 
hol conturând silueta unui bărbat înalt cu umeri laţi. Stătea 
acolo, nemişcat, de parcă tatona terenul, de parcă se 
întreba dacă ar trebui să plece, dacă nu cumva nu va 
accepta această întâlnire clandestină necuwviincioasă. Dar, 
când venea vorba de Mick Trewlove, puţine lucruri pe care 
le împărtăşeau erau de fapt cuviincioase. Deşi asta avea să 
se încheie curând, când urma să o ia de soţie. 

Intră în odaie, închise uşa după el, şi abia de îl auzi 
păşind în timp ce se apropie, oprindu-se când ajunse la pat, 
sprijinindu-se de pilon, încrucişându-şi braţele peste pieptul 
magnific. 

— Văd că porţi medalionul. 

Pe o panglică, la gât. Era singurul lucru pe care îl 
purta. 


— Îmi place mult să ştiu că te-ai gândit la mine când |- 
ai cumpărat. 

— Mereu mă gândesc la tine. 

— Speram să vii. 

— Mama rămâne în odăile mele la noapte şi, întrucât 
am un singur dormitor mobilat cu un pat - ridică dintr-un 
umăr - m-am hotărât să caut altul. 

Cinaseră mai devreme cu ducele, ducesa şi mama lui. 
Nu fusese chiar ciudat, dar nici nu se simţiseră cu 
desăvârşire în largul lor, însă ea era convinsă că acest lucru 
avea să se schimbe cu timpul. 

— Ce norocoasă sunt că ai nimerit în această odaie. 

— Patul e disponibil? 

li zâmbi cochetă, spera ea: 

— Ţie îţi voi face mereu loc. 

— Ah, Cerule! Inaintă, se întinse după ea şi o trase în 
braţele lui, acoperindu-i gura cu a lui, sărutând-o profund, 
înfometat şi doritor. Ea îşi trecu degetele peste chipul lui, 
prin părul lui, ţinându-l strâns şi aproape, în timp ce el o 
prăda şi o atingea, şi mângâia cu mâinile lui late peste 
spatele şi dosul ei goale. În sus şi în jos, peste tot. 
Senzaţiile se acumulau, căldura o mistuia. 

li fusese dor de asta, şi-o dorise, tânjise după ea. Felul 
în care pasiunea lui o învăluia, o înălța tot mai mult, ca un 
val de excitare. 

— Credeam că îmi voi pierde minţile din pricina lipsei 
tale, spuse el, trecându-şi gura înăbuşitoare peste gâtul ei. 

— Mi-e dor de barbă. 

— O voi lăsa să crească la loc. 

— Pentru că aşa vreau eu? 

— Da. Îţi voi da orice - tot ce vrei. 

— Vreau să te dezbraci. 

Se desprinse de ea. L-ar fi ajutat, dar se mişcă prea 
rapid, o frenezie de acţiuni care sfârşiră într-o clipită cu 
hainele lui într-o grămăjoară pe podea şi cu ea înapoi în 
braţele lui. Se întrebă dacă avea să fie mereu aşa nevoia, 
dorinţa, pasiunea. Bănuia că aşa avea să fie pentru ea, iar 
când el îşi ridică capul după ce o linse pe claviculă, şi Aslyn 


îl privi în ochii albaştri înflăcăraţi, bănui că aşa avea să fie şi 
pentru el. 

O ridică şi o aruncă pe pat, capturându-i ţipătul cu 
gura lui, şi urmând-o în pat. 

— Vom face asta în fiecare odaie din hotelul ăsta 
nenorocit, mârâi el. 

— Câte odăi sunt? 

— Nu destule. 

Ea râse, după care tăcu brusc când el îşi puse gura pe 
sfârcul ei, supse cu blândeţe, apoi tare. Ea strigă, nu de 
durere, ci de plăcere, înfăşurându-şi picioarele în jurul 
şoldurilor lui, ţinându-l aproape, disperată ca Mick să fie şi 
mai aproape de ea, să fie una cu ea, să fie una. 

— Acum, rosti ea diafan. la-mă acum! 

— Nu încă. Încă nu te-am venerat îndeajuns. Cobori în 
jos pe trupul ei. li încercui cu limba buricul, lăsând rouă în 
urma lui, creând rouă şi mai jos, între coapsele ei. 

Apoi îi simţi gura în punctul acela dulceag, ospătându- 
se de parcă ar fi fost cel mai splendid bufet care i se servise 
vreodată şi de parcă nu s-ar fi săturat vreodată de el, de 
parcă nu avea să fie vreodată sătul. Şi în clipa aceea ştiu că 
aşa avea să fie mereu între ei. Foamea nu avea să fie 
săturată vreodată, nu întru totul. Avea să se ridice mereu şi 
să le ceară să îi acorde atenţie, să insiste ca măcar să se 
străduiască să o potolească, dar urma să rămână mereu 
sălbatică şi animalică, înspăimântătoare în intensitatea ei, 
satisfăcătoare în puterea ei. 

Era puternică şi o zdruncină din temelii, o făcu să îi 
strige numele până când rămase fără aer în plămâni. 
Chicotitul lui gros, îngâmfat, răsună în jurul lor, şi îi plăcea 
că era atât de mândru de faptul că îi provoca plăcere, că 
bucuria pe care o simţea ea în timpul actului era la fel de 
importantă pentru el precum cea proprie. 

Se ridică şi alunecă în ea dintr-o mişcare lungă şi lină. 

— Atât de fierbinte, atât de udă, atât de strâmtă. 

— Atât de tare, atât de gros, atât de bine mă umpli. 

Se sprijini pe coate şi îi zâmbi larg. 

— Ce stricată o să-mi iau de soţie! 


— Ai vrea să fie altfel? 

— Vreau să fii întocmai cum eşti. Te iubesc, Aslyn. 
Fiecare centimetru pe dinăuntru şi pe dinafară. Începu să îşi 
legene şoldurile, lent, provocator, fără să îşi ia ochii de la 
ea, provocând-o cu privirea să ajungă din nou la împlinirea 
pe care era hotărât să i-o ofere încă o dată. 

Şi ea o atinse, întâmpinându-i îmbrâncelile, trecându- 
şi mâinile peste spatele şi umerii lui, strângându-i dosul, 
înfigându-şi degetele în muşchii care se unduiau. Mişcările 
li se iuţiră, respiraţiile, la fel. Mai rapid, mai dur, până 
strigară amândoi, până când, strâns îmbrăţişaţi, se 
regăsiră. 

Capitolul 26 


— Eşti un nenorocit de duce? întrebă Aiden. 

Familia lui, împreună cu Aslyn, era adunată în 
încăperea pe care mama lui o folosea ca salon. Aceasta 
insistase să le spună fraţilor lui adevărul despre obârşia lui. 
Aveau să îi păstreze secretul, şi i se păru important ca ei să 
ştie. 

— Nu. Tatăl meu este un duce, lucru pe care îl ştiaţi 
deja. Legal, sunt moştenitorul lui, dar, aşa cum am explicat, 
e prea complicat să îndreptăm situaţia. 

— Deci trebuie să ne plecăm în faţa ta? 

— Nu fi prostănac! 

— Deci te vei căsători cu Lady Aslyn, spuse Aiden. 

— Poţi să îmi spui doar Aslyn, zise ea. 

— Dar chiar dacă te căsătoreşti cu el, tot vei fi o lady, 
nu? 

Ea încuviinţă din cap. 

— Da, dar nu şi pentru cei din familie. 

— Ducele sigur nu e prea fericit că se alege cu o 
familie de bastarzi, spuse Bestie. Va fi scandal berechet 
printre filfizoni. 

— Ar putea fi distractiv, spuse Finn. 

— Purtaţi-vă frumos, îi mustră Mick. Vă vor primi cu 
bucurie în casa lor. 


— Cum a reacţionat Lord Kipwick? întrebă Fancy. 

— La fel de tulburat ca noi toţi, dar rămâne 
moştenitorul. 

— Nu a mai fost pe la club, spuse Aiden. Nici nu am 
auzit zvonuri cum că ar fi dat de belele pe altundeva. 

— A promis să nu mai joace, spuse Aslyn. Ştie că este 
foarte norocos că nu a pierdut totul. 

— Promisiunile pot fi încălcate, zise Aiden, frecându-şi 
degetul mare peste celelalte. Când Doamna Noroc începe 
să îţi şoptească la ureche... 

— Ce noroc pe el, atunci, că va avea un frate prin 
alianţă cu experienţă care îşi va da seama când scapă 
frâiele de sub control, spuse Aslyn dulce. 

— Nu sunt păzitorul lui. 

— Dar îl vei păzi totuşi, spuse Mick tăios. 

Aiden ridică din umeri, privindu-şi unghiile. 

— Presupun că nu e nimic rău în asta. 

— Va fi cea mai splendidă nuntă, spuse Fancy. Nu îmi 
vine să cred că la masa de nuntă vom fi într-un salon 
maiestuos plin cu aristocrați. 

— Nu şi eu, spuse Gillie. Te iubesc, Mick, iar pe tine, 
Aslyn, te plac destul de tare, dar locurile elegante nu sunt 
de mine. 

— Gillie! se plânse Fancy. Îţi vom cumpăra o rochie 
încântătoare şi îţi vom prinde flori în păr. 

— Flori în păr? Nu, mulţumesc! Nu sunt naibii grădină. 

— Ai grijă la limbaj, o mustră mama ei. 

— Mamă, sunt cârciumăriţă. Am auzit mai rele, şi 
spun mai rele la nevoie. 

Ettie Trewlove oftă lung, chinuit. 

— Vezi cu ce te alegi, Aslyn, când te căsătoreşti cu 
cineva din familia asta? 

Viitoarea lui soţie zâmbi. 

— Nimic nu m-ar face mai fericită. 


* 


— Nu sunt cu adevărat moştenitorul, spuse Kip încet, 


în timp ce el şi Aslyn se plimbau prin grădină, pe la 
asfinţitul soarelui. Mă simt ca un impostor nenorocit. 

— Ai fost moştenitorul din clipa în care te-ai născut. Ai 
fost crescut ca să devii duce. 

— De parcă ar fi mare lucru de învăţat. Trewlove ar 
putea să înveţe totul într-o noapte. Oftă. Tata îi transferă 
toate proprietăţile nemoştenite direct. 

— Şi tu le vei avea pe cele moştenite direct. 

— Măcar nu le pot pierde la jocurile de noroc. 

— Probabil că nu ar trebui să mai joci deloc. 

El încuviinţă, lent, gânditor. 

— Mi-am pierdut minţile preţ de o vreme, Aslyn, şi 
atunci te-am pierdut şi pe tine. 

La braţul lui, se împinse jucăuş în el. 

— Incepusem să mă îndoiesc că ne potrivim înainte 
de asta. 

Se încruntă şi îşi cobori privirea spre ea. 

— De ce? N 

— E dificil de explicat. Indoielile mele au început când 
m-ai sărutat. 

— Nu ţi-a plăcut? 

— li lipsea pasiunea. 

— A fost un sărut de gentilom. 

— Dar nu ar fi trebuit să fie. Se opri şi se întoarse spre 
el. Florile se închideau pe timpul nopţii, dar aroma lor se 
simţea încă puternic în aer. Te iubesc, Kip, dar nu sunt 
îndrăgostită de tine. 

— Este o diferenţă? 

Ea zâmbi uşor. 

— Da, şi sper ca într-o zi să întâlneşti pe cineva care 
să te intrige atât de tare, încât să înţelegi întru totul 
diferenţa. 

— Deci eşti îndrăgostită de Trewlove. 

O spusese pe un ton prozaic. 

— Cu disperare. 

— Dacă nu ai fi aflat că este un fiu legitim... 

— Nu dau doi bani pe circumstanţele în care s-a 
născut. Mă hotărâsem deja să îl accept. 


— Ca viitor duce, nu am libertatea de a-mi urma inima 
oriunde m-ar duce ea. 

— Dacă o vei iubi cu adevărat, şi vei fi îndrăgostit de 
ea, nu îţi va păsa, şi nimic nu va fi îndeajuns de puternic ca 
să te ţină departe de ea. 


Până la nuntă, în august, barba îi crescuse la loc, 
închisă la culoare şi deasă, tunsă uniform. Chiar dacă lui 
Aslyn îi era dor de gropiţa din bărbia lui, ştia unde să o 
găsească. În plus, încă de la început fusese atrasă de ochii 
lui expresivi. Nuanţa lor albastră o ademenea. 

Nuanţa aceea albastră care o privea acum în timp ce 
se cuibăreau în patul lor nupţial. 

— Nu pot să cred că eşti a mea, spuse el, trecându-şi 
degetele prin părul ei, până la vârfurile care i se încolăceau 
în jurul sânului. Soţia mea. 

— Nu au ridicat prea mulţi din sprânceană. 

El rânji. 

— Oh, au ridicat câţiva. 

Biserica fusese plină ochi. Nu îi puteau împiedica pe 
oameni să intre în biserică, dar masa de nuntă de la Hedley 
Hall fusese un eveniment mai intim. Inima i se strânsese 
dureros şi îi crescuse în acelaşi timp când Mick dansase cu 
mama lui şi apoi cu ducesa. A 

— Nu îmi pasă ce cred oamenii. li vei câştiga de 
partea ta. Majoritatea bărbaţilor te admiră deja, iar 
doamnele simt destul de geloase că te-ai mulţumit cu mine. 

— Nu m-am mulţumit. Poate tu te-ai mulţumit cu 
mine. 

— Apoi, eu cu siguranţă nu m-am mulţumit, deci cu 
asta basta! 

Se aplecă şi o sărută pe vârful nasului. 

— Te iubesc, Aslyn. Vreau să fii fericită. 

— Atunci arată-mi nişte artificii, soţioare. 

Fură cele mai strălucitoare, mai colorate şi mai 
splendide artificii pe care le trăise vreodată. 


Epilog 


Doi ani mai târziu 


Mick nu ştia dacă avea să se obişnuiască vreodată să 
îşi vadă mama servind ceai împreună cu ducesa, în grădina 
hotelului. Devenise un ritual săptămânal pentru ele, şi 
deseori găsea câte o scuză să se afle în grădină când erau 
pe acolo, doar ca să le asculte râzând. Astăzi împingea pe 
cărare un cărucior în care se afla fiica lui, în timp ce soţia 
lui se plimba lângă el, cu mâna strecurată la braţul lui. 

— Au un efect benefic una asupra celeilalte, spuse ea. 
Ducesa iese mult mai des, şi se implică amândouă atât de 
mult în administrarea casei de copii Safe Harbor, încât abia 
de mai este nevoie de mine acolo. 

Deschisese casa pentru ca mamele necăsătorite şi 
copiii acestora să poată trăi fără ruşine. Personalul îi 
veghea pe cei mici, în timp ce mamele lucrau, multe dintre 
ele în magazinele pe care le închiria Mick. 

— Eu am nevoie de tine. 

Ea îi zâmbi. 

— Presupun că mă pot mulţumi cu asta. 

— Mama este în sfârşit pregătită să locuiască 
altundeva. Cred că a venit vremea să ne mutăm şi noi. 
Aruncă o privire spre abdomenul uşor rotunjit al soţiei lui. 

— La ce te gândeai? 

— Am găsit o bucată de pământ frumoasă chiar în 
afara Londrei. M-am gândit să construim o casă mare 
pentru noi, şi apoi una mai mică pentru mama, ca să nu fie 
prea departe. 

— Imi place ideea. 

— Voi cumpăra şi o casă drăguță în oraş, ca să fie 
convenabil să îi vizităm pe duce şi pe ducesă când se află în 
oraş, pentru sezon. 

— O idee bună, pentru că, nu peste mult timp, fiica ta 


va avea nevoie de un sezon. 

— Nu prea curând însă. 

— Probabil mai curând decât vei fi pregătit. 

— Dar ştii că nu se va mărita, aşa-i? Nu există bărbat 
în toată Anglia îndeajuns de bun pentru ea, căruia să îi dau 
binecuvântarea. 

Ani mai târziu, însă, îşi dădu binecuvântarea. Unui 
duce. Le dădu binecuvântarea fiecăreia dintre fiicele lui şi 
gentilomilor care le iubeau. Cu sau fără titlu, legitimi sau 
nu. Lui Mick nu îi păsa de pedigri, îi judeca dacă sunt 
potriviţi doar prin prisma dragostei pe care le-o purtau 
fiicelor lui. Cât despre femeile care s-au măritat cu fiii lui, 
băieţii lui i-au semănat şi au ales bine când s-au îndrăgostit. 

Cu o duzină de copii, jumătate dintre ei adoptați, a 
fost nespus de ocupat dând atâtea binecuvântări pentru 
căsătorie, dar tot şi-a găsit timp ca în după-amiezile însorite 
să se furişeze în parc cu soţia lui, pentru un strop de pace. 


Sfârşit 


